
Arborele lui Osiris era pe cale să se usuce. 

Dacă arborele vieţii pierea, misterele reînvierii nu mai 
puteau să fie celebrate şi Egiptul urma să dispară. Incapabil 
să redea strălucirea străvechii taine, ar fi devenit o ţară ca 
oricare alta, lăsată pradă ambițiilor unora, viciilor, 
nedreptăţii, minciunii şi violenţei. 

Din această pricină, faraonul Sesostris, al treilea cu acest 
nume, era hotărât să se bată până la ultima suflare ca să 
păstreze nepreţuita moştenire lăsată de înaintaşii săi şi să o 
transmită celui care i-ar fi urmat la tron. Înalt de peste doi 
metri, acest uriaş în vârstă de 50 de ani, cu privirea 
pătrunzătoare, ducea o luptă grea, din care, în ciuda 
autorităţii înnăscute, a curajului şi a ambiţiei sale, poate nu 
avea să iasă învingător. 

Cu ochii înfundaţi în orbite, cu pleoapele grele şi pomeţii 
ascuţiţi, cu nasul drept şi subţire, cu gura arcuită, chipul lui 
Sesostris era de nepătruns. Dar nu se vorbea, oare, că 
datorită urechilor sale mari faraonul auzea şi cea mai 
neînsemnată vorbă, fie ea rostită chiar şi în străfundul unei 
peşteri? 

Sesostris vărsă apă la rădăcina copacului, iar Marea Soţie 
regală deşertă un vas cu lapte. Regele şi regina se 
lepădaseră de brăţările şi de colierele lor de aur şi de 
argint, căci legea din Abydos nu îngăduia niciun soi de 
metal pe pământul lui Osiris. 

Abydos era centrul spiritual al Egiptului, pământul liniştii, 
ţinutul judecății drepte, Insula Celor Drepţi deasupra căreia 
zburau suflete-păsări şi vegheau stelele nepieritoare. Aici 
domnea Osiris, Cel care se reînnoia mereu, născut înaintea 

vieţii înseşi, făuritorul pământului şi al cerului. 

Biruitor al morţii, el reînviase sub înfăţişarea marelui 
salcâm ce îşi întindea rădăcinile până la Nun, oceanul de 
energie din care se iviseră toate vietăţile. Insulă 
neînsemnată, pierdută în sânul acestei imensităţi, lumea 
oamenilor era în primejdie de a se scufunda oricând. 

Ţinând seama de gravitatea împrejurărilor, Sesostris 
înălţase un templu şi un locaş de veci care să dea naştere 
unei energii spirituale în stare să salveze Arborele vieţii. 
Dar, cu toate că salcâmul încetase să se mai usuce, doar o 
singură creangă înverzise. 

Căutările începute pentru aflarea pricinii dezastrului şi a 
celui care pusese totul la cale aveau să dea roade în 
curând, căci faraonul nu va întârzia să dezlănţuie un atac 
hotărâtor împotriva guvernatorului provinciei, Khnum- 
Hotep, bănuit a fi vinovat de această crimă. 

Ţinând în mână paleta de aur, simbolul poziţiei sale de 
mai-mare peste toţi preoţii din Abydos, faraonul citi cu voce 
tare formulele cunoaşterii înscrise pe ea. In spatele său, 
stăteau cei câţiva preoţi permanenţi cărora le era îngăduit 
să locuiască în locaşul sacru, unde veneau în fiecare zi să 
muncească preoţii temporari, controlaţi cu grijă şi 
supravegheați de forţele de ordine. 

Împuternicit oficial al regelui, Pleşuvul nu lua nicio 
hotărâre fără consimţământul suveranului. Răspunzător de 
arhivele Locaşului Vieţii, Pleşuvul îşi petrecuse întreaga 
viaţă la Abydos şi nu simţea nicio dorinţă să cunoască alte 
locuri. Ursuz, morocănos, fără urmă de tact, nu se gândea 
decât la îndeplinirea sarcinilor încredințate preoților 
permanenţi şi nu suporta niciun fel de abatere. Norocul de 
a face parte din acest cerc restrâns nu îngăduia nicio 
slăbiciune. 

— Strămoşii au fost veneraţi cum se cuvine? întrebă 
regele. 

— Servitorul lui Ka şi-a împlinit îndatoririle, Luminăţia 
Voastră. Energia spirituală a făpturilor luminii răzbate încă 
până la noi, iar legăturile cu nevăzutul rămân puternice. 


— Mesele de ofrande sunt pline? 

— Preotul care face libaţiile cu apă proaspătă în fiecare zi 
nu şi-a neglijat sarcina. 

— Mormântul lui Osiris e neatins? 

— Preotul care veghează asupra integrităţii marelui trup 
a controlat sigiliile de pe uşa locaşului de veci al zeului. 

— Înţelepciunea este transmisă aşa cum cer ritualurile? 

— Preotul a cărui muncă este ascunsă şi care cercetează 
tainele nu şi-a trădat îndatoririle, Luminăţia Voastră. 

Însă unul dintre aceşti patru preoţi permanenţi nu se 
gândea cu sinceritate la îndeplinirea îndatoririlor sacre. 
Dezamăgit că nu fusese numit Mare Preot după o carieră pe 
care el o considera fără pată, preotul acesta luase 
hotărârea să se îmbogăţească, folosindu-se de toate 
cunoştinţele dobândite în anii de învăţătură. Şi din pricină 
că Sesostris nu-i recunoscuse meritele, avea să se răzbune 
pe rege şi pe Abydos. 

— Poarta cerului se închide, se plânse Pleşuvul. Corabia 
lui Osiris nu mai alunecă printre stele. Puțin câte puţin, răul 
o acoperă. 

Tocmai acestea erau vorbele de care faraonul se temea. 
Uscarea Arborelui vieţii va duce la un şir neîntrerupt de 
nenorociri, apoi la prăbuşirea întregii ţări. Dar s-ar fi dovedit 
nevrednic şi laş dacă şi-ar fi astupat urechile şi şi-ar fi 
acoperit faţa. 

— Să vină cele şapte preotese ale lui Hathor şi s-o ajute 
pe regină! porunci monarhul. 

De origini diverse, aceste femei locuiau la Abydos şi, 
asemenea preoţilor, juraseră să păstreze secretul deplin. 
Pleşuvul nu se arăta mai binevoitor cu ele decât cu ceilalţi 
şi nu le-ar fi iertat nicio greşeala. În inima templului, 
funcţiile nu erau încredințate cuiva pentru totdeauna şi 
orice sacerdot care se dovedea incapabil era înlăturat fără 
ca Pleşuvul să dea dovadă de vreun fel de compasiune. 

Ridicată de curând la gradul de Cea-care-s-a-trezit de 
către însăşi regina Egiptului, cea mai tânără dintre preotese 
era de o frumuseţe aproape nepământeană. Cu chipul 

luminos şi cu trăsături de o fineţe fără seamăn, cu pielea 
netedă şi cu ochii de un verde încântător, cu şoldurile 
înguste, fata avea mersul atât de elegant şi de grațios, 
încât îi fermeca până şi pe cei mai nesimţitori. 

Atrasă de tainele iniţierii încă din copilărie, renunţase la 
lumea profană pentru a învăţa hieroglifele care o ajutaseră 
să treacă una câte una porţile templului. Chemată să ia 
parte la celebrarea unor ritualuri în diferite provincii, se 
întorcea întotdeauna bucuroasă la Abydos. 

îmbrăcată într-o rochie ce imita pielea de panteră, 
împodobită cu stele, tânăra preoteasă juca rolul zeiţei 
Sechat, suverana Locaşului Vieţii şi a scrierilor sacre 
alcătuite din cuvintele puterii, singurele capabile să se 
împotrivească duşmanilor nevăzuţi. 

Hotărâtă dinainte, existenţa tinerei preotese ar fi trebuit 
să se desfăşoare în tihnă dacă mai multe întâmplări 
neaşteptate n-ar fi tulburat-o. Mai întâi, uscarea Arborelui 
vieţii care răspândea teama într-un loc unde odinioară 
domnise pacea, apoi prezicerile că ea nu avea să fie o 
simplă slujitoare a zeului la fel ca toate celelalte, ci urma să 
împlinească o misiune însemnată şi primejdioasă, dincolo 
de orice închipuire; în sfârşit, întâlnirea cu un tânăr scrib, 
Iker, pe care nu reuşea să şi-l alunge din minte şi care-i 
tulbura gândurile din ce în ce mai des. 

— Cele şapte Hathor să formeze un cerc împrejurul 
Arborelui vieţii, porunci regina. 

După ce preotesele se rânduiră, Marea Soţie regală 
încinse trunchiul salcâmului cu o fâşie de pânză roşie 
pentru a întemniţa forţele râului. 

Dar faraonul ştia că această protecţie nu era de ajuns. 
Pentru ca Arborele să fie salvat, se impunea reunirea 
Cercului de aur din Abydos. 

În afara Pleşuvului, ceilalţi sacerdoţi se retraseră. 

Adânciţi în meditaţie, perechea regală şi Pleşuvul 
aşteptară sosirea membrilor Cercului de aur care 
străbătuseră canalul săpat din porunca lui Sesostris şi 
mărginit de 365 de mese de ofrandă, ce aminteau de 

ospăţul ceresc celebrat de-a lungul întregului an. 

Dintr-o barcă uşoară coborâră generalii Sepi şi 
Nesmontu, Marele Trezorier Senankh şi Purtătorul sigiliului 
regal, Sehotep. 

Plecat cu o însărcinare tainică, unul dintre iniţiaţi lipsea. 

Oamenii de încredere ai faraonului purtau cu ei un 
relicvariu format din patru lei aşezaţi spate în spate. În 
mijlocul acestui obiect cilindric gol pe dinăuntru, se înălța 
un stâlp în vârful căruia se afla o tainiţă care reprezenta 
chiar stâlpul venerabil creat la începuturile timpurilor, în 
jurul căruia se organiza ţara întreagă. 

Cei patru bărbaţi aşezară preţiosul obiect lângă salcâm. 
Păzitorii neobosiţi, ai căror ochi nu se închideau niciodată, 
leii îl descurajau pe orice răufăcător să se apropie de 
Arborele vieţii. 

Regele şi regina înfipseră câte o pană de struţ în tainiţă. 
Acestea o simbolizau pe Maat, dreptatea, judecata corectă 
şi armonia pe care se înălța Egiptul în fiecare zi. Rod al 
luminii divine, Maat era ofranda cea mai pură din care se 
hrănea pământul faraonilor. 

Un vânt rece străbătu împrejurimile. 

— Uitaţi-vă acolo, jos! exclamă generalul Nesmontu. 

In vârful unei movile golaşe, la marginea deşertului, îşi 
făcuse apariţia un şacal. Cu ochii săi negri, tiviţi cu 
portocaliu, îi privea ţintă pe sacerdoti. 

— Spiritul din Abydos încuviinţează fapta noastră, socoti 
regina. Cel care se află în fruntea Oamenilor Apusului, al 
celor morţi şi recunoscuţi în calitate de Cei Drepţi, ne 
răsplăteşte cu prezenţa sa şi ne îndeamnă să ne continuăm 
căutarea. 

Acest semn venit din lumea de dincolo îi întări lui 
Sesostris hotărârea de a schimba înfăţişarea ținutului sacru. 

— Sădiţi câte un salcâm în cele patru zări! porunci 
faraonul. 

Membrii Cercului de aur se supuseră de îndată. Şi astfel, 
Arborele vieţii urma să fie protejat de către cei patru fii ai 
lui Horus, care aveau să vegheze de-acum înainte asupra 

locaşului lui Osiris. Martori ai reînvierii, ei vor alcătui un 
talisman eficace împotriva distrugerii. 

După ce binecuvântă plantațiile, monarhul vizită noul său 
oraş, „Cetate întărită”, în care locuiau constructorii 
templului şi ai mormântului său. Acolo domnea o atmosferă 
apăsătoare, dar nimeni nu dădea înapoi în faţa greutăților. 
Monarhul nu îngăduia delăsarea pe teritoriul lui Osiris, unde 
se decidea soarta Egiptului. 

La sfârşitul inspecției sale, regele se retrase într-o capelă 
şi o chemă la el pe tânăra preoteasă. 

— Mulțumită informaţiilor pe care le-ai adunat tu din 
scrierile vechi, zise Sesostris, am făcut tot ce-mi stătea în 
putinţă ca să prelungesc viaţa salcâmului. Dar nu e de 
ajuns. 

— Voi continua să caut, Luminăţia Voastră. 

— Nu-ţi slăbi cu niciun chip strădaniile! Nenorocirea care 
a lovit în Abydos nu se datorează întâmplării, pricinile ei 
sunt, probabil, nenumărate. Şi poate că una dintre ele se 
ascunde chiar în acest loc. 

— Ce-ar trebui să înţeleg? 

— Preoţii din Abydos trebuie să se dovedească 
desăvârşiţi. Altminteri, zidul magic înălţat pentru a-l apăra 
pe Osiris de orice rău se crapă. De aceea, îţi cer să fii cu 
băgare de seamă şi să dai atenţie chiar şi celor mai mici 
întâmplării. 

— Voi face întocmai cum porunciţi şi nu voi întârzia să-i 
dau de ştire Pleşuvului. 

— Doar mie îmi vei da de ştire, nimănui altcuiva. Vei 
putea să pleci şi să te întorci după bunul plac, şi nu o dată 
vei fi chiar nevoită, fără îndoială, să părăseşti Abydosul. 

Deşi îi venea greu să îndeplinească această obligaţie, 
preoteasa se înclină. Doar aici şi nicăieri altundeva, viaţa sa 
căpăta un sens. Îi plăcea priveliştea ce se întindea parcă în 
afara timpului, clipele de reculegere înscrise în fiecare 
dintre pietrele marelui templu, celebrarea zilnică a 
ritualurilor. Împărtăşea aceleaşi gânduri cu ceilalţi iniţiaţi 
care, de la începuturile oraşului lui Osiris, luau parte la 

misterele sale. Pentru ea Abydos era pământul, lumea şi 
întregul univers. 

Dar o poruncă de-a faraonului, chezaşul existenţei 
acestor locuri, nu putea fi nesocotită. 

2. 


Cu faţa pătrată, cu sprâncenele groase şi pântecele 
rotund, Sekari lucra în grădina de legume cu o încetineală 
plină de înţelepciune. Temându-se de durerile de spate şi 
de o rană la ceafă cauzată de ridicarea prăjinii la capetele 
căreia atârnau două găleți grele umplute cu apă, Sekari îşi 
drămuia eforturile şi avea grijă să nu se spetească prea 
tare. Oricât s-ar fi grăbit el, prazul nu avea să crească mai 
repede. 

Sekari smulse din pământ prazul cel mai mare şi îl îndesă 
într-unul dintre sacii pe care îi căra Vânt-de-Miazănoapte, 
măgarul uriaş, cu ochi căprui şi mari al prietenului său, 
scribul Iker. Neobosit, patrupedul nu se supunea decât 
stăpânului său care-l salvase din mâinile unui om fără 
inimă, apoi din cele ale unui preot care voia să-l sacrifice. 
Dat fiind că Iker îi îngăduise să-l însoţească pe Sekari, Vânt- 
de-Miazănoapte îl ajuta pe grădinar în munca sa pe cât de 
puţin preţuită, pe atât de anevoioasă. 

Potrivit obiceiurilor, în perioadele calde, Sekari uda 
culturile după lăsarea amurgului. Apa se evapora mult mai 
încet în timpul nopţii şi plantele puteau să soarbă pe 
săturate preţiosul lichid şi să reziste mai bine în faţa 
săgeţilor soarelui arzător. 

Dorind să-şi lărgească straturile de ceapă, Sekari 
îngenunche pentru a smulge buruienile. Dar ceea ce 
descoperi îi tăie pofta să mai continue. 

ERI 

Să-l nimicească pe faraonul Sesostris, indiferent prin ce 
mijloc, acesta era gândul ce nu-i dădea pace lui Iker. 

Tânărul suferise atât de mult din pricina cruzimii regelui, 
încât nu mai avea de ales. 

Încă de la intrarea sa în elita scribilor oraşului Kahun, din 
Fayyum, Iker ar fi trebuit să fie mulţumit cu situaţia sa 
remarcabilă. Dar nu izbutea să-şi uite trecutul, când văzuse 
moartea cu ochii de mai multe ori şi aceleaşi imagini 
reveneau fără încetare să-i bântuie somnul, după ce fildeşul 
său magic, care îndepărta demonii, îi fusese furat. 

Iker îşi amintea cum fusese legat de catargul unei 
corăbii, Fulgerul, şi cum fusese promis drept ofrandă mării 
furioase, apoi cum doar el singur scăpase dintr-un 
naufragiu neaşteptat. Îndreptându-se spre Ţara Punt, acea 
corabie nu putea aparţine decât regelui. 

Şi acelaşi monarh poruncise unui fals soldat să-l omoare 
pe Iker, împiedicându-l astfel să dea la iveală adevărul şi să 
provoace o răzmeriţă care să-i clatine tronul. Acest tiran 
criminal stăpânea Egiptul, ţara iubită a zeilor, călcând în 
picioare legea lui Maat. 

Calea tânărului scrib era deci stabilită: trebuia să-l 
împiedice pe acest despot asasin să facă rău în continuare. 

Dar rămâneau încă multe întrebări fără răspuns. De ce îl 
răpiseră piraţii? De ce, pe insula lui Ka, un şarpe uriaş îl 
întrebase pe naufragiat, într-un vis, dacă va fi în stare să-şi 
salveze lumea? De ce căpitanul numise răpirea tânărului 
„secret de stat”? De ce bătrânul său învăţător, un scrib din 
satul Medamud, îi prezisese aşa: „Oricare ar fi încercările, 
voi fi mereu alături de tine pentru a te ajuta să-ţi împlineşti 
destinul pe care nu-l cunoşti încă”? Cât despre încercări, 
Iker trecuse prin multe, dar misterul rămânea neatins. 
Măcar o să se dovedească folositor ucigându-l pe Sesostris. 

În locuinţa sa atribuită de administraţie, tânărului scrib 
nu-i lipsea nimic. Nu avea decât să-şi vadă de frumoasa lui 
carieră, îngrijindu-se doar să dobândească slujbe tot mai 
înalte. 

O încăpere mică, destinată cultului strămoşilor, o 
modestă sală de primire, un dormitor, o baie, o bucătărie, o 
pivniţă, o terasă, mobilier puţin, dar solid, ce-şi putea dori 
mai mult? Dar Iker nici măcar nu observa această 
îndestulare, într-atât mintea lui era concentrată către 

singurul său ţel, neînchipuit de greu de atins. 

Adesea se gândea la tânăra preoteasă de care se 
îndrăgostise şi pe care, probabil, nu avea s-o mai revadă 
vreodată. Pentru ea se străduise să se desăvârşească în 
îndeletnicirea de scrib, ca să n-o dezamăgească dacă ar 
mai fi întâlnit-o vreodată şi i s-ar fi ivit ocazia să-şi 
dezvăluie sentimentele. Mult timp se încăpăţânase să 
creadă în acest miracol. Acum însă, ştia ca ea nu era decât 
un vis minunat şi cu neputinţă de atins. 

Răgetele lui Vânt-de-Miazănopte îl smulseră pe Iker din 
nefericita sa meditaţie. 

— M-am întors! strigă Sekari. Tu dă-i măgarului să 
mănânce, iar eu mă duc să pregătesc supa. 

— A fost bună recolta? 

— Mi s-au înverzit mâinile. 

Bucatele gătite de Sekari nu erau alcătuite doar din 
legume. Grădinarul adăugase bucăţi de carne şi de peşte, 
pâine, chimen şi sare. Mâncarea aceasta ţinea de foame şi- 
ţi îngăduia să petreci o noapte liniştită până la masa de 
dimineaţă. 

După ce scăpase de la moarte, împreună cu Iker, în 
minele de turcoaze din Sinai, Sekari îi ieşise din nou în cale 
vechiului său tovarăş, la Kahun, unde devenise slujitorul 
său, plătit de primărie. Câştigurile din grădinărit îi 
completau modesta sa simbrie, căci îşi vindea scribilor o 
parte din recolte. 

După ce Iker îl duse pe Vânt-de-Miazănoapte în grajd, se 
întoarse în casă abătut. 

— N-ai un aer prea vesel, bagă de seamă Sekari. De ce 
nu iei partea bună a vieţii? Îmbracă-te cu pânzeturi fine de 
in, plimbă-te prin grădini frumoase şi mergi la ospeţe, 
respiră parfumul florilor, îmbată-te, petrece! Viaţa e aşa de 
scurtă, că se duce ca un vis. Uite, dacă vrei, am să te 
prezint unei tinere foarte drăguţe. Din pletele ei face un lat 
ca să-i prindă pe bărbaţi în capcană. Cu inelul ei îi 
însemnează cu fier roşu. Degetele ei sunt frunze de crin. 
Gura? Un boboc de lotus, iar sânii - mandragore. Dar mai 

înainte să te laşi cucerit, mănâncă! 

Iker abia se atinse de capodopera lui Sekari. 

— N-ai să-ţi recapeţi buna dispoziţie flămânzind. Vrei 
altceva? 

— Nu, supa e delicioasă, dar n-am poftă de mâncare. 

— Ce te chinuie, Iker? 

— Chiar dacă nu voi izbuti să pricep de ce faraonul a 
hotărât să mă ucidă, pe mine, un biet scrib, tot trebuie să 
fac ceva. 

— Să faci, să faci... Ce vrea să însemne asta? 

— Când cunoşti rădăcina răului, nu trebuie cu orice chip 
s-o distrugi? 

— Voi, scribii, născociţi mereu înţelesuri pentru orice! Eu 
sunt un om simplu şi te sfătuiesc să te fereşti de 
încurcături. Ai o casă, o slujbă, un viitor asigurat... De ce 
cauţi necazurile? 

— Are însemnătate numai ceea ce-mi dictează conştiinţa. 

— Dacă începi să rosteşti vorbe mari, mă zăpăceşti. Sunt 
nevoit totuşi să-ţi spun că... 

Sekar se posomori. 

— O descoperire tristă, mărturisi el, dar poate n-ai chef 
să afli. 

— Dimpotrivă! 

— E vorba despre fildeşul magic care-ţi proteja somnul. 

— L-ai găsit? 

— Da şi nu... Hoţul l-a făcut fărâme şi l-a împrăştiat 
printre buruieni. Poate e chiar bărbatul care te-a atacat şi al 
cărui leş a fost pescuit într-un canal. Nu e cu putinţă să 
lipim amuleta la loc. Pentru mine, ăsta nu-i un semn bun. 
Orice planuri ai avea, te povăţuiesc să renunţi. 

— Îmi rămân micuţele amulete pe care mi le-ai dat tu, îi 
reaminti Iker. Oare nu sunt bine apărat de şoimi, încarnări 
ale zeului ceresc Horus, şi de babuinii lui Thot, stăpânul 
scribilor? ` 

— Sunt prea mici amuletele acelea! In locul tău, nu m-aş 
încrede în ele prea tare. 

Sekari îşi termină portia de supă, sub privirile pierdute 

ale lui Iker. 

— Data viitoare voi adăuga şi mirodenii. Şi-acum, ce-ar fi 
să mergem la culcare? Mâine ne trezim devreme. 

Iker consimţi. 

Sekari întinse o rogojină dintre cele mai bune pe pragul 
căsuţei. De când cu atacul căruia Iker ar fi trebuit să-i cadă 
victimă, slujitorul său lua anumite măsuri de precauţie în 
fiecare noapte. 

TFET 

Când fu convins că Sekari dormea adânc, Iker părăsi 
locuința, trecând prin terasă. După ce se asigură că nu-l 
urmărea nimeni, se strecură pe o străduţă de o curățenie 
fără cusur şi aşteptă aici îndelung. 

Kahun era un oraş remarcabil. Construit după legile 
proporţiei divine, se împărțea în două cartiere principale. 
Cel vestic cuprindea 200 de case de mărime mijlocie, cel 
estic adăpostea mai multe case mari cu grădini, dintre care 
unele numărau şi câte 70 de încăperi. În nord-est, se găsea 
uriaşa reşedinţă a primarului, înălţată pe un fel de acropolă. 

Iker nu mai ştia ce să creadă despre acest demnitar de 
seamă. Pe de o parte, primarul îl luase în slujba lui, apoi îi 
înlesnise cariera; dar pe de alta, era, prin forţa 
împrejurărilor, un slujitor credincios al faraonului. Oare 
tânărul scrib nu reprezenta doar o piesă mutată încoace și- 
ncolo pe tabla unui joc ale cărui reguli nu le cunoştea? 

Cum nimic nu tulbura liniştea împrejurimilor, Iker se 
îndreptă spre locul stabilit pentru întâlnire. Nici primarul, 
nici mai-marele său, Heremsaf, nu aflaseră despre 
legăturile lui cu tânăra asiatică, Bina, o servitoare care nu 
ştia să citească sau să scrie, dar care lupta, ca şi el, 
împotriva tiraniei lui Sesostris. 

Tânăra îl aştepta într-o casă părăsită. De îndată ce Iker 
păşi înăuntru, fata închise uşa şi îl trase după ea într-o 
încăpere unde fuseseră depozitate cândva urcioare, şi unde 
nicio ureche curioasă n-ar fi putut să le surprindă discuţia. 

Bina era brunetă, spontană şi fermecătoare. 

— Ai fost prudent, Iker? 

— Mă socoteşti un neisprăvit? 

— Nu, bineînţeles că nu! Dar mi-e frică, mi-e atât de 
frică... N-ar trebui să mă linişteşti? 

Bina se cuibări la pieptul scribului, dar el nici nu se clinti. 
De fiecare dată când ea încerca să-l cucerească, chipul 
tinerei preotese îi revenea în minte şi îi gonea orice dorinţă 
de a ceda avansurilor complicei sale. 

— Nu avem prea mult timp, Bina. 

— Într-o zi, acest oraş va fi al nostru şi nu vom mai fi 
nevoiţi să ne ascundem. Dar drumul este încă lung, Iker. 
Doar cu ajutorul tău vom izbuti să ajungem la capăt. 

— Eu nu sunt aşa de sigur. 

— Încă mai şovăi? 

— Nu sunt un ucigaş. 

— Să-l omori pe Sesostris înseamnă să faci dreptate. 

— AŞ mai avea nevoie de unele dovezi ale vinovăţiei sale. 

— Ce mai vrei? 

— Să văd arhivele. 

— Va dura mult? 

— Nu ştiu. Insărcinările mele de acum nu-mi îngăduie aşa 
ceva şi va trebui să înaintez în funcţie, ca să pot răscoli 
arhivele fără să atrag atenţia primarului şi a lui Heremsaf. 

— Ce speri să descoperi, Iker? Ştii deja că faraonul e 
singurul răspunzător de toate nenorocirile tale şi ale ţării. 
Inţelegi că împrejurările sunt primejdioase. De aceea nu ai 
dreptul să renunţi! 

— Mă vezi tu, Bina, înfigând un cuţit în inima unui om? 

— Vei avea acest curaj, sunt sigură! 

Iker se ridică şi păşi printre cioburile de vase. Unul dintre 
ele se sparse sub talpa lui şi Iker îşi dori ca uciderea 
monstrului să fie la fel de simplă. 

— Sesostris continuă să-mi nimicească poporul, zise 
tânăra cu emoție. Mâine, îl va distruge şi pe-al tău, din 
cauza războiului care va începe curând. Nu departe de aici, 
guvernatorul Khnum-Hotep a ridicat o armată întreagă 
pentru a se împotrivi tiranului, dar câte săptămâni va putea 
să reziste? 

— De unde ai aceste informaţii? 

— De la aliaţii noştri care vor sosi curând la Kahun, sper. 
Cu ei, puterile noastre se vor înzeci. 

— Şi cum vor intra în oraş? 

— Nu ştiu, Iker, dar vor reuşi. Ai să vezi, ajutorul lor va fi 
nepreţuit. 

— E o nebunie, Bina. 

— Te asigur că nu! Nu există nicio altă cale de a scăpa de 
această asuprire şi tu vei fi braţul înarmat care ne va dărui 
libertatea. Se află, oare, pe lume o soartă mai măreaţă? 
Atacându-te, Sesostris a dezlănţuit o forţă în stare să-l 
distrugă. 

Ultimele cuvinte ale Binei îl convinseră pe scrib că înainta 
pe drumul cel bun. Totuşi, țelul rămânea îndepărtat şi 
şansele de a-l atinge păreau foarte slabe. 

— Îţi împărtăşesc îndoielile şi neliniştile, Iker. Dar curând 
n-o să mai fim singuri. 

PET 

Întins pe terasă, Iker nu dormi toată noaptea. De data 
aceasta, planul său prindea contur şi se simţea capabil să-l 
ducă la bun sfârşit. Nimic nu i se părea mai greu de îndurat 
decât nedreptatea, indiferent dacă era săvârşită de un rege 
sau de un sărac. Şi chiar dacă nimeni în afara lui nu avea să 
se ridice contra ei, el tot nu va da înapoi. 

Un strigăt de durere, provenind de jos, îl făcu să tresară. 

— Nu sunteţi în toate minţile? protestă Sekari cu 
aprindere. Nu trezeşti un om cu lovituri de picior în spate! 

Iker cobori să vadă ce se petrece. 

Doi soldaţi stăteau în faţa casei lui. 

Bastoanele pe care le purtau cu ei nu aveau deloc un aer 
liniştitor. 

În picioare, posomorât încă, Sekari îşi pipăia posteriorul. 

— Cine e ăsta? îl întrebă pe Iker cel mai în vârstă dintre 
soldaţi. 

— Sekari, servitorul meu. 

— Doarme întotdeauna pe prag? 

— E o măsură de prevedere. 

— Cu un voinic care se trezeşte aşa de greu, eu, unul, m- 
aş simţi mai degrabă în primejdie! Dar nu pentru el am 
venit. Scribul Heremsaf îţi cere să i te înfăţişezi degrabă. 

Şi cei doi trimişi se îndepărtară. 

„Cel puţin, gândi Iker fără să se mişte, nu mi-au legat 
mâinile şi nu mă târăsc pe străzile oraşului ca pe un tâlhar 
de rând!“ 

Din nefericire, dacă Heremsaf îl chema în acest fel 
însemna că-i ghicise intenţiile. Iker avea să fie arestat şi 
condamnat. Singura sa scăpare era fuga, dar paznicii porţii 
celei mari a oraşului l-ar fi lăsat să iasă? 

3. 


Sesostris numise oraşul construit la Abydos „Cetate 
întărită” pentru a incarna prima din cele două valori 
respectate de toţi faraonii: stăruința. Cea de-a doua, 
veghea, sau, mai precis, trezirea lui Osiris cu ocazia 
reînvierii, le conferea monarhilor Egiptului dimensiunea 
supranaturală, care le permitea să clădească monumente 
durabile. 

Faraonul cercetă el însuşi tabla cu planificarea muncii 
preoţilor temporari, împărţiţi în cinci echipe care urmau una 
după alta. 

În faţa uriaşului, răspunzător de întocmirea planului, un 
om mărunt şi nervos nu se putea împiedica să nu tremure. 

— Dacă mi-ai respectat poruncile şi ţi-ai îndeplinit corect 
îndatorirea, de ce ţi-e frică? 

— Privilegiul de a vă întâlni, Luminăţia Voastră, şi... 

— Nici tu, nici eu nu avem privilegii. Suntem doar slujitori 
ai lui Osiris. 

— La fel gândesc şi eu, Luminăţia Voastră, şi... 

— Cum se desfăşoară lucrul? 

— Mai multe grupuri de preoţi cărora li se încredinţează 
sarcini precise alcătuiesc o echipă. Niciunul nu trebuie să îl 
încurce pe celalalt şi toate obligaţiile sunt îndeplinite la 
timpul lor. 

Apoi bărbatul începu o cuvântare lungă şi amănunţită, în 
care pomeni de îngrijirea statuilor, de ştergerea vaselor de 
purificare, de prepararea uleiurilor pentru iluminat, astfel 
încât să nu răspândească fum, de alegerea merindelor ce 
urmau să fie depuse pe mesele de ofrandă, apoi de 
împărţirea lor. Îi spuse regelui numele şi simbriile 
gardienilor, ale şefilor de atelier, ale pictorilor, ale 

grădinarilor, ale brutarilor, ale berarilor, ale măcelarilor, ale 
pescarilor, ale celor care pregăteau uleiuri parfumate, fără 
a-l uita nici pe cel mai neînsemnat purtător de ofrande. 

— Fiecare dintre ei este controlat de paznici care ţin un 
registru unde sunt trecute zilele şi orele de venire şi de 
plecare, precum şi pricinile întârzierilor sau ale absenţelor. 

— Până acum, câţi preoţi temporari au fost izgoniți 
pentru săvârşirea unor greşeli grave? 

— Niciunul,  Luminăţia  Voastră! răspunse, mândru, 
bărbatul. 

— lată dovada nepriceperii tale. 

— Luminăţia Voastră, eu... 

— Cum poţi să-ţi închipui, fie şi o singură clipă, că ai atins 
desăvârşirea? Ori încerci să mă înşeli, şi aceasta-i o 
greşeală de neiertat, ori te încrezi în rapoartele întocmite în 
pripă de oamenii tăi, ceea ce nu-i o greşeală mai puţin 
primejdioasă. De îndată ce voi numi pe altcineva în locul 
tău, vei părăsi Abydosul. 

Vizitând atelierele, magaziile, măcelăriile şi brutăriile, 
Sesostris observase mai multe încălcări ale regulilor ce 
priveau paza. Sobek Păzitorul luă numaidecât măsurile ce 
se impuneau. Apoi regele îl primi pe maestrul de operă, 
care avea chipul marcat de oboseală. 

— Întâmpini necazuri? 

— Nimic demn de luat în seamă, Luminăţia Voastră. 
Mulțumită ocrotirii oferite de preotesele lui Hathor, uneltele 
nu se mai rup şi cioplitorii în piatră nu se mai îmbolnăvesc. 
De aceea sunt fericit să vă dau de veste că lucrările de pe 
şantier s-au încheiat, pictorii au isprăvit în dimineaţa 
aceasta ultimul chip divin, cel al lui Isis. Templul vostru este 
pregătit să dea naştere lui Ka, la fel ca şi locaşul vostru de 
veci. Când doriţi să însufleţiţi aceste comori? 

— Chiar mâine. 

La Teba, ceremoniile erau însoţite de o veselie generală. 
Dar la Abydos, chiar şi berarii aveau de îndeplinit o 
însărcinare în slujba lui Osiris. Şi în împrejurările de acum, 
orice manifestare de bucurie ar fi fost necuviincioasă. 

Sub privirile preoteselor şi ale preoţilor permanenţi, 
Sesostris aşeză în încăperea aflată la temelia templului său 
24 de bucăţi mari de metal şi pietre preţioase, printre care 
aur, argint, lapislazuli, turcoaz, jasp şi comalină. Scoase din 
măruntaiele muntelui, aceste materiale intrau în alcătuirea 
ochiului lui Horus, cel mai puternic dintre talismane. 

Apoi purtătorii şi purtătoarele de ofrande se îndreptară în 
procesiune spre sanctuar pentru a le înzestra cu cele 
trebuincioase: bazine de purificare, cupe, vase, sipete, 
altare, cădelniţe, ţesături, bărci formau comoara templului 
cu tavan de aur şi lapislazuli, cu podea de argint şi uşi de 
aramă. 

— Voi celebra azi cele trei ritualuri, al dimineţii, al 
miezului zilei şi al serii, grăi faraonul, astfel ca puterile 
nepământene să păstreze treaz spiritul acestui loc, adăpost 
al divinităţilor, şi nu al oamenilor. Menirea sa va fi aceea de 
a răspândi în jur energie. 

Tânăra preoteasă vedea astfel împlinindu-se profeţiile 
scrierilor pe care le desluşise în Locaşul Vieţii şi care 
vorbeau despre neasemuita importanţă a regelui Egiptului, 
stăpânul creaţiei riturilor. El aducea ordinea în locul 
dezordinii, adevărul în locul minciunii şi dreptatea în locul 
greşelii. Aceasta era deci calea de a aduce armonia 
cerească în mijlocul oamenilor: îndeplinirea ritualurilor la 
timpul lor şi existenţa unui faraon în stare să-şi împlinească 
misiunea. 

— Fie ca lumina să inunde altarele! porunci Sesostris. 

Vasele în care ardeau esenţele parfumate răspândiră 
miresme suave. Flori, carne, legume, plante aromate, cupe 
cu apă, vin şi bere, pâini de forme şi mărimi diferite fură 
depuse pe mesele de ofrandă din diorită, din granit şi din 
alabastru. Toate aceste bogății erau dăruite divinităţilor 
pentru ca ele să se bucure de aspectul lor delicat şi să se 
hrănească din ele. Ofranda întărea legătura dintre partea 
văzută şi cea nevăzută a lumii. Datorită ei, creaţia se 
reînnoia. 

Sesostris pătrunse în templul acoperit, unde puteau intra 

doar câţiva sacerdoţi însărcinaţi să-l reprezinte. În acest loc 
interzis neiniţiaţilor, ei trebuiau să fie chezăşii integrităţii 
divine şi să respingă fără odihnă forţele haosului care 
încercau să distrugă acest teritoriu al lui Maat. 

In capătul sanctuarului, se găsea moviliţa primordială 
spre care cobora tavanul şi se înălța podeaua. leşită din 
apele începuturilor, în prima dimineaţă a lumii, ea era 
soclul pe care Creatorul îşi ridica, fără încetare, lucrarea. 

În penumbra Sfântului Sfinţilor se dezvăluia ţinutul 
luminii ale cărui porţi fură deschise de faraon. În inima 
cerului puterilor, regele făcu să renască începutul. 

— Atâta vreme cât universul se va sprijini pe cei patru 
stâlpi ai săi, zise monarhul, atâta vreme cât apele se vor 
revărsa la timpul potrivit, atâta vreme cât cei doi aştri vor 
domni peste noapte şi peste zi, atâta vreme cât stelele vor 
rămâne pe cer, iar decanii îşi vor îndeplini sarcinile, atâta 
vreme cât Orion va face ca Osiris să poată fi zărit, acest 
templu va fi etern asemenea cerului. 

TFE 

Insuflețirea templului încetinise uscarea salcâmului lui 
Osiris. Inconjurându-l cu energii binefăcătoare, templul 
înaltă un zid magic care apăra Arborele vieții de noi atacuri, 
fără a înlătura însă pricina răului. 

Dar momentul pentru altfel de înfăptuiri se apropia. Aşa 
că, regele îi strânse pe membrii Cercului de aur din Abydos 
pentru a lua o hotărâre. 

— Un singur guvernator de provincie refuză să se 
supună, reaminti asprul general Nesmontu. Să pornim la 
atac împotriva lui Khnum-Hotep, ca să stârpim orice urmă 
de răzvrătire. Când Egiptul va fi cu adevărat unit, salcâmul 
va înverzi din nou. 

Tot mai robust şi în putere, bătrânul ofiţer nu avea 
obiceiul să vorbească pe ocolite. Indiferent la onoruri, nu 
trăia decât pentru măreţia Celor Două Regate. Şi cine o 
reprezenta cel mai bine, dacă nu faraonul Sesostris pentru 
care era gata să-şi dea viaţa? 

— Sunt de aceeaşi părere cu Nesmontu, declară 

generalul Sepi. Chiar dacă această înfruntare va face multe 
victime de ambele părţi, nu poate fi ocolită. 

Înalt, slab şi autoritar, Sepi fusese mâna dreaptă a 
guvernatorului provinciei lepurelui, Djehuty, devenit acum 
credincios lui Sesostris. Primind o sarcină specială din 
partea Cercului de aur, generalul îl convinsese treptat pe 
Djehuty să evite un conflict cu urmări dezastruoase. Aflat în 
fruntea uneia dintre cele mai strălucite şcoli de scribi din 
ţară, Sepi nu se înflăcăra niciodată. Chibzuit şi cumpătat, 
ura pornirile războinice. 

— Mă tem de violenţă, mărturisi Purtătorul sigiliului regal 
Sehotep, un bărbat de vreo 30 de ani, elegant şi distins, cu 
o privire ce sclipea de inteligenţă, dar mă alătur lui 
Nesmontu şi lui Sepi, căci Khnum-Hotep nu se va închina 
faraonului de bunăvoie. Cu el, tratativele nu au sorţi de 
izbândă. Chiar dacă a rămas singurul guvernator care se 
împotriveşte Luminăţiei Sale, nu-şi va recunoaşte greşeala 
şi va prefera să verse sânge pentru a-şi păstra privilegiile. 

Pleşuvul se mulţumi să dea din cap în semn de aprobare. 
Pe Marele Preot din Abydos nu-l interesau deloc 
frământările lumii din afară, dar fusese izbit de faptul că 
oameni cu firi atât de diferite, cum erau Nesmontu, Sepi şi 
Sehotep, împărtăşeau acelaşi gând. 

— Încleştarea se anunţă cumplita, prezise Marele 
Trezorier Senankh, un bărbat de vreo 40 de ani, vesel, 
mare amator de mâncăruri rafinate şi iscusit administrator. 
Khnum-Hotep este bogat, iar trupele sale, puternice. Se va 
bate cu încrâncenare. Să credem lupta câştigată dinainte ar 
fi o dovadă de trufie. 

— Nu spun că nu-i aşa, interveni generalul Nesmontu, 
dar acesta nu-i un motiv ca să şovăim şi să nu ducem până 
la capăt ce-am început. 

— Sunteţi siguri, întrebă regina, ca Khnum-Hotep se 
foloseşte de forţa lui Seth şi face să se usuce salcâmul lui 
Osiris? 

— Nu mai există nicio îndoială, răspunse Nesmontu, căci 
ceilalţi guvernatori s-au dovedit nevinovaţi. Setea lui de 

mărire îl împinge să stăpânească peste tot ţinutul de la 
Miazăzi. Şi cum monarhul îi încurcă planurile, se răzbună 
atacând însăşi inima Egiptului. 

— Şi dacă are complici? sugeră Sehotep. 

— E o posibilitate de care trebuie să ţinem seamă, grăi 
îngândurat generalul Sepi. Khnum-Hotep a controlat multă 
vreme drumurile folosite de negustori punându-le în 
legătură cu Asia. Poate a găsit în afara ţării aliaţi care sunt 
dornici să vadă slăbind puterea faraonilor. 

— E doar o simplă bănuială, obiectă Senankh. 

— Dar uşor de verificat, se repezi Nesmontu. Să zdrobim 
armata lui Khnum-Hotep, să-l prindem şi să-l luăm la 
întrebări. Credeţi-mă, o să ne spună adevărul. 

— Luminăţia  Voastră cunoaşte părerea singurului 
membru al Cercului de aur care lipseşte din pricina unei 
misiuni secrete? 

— Nu voi vorbi în numele său. 

— Însă eu, care sunt destul de apropiat de el, rosti Sepi, 
nu mă îndoiesc că ar fi consimţit să pornim atacul. 

— Reţinerile tale înseamnă că te împotriveşti? îl întrebă 
regele pe Senankh. 

— Desigur că nu, Luminăţia Voastră. Dar când mă 
gândesc la pierderea atâtor vieţi omeneşti în timpul unui 
război civil, mă cuprinde deznădejdea. Totuşi, ştiu că nu 
avem de ales şi voi face tot ce-mi stă în putere ca tezaurul 
să sufere cât mai puţin. 

— Cum toţi membrii Cercului de aur au încuviinţat, grăi 
Sesostris, să ne pregătim să-l atacăm pe Khnum-Hotep şi să 
recucerim provincia Oryx. Regina şi Marele Trezorier să 
pornească spre Memphis ca să se îngrijească de treburile 
ce nu suferă amânare. Dacă voi pieri în luptă, Marea Soţie 
regală va domni şi, împreună cu supraviețuitorii Cercului de 
aur şi ai Casei Regelui, va hotărî cine o să urmeze la tron. 

Ă PEE 

Inaintea luptei ce ameninţa să însângereze Egiptul, 
Sesostris se bucura de pacea şi de liniştea din Abydos. 
Desigur, ele erau tulburate din pricina uscării salcâmului, 

dar păstrau încă amintirea vârstei de aur când iniţiaţii 
învingeau moartea datorită celebrării misterelor lui Osiris. 

Tocmai pentru a salva aceste valori nepreţuite, faraonul 
trebuia să înăbuşe răzmeriţa lui Khnum-Hotep, să-l supună 
şi să-l facă să mărturisească. Dacă Sesostris izbutea să 
distrugă această cetate a lui Seth şi să unească Cele Două 
Regate, ar fi dispus de o forţă nouă căreia, până acum, îi 
simţise adesea lipsa. 

Pe chei, tânăra preoteasă recita formulele de protecţie 
pentru călătorie, în faţa ochiului întreg pictat iar, de curând, 
la prora corăbiei regale. Sobek Păzitorul îi verificase el 
însuşi pe toţi corăbierii şi scotocea pentru a treia oară prin 
cabina monarhului, chiar înaintea plecării. 

— Când socotiți că vă veţi întoarce, Luminăţia Voastră? 
întrebă tânăra femeie. 

— Nu ştiu. 

— Războiul se apropie, nu-i aşa? 

— Osiris, primul dintre faraoni, domneşte peste o ţară 
unită ale cărei provincii, fără să-şi piardă înzestrările 
proprii, trăiesc în armonie. Am datoria să-i duc lucrarea mai 
departe. Fie că mă întorc sau nu, tu îndeplineşte-ţi-o pe a 
ta! 

Pe când corabia se îndepărta de țărm, Sesostris nu 
reuşea să-şi desprindă ochii de la priveliştea neasemuită a 
Abydosului, înălţat pentru vecie de Osiris. 

4. 


La fiecare trei luni, străjile însărcinate să vegheze asupra 
intrărilor în oraşul Kahun erau reînnoite. Soldaţii se 
repartizau în cele patru colţuri şi nu lăsau să pătrundă în 
oraş decât persoane cunoscute şi pe cei care aveau 
documente ce le îngăduiau să petreacă un timp înăuntru. 
Convins că avea să fie arestat, Iker nici măcar nu încercă 
să-i înfrunte şi se îndreptă, cu fruntea sus, spre locuinţa lui 
Heremsaf, mai-marele său. 

Înainte de a fi aruncat în temniţă, osândit la muncă 
silnică sau chiar executat, Iker voia să-i dezvăluie lui 
Heremsaf gândurile sale cele mai tainice. Neîndoielnic, nu 
avea niciun rost, căci înaltul funcţionar îl slujea pe 
Sesostris. Dar rostind adevărul, poate că alţii îşi vor da 
seama de tirania faraonului şi un braţ înarmat va izbuti să-l 
ucidă. 

Când pornise să se înfăţişeze înaintea judecătorului său, 
Iker luase cu sine minunatele lui unelte de scrib, pe care le 
primise în dar de la învățătorul său, generalul Sepi. Celui 
care avea să-l învinuiască îi va încredința paletele sale, 
pensulele, cuţitaşele pentru răzuit, gumele şi vasele cu 
cerneală. În acest chip avea să tragă linie pentru totdeauna 
după trecutul său. 

Heremsaf savura ultimele felii subţiri de praz pe care le 
îndepărta de brânza proaspătă amestecată cu usturoi. Când 
Iker  păşi înăuntru, Heremsaf nu-şi ridică privirea, 
menţinându-şi atenţia asupra mâncării favorite. 

Cu faţa pătrată, cu mustaţa scurtă şi tăiată îngrijit, 
Heremsaf era una dintre persoanele cele mai de vază din 
Kahun. Intendent al piramidei lui Sesostris II şi al templului 
lui Anubis, el controla în fiecare zi livrările de carne, pâine, 

bere, uleiuri şi parfumuri, cerceta amănunţit însemnările 
scribilor contabili, verifica orele de lucru în plus ale 
slujbaşilor săi şi se încredința că hrana era împărţită corect. 
Se trezea devreme, se culca târziu şi aproape că ajunsese 
să uite ce era aceea odihnă. 

Iker îi datora prima sa slujbă şi toate înlesnirile de care se 
bucurase, însoţite de un sfat: „Nimic nu trebuie să scape 
atenţiei tale”. Dar în timpul muncii încredințate de mai- 
marele său, Iker descoperise mânerul unui cuţit pe care era 
scrijelit numele  Fu/gerului, corabia care îl condusese 
cândva spre moarte. Simplă întâmplare sau tânărul scrib 
era doar o jucărie în mâinile lui Heremsaf? Neîngăduindu-i 
lui Iker să citească documentele din arhivă, îi dovedea de 
fapt că între el şi primar, supus credincios al faraonului, 
exista o înţelegere secretă. Totuşi, scribul nu avea nimic 
anume să-i reproşeze, căci nu ştia cu certitudine pe ce să 
se bizuie. 

Dar astăzi, Heremsaf urma să-şi scoată masca. 
Adevăratul lui plan fusese să-i întindă capcane lui Iker, 
nădăjduind ca tânărul să săvârşească o greşeală care să-l 
ducă la pieire. Având acum informaţii hotărâtoare, putea 
deci să-i dea ultima lovitură. 

— Trebuie să stăm de vorbă, Iker. 

— Vă stau la dispoziţie. 

— Îmi pari foarte nervos, fiule. Ai necazuri? 

— Chiar asta aştept să-mi spuneţi. 

— Te temi că sunt nemulţumit de tine, nu-i aşa? Ei bine, 
ia să vedem! Ai descâlcit treaba aceea încurcată cu 
hambarele, ai stârpit şobolanii şi şoarecii din oraş, ai făcut 
inventarul vechilor depozite şi ai pus în ordine, cu o iuţeală 
de necrezut, biblioteca din templul lui Anubis. Inşiruirea 
mea ţi se pare corectă? 

— N-am nimic de adăugat. 

— Isprăvi tot una şi-una, ce zici? 

— Nu eu sunt în măsură să judec. 

— Chiar dacă vrei să te arăţi urâcios, eu n-am să-mi 
schimb nici părerea, nici hotărârea. 

— Dar nici nu mă aşteptam la aşa ceva. lată uneltele 
mele de scrib. 

Heremsaf îşi ridică, în sfârşit, capul. 

— De ce doreşti să te desparţi de ele? 

Iker râmase fără glas. 

— Să ştii, fiule, că nu primesc niciun fel de dar, de la 
nimeni. Ar trebui să-ţi ceri iertare pentru această 
nechibzuinţă, dar nu-ţi stă în fire. Mai bine să uităm... dacă 
pronunt chiar şi cea mai mică mustrare împotriva celui mai 
priceput tânăr scrib din Kahun, primarul mă va pedepsi. 
Favorul pe care ţi-l face mi se pare nefiresc de mare, însă 
sunt nevoit să mă supun. Dar să nu ţi se urce la cap. 
Invidioşii nu vor lipsi şi vor şti să profite de cea mai 
măruntă greşeală de-a ta. Fii deci cu mare băgare de 
seamă şi nu te lăuda cu averea dobândită. 

— Averea mea... despre ce vorbiţi? 

— Despre faptul c-ai să te muţi. Primarul îţi oferă o casă 
nouă, mai încăpătoare şi mai bine aşezată. lată-te şi 
stăpân! 

— Dar de ce atâta dărnicie? 

— Te numeri, de acum încolo, printre cei mai de vază 
scribi din Kahun, fiule, şi toate uşile din oraş îţi vor fi 
deschise. 

— Va trebui să mă îngrijesc în continuare de biblioteca 
din templul lui Anubis? 

— Bineînţeles, căci noi manuscrise vor fi mutate acolo 
săptămâna aceasta. Tu eşti cel mai potrivit ca să le 
rânduieşti cum se cuvine. După părerea mea, vei fi chemat 
cât de curând la primărie ca sfetnic al primarului. Atunci, n- 
am să mai fiu mai-marele tău şi vei fi nevoit să te descurci 
singur în faţa slujbaşilor care se spetesc acolo de mult timp. 
Să n-ai încredere în ei, căci nu-i preţuiesc pe cei tineri care 
le-ar putea lua locul. Eşti mulţumit de servitorul tău? 

— Sekari? Îl socotesc drept un prieten care munceşte 
pentru mine o parte din zi. 

— De acum va lucra doar pentru tine, întreaga zi. Casa ta 
trebuie să fie bine îngrijită, căci e în joc renumele tău. O zi 

bună, scribule Iker! Şi eu, şi tu avem o mulţime de treburi. 
ttt 

— Am avut un vis de necrezut, îi destăinui Sekari lui Iker. 
Se făcea că mâncam carne de măgar. Cei care ştiu să 
tălmăcească visele spun că asta înseamnă o slujbă mai 
bună fie pentru mine, fie pentru cineva care mi-e apropiat. 

— Visul nu te-a înşelat, primarul mi-a dat o altă casă, mai 
mare. 

Sekari nu-şi putu împiedica un fluierat de admiraţie. 

— Ca să vezi... Devii cu adevărat un om însemnat în 
oraşul ăsta. Când mă gândesc la toate clipele urâte prin 
care am trecut amândoi, îmi vine să-i mulţumesc sorții. Şi 
când te muţi? 

— Îndată. 

— Atunci să ne apucăm de strâns lucrurile. 

— Se vor îngriji de ele slujbaşii primăriei. 

Iker, Sekari şi Vânt-de-Miazănoapte porniră spre locul 
descris de Heremsaf, o străduţă curăţică, situată în 
frumosul Kahun, nu departe de uriaşa casă cu grădină a 
primarului. 

— Asta să fie? se minună Sekari. 

— Chiar ea. 

— Dar nu e cu putinţă... Cât e de frumoasă, şi pe 
deasupra proaspăt văruită. Are etaj şi ditamai terasa. Ai să 
mai vorbeşti cu mine de-acum? 

— Bineînţeles, căci o să locuieşti aici ca intendent. 

— Nu-mi vine să cred! Aşteaptă, să nu intrăm ca nişte 
sălbatici! Mă duc să caut cele trebuincioase. 

Sekari se întoarse după puţin timp cu un vas umplut cu 
apă parfumată, pe care îl aşeză pe prag. 

— Nimeni nu va păşi înăuntru fără să-şi spele mâinile şi 
picioarele. Stăpâne, ţi se cuvine onoarea de a fi primul. 

In încăperea rezervată cultului strămoşilor, Sekari 
adulmecă aerul. 

— Au stropit bine pereţii cu pastă de usturoi pisat şi 
înmuiat în bere, băgă el de seamă. Nici şerpii, nici 
scorpionii, nici duhurile rele n-o să ne deranjeze. 

O sală de primire, trei dormitoare, camere pentru baie, o 
bucătărie largă, o pivniţa ce-şi merita numele... Vrăjit, 
Sekari le străbătu de câteva ori. 

— Şi... mobila? 

— Cred că urmează să vină. 

Mai mulţi lucrători ai primăriei aduseră o cantitate 
impresionantă de obiecte. Sub ochiul atent al lui Vânt-de- 
Miazănoapte, Sekari îi obligă să-şi spele mâinile şi 
picioarele înainte de a-şi depune preţioasele poveri în 
locurile potrivite. 

Coşurile şi lăzile în care puteau fi rânduite alimentele, 
îmbrăcămintea, sandalele şi obiectele de toaletă i-ar fi 
mulţumit până şi pe cei mai pretenţioşi. Dreptunghiulare, 
alungite, ovale sau cilindrice, erau făcute din stuf împletit 
cu frunze de palmier, fie din lemn cu capace frumos 
împodobite care se închideau cu ajutorul unor sforicele. Cât 
despre rogojini, acestea erau de cea mai bună calitate, 
bucăţile de stuf şi fâşiile din țesătură de în alcătuind 
pătrate şi romburi colorate diferit. Unele aveau să fie 
aşternute pe jos, altele agăţate la ferestre ca să împiedice 
razele soarelui să pătrundă înăuntru. 

Mesele joase şi scăunelele cu trei picioare erau elegante 
şi trainice, dar Sekari aprecie cel mai mult scaunele de 
culoarea paiului, cu picioarele pătrate şi cu spătarul curbat 
după forma spatelui. Şi ce cusur ai fi putut, oare, găsi 
superbelor lămpi alcătuite dintr-o bază de calcar şi un picior 
subţire din lemn ce imita o tulpină de papirus, în vârful 
căreia se găsea un vas din bronz pentru uleiul de iluminat?! 

Cu răsuflarea tăiata, Sekari se aşeză pe un scaun. 

— Ai fost cumva numit ajutorul primarului? 

Apoi slujitorii aduseră lucrurile cele mai uimitoare: trei 
paturi, câte unul pentru fiecare cameră, cu aşternuturi aşa 
cum Sekari nu mai văzuse niciodată. Pipăi încetişor 
mănunchiurile de cânepă împletită fixate într-o ramă de 
lemn împodobită cu chipurile zeului Bes şi al zeiței- 
hipopotam Tueris, care, înarmaţi cu cuțite, înălţau victorioși 
deasupra capului corpurile şerpilor ucişi şi protejau somnul 

celui care se odihnea în aceste paturi. Apoi Sekari îşi puse 
capul pe pernele umplute cu lână şi căzu în extaz când îşi 
plimba mâna peste cearşafurile din cea mai fină pânză de 
in. 

— Închipuie-ţi cum va fi, Iker, să dormi în ele, mai ales 
dacă le parfumezi... Nicio fată n-ar rezista! Le văd pe cale 
să... 

Răgetul lui Vânt-de-Miazănoapte îl întrerupse pe Sekari 
din visele sale. În apropierea casei, măgarul tocmai 
descoperise o grădină micuță şi un grajd cu acoperişul din 
frunze de palmier. Acolo găsi un culcuş de paie curate şi un 
jgheab plin de cereale, de legume şi scaieţi, al căror gust 
Vânt-de-Miazănoapte îl socotea fără pereche. Era de la sine 
înţeles că animalul se bucura de această mutare. 

Trei flăcăi voinici se iviră în uşa casei. 

— Unde e pivnita? întrebă primul. 

Sekari alergă degrabă înaintea lor. 

— De ce? 

— Am adus urcioare cu bere din partea primarului. 

Sekari privi vasele cu gâtul strâmt, arse bine în cuptorul 
olarului şi prevăzute cu două toarte. Dopurile din lut 
garantau o băutura de calitate. 

— Bine... Veniţi cu mine! 

De-abia fură aşezate urcioarele la locul lor, că apăru încă 
un slujitor purtând un veşmânt din pânză de in nealbită, 
alcătuit din două bucăţi identice, cusute la mijloc. 

— Acesta e cel mai nou model, îl lămuri el pe Iker. 
Veşmântul coboară de la piept până la pulpa piciorului. Cele 
două vârfuri mai lungi ale triunghiului se înnoadă în jurul 
mijlocului, la brâu. Vârful mai scurt se aduce din spate în 
faţă printre coapse şi se leagă de celelalte două în dreptul 
pântecelui. Dacă totul e făcut cum trebuie, țesătura 
înfăşoară corpul de două ori. 

Iker îl probă fără să stea pe gânduri şi fu mulţumit de 
rezultat. 

— Şi asta e pentru servitor. 

Sekari primi o matură grozavă din fibre lungi de palmier, 

îndoite şi strânse în mănunchiuri. 

În timp ce Sekari îşi încerca noul instrument de lucru, Iker 
privi îndelung un obiect neobişnuit care nu avea ce căuta 
printre lucrurile sale: un vas pentru farduri, reprezentând o 
femeie care înota, goală, ţinându-şi capul ridicat şi purtând 
în mâini o cupă ovală în formă de răţoi. Ea era Nut, zeiţa 
Cerului, iar el, Geb, zeul Pământului. De unirea lor depindea 
mişcarea aerului şi a luminii care făceau cu putinţă viaţa pe 
pământ. 

Şi deodată se ivi ea. 

Datorită micului obiect, Iker o văzu parcă aievea pe 
tânăra preoteasă, atât de îndepărtată şi cu neputinţă de 
atins! Era o greşeală sau un semn al sorții? 

— Ce socoteşti să faci cu el? întrebă Sekari amuzat. 

— Dăruieşte-i acest vas uneia dintre iubitele tale! 

— Te mai gândeşti încă la acea femeie pe care n-ai s-o 
mai revezi niciodată! Am să-ţi prezint alte zece, frumoase şi 
înţelegătoare. Cu o casă ca asta, o să ajungi unul dintre cei 
mai vânaţi bărbaţi din Kahun. 

Iker îşi aminti de piatra fără seamăn, regina turcoazelor, 
pe care o scosese din munte. Datorită ei zărise chipul 
femeii pe care o îndrăgea şi pe care nicio alta nu va izbuti 
s-o înlocuiască! 

— Te chinui zadarnic, insistă Sekari, şi nu te bucuri de 
norocul pe care-l ai, adică o astfel de casă şi o slujbă printre 
scribii de frunte. Pricepi? 

— Nu mi-ai vorbit tu despre Cercul de aur din Abydos? 

Sekari se încruntă. 

— Nu-mi aduc aminte, dar ce contează? Toată lumea a 
auzit aceste vorbe despre cei iniţiaţi în misterele din 
Abydos. Dar noi nu ne numărăm printre ei, şi cu atât mai 
bine! Îți poţi închipui o viaţă singuratică, fără nicio plăcere, 
departe de vin şi de femei? 

— Şi dacă ea face parte din acest Cerc? 

— Uit-o şi îngrijeşte-te de slujba ta! Pentru ce te porţi de 
parca ai prevesti o nenorocire, când ai totul pentru ca să fii 
fericit? 

— lartă-mă că ţi-o spun, bunul meu prieten, dar n-ai 
înţeles pricina acestui munte de daruri. 

Sekari se aşeză pe un scăunel. 

— Ai fost recunoscut drept un scrib foarte priceput şi 
acum ai parte de înlesnirile pe care ţi le oferă slujba ta. Ce 
te nedumereşte? 

— Vor să mă cumpere. 

— Baţi câmpii! 

— Vor să mă împiedice să-mi duc mai departe căutările şi 
să aflu adevărul. O slujbă bună, o casă frumoasă, o viaţă 
îndestulătoare... Cine şi-ar dori mai mult? E un plan iscusit, 
dar n-au izbutit să mă păcălească. Nimeni nu mă va opri, 
Sekari! 

— Dacă o iei aşa... Dar nu cumva priveşti lucrurile cu 
prea multă asprime? 

— Pentru mai-marii acestui oraş eu însemn o primejdie. 
Şi ei încearcă să-mi îndepărteze bănuielile. 

— Să zicem ca ai dreptate. Dar atunci, bucură-te de 
aceste împrejurări! Dacă adevărul pe care-l cauţi te va duce 
la pieire, de ce să nu renunţi la el şi să te mulţumeşti cu 
ceea ce ţi se oferă? 

— Îţi spun încă o dată: nimeni nu mă va cumpăra! 

— Bine, cum vrei tu. Eu am să fac prima curăţenie aici, 
apoi am să pregătesc de mâncare. 

Iker urcă pe terasă. 

În locul acesta nu se simţea la el acasă. Străduindu-se 
să-l abată de la ţinta sa, duşmanii nu reuşiseră decât să-i 
întărească hotărârea. 

Dintre cutele veşmântului său, scribul scoase cuțitul cu 
care avea să-l ucidă pe Sesostris şi lăsă razele soarelui să 
scânteieze pe lamă. 

5. 


Văduva muncea din greu. Voia cu orice preţ să le asigure 
celor trei copii ai săi o viaţă fericita. Pe pământurile ei rupte 
de lume, aflate la nord de Memphis, cultiva legume ajutată 
de doi ţărani şi le vindea în târg. 

Pe când îngrămădea dovlecii într-un coş uriaş, un 
monstru păros îi răsări înainte. Deşi văduva nu era fricoasă, 
se trase totuşi puţin înapoi. 

— Ce faci, buna mea prietenă? Ai un ogor frumuşel. 
Câştigi binişor de pe urma lui, nu-i aşa? 

— Şi ce te priveşte pe tine? 

Gură-Pocită surâse răutăcios. 

— De felul meu sunt un om atent la necazurile semenilor 
mei. De aceea mă îngrijesc să-i apăr. lar tu ai, fără îndoială, 
nevoie de ocrotirea mea. 

— Te înşeli. 

— Ah, nu! Eu nu mă înşel niciodată! 

— Pleacă şi lasă-mă-n pace! 

— Dacă-mi vorbeşti aşa mă supăr. Nu te bizui pe 
muncitorii tăi ca să te apere, căci sunt în mâinile oamenilor 
mei. Cât despre copii, nu le voi face niciun rău dacă te arăţi 
înţelegătoare. 

Văduva păli. 

— Ce vrei? 

— A zecea parte din câştigurile tale în schimbul prieteniei 
mele. Şi nu încerca să mă înşeli. Dacă mă minţi sau dacă 
şovăi, am să mă răzbun pe fetiţa cea mică. 

Metoda lui Gură-Pocită era bine pusă la punct. Lui şi cetei 
de tâlhari fără milă care-l însoțea le cădeau pradă 
gospodăriile modeste ai căror stăpâni nu i se împotriveau 
de teamă să nu-şi piardă viaţa sau să nu-şi vadă rudele 

schingiuite. 

Văduva nu făcu nici ea altfel. 

Gură-Pocită nu atrăsese până acum atenţia gărzilor, căci 
nu lăsa niciodată vreun cadavru în urma lui. Şi cum 
numărul celor pe care-i proteja sporise, partea ce i se 
cuvenea crescuse şi ea simţitor. Şi nu era decât începutul, 
iar Gură-Pocită se felicita pentru iuţeala cu care înaintau 
treburile, sperând că stăpânul cel mare va fi mulţumit. 

TET 

Gură-Pocită pătrunse în Memphis prin cartierul de nord, 
de unde se zărea vechea fortăreață cu ziduri albe, creație a 
lui Menes, „Cel Statornic”, primul faraon. Având în vedere 
mulţimea de oameni de toate soiurile care treceau încolo 
şi-ncoace, te puteai strecura uşor fără să fii băgat de 
seamă. Marele stăpân, Prevestitorul, alesese să locuiască 
într-o clădire modestă, deasupra prăvăliei pe care o ţineau 
credincioşii săi. 

Născut tâlhar, făcându-se vinovat de mai multe furturi 
săvârşite sub amenințarea  cuţitului,  Gură-Pocită îşi 
petrecuse mai mulţi ani în minele de aramă din Sinai şi nu 
scăpase din cele de turcoaze decât datorită Prevestitorului 
şi cetei sale. Deşi nu era înclinat să se supună cuiva, 
recunoscuse totuşi că nu putea găsi un stăpân mai bun. 

Motivul hotărâtor fusese acela că Prevestitorul îi îngăduia 
să se îmbogăţească după voia inimii, cu condiţia să stea în 
umbra şi să-şi organizeze ceata în vederea unor atacuri mai 
îndrăzneţe decât cele asupra unor gospodării izolate. 
Nelegiuitul gusta din plin noua sa viaţă, căci singura sa 
obligaţie era să meargă regulat la Memphis pentru a sta de 
vorbă cu Prevestitorul şi pentru a-i duce felul de mâncare 
preferat. 

Oricare fusese capitala aleasă de un faraon sau de altul, 
Memphis, cu portul său cel mare, rămăsese inima negoţului 
din Egipt. Aici soseau mărfuri provenind din Creta, din Liban 
sau Asia, care erau verificate şi apoi rânduite în magazii 
încăpătoare. Nenumăratele hambare erau pline cu grâne, 
grajdurile adăposteau vite grase, iar tezaurul conţinea aur, 

argint, arama, lapislazuli, parfumuri, felurite leacuri pentru 
boli, vin, tot felul de uleiuri şi încă multe alte bogatii. 

Gură-Pocită visa să pună stăpânire pe ele şi să devină 
omul cel mai bogat din tot regatul. lar Prevestitorul îi 
încuraja aceste dorinţe, căci ele nu stăteau în calea 
planurilor sale. 

Indiferent faţă de credinţa în anumiţi zei, dar temându-se 
de cruzimea Prevestitorului, care o întrecea pe a sa, Gură- 
Pocită nu se gândea decât la izbândă. Stăpânul său n-avea 
decât să conducă aşa cum îi plăcea, atâta vreme cât el, 
Gură-Pocită, urma să se aleagă cu bogăţia. Şi dacă pentru 
aceasta trebuia să semene spaima, ucigându-i pe cei care 
se împotriveau, atunci îşi va îndeplini cu însufleţire sarcina. 

Apropiindu-se de casa Prevestitorului, Gură-Pocită se 
simţi urmărit. Mai multe iscoade, mereu la pândă, îi 
descopereau îndată pe curioşi. Aici, un vânzător de pâine, 
colo, un gură-cască, puţin mai departe, un măturător. Toţi 
erau credincioşi  Prevestitorului şi-şi anunțau îndată 
stăpânul dacă era vorba de vreo primejdie. 

Nimeni nu-l împiedică pe Gură-Pocită să intre în prăvălia 
unde se îngrămădeau laolaltă sandale, rogojini şi pânzeturi 
grosolane. Urmând sfaturile Prevestitorului, învăţăceii săi 
deveniseră negustori cinstiţi, priviţi cu ochi buni în cartier. 
Unii îşi întemeiaseră familii, alţii se mulţumeau cu legături 
trecătoare. Luau parte cu toţii la numeroasele sărbători 
celebrate de-a lungul anului, umblau prin cârciumi, 
străduindu-se să nu se deosebească de locuitorii oraşului. 
Ca să-şi poată lovi duşmanii, trebuiau să treacă 
neobservaţi. 

— Ce mai faci, Gură-Pocită? îl întrebă un roşcovan. 

— Cum nu se poate mai bine, băiete. Dar tu? 

Shab Strâmbu', mâna dreaptă a Prevestitorului, era un 
temut mânuitor al cuţitului, care se pricepea cel mai bine 
să lovească pe la spate. Ucigaş cu sânge rece, fără 
sentimente sau remuşcări, sorbea cu nesat învăţătura 
trimisului Zeului şi n-avea ochi decât pentru el. 

— Inaintăm pe calea cea bună. Sper că n-ai fost urmărit. 

— Doar mă cunoşti, Shab. Ştiu să mă păzesc. 

— Oricum, niciun intrus n-ar ajunge până aici. 

— S-ar zice că nu ţi-ai pierdut nimic din neîncrederea de 
odinioară. 

— Nu este ea temelia izbânzii noastre viitoare? 
Necredincioşii bântuie peste tot. Dar într-o bună zi o să-i 
nimicim noi! 

Gură-Pocită ceru să-l vadă pe Prevestitor. Nimic nu-l 
plictisea mai mult decât cuvântările despre adevărata 
credinţă. 

— Stăpânul predică. Urmează-mă fără să faci zgomot! 

Cei doi bărbaţi urcară la primul etaj unde vreo douăzeci 
de discipoli ascultau foarte atenţi vorbele învățătorului lor. 

— Zeul îmi vorbeşte, le dezvălui Prevestitorul. Mie şi 
numai mie îmi îngăduie să-i port solia. Zeul se arată blând 
şi îndurător cu cei care-l slujesc, dar fără milă faţă de 
necredincioşi, care vor pieri de pe faţa pământului. Pe voi, 
apărătorii adevăratei credinţe, vă supune la o încercare 
nespus de grea, forţându-vă să vă amestecați printre 
egiptenii prinşi în capcana desfrâului şi iubitori ai falşilor 
zei. Dar nu există altă cale pentru a pregăti marele război şi 
a face să învingă adevărul al cărui purtător sunt. Cei care 
se vor încăpăţâna să nu-l recunoască vor fi zdrobiţi, iar 
pedeapsa lor ne va umple de bucurie. Îi vom ucide pe cei 
care-l pângăresc pe Zeu, începând cu primul dintre ei, 
faraonul. Să nu credeţi că acesta e un ţel cu neputinţă de 
atins. Mâine vom domni peste aceasta ţară. Apoi vom 
şterge hotarele, pentru ca puterea Zeului să se întindă 
peste întreg pământul. Femeile nu vor mai umbla pe străzi, 
nu vom mai încuviinţa dezmăţul şi Zeul va revărsa asupra 
noastră binefacerile sale. 

„Mereu aceleaşi vorbe!” gândi Gură-Pocită, pe care îl 
impresionaseră violenţa tonului şi puterea de convingere. 

După ce cuvântarea se încheie, discipolii se retraseră în 
linişte şi deveniră iar, unul brutar, altul vânzător de 
sandale, altul frizer. 

Ca de fiecare dată când îl întâlnea, Gură-Pocită se 

minuna de puterea fizică a Prevestitorului. Înalt, slab, cu 
barbă şi ochii roşii adânc înfundaţi în orbite, cu buze 
cărnoase şi capul acoperit cu un turban, înveşmântat într-o 
o mantie de lână ce-i cobora până la călcâie, Prevestitorul îi 
îngrozea chiar şi pe cei mai curajoşi, cu privirea sa de 
pasăre de pradă. Vorbele lui erau când tăioase ca o lamă 
de silex, când dulci şi învăluitoare. Fiecare dintre ucenici îl 
ştia în stare să-i stăpânească pe demonii deşertului şi să-şi 
extragă tăria din forţele lor de temut. 

— Mi-ai adus ceea ce îmi trebuie, Gură-Pocită? 

— Bineînţeles! lată! 

Şi bărbatul îi întinse Prevestitorului un sac. 

Shab Strâmbu' se repezi între ei. 

— O clipă, să verific. 

— Dar tu cine te crezi? se răzvrăti îndată părosul. 

— Măsurile de prevedere sunt valabile pentru toată 
lumea. 

— Faceţi pace, prieteni! interveni Prevestitorul. Niciodată 
Gură-Pocită n-ar îndrăzni să mă trădeze. Am dreptate, nu-i 
aşa? 

— Negreşit. 

Prevestitorul desfăcu sacul şi scoase din el o mână de 
sare din oaze. Fără să bea nici vin, nici bere, nici alcool, şi 
abia gustând puţină apă, îşi potolea setea cu această 
spumă a lui Seth care se forma la suprafaţa pământului în 
timpul marilor călduri ale verii. 

— Minunat, Gură-Pocită. 

— E de cea mai bună calitate. Vine din deşertul apusean. 

— Vânzătorul nu te-a minţit. 

— Nimeni nu-şi bate joc de mine. 

— Eşti mulţumit de cum îţi merg treburile? 

— Pe deplin. Țăranilor le e atât de frică, încât mi se 
supun de îndată. 

— Vreun semn de împotrivire? 

— Nici cel mai mărunt, stăpâne. 

— Gărzile bănuiesc ceva? 

— Nimic! Când m-aţi învăţat cum să fac, aţi avut o idee 

înţeleaptă. În curând voi aduce câştiguri mari cauzei 
noastre. 

— Oamenii tăi continuă să se antreneze? 

— Bizuiţi-vă pe mine! Flăcăii mei sunt mai zdraveni ca 
niciodată. Când veţi avea nevoie de ei vor fi gata de atac. 

— Aşteptaţi-mă aici amândoi! 

Şi Prevestitorul ieşi din încăpere, lăsându-i pe Gură-Pocită 
şi pe Shab Strâmbu' faţă în faţă. 

Pătrunse într-o odăiţă plină de coşuri umplute cu rogojini 
grosolan lucrate. Zâmbind, se gândea la răzmeriţa pe care 
o aprinsese în oraşul Sichem, din Canaan. Armata 
egipteană credea că o înăbuşise, uitând de focul ascuns 
sub cenuşă. Arestat şi aruncat în temniţă, Prevestitorul 
scăpase folosindu-se de un vicleşug: convinsese un bărbat 
sărac cu duhul să vorbească în locul lui şi să se dea drept 
el. Executându-l, egiptenii îşi închipuiau că se terminase cu 
îndemnurile la răscoală. Dar acum, fiind crezut mort, 
Prevestitorul putea să acţioneze din umbră fără nicio grijă. 
Impinse peretele din fund al odăiţei şi acesta se roti 
descoperind o ascunzătoare. Prevestitorul scoase de acolo 
un cufăr din lemn de salcâm pe care îl meşterise un 
tâmplar din Kahun, eliminat mai apoi, când ameninţa să 
devină prea vorbăreţ. 

Splendidul obiect merita să se numere printre comorile 
unui mare templu. lnăuntrul lăzii se găseau înscrisuri, 
figurine magice şi o piatră pe care Prevestitorul o luă în 
mâini cu mare băgare de seama. Apoi se retrase în 
încăperea unde-l aşteptau Gură-Pocită şi Shab Strâmbu’, şi 
le arată minunăţia. 

— Aceasta e regina turcoazelor. 

O nestemată de această mărime şi de o asemenea 
calitate nu avea pereche. Prevestitorul o înălţă spre lumină 
pentru ca piatra să se încarce cu energie. 

— Cu ajutorul ei vom dezlănţui un dezastru în faţa căruia 
faraonul va fi neputincios. 

— Recunosc această piatră, zise Gură-Pocită. Iker, o 
iscoadă de-a soldaţilor, a scos-o din măruntaiele muntelui 

lui Hathor. Dar în timpul atacului de la mină a fost omorât, 
iar cadavrul lui, ars. 

— Primiţi această frumuseţe şi bucuraţi-vă de favoarea 
pe care n-o fac decât celor mai credincioase dintre 
ajutoarele mele. 

Dar Gură-Pocită nu avea răbdare pentru astfel de lucruri. 

— Care vă sunt poruncile, stăpâne? 

— Măreşte numărul gospodăriilor aflate sub paza ta, 
sporeşte-ţi câştigurile, îmbunătăţeşte-ţi armele şi continuă 
să antrenezi luptători nemiloşi. Timpul curge în avantajul 
nostru. 

Felul acesta de ordine îi convenea pe deplin lui Gură- 
Pocită care ieşi din prăvălie ducând cu sine mai multe 
perechi de sandale, ca un cumpărător de rând. 

Prevestitorul luă iar o mână de sare. 

— După câte se aude, începu Shab Strâmbu', Sesostris 
se pregăteşte să-l atace pe guvernatorul Khnum-Hotep. 
infruntarea se anunţă sângeroasă, iar biruinţa, nesigură, 
căci trupele provinciei Oryx sunt numeroase şi înarmate. 

— Cu atât mai bine, prietene! 

— Poate că Sesostris va fi înfrânt şi omorât. Şi atunci... 

— Atunci Khnum-Hotep îi va lua locul şi va deveni noul 
nostru vrăjmaş. Trebuie să-i distrugem pentru totdeauna pe 
faraoni, să nu mai domnească vreodată pe aceste 
pământuri. 

— Aveţi cu adevărat încredere în Gură-Pocită? E atât de 
lacom, că ar putea deveni cu neputinţă de controlat. 

— Linişteşte-te, acest ucigaş a înţeles că nimeni nu mă 
trădează dacă nu vrea să simtă ghearele unui demon al 
deşertului înfigându-i-se în came. 

— Dar nu-i pasă de credinţa adevărată! 

— La fel sunt mulţi dintre aliaţii noştri, simple unelte în 
mâna Zeului. Tu însă ai altă fire. Învățătura pe care-ai 
primit-o de la mine ţi-a schimbat soarta şi acum păşeşti pe 
calea virtuţii. 

Vocea blândă a Prevestitorului îl scufundă pe Shab într- 
un fel de extaz. Era pentru prima dată când îi vorbea aşa, 

întărindu-i convingerile. Avea să-l urmeze oriunde pe acest 
stăpân cu privire de foc şi să i se supună orbește. 

— Am nevoie să ştiu dacă iscoadele noastre din Canaan 
strecurate în Memphis sunt gata să treacă la fapte, grăi 
Prevestitorul. Le vom încredința misiunea de a înlătura o 
piedică însemnată, care opreşte un grup de asiatici să intre 
în Kahun. 

6. 


În vârstă de 17 ani, iuți ca vântul şi mlădioase ca trestia, 
cele doua iscoade ale generalului Nesmontu nu se temeau 
de nimic. Convinşi de importanţa misiunii lor, băieţii erau 
hotărâți să înfrunte toate primejdiile pentru a obţine 
informaţiile despre apărarea guvernatorului Khnum-Hotep. 
Reuşita atacului depindea în mare parte de lămuririle pe 
care ei aveau să le dea comandantului lor. 

Începură cu Nilul. Neînarmaţi, cu şoldurile acoperite cu o 
bucată de pânză sărăcăcioasă mirosind a peşte, se dădură 
drept pescari. Şi ceea ce văzură îi uimi peste poate: 
Khnum-Hotep adunase în faţa portului capitalei sale o 
adevărată flotilă alcătuită din tot soiul de ambarcaţiuni. La 
bordul lor se aflau zeci de arcaşi. 

Când una dintre corăbii înaintă spre barca lor modestă, 
băieţii nu încercară să fugă. 

— Ce căutaţi pe aici? îi întrebă unul dintre ofiţeri. 

— Să vedeţi... pescuim. 

— Pentru cine? 

— Pentru noi. Trebuie să ne hrănim familiile. 

— De ce nu ţineţi seama de poruncile stăpânului Khnum- 
Hotep? Nicio barcă nu are voie să treacă prin partea 
aceasta a fluviului. 

— Locuim în sat, în vale, şi ne-am obişnuit să pescuim pe 
aici. 

— Acum însă nu mai este îngăduit. 

— Şi atunci, ce-o să mâncăm? 

— Duceţi-vă la postul de pază cel mai apropiat şi o să 
primiţi merinde. Dacă vă mai prind pe aici, vă arestez. 

Cele două iscoade se îndepărtară fără grabă, ca doi 
pescari de treabă, suparăţi de noile porunci. Traseră barca 

la mal înainte să ajungă la postul de pază şi se afundară în 
desişurile de papirus unde mişunau şerpi şi crocodili. 
Indiferenţi la  pişcăturile insectelor, răzbiră până la 
marginea pământurilor cultivate. 

Şi aici Khnum-Hotep îşi luase măsuri de prevedere. 
Ascunse sub crengi acoperite cu pământ, o mulţime de 
gropi erau tot atâtea capcane pentru atacatori. lar în 
colibele de stuf nu se adăposteau ţărani, ci soldaţi. Şi la fel 
stăteau lucrurile şi în gospodăriile din apropiere. Iscoadele 
zăriră chiar şi soldaţi căţăraţi în copaci. 

Continuându-şi căutările, băieţii se aruncară într-un canal 
ce ducea până la capitala provinciei şi înotară pe sub apă, 
ieşind la suprafaţă cât mai rar ca să ia o gură de aer. In 
depărtare descoperiră întărituri puternice, supravegheate 
de un număr mare de soldaţi. 

Aşezarea trupelor lui Khnum-Hotep nu avea niciun punct 
slab. 

Iscoadele ştiau acum destule, însă le mai rămânea de 
îndeplinit însărcinarea cea mai grea: să se întoarcă teferi şi 
nevătămaţi, şi să aducă la cunoştinţa comandantului lor 
informaţiile culese. 

Şi deodată, o săgeata şuiera pe la urechile lor. 

d Piz 

De îndată ce regele trecu pragul palatului său, fostul 
guvernator de provincie Djehuty îi ieşi înainte. Inveşmântat 
într-o mantie lungă, ce mai îndulcea neplăcuta senzaţie de 
frig ce-l chinuia, bătrânul demnitar voia să dea uitării vârsta 
şi durerile de oase, şi să-l slăvească aşa cum se cuvine pe 
suveranul al cărui slujitor credincios devenise. 

— Vă aşteptam cu nerăbdare, Luminăţia Voastră. 

— Ai veşti proaste? 

— Am întărit hotarele provinciei şi mi-am desfăşurat 
toate trupele ca să-l izolez pe Khnum-Hotep, dar mă 
temeam în fiecare zi să nu încerce să forţeze intrarea. Are 
mai mulţi oameni decât mine şi n-aş fi putut să-i ţin piept 
timp îndelungat. 

— De vreme ce această nenorocire nu s-a petrecut, să ne 

păstrăm în continuare speranţa. 

— Rămân totuşi  neîncrezător,  Luminăţia  Voastră. 
Oamenii mei nu par prea siguri pe ei. Şi vă sfătuiesc să nu 
vă puneţi nădejdea în soldaţii provinciilor care vi s-au supus 
de curând. Faima guvernatorului provinciei Oryx îi face să 
tremure. O parte dintre ei socoteşte că Khnum-Hotep va 
ieşi biruitor din orice înfruntare. De fapt, nu vă puteţi bizui 
decât pe forţe proprii. 

— Îţi mulţumesc că mi-ai vorbit deschis. 

— Neîndoielnic, aveţi înzestrările unui mare faraon de 
care ţara noastră are atâta nevoie, dar obstacolul ce vi se 
iveşte acum în cale pare de netrecut. Chiar dacă veţi porni 
la luptă, rănile nu se vor şterge niciodată. 

Djehuty se întrebă dacă regele dădea atenţie vorbelor 
sale. Reîntoarcerea în sânul Egiptului a provinciilor 
răsculate, în afara celei a lui Khnum-Hotep, fusese o 
adevărată izbândă, totuşi împăcarea adevărată avea 
nevoie de timp, de foarte mult timp. Dorindu-şi cu 
încăpățânare o victorie deplină, Sesostris nu avea, oare, să 
atragă astfel un mare dezastru? Dar şi stând cu mâinile în 
sân, s-ar fi dovedit slab în faţa lui Khnum-Hotep, care nu ar 
fi întârziat să profite de această situaţie. 

TET 

Căpetenia gărzii personale a lui Sesostris şi a tuturor 
străjilor Egiptului, Sobek Păzitorul, aproape că nu mai 
dormea de când regele poposise în provincia lepurelui. 
Voinic şi mereu agitat, nu cunoştea încă pe deplin toate 
informațiile necesare pentru a asigura paza monarhului în 
aceste ținuturi întinse. Mai mult, din trupele aflate sub 
comanda sa făceau parte şi soldaţi de-ai lui Djehuty, ceea 
ce îi sporea neliniştea. Bine că măcar reuşise să impună 
prezenţa celor mai buni oameni ai săi în preajma încăperilor 
regelui. 

Era limpede că Khnum-Hotep va încerca să-l ucidă pe 
monarh înainte ca acesta să pornească atacul. Lipsiţi de 
mai-marele lor, soldaţii lui Sesostris s-ar fi unit apoi cu 
vrăjmaşul. Dar unde şi când se va petrece această 

încercare? 

La  Khemenu, capitala provinciei, atmosfera era 
apăsătoare. Niciuna dintre iscoadele trimise de generalul 
Nesmontu pe pământurile duşmanului nu se întorsese. 
Sesostris nu cunoştea deci nimic despre apărarea lui 
Khnum-Hotep. Să atace orbeşte l-ar fi dus, neîndoielnic, la 
înfrângere. 

Încă din zori, Sobek îi controlase el însuşi pe toţi slujitorii 
palatului. Nu avea încredere nici măcar în bătrânii din 
partea cărora nu te puteai aştepta la fapte primejdioase. La 
bucătărie le ceruse ajutoarelor de bucătari să guste 
mâncărurile în faţa sa. 

Şi tocmai când îşi luase răgazul de a savura o plăcintă 
umplută cu bob, unul dintre aghiotanţii săi, un bărbat cu o 
figură dârză, se apropie şovăind. 

— Vreo pricină de îngrijorare? 

— Nu tocmai, comandante... Dar ne-aţi ordonat să vă 
dăm de ştire despre tot ce se petrece. 

— Lămureşte-mă! 

Sobek puse alături plăcinta pe care un câine cu picioare 
scurte şi privire ageră o pândea de mult timp. Înşfăcându-şi 
prada, animalul se retrase într-un ungher, înfulecând-o pe 
nerăsuflate. 

— L-aţi văzut, comandante, a... 

— Aştept. 

— E vorba despre o întâmplare neînsemnată. Frizerul a 
intrat în palat aseară, cu puţin înainte de apusul soarelui. Şi 
nimeni nu l-a mai văzut ieşind. În mod obişnuit, trebuia să- 
şi fi isprăvit munca până acum. 

— Deci, e ascuns pe undeva pe aici. 

— Nu vă faceţi griji, uneltele sale sunt la mine. Nimănui 
nu-i este îngăduit să umble prin palat cu obiecte tăioase. 

— Nătărăule, fără îndoială că are asupra lui un brici. 

Sobek şi aghiotantul său alergară către odăile lui 
Sesostris. 

Pe culoarul care ducea spre ele, aghiotantul îl văzu pe 
frizer. 

— Ele! 

Ţinând în mână un săculeţ din piele, omul rămase pe loc, 
înspăimântat. Sobek îi sări în spinare cu toată greutatea sa 
şi-l ţintui la pământ. Aghiotantul îi legă mâinile şi picioarele 
cu o frânghie care îi pătrunse în carne. 

— Aşa deci, voinicule, voiai să-l omori pe rege! 

— Nu, nu, vă jur că nu! 

— Asta rămâne de văzut. 

Sobek desfăcu săculeţul. 

înăuntru nu se găsea niciun brici, ci doar un splendid 
scarabeu din comalină. 

— L-ai furat? 

Frizerul îşi cobori privirile în pământ. 

— Da, e adevărat. 

— De la cine? 

— De la o slujnică. 

— Te-ai ascuns aici peste noapte ca să săvârşeşti 
această nelegiuire? 

— M-am gândit că voi trece nebăgat în seamă. Trebuie să 
mă iertaţi, eu... 

— Îţi făgăduiesc că vei petrece mulţi ani în temniţă. 

TET 

În timp ce Sesostris cântărea planul de atac al 
generalului Nesmontu, Sobek îi vesti că două iscoade rănite 
cereau  îngăduinţa să li se  înfăţişeze.  Neîncrezător, 
căpetenia gărzii faraonului îl trimise pe Nesmontu să 
verifice dacă erau într-adevăr oamenii lui, înainte de a-i 
lăsa să intre. 

Unul din cei doi tineri avea înfipt în umărul stâng vârful 
unei săgeți, iar piciorul drept al celuilalt era plin de sânge. 
Mândri că-şi îndepliniseră misiunea, refuzaseră orice îngrijiri 
până nu vorbeau cu monarhul şi cu generalul care îi 
ascultară cu atenţie. 

Nesmontu îi felicită şi îi ridică la gradul de ofiţeri. Cei doi 
viteji nu-şi putură împiedica lacrimile când regele, care-i 
depăşea în înălţime cu un cap, îi îmbrăţişă. 

Apoi Sesostris îşi reuni consiliul restrâns din care făceau 

parte generalii Nesmontu şi Sepi, Purtătorul sigiliului regal 
Sehotep şi Sobek Păzitorul. 

Cu o mină severă, Nesmontu îi înştiinţă pe scurt despre 
cele aflate. O tăcere lungă urmă cuvintelor sale. 

— Apărarea lui Khnum-Hotep e de netrecut, fu de părere 
Sepi. Ne-ar trebui o armată de trei ori mai numeroasă ca s- 
o înfrângem, şi asta cu preţul unor grele pierderi. Dar acum 
n-avem sorţi de izbândă. 

— Recunosc că această luptă nu se anunţă deloc uşoară, 
consimţi generalul Nesmontu. Totuşi, nici nu poate fi vorba 
să dăm înapoi. In fruntea celor mai bune trupe ale mele, voi 
străpunge apărarea duşmanului. 

— Te vei bate cu îndârjire, grăi Sehotep, dar îţi vei pierde 
viaţa. Dacă soldaţii noştri cei mai iscusiţi vor pieri, ce 
speranţă ne mai rămâne? 

— Fiindcă ştim cum şi-a desfăşurat vrăjmaşul forţele, 
avem un avantaj preţios. Dacă vom şti să tragem foloase 
de pe urma lui, soarta va fi poate de partea noastră. 

— Zadarnic! se împotrivi Sobek. Chiar tu ne-ai arătat că 
suntem înfrânți dinainte. 

— Să încercăm totuşi să cădem la o înţelegere, propuse 

Sehotep. Consider că sunt în stare să-l îmbunez pe Khnum- 
Hotep. 
__—Te va păstra ca ostatic, zise generalul Sepi. 
Incăpăţânarea acestui guvernator e mai tare decât granitul. 
Lui Khnum-Hotep nu-i sunt pe plac înțelegerile căci nici nu 
se gândeşte să renunţe la prerogativele sale. 

Nimeni nu-l contrazise pe Sepi. 

— N-avem de ales, rosti Nesmontu. Oricare ar fi 
primejdiile, să atacăm! Dacă nu, faima de care se bucură 
faraonul va primi o lovitură de moarte. 

— Siguranţa regelui e mai presus de orice, reaminti 
Sobek Păzitorul. În timpul atacului, viaţa Luminăţiei Sale nu 
trebuie sa fie pusă în primejdie. 

— Sunt de aceeaşi părere, zise răspicat Nesmontu. În 
ceea ce mă priveşte, voi porni la luptă în fruntea soldaţilor 
mei. 

Sesostris se ridică. 

— Hotărârea ultimă îmi aparţine. O veţi afla mâine- 
dimineaţă după celebrarea ritualurilor în sanctuarul lui 
Thot. 

7. 


îmbrăcată într-o rochie plisată, cu mâneci scurte şi corsaj 
bej, tânăra preoteasă se înclină în faţa Arborelui vieţii, apoi 
începu să cânte la harpă, instrument care cerea multă 
iscusinţă. Din lemn de sicomor, având o lungime de 50 de 
centimetri, harpa era prevăzută cu patru coarde. Fata îşi 
sprijini de umăr partea de jos a instrumentului şi, ţinându-l 
orizontal, se strădui să obţină un echilibru desăvârşit, sub 
protecţia celor două sculpturi ce împodobeau harpa, nodul 
magic al lui Isis şi capul lui Maat. 

De sub degetele ei se înălța o melodie duioasă, dar al 
cărei ritm calma spaimele şi aducea seninătate. 

Inainte de a trece la vărsarea rituală a apei, Pleşuvul 
aşteptă să se stingă ultimele acorduri. 

— Cerul şi stelele cântă în cinstea Arborelui vieţii, aminti 
el. Soarele şi Luna îl proslăvesc, zeițele dansează pentru el. 
Un cântăreţ adevărat cunoaşte planul Creatorului, 
desluşeşte felul în care el a pus ordine în Univers şi armonie 
între părţile sale. Astfel se naşte muzica aceasta cerească, 
ai cărei interpreţi modeşti putem deveni şi noi. Fie ca 
măiestria ta să se împlinească într-un ritual! 

ttt 

Sosind la Abydos, Gergu se simțea abătut. Ca om de 
încredere al bogatului şi puternicului Medes, Secretar al 
Casei Regelui, Gergu fusese promovat drept responsabil 
principal al hambarelor. La adăpostul acestei slujbe, 
străbătea Egiptul în lung şi-n lat, şantajându-i pe unii 
intendenţi şi ameninţându-i cu măsuri aspre dacă nu-i 
cedau, fără să sufle o vorbă, o parte din avutul lor. 

Greoi, mare mâncău şi iubitor de băutură, amator de 
femei, divorţat de trei ori, Gergu ar fi trebuit să zacă în 

temniţă pentru că-şi bătuse ultima soţie, dar Medes îi 
scăpase pielea poruncindu-i să nu mai aibă de-a face decât 
cu prostituate. 

Superstiţios, temându-se de puterile ascunse ale zeilor şi 
ale vrăjitorilor, Gergu nu pleca nicăieri fără să poarte o 
cantitate respectabilă de amulete. Totuşi, punând piciorul 
pe pământul sacru al lui Osiris, se socotea pradă atacului 
unor forţe nevăzute. 

Marinar încercat şi vânător priceput, Gergu ura acţiunile 
nechibzuite. lar Medes îl trimisese din nou la Abydos. ŞI 
cum Gergu nu-i putea refuza nimic protectorului său, se 
întorsese pe pământul sacru pretinzând că aduce preoţilor 
alimentele de pe lista întocmită de aceştia. 

Adevăratul motiv al călătoriei sale era însă altul: să 
vorbească iar cu unul dintre preoţii permanenţi, să-l 
ademenească şi să-l transforme în aliat sigur. Medes spera 
în acest chip să pună mâna pe comorile din Abydos. 

După ultima lor întâlnire, Gergu socotise că acest lucru 
este cu putinţă. Dar când se gândi mai bine, i se păru că 
preotul îi întinde o capcană. 

Totuşi, niciun argument nu-l făcuse pe Medes să-şi 
schimbe părerea şi să renunţe. Şi doar câţiva litri de bere 
tare îl convinseseră pe Gergu să iasă din cabină. 

Ca şi în timpul celorlalte vizite ale sale, fu uimit de 
mulţimea soldaţilor însărcinaţi să păzească ţinutul. Ce se 
petrecea, oare, la Abydos? Fiecare dintre cei care soseau 
aici era controlat cu grijă şi fiecare corabie, cercetată în 
întregime! 

Gergu nu făcu nici el excepţie de la regulă. Când văzu 
năpustindu-se înaintea sa un ofiţer şi patru voinici înarmaţi 
cu bastoane, începu să asude. 

Aveau să-l aresteze, să-l ia la întrebări şi să-l arunce în 
temniţă! 

— Arătaţi-mi actele! îi ceru ofiţerul. 

— lată-le! 

Tremurând, Gergu îi înmână un papirus ofițerului care îl 
citi cu atenţie. 

— Inspectorul hambarelor Gergu, însărcinat să transporte 
alimente... Să vedem dacă încărcătura corăbiei se 
potriveşte cu ce scrie aici. 

Apoi ofiţerul îl privi cu ochi curioşi. 

— Se pare ca nu vă simţiţi prea bine. 

— Am mâncat ceva stricat, cred. 

— La postul de comanda găsiţi un doctor. Dacă nu vă 
reveniţi, vă sfătuiesc să mergeţi la el fără şovăire. In timp 
ce oamenii mei controlează încărcătura, haideţi cu mine! 

— De ce? 

— Am primit ordine clare în ceea ce vă priveşte. 

Gergu simţi că i se înmoaie picioarele, dar reuşi să-şi ţină 
firea. Neîndoielnic, soarta lui era pecetluită. Având în 
vedere numărul soldaţilor, era cu neputinţă să fugă. 
Resemnat, îl urmă pe ofiţer până într-o încăpere întinsă, 
unde lucrau vreo zece scribi. 

Ofiţerul luă de pe un raft o tăbliță din lemn şi i-o dădu lui 
Gergu. 

— Fiindcă veniţi des la Abydos, aveţi aici permisul de 
trecere ca preot temporar, semnat de cel care răspunde de 
legăturile cu lumea din afară. Permisul nu vă îngăduie să 
pătrundeţi pe pământul interzis neiniţiaţilor şi nu vă 
scuteşte de niciun control. Totuşi, un chip cunoscut 
uşurează lucrurile. 

Incapabil să rostească vreun cuvânt, Gergu se mulţumi 
să zâmbească prosteşte. 

— Şi acum veţi fi condus spre locul de întâlnire. 

Năucit încă de cele întâmplate, Gergu rămase să aştepte 
fericit şi răbdător la locul obişnuit. lar aşteptarea îi îngădui 
să-şi mai vină în simţiri înainte de a da ochii cu preotul 
permanent care părea hotărât să-i trădeze pe ai lui. 

Dar îndoielile îl năpădiră iar. 

Şi dacă un alt preot se va ivi din templul acoperit şi-l va 
învinui ca-l ademenise pe unul dintre membrii celei mai 
tainice confrerii din Egipt? 

Cu gâtlejul uscat, Gergu aproape ca se sufocă încercând 
să bea puţină apă. 

Apoi, deodată, bărbatul apăru. 
Era acelaşi preot, la fel de sever şi de respingător! 


ttt 

Dezamăgit peste măsura că nu fusese numit mare preot 
la Abydos, Bega dorea să se răzbune pe principalul vinovat, 
faraonul Sesostris. Dar ca să izbutească, avea nevoie de 
aliați. Însă cum să-i găsească dacă el trăia izolat pe 
pământul lui Osiris? 

Venirea lui Gergu fusese un adevărat miracol. Deşi părea 
un om cu un caracter îndoielnic, Bega îl socoti drept 
trimisul unui înalt demnitar hotărât să pătrundă misterele 
din Abydos. Poate că acesta îl împuternicise pe Gergu să 
afle dacă există vreo fisură care să-i permită să se 
strecoare înăuntru. 

Şi acest punct slab era el, Bega. 

Aşa că avea să-şi vândă foarte scump secretele, 
îmbogăţindu-se astfel şi  împlinindu-şi  îndreptăţita 
răzbunare. 

— Permisul de trecere ne va înlesni întâlnirile, îi dezvălui 
el lui Gergu. Bineînţeles, voi continua să-ţi încredinţez liste 
cu proviziile pe care să mi le aduci şi tu vei căuta să-ți 
îndeplineşti sarcinile cu multă râvnă. 

— Voi face întocmai, se învoi Gergu. 

— Dar înainte de asta, mi-ar plăcea să ştiu că mă pot 
bizui pe tine. Aşa că te întreb clar dacă te simţi în stare să 
găseşti cumpărători pentru ceea ce am eu de vânzare? 

— Oricare ar fi mărfurile, nu voi întâmpina nicio greutate. 

— Prin urmare, eşti un demnitar de vază, Gergu. 

— Sunt doar un mijlocitor. Mai-marele meu însă ocupă, 
într-adevăr, o slujbă înaltă. 

— Se numără printre apropiații faraonului? 

— Deocamdată, nu pot să vă spun mai multe, trebuie să 
ne cunoaştem mai bine. Dar mai întâi, ce aveţi de vânzare 
atât de preţios? 

— Vino cu mine! 

Stomacul lui Gergu se strânse. Nu era, oare, o cursă? 

— Nu-ţi fie frică, îl sfătui Bega. Îți voi face o favoare pe 
care preoţii temporari care s-au bucurat de ea au apreciat-o 
nespus. Ai să te apropii de terasa Marelui Zeu. 

Pe cât de speriat, pe atât de uimit, Gergu descoperi un 
mare număr de capele ce mărgineau un drum rezervat 
procesiunilor. Alcătuite dintr-un sanctuar în faţa căruia se 
întindeau o curte şi o grădină, capelele erau înconjurate de 
ziduri. 

— Cine are dreptul să fie îngropat aici? întrebă Gergu. 

— Nimeni, de fapt. 

— Atunci... 

— Să vizităm unul dintre aceste monumente şi ai să 
înţelegi. 

Trecând de poarta tăiată într-unul dintre ziduri, cei doi 
bărbaţi pătrunseră în grădina unei capele mari. Lângă 
rădăcina unui sicomor, consacrat zeiţei Cerului, Nut, se 
întindea un bazin în care înfloreau lotuşi. Pe lângă pereţi 
erau înşirate stele, statuete şi mese de ofrandă de mărimi 
diferite. 

— Niciun trup nu se odihneşte aici, îl lămuri Bega pe 
Gergu. Totuşi, mulţi demnitari se află în preajma lui Osiris 
căci li s-a îngăduit sa trimită la Abydos aceste monumente, 
pe care preoţii permanenţi le animă prin ritualurile lor. În 
acest fel se săvârșește călătoria sufletului. Să ai o stelă şi o 
statuie lângă terasa Marelui Zeu înseamnă să fii sigur că-i 
stai alături pentru vecie. Adesea eu şi ceilalţi preoţi vărsăm 
apa, numită „roua divină”, şi împrăştiem fum de tămâie, 
„care  slăveşte”, peste aceste pietre sacre. Numele 
fericiţilor aleşi se reînnoiesc atunci. 

Deşi vrăjit de măreţia locurilor, Gergu rămase totuşi 
temător. 

— Este impresionant, dar nu văd cum... 

— Priveşte mai cu atenţie! 

Gergu se strădui, dar tot nu desluşi altceva în afara 
capelelor şi a monumentelor închinate divinităţilor. 

— Aceste stele, statui şi mese de ofrandă sunt 
nepreţuite, zise Bega, căci au fost dedicate şi pătrunse de 

spiritul lui Osiris. 

Gergu nu îndrăzni să înţeleagă. 

— Doar nu aveţi de gând să... 

— Este controlat cu asprime tot ce intră în Abydos, dar 
nu şi ce iese. 

— Dar cum să scoţi... 

— Ah, nu, nu statuile, stelele mari sau cele ale 
demnitarilor trimişi la Abydos de vreun faraon, ci stelele 
cele mai mici. În unele capele sunt atât de multe, că nimeni 
nu va băga de seamă că lipsesc câteva. Tu trebuie să 
găseşti cumpărători pentru aceste comori a căror putere 
protectoare n-are egal. 

„Asta-i treabă uşoară, gândi Gergu, şi am să scot un 
câştig cum nu se poate mai bun.” 

— Pe viitor, adăugă Bega, îţi voi da şi alte mărfuri încă şi 
mai preţioase, dar despre ele vom vorbi mai târziu. 

— Nu aveţi încredere? 

— Jocul acesta e primejdios şi nu vreau să pierd. Mai 
întâi, să văd cum te descurci. 

— N-o să fiţi dezamăgit! Stăpânul meu lucrează repede şi 
ştie să păstreze o taină. 

— Sper. 

— De ce sunt postați atâţia soldaţi şi paznici în jurul 
Abydosului? întrebă Gergu. 

— E vorba de una dintre informaţiile pe care am să ţi le 
vând. S-au răspândit, poate, anumite zvonuri, dar numai 
preoţii permanenţi şi apropiații faraonului cunosc adevărul. 
Faptele fiind neînchipuit de grave, păstrează toţi cea mai 
deplină taină. 

— O taină pe care sunteţi gata s-o dezvăluiţi? 

Bega deveni şi mai ursuz decât de obicei. 

— Vom vedea. 

Cei doi bărbaţi se îndepărtară încet de terasa Marelui 
Zeu. Liniştea era atât de adâncă, încât zbuciumul lui Gergu 
se domoli. 

— La următoarea ta vizită, îi spuse Bega, am să-ţi dau 
prima stelă. 

— Şi cum o să facem? 

— Fii fără grijă! Dacă negoţul acesta se va dovedi 
mulţumitor pentru mine, am să vreau să-l cunosc pe 
stăpânul tău. 

— Nu ştiu dacă... 

— Tu şi prin tine şi el ştiţi cine sunt. De aceea trebuie să 
aflu şi eu cine este el pentru ca asocierea noastră să fie 
trainică. 

— Am să-i aduc la cunoştinţă aceste dorinţe. 

— lată aici lista cu proviziile pe care să le aduci preoţilor 
permanenţi când ai să te întorci. Nu te grăbi şi lasă destul 
timp să treacă înainte să vii iar aici! 

Urcându-se pe corabie, Gergu observă că nu fusese 
supus nici unui control. Cunoscut acum ca preot temporar, 
gărzile îl salutară şi un soldat îl ajută chiar să-şi ducă sacul 
de călătorie. 

Gergu se minuna de îndrăzneala şi hotărârea preotului. 
Probabil că strânsese în el multă ură şi pizmă dacă-i trăda 
astfel pe ai săi! Dar ce noroc nemaipomenit... Nici chiar în 
visele sale cele mai nebuneşti, Medes nu-şi închipuise 
vreodată să-şi facă aşa un aliat în inima Abydosului! 

8. 


În vârstă de treizeci de ani şi aflat în plină vigoare a 
tinereţii, Rudi era una dintre cele mai temute gărzi din 
Memphis. Numit într-un post care cerea prudenţă şi 
subtilitate de către Sobek Păzitorul, vajnicul controlor al 
asiaticilor care veneau să se stabilească în Egipt îşi 
îndeplinea sarcina cu multă severitate. 

Muncitor, atent la amănunte şi având o fire 
neîncrezătoare, Rudi nu suporta să-şi amintească de 
răzmeriţa cananeiană de la Sichem, în timpul căreia murise 
cel mai bun prieten al său. Deşi încântat că acela care o 
stârnise, un nebun care-şi spunea Prevestitorul, fusese ucis, 
Rudi rămăsese în continuare cu ochii în patru. Se ocupa el 
însuşi de fiecare caravană care cerea permisiunea să intre 
în Egipt şi cerceta documentele tuturor negustorilor. Dacă îi 
dădea ceva de bănuit, se îndrepta imediat spre postul de 
vamă situat la nord de Memphis, unde erau reţinuţi 
suspecţii pe care îi lua îndată la întrebări. 

Lui Rudi nu-i plăceau locuitorii din Canaan şi nici asiaticii. 
În ochii săi erau unii mai vicleni ca alţii, întrecându-se în 
minciuni şi lovituri pe la spate. De aceea îi trimitea înapoi 
pe cât mai mulţi, fiind convins că astfel contribuia la 
păstrarea ordinii şi a liniştii fără de care nu era cu putinţă 
să te bucuri de viaţă. 

— Comandante, în apropierea templului am dat peste doi 
oameni care m-au pus pe gânduri, îl înştiinţă aghiotantul 
său. Nu-i lucru curat cu ei! Ei zic că ar fi negustori de 
sandale, dar nu au nicio pereche de vânzare. 

— Mă duc chiar acum să văd despre ce e vorba. 

— Dar, comandante, e ora mesei. 

— Datoria înainte de toate. 


60 


ttt 

— Drumul pare liber, fu de părere Shab Strâmbu’. 

Mergând înaintea Prevestitorului prin labirintul de 
străduţe din spatele portului din Memphis, Shab se deplasa 
precum un animal sălbatic ieşit la vânătoare. Încerca să 
prevadă chiar şi cea mai neînsemnată primejdie şi niciun 
urmăritor n-ar fi reuşit sa-i înşele atenţia. Pe deasupra, 
Shab se bizuia şi pe puterea stăpânului său de a se 
preschimba în pasăre de pradă şi de a sfâşia carnea 
duşmanilor. 

Shab se opri în faţa unei case părăginite şi privi iscoditor 
împrejurimile. 

Nu văzu însă nimic care să-i dea de bănuit. 

Aşa că bătu de patru ori, rar, în uşa joasă. Dinăuntru i se 
răspunse cu o singură lovitură. Strâmbu' ciocăni iar, scurt, 
de două ori. 

Şi uşa se deschise. 

Neîncrezător ca întotdeauna, Shab pătrunse primul într-o 
încăpere cu pământ bătătorit pe jos, unde stăteau chirciţi 
doi bărbaţi cu barbă. 

Socotind că nu-i nicio primejdie, Strâmbu’ îi făcu un semn 
Prevestitorului, care păşi la rândul lui în odaie. 

Uşa fu iute închisă. 

— Du-te să-i cauţi pe ceilalţi, îi porunci Prevestitorul celui 
care păzea uşa. 

Patru bărbaţi spâni, în vârstă de vreo 30 de ani, apărură 
fără întârziere şi se plecară adânc înaintea stăpânului lor. 

— De ce aceştia doi şi-au lăsat bărbile să crească? 

— Stăpâne, explică unul dintre ei, tovarăşii noştri nu 
izbutesc să se împace cu felul de viaţă al acestui oraş 
blestemat. S-au străduit mult, dar să le vadă pe aceste 
femei neruşinate umblând libere peste tot e mai presus de 
puterile lor. De aceea au ales să rămână aici şi să respecte 
obiceiurile noastre. 

— Dar încercările tale ce roade au dat? 

— Mă tem că nu tocmai bogate. Împreună cu tovarăşii 

mei ne-am găsit de lucru în port, la încărcarea şi 
descărcarea corăbiilor, dar egiptenii nu ne privesc deloc cu 
ochi buni. Ei beau alcool, povestesc istorioare neruşinate, 
râd tare şi petrec alături de femeile decăzute. Cum să ne 
împrietenim cu ei când ne scârbesc într-atât? Vrem să ne 
întoarcem la Sichem, în Canaan, şi să pornim iar lupta acolo 
împotriva asupritorului. 

Shab Strâmbu' ar fi avut poftă să-l scuipe-n faţă pe acest 
neputincios, dar numai Prevestitorul avea dreptul să ia o 
hotărâre. 

— Vă înţeleg chinurile, zise el cu blândeţe. Egiptul e un 
pământ al desfrâului şi trebuie să-l aducem pe calea 
virtuţii. 

Toţi se aşezară şi Prevestitorul începu o cuvântare lungă, 
în care înfieră dezmăţul, libertatea de neîngăduit a femeilor 
şi pe faraonii pe care Zeul îi poruncise să-i nimicească. In 
mai multe rânduri, bărbaţii din Canaan dădură din cap în 
semn de încuviinţare. Văzându-l la fel de înverşunat ca şi 
până acum, se simţiră îmbărbătaţi. 

— Vom învinge, continuă Prevestitorul şi voi o să fiţi 
primii care vor săvârși o faptă măreaţă despre care tot 
Canaanul va vorbi cu mândrie. 

Toate privirile se ridicară întrebătoare spre el. 

— Ca să-l putem lovi de moarte pe tiran, îi lămuri 
Prevestitorul, e nevoie ca o caravană a aliaţilor noştri să 
ajungă la Kahun. Dar un slujbaş egiptean, pe nume Rudi, e 
o piedică de netrecut. lar pe această piedică, chiar voi, 
curajoşii mei învăţăcei o s-o înlăturați. 

— În ce fel? întrebă unul din bărboşi. 

— O să-i întindem o capcană din care nu va ieşi viu. Şi 
meritul pentru această ispravă o să fie pe de-a-ntregul al 
vostru. 

Bărbaţii ascultară cu atenţie lămuririle Prevestitorului. 

— Până-n clipa când voi da semnalul de începere, vă cer 
să păstraţi deplina taină. Dacă unul dintre voi scapă vreo 
vorbă, suntem cu toţii în primejdie. 

— Nici n-o să ne mişcăm de-aici, hotărî unul din bărboşi, 

şi ne vom supune poruncilor primite. 

Apoi Shab Strâmbu’ cercetă străduţa cu atenţie. 

Nu se vedea nimeni. 

Aşa că  Prevestitorul putu să iasă din vizuina 
cananeienilor. 

În drum spre casă, Strâmbu’ nu putu să-şi ţină gura. 

— Nişte laşi şi nişte nevolnici, stăpâne. După părerea 
mea, n-ar trebui să vă bizuiţi pe ei. 

— Nu te înşeli deloc. 

— Atunci... Tocmai le-aţi încredinţat o misiune de cea 
mai mare însemnătate! 

— Bineînţeles, prietene, dar, oare, nu va fi şi singura? 

EEE 

— Aşadar, începu Rudi, susțineți că sunteţi vânzători de 
sandale. 

Cei doi cărora li se adresase îngenuncheară. 

— Întocmai, răspunse cel mai în vârstă. Fratele meu e 
mut, de aceea voi vorbi eu pentru amândoi. 

— Încearcă să nu spui şi alte minciuni, că îmi pierd 
răbdarea! 

— Vă jur că... 

— Nu te încăpăţâna zadarnic. Cum aţi intrat în Egipt? 

— Pe drumurile lui Horus. 

— Atunci înseamnă că aţi lăsat o urma a trecerii voastre 
pe la una dintre micile fortărețe. La care? 

— Nu-mi mai aduc aminte. 

— Tu şi complicele tău aţi trecut pe ascuns hotarul. Cu ce 
gânduri? 

— Egiptul e bogat, noi suntem săraci. Speram să ne 
găsim aici norocul. 

— Vânzând sandale? 

— Da, chiar aşa. 

— Pe care să le împletiţi voi înşivă? 

— Bineînţeles. 

— Am să vă duc pe amândoi într-un atelier şi o să-mi 
arătaţi dacă stăpâniţi acest meşteşug. 

— Am înţeles... Numai că nu ştim nimic despre sandale. 

— S-o luăm de la capăt atunci, voinice! Şi de data asta să 
nu-mi mai îndrugi baliverne! Altminteri, am să-i las pe 
oamenii mei să se îngrijească de tine în felul lor. 

— Dar în Egipt nu e nimeni bătut! 

— Când îşi vor isprăvi treaba, nici mama ta n-o să te mai 
recunoască. 

Cei doi fraţi se chirciră. 

— Dacă vorbesc, o să am necazuri. 

— Dacă taci, o să ai altele şi mai mari. 

— De fapt, nu cunosc mare lucru... dar mai ales nu vreau 
să păţesc ceva! Dacă vă spun tot, ne daţi drumul? 

— Ceri cam mult, nu ţi se pare? Uite care e înţelegerea, 
şi nu e loc de târguială: tu îmi spui adevărul gol-goluţ şi eu 
o să poruncesc să fiţi conduşi până la hotar. 

— Juraţi! 

— Jur. 

— Bine. Venim din oraşul Sichem, din Canaan. Am fost 
poftiţi la Memphis de către unul de-al nostru care s-a mutat 
aici anul trecut. Ne-a făgăduit adăpost şi ceva de lucru. Insă 
el socotea să facă din noi nişte ucigaşi! 

— Cum anume? 

— Plănuia să jefuiască una dintre magaziile din port şi nu 
ar fi şovăit să omoare santinelele. Dar nouă nici prin gând 
nu ne dă să săvârșim asemenea nelegiuire. Aşa că suntem 
fericiţi să ne întoarcem pe pământul nostru. lată, acum aţi 
aflat ce doreaţi. 

— Mai lipseşte ceva: unde stă acest compatriot? 

— Într-o casă din spatele templului lui Ptah. În faţa casei 
sunt trei palmieri, iar la poartă se găseşte mereu un paznic. 
Omul e foarte bănuitor. 

— Care e parola de trecere? 

— Răzbunare. 

— Tu şi fratele tău veţi părăsi Egiptul chiar azi. 

Rudi ar fi trebuit sa-i dea de ştire mai-marelui său, Sobek, 
dar preferă să se ocupe singur de o treabă aşa uşoară. 
După aceea, avea să smulgă de la acest cananeian numele 
tuturor complicilor săi. Nu avea niciun rost să-l deranjeze 

pe comandantul gărzii personale a faraonului din pricina 
unei bande de răufăcători mărunți. 

Prevăzător, Rudi luă cu sine cinci gărzi, căci ştia despre 
cananeieni că se furişau cu multă iscusinţă şi nu voia să le 
lase nicio posibilitate de scăpare. 

Casa nu fu greu de găsit. Gărzile o înconjurară, iar Rudi 
se îndreptă spre paznicul care aţipise pe prag, şi-l trezi 
bătându-l pe umăr. 

— Stăpânul tău e aici? 

— S-ar putea. Cine să-i spun că a venit? 

— Răzbunare. 

— Mă duc să-l caut. 

Fără grabă, bărbatul deschise poarta, o apucă pe o 
potecă acoperită cu nisip, pătrunse în casă, rămase acolo 
câteva clipe şi apoi reapăru fără să iuţească pasul. 

— Vă aşteaptă. 

La rândul său, Rudi străbătu poteca. Îi ieşi înainte unul 
dintre  cananeienii cei spâni, căruia Prevestitorul îi 
poruncise să vină aici, înainte de a-i trimite pe cei doi 
complici în apropierea templului Ptah ca să atragă atenţia 
gărzilor. lar Rudi însuşi vorbise cu ei, picând astfel în 
capcană. 

Lucrurile mergeau de minune. 

— Puteţi să  repetaţi cuvântul de trecere? întrebă 
bărbatul. 

— Răzbunare. 

— Chiar tu eşti ţinta acestei răzbunări! 

Pe la spate, paznicul îl apucă pe Rudi de mijloc pe când 
ceilalţi credincioşi ai Prevestitorului se năpustiră afară din 
casă şi-l înjunghiară pe egiptean. Prăbugşit la pământ, Rudi 
avu totuşi puterea să-şi cheme în ajutor oamenii, care 
apărură fără întârziere. 

La sfârșitul unei lupte crâncene, doar un soldat, deşi grav 
rănit, scăpă cu viaţă. Se târî până dincolo de poarta, strigă 
după ajutor, apoi leşină. 

TET 
După cum era înțelegerea, Shab Strâmbu’ bătu la uşa 


65 


casei părăginite. Unul din cei doi bărboşi din Canaan, care 
rămăseseră aici aşteptând, îi deschise. Strâmbu' intră, 
urmat de Prevestitor. 

— Ai noştri au reuşit? întrebă celalalt bărbos care stătea 
jos şi bea lapte. 

— Rudi a fost omorât. 

— Şi tovarăşii noştri au plecat spre Sichem? 

— Nu, ci undeva mult mai departe. 

Bărbosul se ridică. 

— Vreti să spuneţi... 

— Şi-au dat viaţa pentru cauza noastră. Zeul îi va primi 
ca pe nişte viteji adevăraţi şi ei se vor bucura, în sfârşit, de 
toate plăcerile. 

— Şi noi... O să pârăsim în cele din urmă Memphisul? 

— N-aţi vrea să vă alăturaţi şi voi celorlalţi viteji? 

Shab Strâmbu' îl sugrumă iute pe primul bărbos cu un 
şnur de piele. Al doilea încercă să fugă, dar mâna 
Prevestitorului îl strânse de piept. 

Cananeianul urlă înfiorător. 

O gheară de şoim i se înfipse în carne şi îi smulse inima. 

— Ce facem cu trupurile neînsufleţite? întrebă Shab. 

— Lasă-le la vedere şi nu închide uşa după noi! Vreun 
trecător le va zări şi va da de ştire gărzilor. lar acestea vor 
fi mulţumite că au găsit adăpostul cananeienilor pe care-i 
vor socoti probabil complicii ucigaşilor lui Rudi. Şi o nouă 
persecuție se va abate asupra Sichemului. Faraonul va da 
poruncă să fie supravegheat cu şi mai mare asprime 
Canaanul, convins fiind că acolo se găseşte rădăcina răului. 
lar noi vom fi liberi să ne ducem planurile la bun sfârşit. 

9. 


Din vârful colinei unde fusese săpat vastul său mormânt, 
acum terminat, Khnum-Hotep admira întinderile magnificei 
provincii Oryx, unde, peste câteva ore sau câteva zile, avea 
să se desfăşoare sângerosul război iscat între egipteni. 

In acest mormânt împodobit cu minunate păsări de toate 
culorile, domnea încă o pace adâncă. Dar ce va rămâne din 
acest monument dacă Sesostris va birui? Fără îndoială că 
faraonul l-ar fi distrus piatră cu piatra ca să şteargă orice 
urmă a ultimului său duşman. Şi ce se va alege de capitala 
Menat-Khufu, „Doica lui Kheops”, locul de naştere al 
vestitului constructor al marii piramide? 

Dar nu, Sesostris nu va învinge! Nu, el nu va domni încă 
peste ogoarele acestei provincii, peste satele sale frumoase 
cu mici case albe, peste plantațiile sale de palmieri şi 
bazinele sale de irigaţii. Nu va stăpâni drumurile pentru 
caravane ce şerpuiau prin deşertul oriental şi nu va 
comanda trupele sale numeroase şi bine antrenate. Soldaţii 
aveau să se bată cu sălbăticie şi niciunul nu va depune 
armele. 

— Răcoriţi-mă! porunci Khnum-Hotep celor doi servitori, 
care începură pe dată să agite două evantaie în forma de 
lotus. Cunoscând dorinţele stăpânului lor, găsiră iute ritmul 
potrivit. 

„Cât e de fermecătoare această privelişte, gândea 
Khnum-Hotep, cât e de pătrunsă de blândeţe! De ce trebuie 
ca acest vis devenit aievea prin munca omului să 
sfârșească atât de violent?” 

Dar nu mai era cu putinţă să prelungească aceste prea 
scurte clipe de meditaţie, căci toţi îi aşteptau ordinele. 

— Să ne întoarcem la palat! 

Corpolent, Khnum-Hotep dispunea de trei lectici cu 
spătar ce se putea ridica sau cobori după voie. 

Cei trei câini ai săi, un mascul foarte vioi şi două femele 
dolofane, veniră în fugă spre el ca să-şi primească 
mângâlierile. Absorbit de gânduri, stăpânul nu le dărui decât 
un scurt moment de tandreţe. 

Patru voinici ridicară lectica, de curând întărită şi, în 
tovărăşia câinilor, porniră spre capitală. 


După un îndelungat masaj cu pomada sa preferată, 
obţinută din grăsime purificată fiartă în vin aromat, Khnum- 
Hotep se cufundă într-un jilţ cu spătar înalt. 

Un servitor se grăbi să-i spele mâinile, un al doilea îi 
turnă vin alb în cupa sa favorită, împodobită cu o frunză de 
aur, un al treilea scoase dintr-o lădiţa din lemn de sicomor 
două peruci scumpe, una scurtă, cu pârul împletit, cealaltă 
lungă, cu şuviţe ondulate. Lui Khnum-Hotep îi plăcea să-şi 
schimbe în fiecare zi pieptănătura şi nu suporta ca aceasta 
să aibă vreun cusur, căci ţinea mult la înfăţişarea sa. Uneori 
dorea să aibă fruntea, urechile şi ceafa acoperite, în alte 
împrejurări, cozile grele i se păreau mai potrivite. 

— Niciuna, nici alta, îi spuse el servitorului. Dă-mi-o pe 
cea mai veche şi mai simplă! 

Ca să-şi înfrunte vrăjmaşul, Khnum-Hotep voia să 
semene cu strămoşii săi. 

Tocmai atunci se înfăţişă şi doamna Techat, Trezoriera 
care avea însărcinarea să controleze magaziile provinciei şi 
să se îngrijească de averea guvernatorului. 

— Poruncile pe care le-aţi dat au fost îndeplinite cu mare 
grijă. Apărarea este bine pusă la punct, iar soldaţii, la 
locurile lor. 

— Provincia Oryx va fi mormântul trupelor celui care ne 
atacă. Se vor năpusti înainte şi vor cădea în capcanele 
noastre. 

— lertaţi-mi îndrăzneala, stăpâne, dar oare aceasta nu e 
o speranţă zadarnică? Doar nu-l socoţi pe Sesostris un 
nepriceput? Neîndoielnic, şi-a trimis înainte iscoade să 

cerceteze câmpul de bătaie. 

— Însă noi le-am prins! 

— Dar nu pe toate! Credeţi că regele nu ne cunoaşte 
puterile şi slăbiciunile? 

— Dacă e aşa, atunci să scăpăm de acestea din urmă! 

— Nu avem destui oameni. 

— Femeile şi copiii să ia parte cu toţii la apărarea 
pământurilor noastre. 

— Asta şi fac deja. 

Privirea lui Khnum-Hotep se întunecă. 

— După părerea ta, doamnă Techat, nu avem nicio şansă 
să învingem! 

— Poate curajul nostru ne va îngădui să respingem 
primul atac. 

— Vrei să zici că e mai bine să ne predăm? 

— Bineînţeles că nu, stăpâne! Dar îmi dau seama că 
oricare ar fi soarta acestei înfruntări, provincia noastră îşi 
va pierde strălucirea. Mi-e frică. Frică să nu văd cum este 
nimicit ceea ce cu toţii preţuim atât. 

Khnum-Hotep nu rosti nicio vorbă de îmbărbătare. Ce ar 
fi putut să mai spună în faţa gândirii atât de limpezi a 
sfătuitoarei sale? 

— Îngăduiţi-mi să mă retrag, stăpâne! Nu vreau să fiu de 
faţă la acest măcel. Dacă vom fi înfrânți, soldaţii faraonului 
nu mă vor prinde vie. 

Khnum-Hotep se afundă şi mai mult în jilţ. Aici dorea să 
primească vestea că Sesostris a pornit la atac. Şi atunci se 
va aşeza în fruntea celor mai buni oameni ai săi care vor 
lupta până la capătul puterilor. 

Deodată, răsunară zgomote de paşi grăbiţi. 

— Stăpâne, îl anunţă intendentul său cu o voce 
tremurătoare, a sosit faraonul! 

— Unde a atacat? 

— N-a atacat, este aici! 

Khnum-Hotep se încruntă. 

— Aici... Ce înseamnă asta? 

— La uşa palatului, stăpâne. 

— Trupele mele au fost zdrobite şi eu nu aflu decât 
acum! 

— Nu, stăpâne! N-a murit nimeni. 

— Ţi-ai pierdut minţile? 

— Faraonul e singur, adică aproape singur. Purtătorul 
Sigiliului regal îl însoţeşte. 

Neîncrezător, Khnum-Hotep se ridică şi se îndreptă cu 
paşi mari spre intrarea în palatul său. 

Monarhul purta pe cap coroana albastră, iar trupul îi era 
acoperit de o pânză pe care se vedeau hieroglifele ce 
aminteau de funcţia acestui veşmânt sacru: să-l prefacă pe 
rege în lumină, să-i aducă biruinţă împotriva răului şi să-l 
ajute să vadă creaţia zeilor în toata deplinătatea ei. 

— Nimeni... nimeni nu v-a împiedicat să ajungeţi până la 
mine? 

— Cine ar îndrăzni să ridice mâna asupra regelui 
Egiptului de Sus şi al celui de Jos? 

— Provincia mea e independentă, zise Khnum-Hotep 
roşind, înainte de a începe o cuvântare lungă în care 
zugrăvi istoria familiei sale până în cele mai mărunte 
amănunte. 

Înşirând toate binefacerile de care se bucurase provincia 
sub conducerea sa, îşi lăudă apoi cu dărnicie meritele. 

Nemişcat, Sesostris aşteptă sfârşitul cuvântării fără să 
arate cel mai mic semn de nerăbdare. Apoi lăsă ca liniştea 
să se aştearnă preţ de câteva clipe înainte de a vorbi: 

— Cel care grăieşte către oameni îndelung şi fără 
limpezime, cel care nu ştie să-şi stăpânească limba, naşte 
tulburare. Să aţâţi mulțimile duce la distrugere. De aceea, 
ca să conduci, trebuie să grăiești cu pricepere şi cu 
înţelepciune. 

Demnitarii prezenţi erau convinşi că Khnum-Hotep, 
simțindu-se batjocorit peste măsură, va porunci fără 
întârziere arestarea acestui rege nechibzuit. 

Însă, ca lovit de fulger, guvernatorul provinciei rămase 
nemişcat şi mut. 

— Stând de vorbă cu zeii, faraonul face o înţelegere cu 


70 


ei, continuă Sesostris, dar nu în folosul propriu. Energia 
creatoare care îi este încredinţată o îndreaptă către poporul 
lui. Armonia domneşte peste regat când oamenii nu îşi 
reclamă drepturile, ci îşi împlinesc îndatoririle. Fie ca 
gândurile oamenilor şi spiritul divinităţilor să se unească, fie 
ca Locaşul Regelui, să rămână întreg, iar cârmuirea să se 
bizuiască pe dorinţa omului de a se alătura semenilor săi, şi 
nu de a se rupe de ei. De aceea toate provinciile trebuie să 
se strângă laolaltă ca să aducă ofrande templului, iar 
Egiptul să fie astfel un singur trup, asemenea cerului. 
Faraonul nu se mulţumeşte doar să vorbească, el trece la 
fapte. Eu împlinesc cu răbdare şi stăruinţă ceea ce inima 
mea mă îndeamnă. Dacă eşti un om căruia îi pasă de 
ceilalţi, nu-i dezbina. Dar oare răul nu te roade deja, 
Khnum-Hotep? Nu tu ai furat aurul zeilor? Nu tu ai aruncat 
vraja asupra Arborelui vieţii? Nu eşti tu cel care încearcă să 
împiedice renaşterea lui Osiris? 

Şi din nou domni tăcerea. 

De data aceasta, Khnum-Hotep nu putea să mai tacă. 
Acuzaţiile erau atât de grave, încât ar fi fost de aşteptat ca 
guvernatorul provinciei să-l ucidă pe monarh, fie pentru că 
ştia prea multe, fie pentru că îndrăznise să-i păteze 
onoarea. 

În cele din urmă, Khnum-Hotep răspunse, dar într-un mod 
pe care nimeni nu l-ar fi bănuit. 

Impunătorul guvernator izbucni în râs. 

Un râs atât de răsunător, că trecu dincolo de zidurile 
palatului. 

Când se potoli, Khnum-Hotep băgă de seamă că privirea 
faraonului îi sfredelea inima. 

— Luminăţia Voastră, recunosc că n-am ştiut să-mi 
înfrânez limba! Dar am râs din două pricini. Mai întâi, din 
pricina mea şi a încetinelii cu care v-am priceput vorbele 
chibzuite şi atât de puternice! Apoi, din pricina învinuirilor 
pe care mi le-aţi adus. Aurul scos din minele deşertului 
răsăritean s-a împuţinat cu multă vreme în urmă, iar cel pe 
care-l am este sortit templelor. Cât despre Arborele vieţii, 

socotind că nu e o închipuire, nu ştiu unde se află. Şi chiar 
dacă-l venerez pe Osiris, singurul chezaş al supravieţuirii 
sufletului meu, nu sunt iniţiat în misterele renaşterii sale şi, 
prin urmare, nu am nicio putere nici asupra lui, nici asupra 
pământului său sacru de la Abydos. Nu sunt ucigaşul pe 
care-l căutaţi, Luminăţia Voastră! Această întâlnire este cel 
mai însemnat lucru din viaţa mea, căci ea pune capăt 
vrăjmăşiei noastre şi ne îngăduie să ocolim o luptă 
sângeroasă şi pustiitoare. Am văzut şi am ascultat un 
faraon adevărat, al cărui supus credincios sunt începând de 
acum. Vă încredinţez provincia Oryx şi vă invit la cel mai 
măreț ospăț care s-a desfăşurat vreodată în capitala mea. 
pri 

Pentru Sobek  Păzitorul, care se îndoia încă de 
sinceritatea lui Khnum-Hotep, acest ospăț era un adevărat 
coşmar. Cum să asigure paza regelui în sala uriaşă în care 
veniseră să ia loc înalții demnitari ai provinciei, împreună 
cu soțiile lor? Oare gazda lor nu se prefăcuse doar ca să-l 
atragă pe faraon în capcană? 

Generalul  Nesmontu  împărtăşea aceleaşi gânduri. 
Obligat să îmbrace veşminte de ceremonie, îl socotea pe 
Khnum-Hotep în stare să plănuiască asasinarea regelui şi a 
apropiaților săi în timpul acestei sărbători grandioase, când 
soldaţii provinciei Oryx se înfrăţeau cu cei ai faraonului. 
Neîncrezător,  Nesmontu dăduse ordine precise unui 
regiment de elită însărcinat să intervină la cea mai mică 
întâmplare neprevăzută. 

Generalul Sepi şi Purtătorul sigiliului regal Sehotep se 
arătară mai puţin aplecaţi spre gânduri negre. Primul, 
pentru că observase uşurarea pe care o resimțea toată 
lumea căci scăpaseră de o înfruntare cruntă, al doilea, 
pentru că fusese de faţă la schimbarea petrecută cu 
Khnum-Hotep şi era convins că nimeni n-ar fi putut să se 
prefacă într-atât. 

Impodobită cu sute de flori, luminată de zeci de lămpi şi 
scăldată în parfumuri, sala ospăţului era o încântare pentru 
ochi. 

Când vocea autoritară a lui Khnum-Hotep se înalţă, se 
aşternu tăcerea: 

— Faraonul a venit. El uneşte Cele Două Regate, Egiptul 
de Sus şi Egiptul de Jos, domneşte peste pământul roşu şi 
așază pământul negru sub puterea sa, dă viaţă trestiei şi 
albinei. Noi, toţi cei de aici, să ne plecăm înaintea lui şi să-l 
veneram! 

Mulţi dintre oamenii cu firi aspre, începând cu generalul 
Nesmontu, nu-şi putură stăpâni emotia. In acest moment, 
Egiptul îşi regăsea deplinătatea, pacea şi armonia. Umbra 
războiului dintre egipteni dispăruse. 

Ţinând seama de această faptă măreaţă, Sesostris se 
număra de-acum printre cei mai mari faraoni din istoria 
egipteană. 

Bucătarii lui Khnum-Hotep aleseseră să pregătească tot 
soiul de peşti, unii fripţi şi serviţi cu sparanghel, iar alţii într- 
un sos de chimen, ţelină şi coriandru. Lungi de doi metri, 
cei mai mari bibani cântăreau 150 de kilograme. Luptători 
aprigi, nu se lăsau prinşi cu uşurinţă, dar cădeau pradă 
pescarilor iarna, când se apropiau de suprafaţa apei. Aveau 
spatele brun-verzui, burta argintie şi carnea neobişnuit de 
fină. Insărcinat să apere prora bărcii soarelui, bibanul 
dădea de veste echipajului divin că şarpele uriaş apăruse, 
hotărât să bea apa Nilului. 

Generalul Nesmontu aprecie îndeosebi un chefal cu capul 
rotunjor şi solzi mari, ce trăia în bălțile sărate şi în Deltă. 
Şiret şi iute, scapă adesea din năvoade. Cât despre 
Sehotep, acesta gustă cu încântare din carnea delicată a 
unei mrene cu corp alb, argintat şi strălucitor. Pentru 
pescuirea ei erau întrebuințate cârlige triple şi drept 
momeală, curmale sau bulgări de orz încolţit. Generalul 
Sepi gustă dintr-un peşte foarte scump, cu botul scurt şi 
ochii mari, care vieţuia în apropierea malurilor fluviului. 
Peşte nocturn, temător, urca foarte rar la suprafaţă şi doar 
pescarii încercaţi izbuteau să-l înhaţe. Sobek Păzitorul 
mânca plin de poftă o minunată citharine, alb-argintată pe 
burtă şi pe părţi, şi gri-albăstruie pe spate. Şi nimeni nu 

strâmbă din nas când apărură tăvile cu barbuni, ţipari, crapi 
şi lini. 

Icrele de chefal erau dintre cele mai bune, căci fuseseră 
spălate de mai multe ori în apă sărată, stoarse între două 
bucăţi de lemn şi apoi uscate. Ele însoţiră felurile de 
mâncare principale, care se bucurară de multă preţuire, 
sporită de vinul ale cărui etichete precizau că era „de opt 
ori bun”, cel mai înalt grad de apreciere pe care-l putea 
dobândi o podgorie. Chiar şi Nesmontu fu nevoit să 
recunoască priceperea podgorenilor din provincia Oryx care 
o egala pe a celor din Deltă. 

Pe când vorbele începură să se lege cu uşurinţă şi 
atmosfera se înveseli, Khnum-Hotep îi zise regelui: 

— Luminăţia Voastră, pot să vă cer lămuriri despre 
întrebările îngrozitoare pe care mi le-aţi pus? 

— Asupra Arborelui vieţii, salcâmul lui Osiris de la 
Abydos, s-a abătut o vrajă. Dacă el piere, piere şi Egiptul. 
Doar un anumit fel de aur l-ar putea tămădui. Şi va trebui 
să-l aflăm pe vinovat, cel care mânuieşte forţa lui Seth 
împotriva lui Osiris. 

— Şi aţi crezut că... eram eu! 

— l-am bănuit pe fiecare dintre guvernatorii care nu 
voiau să renunţe la privilegiile lor. Să lupţi împotriva unui 
Egipt unit nu înseamnă să împiedici renaşterea lui Osiris? 
Astăzi, Cele Două Regate stau laolaltă şi nevinovăția ta şi a 
celorlalţi guvernatori a fost dovedită. 

— Atunci cine e făptaşul? 

Atâta vreme cât nu-l vom găsi, vom fi în mare primejdie. 

— Am să vă ajut cum voi putea mai bine. 

— Fără să dai greş şi fără ranchiună? 

— Porunciţi şi mă voi supune. 

Târziu în noapte, fură servite prăjituri cu miere şi sirop. 
Când faraonul se ridică, toţi mesenii făcură la fel, ca să-i 
asculte vorbele pe care le presimţeau a fi de cea mai mare 
însemnătate. 

— Nu mai există guvernatori de provincii, drepturile 
transmise din tată în fiu sunt înlăturate. Egiptul de Sus şi 

Egiptul de Jos s-au alăturat în inima şi mâna regelui. 
Încredinţez administrarea Celor Două Regate unui vizir. El 
va sta de vorbă cu mine în fiecare dimineaţă, va da seamă 
de faptele sale în faţa mea, va fi ajutat de cei mai înalţi 
slujbaşi şi supus controlului Casei Regelui. Sarcina sa se 
anunţă anevoioasă, aspră şi amară ca fierea. Va veghea ca 
legea lui Maat să fie respectată, fără s-o încalce, fără 
slăbiciuni sau zel dăunător, va izgoni nedreptatea, va avea 
urechi şi pentru cel bogat, şi pentru cel sărac, se va face 
respectat mulţumită cinstei sale şi nu-şi va pleca fruntea în 
faţa demnitarilor. 

Toţi cei prezenţi se gândeau la acelaşi lucru: cui va 
încredința faraonul această funcţie copleșitoare, cine avea 
să fie omul care se va bucura de încrederea monarhului, 
dar va fi împovărat de mulţimea sarcinilor sale. 

— Îl numesc vizir pe Khnum-Hotep, hotărî Sesostris. 

10. 


Soarele apusese. Iker intră în casa părăsită unde se 
întâlnea cu Bina, tânăra asiatică, la adăpost de urechile 
curioase. 

Locul îţi dădea fiori. Un perete ameninţa să se 
prăbuşească, iar grinzile erau crăpate. Cât de curând, 
această cocioabă avea să fie dărâmată pentru a îngădui 
ridicarea unei noi construcţii. 

— Eu sunt, zise scribul cu jumătate de glas. Poţi să te 
arăţi. 

Dar nicăieri nu se zărea niciun semn de viaţă. Brusc, Iker 
se întrebă dacă nu cumva frumoasa cu pielea arămie îl 
trădase. Oare nu uneltea ea împreună cu primarul şi cu 
Heremsaf, ca să-l ducă pe tânărul scrib la pierzanie? 
Destăinuindu-le acestora care erau planurile lui, ea l-ar fi 
condamnat la pedeapsa cea mai grea, iar tiranul ar fi 
continuat să distrugă Egiptul răspândind numai nenorocire 
în jur. 

Tocmai când se pregătea să plece, nădăjduind că soldaţii 
nu-l aşteptau deja afară, două mâini îi acoperiră ochii. 

— Aici sunt, Iker. 

Tânărul se smuci, furios. 

— Eşti nebună! De ce vrei să mă bagi în sperieţi? 

Bina se bosumflă ca un copil. 

— Mie îmi place să mă distrez... Dar se vede treaba că ţie 
nu. 

— Crezi că îmi arde de râs? 

— Ai dreptate, iartă-mă! 

Se așezară unul lângă altul. 

— Te-ai hotărât în cele din urmă, Iker? 

— Mai am de verificat ceva. 

— Am primit veşti îmbucurătoare! Aliaţii noştri nu vor mai 
întârzia mult. Peste puţin timp, vor ajunge la Kahun. Aceşti 
războinici adevăraţi vor şti să pună stăpânire pe oraş. Cel 
care le împiedică venirea în Egipt tocmai şi-a părăsit slujba, 
iar locul i-a fost luat de altcineva mai îngăduitor. De aceea, 
caravana va izbuti să treacă fără greutate. 

— Presupun că vor să cucerească şi alte oraşe. 

— Nu ştiu, Iker. Eu nu sunt decât o  slujitoare 
neînsemnată, devotată luptei celor asupriţi. Şi ei vor 
învinge! 

— Primăria mi-a oferit o casă superbă, zise Iker. 

— Vor să-ţi înăbuşe setea de dreptate! Dar tu nu te 
numeri printre ambiţioşii care nu visează decât o viaţă 
uşoară şi îmbelşugată, nu-i aşa? 

— Nimeni n-are să mă cumpere, Bina! Bătrânul meu 
învăţător m-a povăţuit să caut întotdeauna dreptatea şi să-i 
urmez căile. 

— Atunci, omoară-l pe Sesostris! 

— Trebuie să mai cercetez arhivele unde, deocamdată, 
nu mi se îngăduie să intru. 

— Cum vrei, Iker. Dar nu pierde prea mult timp! 

ttt 

Întins în patul său, Sekari se gândea la minunatele clipe 
pe care tocmai le trăise în braţele noii sale iubite, slujitoare 
într-o casă învecinată, pe care o fermecase cu istorioare 
vesele şi din ce în ce mai îndrăzneţe. Când bărbatul o 
întrebase dacă n-ar vrea ca împreună să dea viaţă celei mai 
deocheate dintre ele, ea se-nvoise şi trecuse la fapte cu 
multă însufleţire. Dar ce femeie, demnă de acest nume, ar 
fi refuzat să se zbenguiască între aşternuturi de in, noi şi 
parfumate? 

Sekari ar fi luat-o bucuros de la capăt, dar trebuia să-i 
dea de mâncare lui Vânt-de-Miazănoapte şi nu putea să-l 
lase să aştepte pe măgarul stăpânului său. Apoi avea să 
pregătească nişte bucate îmbietoare, căci lui Iker îi lipsea 
de la o vreme pofta de mâncare. 

Şi cum nu se ivi nimic neaşteptat, Sekari petrecu timp 

îndelungat în bucătărie. 

Când se întoarse acasă, tânărul îşi spălă mâinile şi 
picioarele, apoi se aşeză pe un scaun. Avea faţa mai 
întunecată decât în ajun. 

— Sunt sigur că nu vei preţui nici mâncarea de dovlecei, 
nici pe cea de bob cu usturoi. 

— Nu mi-e foame. 

— Oricare ţi-ar fi ţinta, Iker, n-o vei atinge slăbind văzând 
cu ochii. 

Tocmai atunci se auzi o voce cunoscută. 

— Pot să intru? îl caut pe scribul Iker. 

— Heremsaf... 

„De astă dată, gândi tânărul, nu-mi va dărui nici casă, 
nicio slujbă mai bună. Probabil că a poruncit să fiu urmărit 
şi a aflat de legătura mea cu Bina.“ 

— Mă duc să-l poftesc înăuntru, zise, plin de curaj, Sekari. 

— Nu, lasă. Treaba aceasta nu mă priveşte decât pe 
mine. 

Mai-marele lui Iker avea o înfăţişare aspră şi hotărâtă. 

— Frumoasă casă, Iker! Dar îmi pari obosit. 

— Munca de peste zi a fost grea. 

— Te învoieşti să mă urmezi fără să pui întrebări? 

— Am de ales? 

— Bineînţeles. Ori rămâi aici şi te odihneşti, ori porneşti 
în căutarea neprevăzutului. 

„Neprevăzut... Ciudată vorbă întrebuinţează pentru 
temniţă”, îşi spuse Iker. 

Să fugă? Era doar o amăgire. Şi, pe deasupra, câtă 
plăcere ar fi simţit Heremsaf să-l vadă pe tânărul scrib 
doborât la pământ şi lovit de soldaţi cu bastoanele! Pentru 
că ajunsese la capătul drumului său avea, cel puţin, să se 
poarte cu multă demnitate. 

— Vă urmez. 

— După părerea mea, n-o să-ţi pară rău. 

Iker nu răspunse nimic la această ironie muşcătoare. Nu 
voia să arate faţă de învingătorul său niciun semn de 
slăbiciune. 

Când ieșiră din casă, tânărul nu zări niciun soldat, apoi 
înţelese că Heremsaf nu-l conduce în afara oraşului, ci spre 
zidul de la miazăzi. 

— Unde mergem? 

— La templul lui Anubis. 

— Ce învinuiri îmi aduceţi? Nu mi-am îndeplinit cum se 
cuvine îndatoririle? Nu vă e pe plac ordinea din bibliotecă? 

— Dimpotrivă, Iker, dimpotrivă! Ţi-ai îndeplinit atât de 
bine sarcinile, încât corpul preoţilor lui Anubis doreşte să te 
vadă. 

— Acum? 

— Să ştii că oamenii aceştia nu ţin seama nici de oră, nici 
dacă e zi sau noapte. Dar tu eşti liber să le respingi 
chemarea. 

Ce fel de cursă pusese la cale Heremsaf? Pe cât de 
neliniştit, pe atât de curios, Iker nu se întoarse din drum. 

În pragul templului, stătea un sacerdot ras în cap ţinând 
în mână o torţă. Lângă el veni încă un preot, ducând un 
papirus rulat, şi se închină înaintea lui Heremsaf. Acesta se 
întoarse către scrib. 

— Tu, Iker, vrei să devii preot al lui Anubis? 

Luat pe nepregătite, tânărul răspunse fără să şovăie. 

— Da, vreau! 

Şi aceste cuvinte aprinseră focul unei speranţe până de 
curând zadarnice şi care, de-acum, ar fi putut să se 
preschimbe în realitate. 

— Ai fost iniţiat în misterele scrierii sacre? întrebă 
purtătorul papirusului. 

— Cunosc hieroglifele mame şi vorbele lui Thot. 

— Atunci citeşte acest text ritual. Apoi vei scrie formulele 
cunoaşterii care privesc meşteşugul scribilor. 

Iker trecu această încercare cu ajutorul cugetărilor în 
care Maat, adevărul şi judecata dreaptă, ocupa locul cel 
mai de seamă. 

— Preoţii să se adune, fu de părere cel care ţinea torţa, şi 
să cercetăm ce însuşiri de preţ are acest tânăr. Marele 
preot se învoieşte să ne vegheze? 

Heremsaf dădu din cap în semn de încuviinţare. 

Iker era peste măsură de uimit. Lui Heremsaf, demnitarul 
pe care-şi închipuia că-l cunoaşte bine, îi fuseseră 
încredințate misterele lui Anubis. 

Cei doi preoţi îl luară de mâini pe tânărul scrib şi îl 
conduseră în prima sală a templului. 

Pe băncile de piatră ce se înşirau de-a lungul pereţilor 
stăteau preoţii permanenţi, care celebrau ritualurile zilnice 
şi îngrijeau locul sacru. 

Heremsaf se aşeză şi el şi rosti prima întrebare: 

— Ce ştii despre Anubis, Iker? 

— El face legătura între lumi şi are în păstrare secretele 
ritualurilor reînvierii. In chip de şacal, curăţă deşertul de 
stârvuri pe care le preschimbă în energie. 

Clare şi scurte, alte cincizeci de întrebări ţâşniră una 
după alta. Iker răspunse fără grabă şi fără a încerca să-şi 
ascundă neştiinţa în spatele unei vorbarii de om învăţat. 

In timp ce preoţii se sfătuiau, Iker fu condus într-o 
încăpere cu pereţii goi, luminată de o singură lampă. 
Timpul îşi încetă curgerea, iar scribul se pierdu într-o 
meditaţie liniştitoare. 

Un sacerdot îi aduse un veşmânt lung din pânză de in, pe 
care Iker îl îmbrăcă. 

— Scoate-ţi amuletele! îi ceru preotul. Acolo unde vei 
merge, nu-ţi vor fi de niciun folos. Judecătorul tău, singurul 
tău judecător va fi Anubis. Şi nu te poţi împotrivi hotărârilor 
sale. 

Apoi ritualistul îl făcu să coboare într-un mormânt 
întunecos. 

— Priveşte în adâncul acestei peşteri şi ai răbdare. Poate 
că zeul ţi se va arăta. 

Rămas singur din nou, Iker se obişnui puţin câte puţin cu 
bezna. În cele din urmă zări, mirat, un şacal mascul şi unul 
femelă stând faţă în faţă ridicaţi pe picioarele din spate şi 
lăsând între ei un loc gol care-l atrăgea pe Iker cu o putere 
mai presus de voinţa lui. 

Fără să-i pese de primejdie, se strecură între cele două 

fiare sălbatice, care îşi puseră labele din faţă pe umerii lui. 

În clipa aceea, Iker simţi o energie nouă care îl străbătu 
din creştet până în tălpi. Parcă tot trupul său se reînnoia, iar 
simţurile îi deveniseră mai ascuţite ca oricând. 

Apoi apăru Heremsaf purtând o lădiţa din lemn de 
salcâm, pe care o aşeză la picioarele lui Iker şi o deschise 
încet. 

Înăuntrul ei se găsea un sceptru din aur, numit sekhem. 
Când era desenat sub formă de hieroglifă însemna 
stăpânire şi putere. 

Scribul îşi aminti cuvintele olarului care lucra lângă 
templul lui Anubis. De la el aflase că zeul cu cap de şacal 
stăpânea adevărata putere, incarnată în acest simbol 
păstrat la Abydos. Cu ajutorul lunii, discul de argint pe care- 
| mânuia noaptea, Anubis îi lumina pe cei drepţi, şi tot el 
modelase o bucată de aur dându-i forma soarelui. 

Heremsaf închise lădiţa şi ieşi. Iker îl urmă până în sala 
sprijinită de coloane şi acoperită cu dale mari din piatră. 
Aici preoţii permanenţi îl ascultară cu pioşenie pe mai- 
marele lor care i se adresă noului preot. 

— Întoarce-ţi privirile spre Sfântul Sfinţilor, cerul 
deasupra pământului. Să nu intri niciodată aici înainte să te 
purifici, să nu săvârșești nicio greşeală, să nu furi, să nu 
rosteşti minciuni, să nu dezvălui secretele pe care le vei 
afla, să nu împuţinezi ofrandele, să nu-ţi hrăneşti inima cu 
vorbe nelegiuite, sa-ţi îndeplineşti îndatoririle după legile 
noastre, şi nu după voia ta. Nu ţi se cere să răspândești 
vreun adevăr sau vreo învăţătură, nici să convingi pe 
cineva să urmeze căile credinţei. Când vei fi chemat la 
templu, să încalţi sandale albe şi să-ţi duci sarcinile până la 
capăt, căci Zeul îl cunoaşte pe cel care-l venerează. Eşti 
gata, Iker, să depui jurământ? 

— Sunt gata. 

— Apropie-te de altar! 

Scribul se supuse. 

— Aceasta e piatra de temelie din care s-a născut 
templul. Dacă îţi încalci jurământul, ea se va preschimba 


81 


într-un şarpe care te va devora. Repetă după mine această 
formulă: „Sunt fiul lui Isis şi nu voi trăda cele şapte cuvinte 
ascunse sub pietrele din vale”. 

După ce Iker fu astfel primit în rândul preoţilor, Heremsaf 
îi aduse la cunoştinţă sarcina ce-i revenea. 

— O dată pe săptămână vei umple cu ofrande acest 
altar. Pe timpul procesiunilor şi al sărbătorilor lui Anubis, vei 
aprinde un opaiţ. In schimbul muncii tale, vei căpăta orz şi 
feştile pentru iluminat. Pe deasupra, vei fi slujitorul Ka-ului 
acestui templu, care e puterea sa spirituală. De aceea vei 
rosti, în timpul ceremoniilor, vorbele care dau viaţă acestei 
forţe hrănitoare. Fii binevenit printre noi, Iker, şi ia parte la 
ospăţul nostru! 

Noul preot temporar fu îmbrăţişat de către tovarăşii săi. 

Noaptea era blândă, iar bucatele, gustoase. În timpul 
împărţirii plăcintei rituale prin care zeul îşi arăta chipul, Iker 
se simţi mai aproape de sacru decât oricând, chiar dacă 
adevăratele taine rămâneau încă de nepătruns. 

El, un scrib mărunt din târguşorul Medamud, se număra 
de-acum printre preoţii temporari ai templului lui Anubis din 
Kahun... Cine şi-ar fi închipuit o asemenea soartă? Şi se 
gândi la tânăra preoteasă, la acea femeie fără seamăn pe 
care continua să o iubească. In seara aceasta, oare n-ar fi 
fost mândră de el? 

Nu, bineînţeles că nu, căci era obişnuită să se afle în 
preajma înalţilor demnitari şi nici măcar nu şi-ar fi coborât 
ochii asupra lui Iker. Totuşi, el pătrunsese în ierarhia sacră 
şi primise protecţia lui Anubis. 

— lată noua ta amuletă, zise Heremsaf oferindu-i lui Iker 
un sceptru mic, Puterea, din comalină. Pune-l la gât şi nu te 
despărţi de el niciodată! 

La rândul lor, slujitorii lui Anubis îi urară bun venit noului 
lor confrate. 

Ascultând cuvintele lor domoale care-l încurajau să 
descopere puţin câte puţin învăţăturile zeului, tânărul se 
întrebă dacă nu apucase pe un drum greşit. N-ar fi trebuit, 
oare, să dea uitării planurile lui fără rost şi să se 

mulţumească sa trăiască aici, la Kahun, îndeplinindu-şi 
noile îndatoriri şi citind cărţile înţelepciunii? 

Se bucura de farmecul acestui ritual, de seninătatea 
acestor oameni, de frumuseţea acestui loc... Cât i se părea 
de luminos viitorul! 

Dar mersese prea departe. 

Ascuns în camera sa, pumnalul cu care hotărâse sa-l 
ucidă pe Sesostris n-avea să dispară. lar Bina era aşa de vie 
în mintea lui şi-i amintea de adevărata sa misiune! Să nu 
mai ţină seama de ea, să-i uite pe nefericiţii asupriţi de 
tiran ar fi fost o laşitate de neîndurat. 

— Te crezi pe deplin în stare să iei asupra ta noile 
sarcini? îl întrebă Heremsaf. 

— Altminteri m-aţi mai fi chemat? 

— Oare viaţa nu e un şir de încercări? 

— Doar atât însemn eu... o încercare? 

— Asta tu trebuie să mi-o spui, Iker. 

Scribul era  copleşit de nesiguranţă. Adăugându-se 
agitaţiei acestor clipe, vinul de la ospăț se amesteca printre 
gândurile sale. Cine era Heremsaf? Un protector care îi 
deschidea calea misterelor sau un duşman care jurase să-l 
dea pierzaniei? 

Dar ora nu era potrivită nici pentru întrebări, nici pentru 
răspunsuri, ci pentru înţelegere frăţească între slujitorii lui 
Anubis. Şi în inima nopţii, Iker gustă din ea ca dintr-o 
mâncare neasemuită. 

11. 


Când mai-marele tuturor gărzilor din regat se înfuria, cel 
mai bine era să-ţi ţii gura, să ciuleşti urechile, să-i asculţi 
ordinele şi să le îndeplineşti fără crâcnire. De aceea, 
cercetările asupra morţii lui Rudi fură duse cu iuţeală la bun 
sfârşit. 

Nu încăpea nicio îndoiala că ucigaşii erau cananeieni din 
Sichem, oraşul răzmeriţei, supravegheat acum cu asprime. 
Dar măsurile de precauţie se dovediseră insuficiente, căci 
luptători din umbră se strecuraseră în Memphis şi trecuseră 
la fapte. Şi avuseseră legături cu nişte cananeieni bărboşi, 
găsiţi morţi într-o casă dărăpănată din spatele portului. Era 
limpede că acolo se adăpostiseră ucigaşii. Dar ce se 
petrecuse? Se omorâseră unii pe alţii sau căpetenia lor se 
descotorosise de ei înainte să fugă? Distrus în parte, oare 
grupul îşi refăcuse forţele într-o altă ascunzătoare? 

Oricum, trebuiau grabnic găsiţi şi înlăturați complicii lor 
din Sichem şi se cuvenea ca soldaţii egipteni din Canaan 
să-şi înăsprească purtările. Aşa se încheia raportul lui 
Sobek, trimis faraonului care, la întoarcerea în Memphis îi 
chemase la el pe cei care făceau parte din Casa Regelui. 
Printre ei se număra acum şi vizirul Khnum-Hotep, căruia i 
se dăduse o locuinţă impunătoare chiar lângă palat. Între el 
şi cei mai însemnați demnitari alături de care lucra, Marele 
Trezorier Senankh şi Purtătorul sigiliului regal Sehotep, se 
născuse de îndată o mare simpatie. Khnum-Hotep se vădea 
a fi un vizir sever, credincios faraonului. Cu ajutorul celor 
doi îi strânse pe cei mai pricepuţi scribi, sporind astfel 
eficienţa administraţiei. Dar nimeni nu-l pizmuia căci, în 
fiecare zi, era nevoit să rezolve mii de probleme. 

— L-am trimis pe generalul Sepi în căutarea aurului 

tămăduitor, le spuse Sesostris. În fruntea unei mici trupe de 
soldaţi, el va cerceta toate locurile unde e cu putinţă să-l 
afle. Reîntregirea Egiptului va încetini uscarea arborelui, 
dar nu e de ajuns pentru a-l salva. Şi încă nu ştim cine a 
aruncat vraja asupra salcâmului, încercând să împiedice 
reînvierea lui Osiris. Trebuie să-l aflăm neîntârziat. Pe 
deasupra, suntem nevoiţi să înfruntăm încă o primejdie: 
având în vedere uciderea lui Rudi de către cananeieni, 
Sobek e de părere că acolo mocneşte o nouă răzmeriţă. De 
aceea trebuie să intervenim energic în Canaan şi în toată 
Syro-Palestina. leri, aşa ceva ar fi fost cu neputinţă. Dar 
acum vom alcătui o armată din care vor face parte şi 
soldaţii provinciilor care au revenit în sânul Egiptului. 
Incredinţez comanda acestei armate a întregii ţări 
generalului Nesmontu, care va începe degrabă pregătirile. 
lar aceste trupe nu vor fi o putere oarbă, ci vor lupta 
împotriva dezordinii şi a nesupunerii. 
PET 

Singurul om căruia nu-i păsa de faima pe care i-o aducea 
numirea sa era chiar generalul Nesmontu. Onorurile şi 
decoraţiile nu-l interesau pe bătrânul general, care nu se 
gândea decât să adune în jurul său ofiţeri cu experienţă, 
disciplinaţi şi curajoşi, fără să ţină seama ca unii dintre ei 
slujiseră în trupele fostelor provincii. Fiecare regiment 
număra patruzeci de arcaşi şi patruzeci de lăncieri sub 
comanda unui ofiţer ajutat de un purtător de flamură şi doi 
scribi, din care unul se îngrijea de provizii, iar celalalt, de 
hărţi. Soldaţii erau înzestrați cu arcuri, sulițe, bâte, 
bastoane, securi, pumnale, scuturi şi apărători din aramă 
pentru mâini, făurite în atelierele din Memphis. Şi 
Nesmontu însuşi controlase fiecare corabie de război, 
verificând priceperea căpitanilor. 

În ritmul în care lucra generalul, în curând, armata avea 
să fie pregătită să-i facă pe cananeieni să priceapă că orice 
încercare de răzvrătire era sortită înfrângerii. 

Îndată ce fu întocmit decretul regal privitor la crearea 
acestei armate, Medes poruncise curierilor să ducă degrabă 

câte o copie în fiecare oraş al regatului. Şi ca de obicei, 
Medes îşi duse sarcina la bun sfârşit în mod desăvârşit, iar 
Sesostris n-ar fi putut să-i aducă nicio învinuire Secretarului 
Casei Regelui. 

Aflat în floarea vârstei, apreciind mâncarea bună şi 
vinurile tari, cu părul negru lipit de capul său rotund, cu 
faţa visătoare, pieptul larg, gambele scurte şi labele 
picioarelor umflate de grăsime, Medes devenise una dintre 
cele mai bine văzute persoane de la curte. Stăpân al unei 
superbe case cu grădină în Memphis, căsătorit cu o femeie 
proastă, grasă şi depravată, care-şi petrecea timpul 
încercând să-şi refacă frumuseţea apusă, el era o pildă de 
înalt demnitar căruia îi reuşea totul. 

Totuşi, Medes se simţea nemulţumit şi îngrijorat. Atras de 
putere şi de bogăţie, socotea că nu-i erau apreciate cu 
adevărat meritele. De aceea voia să pună mâna pe aurul 
din Punt, de existenţa căruia nu se îndoia. Pusese la cale 
până şi răpirea unui tânăr scrib pentru a-l oferi drept 
ofrandă mării furioase, însă Fulgerul, corabia pe care o 
construise, se scufundase în timpul unei furtuni. Deşi îi 
îngăduiau să ajungă la informaţii de cea mai mare 
însemnătate, noile sale însărcinări îl împiedicau, în viitorul 
apropiat, să trimită într-acolo o altă corabie fără să atragă 
atenţia. 

De când Sesostris, spre surprinderea tuturor, reuşise să 
unească Egiptul, Secretarul Casei Regelui dormea prost. 
Până în urmă cu câteva luni, sperase să uneltească 
împotriva monarhului şi chiar să-l ucidă. Acum însă, fără să 
renunţe pe de-a-ntregul la acest gând, trebuia să dea 
dovadă de cea mai mare prudenţă. 

Dar Medes îşi stabilise încă o ţintă de atins: să pătrundă 
misterele templelor. În ciuda darurilor şi a linguşelilor sale, 
niciun mare preot nu consimţise sa-l lase să intre în ultima 
încăpere a unui sanctuar. De acolo, şi mai ales de la 
Abydos, îşi trăgea faraonul toată puterea. Şi tot de acolo, 
mai devreme sau mai târziu, şi-o va lua şi Medes pe a sa. 

Acum însă porţile păreau închise. Numirea lui Nesmontu 

în fruntea noii armate a ţării nu era o veste îmbucurătoare. 
Pe bătrânul soldat nu-l atrăgeau nici bogăţia, nici onorurile. 
Şi nici cele mai ascunse cercetări nu-i dezvăluiseră lui 
Medes vreun mijloc de a-l ademeni pe general. 

— Gergu, responsabilul principal al hambarelor, cere să-l 
primiţi, îl vesti intendentul. 

— Condu-l sub umbrarul din grădină şi serveşte-ne vin 
alb. 

Să se folosească de Gergu era treabă uşoară, dar trebuia 
din când în când să-l îmbărbăteze şi să se îngrijească de 
dispoziţia lui sufletească schimbătoare. Beţiv, dispreţuind 
femeile, acest bărbat care ştia să se bucure de viaţă era 
copleşit uneori de cele mai negre gânduri. Cu desăvârșire 
egoist, interesându-se doar de propriile plăceri, Gergu se 
supunea totuşi fără şovăire poruncilor lui Medes. 

După ce goli prima cupă cu vin, administratorul 
hambarelor surâse larg. 

— Am păstrat legătura cu preotul permanent de la 
Abydos şi chiar am întărit-o, grăi el cu mândrie. 

— Eşti sigur că nu ţi-a întins o capcană? 

— Mulțumită lui am primit un permis de preot temporar şi 
am vizitat o parte din ţinutul sacru al lui Osiris unde se 
înalţă capele, stele şi statui. Un loc plin de măreție... dar cel 
mai însemnat lucru e că preotul mi-a destăinuit planurile 
sale. Vrea să vândă unele obiecte sacre, iar noi urmează 
să-i înlesnim scoaterea lor din Abydos. 

Lui Medes nu-i venea să-şi creadă urechilor. 

Se întrebă dacă nu cumva Gergu îşi bătea joc de el, dar 
după ce acesta îi istorisi pe îndelete întâlnirea cu preotul, 
se încredinţă că totul era adevărat. 

— Cât de scârbit trebuie să fie acest preot! 

— E limpede că inima lui clocoteşte de ură, dar ce noroc 
pe capul nostru! Ca doar la asta aţi visat, să vă găsiţi un 
aliat la Abydos, nu-i aşa? 

— Era doar un simplu vis... 

— Ei bine, acum prinde viaţă şi ne aflăm la doi paşi de 
izbândă, se înflăcără Gergu, dar preotul pretinde să-i spun 

cine e stăpânul meu şi să-l cunoască. 

— Nu e cu putinţă! 

— Încercaţi să-l înţelegeţi. Şi lui îi este frică de o capcană 
şi îşi ia şi el măsuri de prevedere. Dacă nu-i împlinim voia, 
va da înapoi. 

— Având în vedere poziţia mea, nu pot să risc. 

— Având-o în vedere pe a lui, el nici atât nu poate. 

Medes părea tulburat. Ori se mulțumea cu slujba sa şi 
dădea uitării ambiția, ori se încumeta să meargă mai 
departe, cu teama de a pierde tot. 

— Trebuie să mai chibzuiesc, Gergu. 

ttt 

Ca în fiecare dimineață, tânăra preoteasă se duse, încă 
din zori, pe malul lacului sacru din Abydos, ce îşi avea 
izvorul în Nun, oceanul de energie din care se născuse 
viaţa. După ce se purifică, umplu un vas cu apă pentru 
salcâmul lui Osiris. 

Simţind o privire arzându-i umerii goi, se întoarse. 

Unul dintre preoţii permanenţi se uita cu atenţie la ea. 

— Ce doreşti, Bega? 

— Apă pură. Vrei să umpli aceste vase? 

— Dar asta nu-i treaba preoţilor temporari? 

— Dacă ai face-o tu, sunt sigur că jertfele de apă vor fi 
mai bine primite decât de obicei. 

— Nu am atâta putere pe cât îţi închipui. 

— Te numeri printre preotesele lui Hathor şi însăşi regina 
Egiptului te preţuieşte. Oare nu ai în faţă un destin măreț? 

— Nu năzuiesc decât să-l slujesc pe Osiris. 

— Dar nu eşti prea tânără pentru o cale atât de aspră? 

— Nu văd asprimea, ci mai degrabă lumina care 
însufleţeşte tot ce atinge. 

Bega se întristă deodată. 

— Frumoasă gândire, dar cum vezi viitorul Abydosului? 
Dacă arborele piere, oraşul va fi părăsit şi noi ne vom 
împrăştia. 

— Încă nu e totul pierdut, îşi spuse părerea tânăra 
femeie. Una dintre ramuri a înverzit. 

— Mă tem că e doar o slabă speranţă. Totuşi, ai dreptate: 
vom lupta până la capăt, fiecare după forţele sale. 

— Preoţii temporari vor umple vasele, zise preoteasa, 
surâzând, şi se îndepărtă. 

Apoi se îndreptă spre salcâmul unde o aştepta Pleşuvul. 
Înainte de a vărsa împreună apa şi laptele la rădăcina 
copacului, preotul îi spuse vestea pe care tocmai o primise. 

— Un curier regal mi-a adus o copie a decretului semnat 
de faraon: guvernatorii provinciilor s-au supus Coroanei, 
Egiptul s-a unit, Cele Două Regate sunt un singur trup. 

O adiere blândă se făcu simțită deodată. Ramurile 
salcâmului fremătară şi, sub privirile emoţionate ale 
Pleşuvului şi ale preotesei, încă o ramură, ce părea uscată, 
căpătă culoarea verde. 

— Luminăţia Sa a ales calea cea bună, zise cu hotărâre 
Pleşuvul. Am să-i dau îndată de ştire. Şi dacă arborele 
revine la viaţă? 

ji 

În zilele următoare, din nefericire, nu se ivi alt semn că 
arborele îşi recăpăta puterile. Vraja fusese doar oprită, nu şi 
înlăturată. 

— Însoţeşte-mă până la Locaşul Vieţii! îi porunci Pleşuvul 
tinerei preotese. Dacă vei reuşi să treci de ușă, vei căuta 
acolo vechile papirusuri în care se găsesc poate lămuriri 
despre felul în care poate fi tămăduit salcâmul. 

La temelia fiecărui mare templu din Egipt stătea un Locaş 
al Vieţii, unde erau păstrate Sufletele luminii divine, adică 
arhivele sacre; ţinând seama de mulţimea şi valoarea 
textelor adăpostite aici, cea din Abydos se vădea a fi deo 
bogăţie fără seamăn. 

Doar faraonul putea îngădui cuiva să pătrundă în Locaş. 
De aceea tânăra femeie înţelese că Pleşuvul împlinea 
porunca lui Sesostris. 

Pereţi înalţi protejau nepreţuita comoară. 

— la această prăjitură pe care am scris cuvintele 
„duşmani”, „răzvrătiţi” şi „răsculaţi”, toţi oameni ai lui 
isefet, puterea distrugătoare, care se împotriveşte lui Maat. 

Să o întrebuinţezi cu folos. 

Rostind aceste vorbe, Pleşuvul împinse o uşiţă care 
dădea într-un culoar strâmt. Şi îndată apăru o panteră 
minunată, Stăpâna Palatului Vieţii, având spatele acoperit 
de patru pânze. 

Cu ochii săi negri, pantera o cercetă îndelung pe 
nepoftită, apoi înaintă spre ea, unduindu-se. 

Femeia nu se mişcă. 

După ce o adulmecă, fiara îşi puse laba stângă din faţă 
pe coapsa prăzii sale. Dar, deşi scoase din tecile lor, 
ghearele nu sfâşiară carnea. 

Preoteasa întinse prăjitura spre incarnarea zeiţei Mafdet, 
păzitoarea arhivelor sacre. Pantera îi înghiţi iute pe aliaţii 
lui isefet, apoi se ghemui lângă uşă şi adormi. 

Drumul era liber. 

Tânăra râmase încremenită multă vreme când ajunse în 
marea bibliotecă. Pe rafturi se înşirau papirusuri şi tăblițe 
cuprinzând întreaga ştiinţă a Strămoşilor: marea carte a 
tainelor cerului, ale pământului şi ale obârşiei stelelor, 
cartea pentru înţelegerea graiului păsărilor, al peştilor şi al 
patrupedelor, cartea pentru tălmăcirea viselor, cartea 
formelor tainice ale zeilor, cartea pentru liniştirea lui 
Sekhmet, leoaica înspăimântătoare, cartea preschimbărilor 
în lumină, cartea Nilului, a prezicerilor, a înţelepciunii, 
tratate de alchimie, de magie, de medicină, de astrologie, 
de astronomie, de matematică şi de geometrie, calendarul 
sărbătorilor tainice şi publice, manuale ale sacerdoţilor, 
cartea pentru păstrarea bărcii divine, manuale de 
arhitectură, de sculptură şi pictură, inventarul obiectelor 
rituale, lista faraonilor şi însemnări despre domniile lor... 
Simpla citire a titlurilor îţi dădea amețeli! 

Dar preoteasa avea o misiune şi nu trebuia să se lase 
pradă tulburării. Călăuzită de cunoştinţele şi de intuiţia sa, 
alese scrierile care vorbeau despre energia creatoare, Ka, şi 
modul în care putea fi ocrotită. 

Pleşuvul însuşi îi aducea de mâncare tinerei femei căreia 
i se îngădui să doarmă într-o mică încăpere de lângă 

bibliotecă. Odihnindu-se cât mai rar cu putinţă, ea îşi 
continuă căutările zi şi noapte, urmând toate îndrumările, 
fără să se descurajeze niciodată. 

Şi în cele din urmă, i se păru că a găsit ceva. 

După ce îşi verifică bănuielile cu ajutorul unui papirus ce 
cuprindea formulele reînvierii din textele Piramidelor, stătu 
de vorbă cu Pleşuvul. 

— Consider că presupunerile tale sunt îndreptăţite şi 
dovezile, convingătoare, admise el. Mâine vei porni spre 
Memphis ca să i le aduci la cunoştinţă Luminăţiei Sale. 

12. 


Parfumat abundent, înveşmântat într-o mantie lungă, 
brodată, care-i ascundea rotunjimile, Libanezul semăna cu 
ceea ce fusese întotdeauna: un negustor bogat şi vorbăreţ, 
interesat să încheie orice soi de târg din care el se alegea 
cu cel mai mare câştig, făcându-l pe celălalt sa creadă ca 
lucrurile stăteau tocmai pe dos. 

De când locuia la Memphis, într-o casă mare şi frumoasă, 
discretă, dar demnă de un înalt demnitar, Libanezul avea 
de ce să fie mulţumit. Negoţul său, şi cel ascuns, şi cel 
oficial, înflorea. 

Totuşi, era îngrijorat din două pricini: mai întâi, vânzarea 
unei cantităţi considerabile de lemn preţios ce fusese adus 
din Liban pe sub nasul vameşilor egipteni; apoi, o durere 
puternică de măsele care trebuia lecuită fără întârziere în 
aceste împrejurări primejdioase când avea nevoie de o 
gândire limpede. 

— Stăpâne, îl anunţa paznicul, a sosit doctorul de dinţi. 

Datorită oamenilor pe care-i cunoştea, Libanezul 
trimisese după cel mai bun felcer din oraş. 

Mărunt, firav, acesta nu-i inspira însă prea mare 
încredere. 

— Unde vă doare? 

— Cam peste tot... mai ales sus în partea stângă. Dar şi 
jos în dreapta. O să mă chinuiţi? 

— Dacă vă temeţi de suferinţă, pot să vă adorm. 

— Şi dacă nu mă mai trezesc? 

— Asta se întâmplă rar. Staţi jos! 

Doctorul îl aşeză pe suferind într-un jilţ, în plină lumină. 
Cu ajutorul unei oglinzi, cercetă interiorul gurii. 

— Incă nu aveţi carii. Insă dacă veţi continua să mâncaţi 

prea multe dulciuri, nu vor întârzia să apară. Nu vă curăţaţi 
cum trebuie dinţii, iar gingiile sunt înroşite. Dac-o mai ţineţi 
aşa câţiva ani, o să vă cadă toţi. Din fericire, sunt foarte 
iscusit când e vorba de proteze din fildeş şi plombe din aur. 
Şi mânuiesc la fel de bine sfredelul şi lanţeta de cauterizat. 

— Dar nu e nicio grabă, zise Libanezul. Nu există totuşi o 
cale de a împiedica această nenorocire? 

— Frecaţi-vă dinţii şi gingiile de cel puţin două ori pe zi cu 
o pastă care să aibă în alcătuirea ei sare. Şi clătiţi-vă gura 
cu apă amestecată cu anason, dovleac şi fructe zdrobite de 
avocado. Nu e prea plăcut, dar o să vă uşureze suferinţele. 

— Cât vă datorez? 

— Două amfore cu vin, o bucată de pânză de in şi o 
pereche de sandale dintre cele mai fine. 

Deşi doctorul se dovedi a fi cel mai scump din oraş, 
vorbele sale îl liniştiră pe Libanez. De aceea porunci unui 
slujitor să-i trimită acestuia acasă cele cerute, apoi să 
prepare degrabă leacurile. 

Îi mai rămânea să ducă la bun sfârşit vânzarea lemnului. 
În ceea ce priveşte acest negoţ, datorită complicelui său, 
înaltul demnitar Medes, prima încercare izbândise. Fără el, 
îi era cu neputinţă să evite controalele şi să aducă 
încărcătura în port pe ascuns. După ce se târguiseră 
îndelung, cei doi bărbaţi hotărâseră să împartă câştigurile 
pe jumătate. Libanezul aducea mărfurile, iar Medes înlătura 
piedicile ce ţineau de administraţie şi-i înmâna o listă cu 
oameni bogaţi, dornici să le cumpere. Libanezul se îngrijea 
de vânzare în aşa fel încât numele lui Medes să nu fie 
amestecat. 

De data aceasta, corabia purta cedru, abanos şi unele 
soiuri de pin, din care se făceau mobile de preţ. Până şi cei 
mai năzuroşi cumpărători aveau să fie încântați. Aşa că 
lucrurile mergeau de minune... Dar numai dacă Medes 
rămânea în joc. 

— Stăpâne, vă caută cineva. 

Libanezul cobori la parterul casei. 

lată omul pe care-l aştepta! Cea mai bună iscoadă a sa, 

un cărăuş de apă, care se putea strecura peste tot fără să 
atragă atenţia şi care-l urmărise pe Medes. Datorită lui, 
Libanezul ştia că Medes era una dintre cele mai de vază 
persoane din regat, Secretar al Casei Regelui. Dar 
negustorul avea nevoie şi de mai multe informaţii. 

— Ce-ai aflat? 

— Medes nu trece neobservat. Oamenii de la palat pe 
care-i cunosc nu sunt zgârciţi cu laudele în privinţa lui. 
Însărcinat să întocmească decretele regale, se îngrijeşte ca 
acestea să ajungă în toate provinciile. Toată lumea îl 
socoteşte drept un demnitar foarte iscusit. Nimeni nu i-ar 
putea aduce nici cea mai măruntă învinuire. Bănuitor şi 
sever, Medes nu e deloc îngăduitor cu slujbaşii săi pe care îi 
izgoneşte la prima greşeală. Nu-i păstrează în preajma sa 
decât pe cei foarte muncitori. E bogat, are nevastă şi o casă 
frumoasă. S-ar zice că nu-i lipseşte nimic. Dar nu şi-a văzut 
încă visul cu ochii. După câte mi-a spus un preot temporar 
din templul lui Ptah, în ciuda strădaniilor sale, Medes n-a 
reuşit să pătrundă misterele vreunui templu. Dar acesta e 
un fapt neînsemnat căci acum a ajuns atât de sus, încât în 
faţa lui se deschid drumuri noi. Mai devreme sau mai târziu, 
va face parte din Casa Regelui. 

— N-ai auzit dacă a săvârșit vreun furtişag? 

— Niciunul, Medes trece drept cinstea întruchipată. Şi-a 
făurit un renume de slujbaş darnic şi fără pată. 

— Cine sunt prietenii săi? 

— Slujitori şi demnitari care îi datorează mult şi de care 
se foloseşte după bunul său plac. 

— Ai veşti despre corabia mea? 

—A sosit în portul din Memphis. Verificarea 
documentelor e în toi. 

— Întoarce-te acolo şi, dacă apare ceva neprevăzut, dă- 
mi de ştire cât mai iute. 

Clipa hotărâtoare se apropia. Sau Medes îşi respecta 
înţelegerea şi nu avea să întârzie să-l viziteze pe Libanez, 
sau îi întinsese o capcană ca să înlăture negoţurile 
săvârșite pe ascuns şi să-l arunce în temniţă. 

Dar Medes nu ştia că Libanezul era omul Prevestitorului, 
însărcinat să găsească o persoană aflată într-o poziţie 
înaltă, de la care să obţină informaţii despre curte, despre 
apropiații faraonului şi obiceiurile lui Sesostris, duşmanul ce 
trebuia doborât. Şi de când încheiase primul târg cu 
Secretarul Casei Regelui, Libanezul nu se simţea în apele 
sale. Oare nu încerca să prindă un peşte prea mare? 

Însă, dacă Medes se dovedea pe de-a-ntregul un ticălos 
ros de ambiţii, ce-şi putea dori mai mult? 

Atâta gândire îi făcea foame. De aceea Libanezul se 
aruncă asupra unei prepelite umplute, pe care bucătarul 
său o preparase fără cusur. 

PEF 

Medes se fălea cu locuința sa cu două etaje, aflată în 
inima Memphisului. O curte împrejmuită de pereți înalți, un 
bazin cu apă înconjurat de sicomori, o terasă deschisă spre 
gradină şi sprijinită de coloane zugrăvite în verde o făceau 
nespus de plăcută. 

— Ce oaspeţi avem astă-seară la masă, iubitule? îl 
întrebă soţia sa, a cărei unică distracție era să se 
înfrumuseţeze cu cele mai scumpe pomezi şi farduri. 

— Câţiva demnitari care se îngrijesc de administraţia 
canalelor. 

— Nişte oameni groaznic de plictisitori, nu-i aşa? 

— S-ar putea să am nevoie de ei. De aceea, străduiește- 
te să fii o gazdă atentă şi să arăţi încântător. 

— Dar îmi lipseşte o pomadă pentru păr şi o alta care 
şterge de pe faţă ridurile de îndată ce se ivesc. E alcătuită 
din păstăi, din seminţe de cimbrişor, miere şi pudră de 
alabastru. Dacă n-o s-o am astăzi, nici n-o să îndrăznesc să 
mă înfăţişez oaspeţilor. lar pricina e alabastrul. Cel pe care- 
| foloseşte negustorul de la care cumpăr eu de obicei nu e 
dintre cele mai bune. 

— Trimite un slujitor la atelierul regal de sculptură. Mai- 
marele meşterilor îi va da bucăţi din cel mai preţios 
alabastru, pe care vei porunci să fie făcut pudră. 

Femeia îi sări de gât. 

— Eşti bărbatul pe care şi l-ar dori orice femeie! 

Apoi plecă degrabă să dea poruncile cuvenite. 

In cele din urmă, sosi şi Gergu. 

— În port, totul merge bine, îl vesti el pe Medes. Vameşii 
care lucrează pentru noi s-au prefăcut că nu văd nimic, 
documentele măsluite au fost trimise administraţiei şi 
muncitorii au descărcat mărfurile. Aşa că toată încărcătura 
se găseşte acum într-o magazie supravegheată de oamenii 
mei. Libanezul nu s-a lăudat. Veţi dobândi o adevărată 
avere. _ 

— Vei avea şi tu partea ta de câştig. In ceea ce-l priveşte 
pe preotul din Abydos, m-am hotărât. Mă învoiesc să-l 
întâlnesc. Este un prilej neaşteptat şi nu pot să-l las să-mi 
scape, orice s-ar întâmpla. De îndată ce va fi cu putinţă, 
întoarce-te acolo şi pune la cale întâlnirea. 

TET 

Luna plină strălucea pe cerul Memphisului. Cu capul 
acoperit, Medes grăbi pasul. După ce se încredinţă că nu a 
fost urmărit, bătu la uşa casei Libanezului, ascunsă bine 
printre străduțele din spatele portului. 

Când se ivi paznicul, Medes îi arătă o bucată mică de 
cedru pe care era gravată hieroglifa arborelui. Omul îi 
deschise, îl lăsă sa între şi închise îndată uşa la loc. Un 
slujitor îl conduse pe Medes în camera de primire încărcată 
de mobile preţioase. Pe mese se înşirau vase cu fructe şi 
prăjituri. In aer pluteau mirosuri delicate de parfum. 

— Scumpe prietene, scumpe prietene, exclamă 
Libanezul, ce plăcere neasemuită să vă revăd! Vă rog, 
așezați-vă! Aici, în jilţul acesta... E din cel mai bun lemn de 
cedru, iar pernele sunt neînchipuit de moi. Imi îngăduiţi să 
vă ofer o cupă cu vin fiert? 

— Bucuros, răspunse Medes, căruia i se putea citi pe faţă 
încordarea. 

— Tocmai am cumpărat câteva vase frumoase din piatră, 
continuă, voios, Libanezul. Şist albastru, brecie roşie, 
alabastru alb, granit roz... Un adevărat curcubeu de culori! 
Se pare că vinurile îşi sporesc aroma dacă sunt lăsate câtva 

timp în vase mari de granit. la priviţi aceste minunaţii: cupe 
din cristal de stâncă! 

Libanezul turnă el însuşi băutura în cupe. 

— Scumpe prietene, vă mărturisesc că sunt peste poate 
de mulţumit. Este un vin rar, recunoscut „de trei ori bun”. 
Uşor, dulce, tare, e ţinut la păstrare mulţi ani. Strugurii 
copţi trebuie culeşi într-o zi însorită, când însă nu e prea 
cald şi nici nu bate vântul prea tare. După ce sunt zdrobiţi, 
mustul este vărsat într-un cazan şi fiert la foc domol. Cu o 
strecurătoare, sunt adunate resturile ce se ridică deasupra 
până când rămâne limpede. Dar în a doua fierbere, foarte 
blândă, stă toată taina. Apoi... 

— N-am venit să ascult tainele preparării vinurilor, i-o 
tăie scurt Medes, ci să vorbim de noul nostru negoţ. 
Încărcătura a ajuns în port şi o să-ţi înmânez lista 
cumpărătorilor. Aşa cum ne-am înţeles, de aici încolo e 
treaba oamenilor tăi. Aştept partea ce-mi revine cât mai 
curând. lar data viitoare, voi schimba magazia. 

— Înţeleaptă hotărâre, zise Libanezul cu răceală. 
Secretarul Casei Regale nu se cuvine, oare, să fie cu mare 
băgare de seamă când vine vorba de negoţuri ascunse? 

Medes sări în picioare ca ars. 

— Ce înseamnă asta? Ai îndrăznit să pui iscoade pe 
urmele mele? 

— Nu se face un astfel de negoţ fără să te lămureşti cine 
îţi e complice. Mă cunoaşteţi bine. Dacă aş fi continuat să 
mă port ca un naiv, aţi mai fi avut încredere în mine? 
Așezaţi-vă la loc şi să sărbătorim izbânda noastră, 
bucurându-ne de acest vin fără pereche. 

Obligat să recunoască în sinea sa că Libanezul nu greşea, 
Medes îi întinse cupa sa din cristal de stâncă. 

— Lemnul ne va aduce câştiguri frumuşele, spuse 
Libanezul, dar mai am şi alte planuri. Singur nu aş reuşi să 
le înfăptuiesc. Dar împreună... 

— Despre ce e vorba? 

Libanezul se înflăcăra. 

— Mai întâi, de nişte talismane din Cipru, pentru femeile 

însărcinate. Sunt pictate cu multă pricepere şi vor fi 
apreciate de egiptenii bogaţi. Doar eu singur voi avea de 
vânzare aşa ceva, deci pot să impun preţurile cele mai 
mari. 

— Înțelegerea e ca şi încheiată. 

— Apoi, continuă Libanezul, consider că voi pune mâna 
pe tot laudanumul recoltat în Siria. Mai am de înlăturat vreo 
doi-trei rivali, dar n-o să-mi ia decât vreo câteva săptămâni. 
Datorită mirosului său puternic, care seamănă cu ambra, 
meşterii de parfumuri din Egipt îl vor găsi pe gustul lor. Dar 
nu am la îndemână pe cineva care să mă pună în legătură 
cu ei. 

— Nu e nicio greutate, îl asigură Medes. 

— Am păstrat ce e mai bun, dar şi mai greu pentru 
încheiere: uleiul. Egiptul consumă neînchipuit de mult şi de 
toate soiurile. Dar eu mă gândesc la cel de susan, adus mai 
ales din Siria, şi la cel de moringa, care nu are culoare, e 
dulce şi nu râncezește. Întrebuinţat pentru leacuri şi 
pomezi, are mare căutare. li cunosc pe mulţi dintre 
negustorii din Liban, în stare să-mi asigure aceste mărfuri. 
Dar e cu putinţă, oare, să dispunem aici, la Memphis, de un 
număr îndestulător de vânzători şi de magazii? 

— Tot ce se poate, fu de părere Medes, pe care spusele 
Libanezului îl cuceriseră. 

— Şi... va dura mult? 

— Câteva luni, ca să nu se strecoare vreo greşeală. 
Lanţul corupţiei ce se cere alcătuit trebuie să fie trainic şi 
fiecare să aibă de câştigat. 

— Nu vă puneţi în primejdie? 

— Am un om de încredere care e priceput la toate. 

— lertaţi-mi această întrebare, Medes, dar de ce un 
demnitar aşa înalt îşi asumă astfel de riscuri? 

— Pentru că am negustoria în sânge şi iubesc bogăţia. 
Slujba mea de la palat, oricât de însemnată ar fi ea, e 
plătită prost. Merit mai mult, mult mai mult. Cu tine îmi scot 
o parte din pierderi. Bineînţeles, scumpul meu prieten şi 
complice, acum suntem legaţi pe viaţă. Şi mă bizui pe 

discreţia ta desăvârşită. 

— Se înţelege de la sine. 

— Şi nici să nu-ţi dea prin minte să începi alte negoţuri, 
oricât de mărunte, cu altcineva în afara mea. De azi înainte, 
doar cu mine vei sta de vorbă. 

— Aşa voi face. 

— lar acum, din moment ce ne-am spus tot, îţi 
mărturisesc că mă uimesc ideile tale şi oamenii din afara 
Egiptului pe care-i cunoşti. Nu vreau să te jignesc, dar oare 
nu eşti doar un braţ pe care-l călăuzeşte o altă minte? 

Libanezul sorbi puţin vin fiert. 

— Bănuiţi că se află undeva un stăpân ale cărui ordine le 
respect? 

— Întocmai. 

— Întrebarea e primejdioasă. Foarte primejdioasă. 

— Şi treburile noastre, de asemenea, sunt foarte 
primejdioase. Mă tem că ştiu despre tine mai puţine decât 
ştii tu despre mine. Aşa că, scumpul meu tovarăş, îţi cer să- 
mi spui adevărul. Tot adevărul. 

— Înţeleg, înţeleg... Dar mă puneţi în încurcată. 

— Nu încerca să mă duci de nas. Nimeni nu-şi bate joc de 
Medes. 

Libanezul îşi cobori privirea. 

— Da, există un stăpân. 

— Cine este, unde stă? 

— Am jurat să nu dezvălui taina aceasta. 

— Îţi apreciez devotamentul, dar nu mă voi mulţumi cu 
atât. 

— Atunci nu mai rămâne decât o singură cale de urmat: 
să-i propun să vă întâlniți. 

— Aici ai nimerit-o bine! 

— Nu vă bucuraţi încă! Nu ştiu dacă se va învoi. 

— Sfătuiește-l din toată inima s-o facă. Ne-am înţeles? 

— Da. 

Medes ajunsese chiar acolo unde voia Libanezul să-l 
aducă, lăsându-l să creadă că el stăpânea situaţia. 

13. 


De la Abydos la Memphis, călătoria pe apă durase mai 
puţin de o săptămână. Şi cum căpitanul îşi cârmuia corabia 
cu multă prudenţă, tânăra preoteasă se odihnise în tot 
acest răstimp, admirând priveliştile ce se întindeau de-o 
parte şi de cealaltă a Nilului. 

Ajungând în port, se miră văzând neîntrerupta forfoteală 
care se deosebea atât de mult de liniştea ce domnea la 
Abydos. 

Căpitanul luă legătura cu mai-marele soldaţilor care 
supravegheau portul şi îi arătă documentele de călătorie. 
Ofiţerul dădu ordin ca tânăra să fie condusă până la 
clădirea în care se găsea vizirul. Preotesei i-ar fi plăcut să 
poposească în templul lui Hathor şi să ia parte la celebrarea 
ritualurilor, dar sarcina ce-i fusese încredinţată nu suferea 
amânare. 

Memphisul i se păru uriaş şi pestriţ, cu toate acele 
hambare, magazii, târguri, prăvălii, cu locuinţe bogate, 
alături de care se găseau case modeste. Cele mai 
impunătoare construcţii erau templul lui Ptah, al lui 
Sekhmet cea Puternică şi al lui Hathor, Doamna sicomorului 
de la miazăzi. Aflat în apropierea vechii fortărețe cu ziduri 
albe şi a sanctuarului lui Neith, ale cărui şapte cuvinte 
zămisliseră universul, cartierul administraţiei nu era lipsit 
de eleganţă. Scribi grăbiţi alergau de colo-colo. Aici, 
departe de pământul sfânt al lui Osiris, se luau hotărârile 
cele mai însemnate privind conducerea regatului. 

Vizirul lucra într-o aripă nouă, construită lângă palatul 
regal. După ce trecu de două posturi de control şi răspunse 
la o mulţime de întrebări, preoteasa fu poftită să aştepte 
într-o încăpere unde domnea o răcoare plăcută. 

Câteva minute mai târziu, un scrib deschise uşa unei săli 
întinse, ale cărei trei ferestre dădeau într-o grădină cu 
tamarini ce se puteau măsura în frumuseţe cu sicomorii. 

Două căţeluşe durdulii şi un câine foarte vioi o 
înconjurară fără să latre. Tânăra femeie îi mângâie pe rând 
până la apariţia impunătoare a lui Khnum-Hotep. 

— lertaţi-i, sunt nişte nesuferiţi! 

— Dimpotrivă, eu îi găsesc foarte primitori. 

— Sunt vizirul faraonului Sesostris. Puteţi să-mi arătaţi 
scrisoarea? 

Tânăra femeie îi înmână lui Khnum-Hotep tăbliţa din 
lemn pe care Pleşuvul scrise câteva cuvinte şi apoi o 
însemnase cu sigiliul său. Preotul cerea ca purtătoarea 
mesajului să fie primită în audienţă de faraon. 

— Ce aveţi să-i spuneţi Luminăţiei Sale? 

— Îmi pare rău, dar sunt împuternicită să-i vorbesc 
regelui şi numai lui. 

— Nu vă lipseşte voinţa, dar, fără îndoială, nu cunoaşteţi 
că Luminăţia Sa mi-a dat în grijă o mulţime de lucruri. 

— Încercaţi totuşi să mă înţelegeţi, aşa cum vă înţeleg şi 
eu. 

— Bag de seamă că nu voi izbuti să vă clintesc hotărârea. 
Unul dintre slujitorii mei vă va însoţi până la palat. 

Ajunsă acolo, fu dusă în faţa ofițerului însărcinat cu paza 
palatului, care îl chemă degrabă pe mai-marele său. 

Sobek nu întârzie să sosească. 

— Nimeni nu pătrunde în sala de audienţe fără să-mi 
spună întocmai pentru ce pricină, zise el cu asprimea sa 
obişnuită. 

— Vin de la Abydos, răspunse preoteasa. Marele preot 
mi-a poruncit să-i aduc faraonului un mesaj de mare 
însemnătate. 

— Şi ce cuprinde acest mesaj? 

— Doar regele trebuie să-l audă. 

— Dacă vă încăpăţânaţi, n-o să-l vedeţi pe Luminăţia Sa. 

— Ceea ce am a-i spune priveşte viitorul regatului nostru. 
Aşa că, vă rog, nu mă împiedicaţi să-mi îndeplinesc 

misiunea. 

— Dar este împotriva ordinelor pe care eu însumi le-am 
dat. 

— Mă văd nevoită să vă cer să le încălcaţi. 

— Unul dintre ajutoarele mele trebuie să vă cerceteze 
veşmintele ca să se asigure ca n-aveţi asupra voastră vreo 
armă. 

Preoteasa se supuse fără să şovăie. Apoi fu condusă într- 
o încăpere pe care o păzeau doi soldaţi înarmaţi şi lăsată să 
aştepte. 

leşind dintr-o altă cameră şi străbătând această încăpere 
unde doar persoanelor de vază le era îngăduit să pătrundă, 
Medes o zări pe tânăra femeie. 

Şi devenind pe dată curios, îşi promise să afle cine era, 
căci nu aparţinea curţii din Memphis şi nici n-o mai văzuse 
vreodată la palat. De unde răsărise această necunoscută, 
de o frumuseţe luminoasă, şi de ce faraonul voia s-o 
primească? 

TET 

— Luminăţia Voastră, zise Sobek cu seriozitate, 
preoteasa nu renunţă. Nu s-a învoit să ne dezvăluie mesajul 
nici vizirului şi nici mie. O puteţi socoti pe deplin 
credincioasă Luminăţiei Voastre. 

— Spune-i să intre şi lasă-ne singuri. 

Preoteasa se înclină în faţa monarhului a cărui statură o 
impresiona mereu la fel de mult. 

— Luminăţia Voastră, îndată după primirea decretului 
privind unirea Celor Două Regate, a doua ramură a 
Arborelui vieţii a înverzit. Apoi am avut norocul să descopăr 
în biblioteca Lăcaşului Vieţii că, pentru a se împotrivi uscării 
salcâmului, faraonul trebuie să dea naştere lui Ka. A 
strânge toate provinciile sub porunca voastră nu e de ajuns, 
căci e nevoie, de asemenea, să-l întăriţi pe Osiris. Cele mai 
vechi scrieri o spun cu limpezime: Osiris e creaţia 
Faraonului, Osiris este piramida. Deşi timpul construcţiei 
marilor piramide a apus, acum se cuvine ca Osiris să se 
întruchipeze astfel?! 

Faraonul tăcu îndelung, gândurile sale călătorind în spaţii 
îndepărtate ca să găsească un răspuns. 

— O idee minunată, zise, în cele din urmă, regele. Mai 
rămâne să găsim locul unde va fi ridicată piramida mea. 

A ttt 

Insoţit de tânăra preoteasă şi de garda sa personală, 
faraonul vizită necropolele de la Abusir, de la Saqqara, de la 
Gizeh şi de la Licht, dar nu desluşi semnul la care spera. La 
Dachur, în sudul Saqquarei, la marginea deşertului 
apusean, se înălţau cele două piramide uriaşe ale 
faraonului Snefru, înaintaşul lui Kheops, şi mica piramidă a 
lui Amenemhat al II-lea, care murise cu 27 de ani înainte ca 
Sesostris al III-lea să urce pe tron. 

De aici pornea un drum mărginit de stele, care şerpuia la 
miazănoapte de Fayyum şi se sfârşea la Qasr el-Sagha, 
unde un templu ciudat proteja o zonă de cariere. Un alt 
drum ducea către oaze, vestite pentru vinurile lor. 

Oraşul meşterilor, Djed-Snefru, „Snefru e etern”, îi 
primea încă pe preoţii însărcinaţi să hrănească, la timpul 
cuvenit, Ka-ul măreţului faraon, socotit drept cel mai mare 
constructor al Vechiului Imperiu. Ei încărcau mesele cu 
ofrande şi celebrau ritualurile în templele înalte, aflate în 
faţa laturilor răsăritene ale celor două piramide, una 
netedă, cealaltă cu dublă pantă. 

Soarele avea să apună în curând, aşa că Sesostris şi 
însoțitorii săi trebuiau să se întoarcă la Memphis. 

Când umbrele celor două piramide se întinseră pe nisipul 
deşertului, faraonul rămase nemişcat. 

— Sufletul lui Snefru şi-a aflat pacea, grăi Sesostris. El 
veghează asupra acestor locuri pe care continuă să le 
sfinţească. Prin numele său, „Cel care împlineşte divinul”, 
el ne cheamă să dăm viaţă. Aici, la umbra acestui uriaş 
monarh, îmi voi construi piramida. 

PER 

Incă de când venise să locuiască la Memphis, fostul 
guvernator de provincie Djehuty era suferind. Din fericire, 
doctorul Gua îl urmase în capitală unde faima sa nu înceta 

să crească. Mărunt şi foarte slab, Gua purta întotdeauna cu 
el sacul său greu din piele, plin de instrumente de chirurgie 
şi leacuri de tot soiul. 

— Dacă veţi continua aşa, îi spuse doctorul bolnavului 
său, voi refuza să vă mai îngrijesc. V-am prevenit de atâtea 
ori: mâncaţi prea mult, beţi prea mult şi nu faceţi destulă 
mişcare. 

— Am doar reumatism, îl contrazise Djehuty. 

— Dacă n-ar fi decât asta! Puţină fiertură din coajă de 
salcie v-ar alina durerile. Dar lucrurile stau mai rău: inima 
vă este obosită. In fiecare seară, înainte de culcare, veţi 
înghiţi cinci pastile conţinând strugure, valeriană, miere şi 
piretru. Apoi am să încerc să uşurez mişcarea umorilor, ale 
căror căi s-au îngreunat mult. Dar totul trece prin inimă. 
Altfel spus, aveţi nevoie neapărat de odihnă. Dacă nu, eu 
nu mai răspund de nimic. 

Un slujitor intră grăbit, întrerupându-l. 

— lertaţi-mă, dar... 

— Cine te crezi? se oţări la el doctorul Gua. 

— Faraonul doreşte să-i vorbească de îndată stăpânului 
Djehuty. 

Gua îşi strânse sacul la gură. Când îl văzu pe rege păşind 
în camera pacientului său, se întrebă dacă va ajunge 
vreodată să îngrijească un asemenea uriaş. 

— Nu am decât o dorinţă, Luminăţia Voastră: nu-i 
încredinţaţi nicio sarcină bolnavului meu şi porunciţi-i chiar 
să nu mai lucreze deloc. 

Apoi Gua se retrase bodogănind, în timp ce Djehuty îşi 
acoperea capul cu o perucă albă. 

— Bătrâneţea e aproape, recunoscu el, dar încă mă 
păzesc de ea. Doctorul acesta îmi promite o moarte 
apropiată încă de acum mulţi ani, dar leacurile sale mă ţin 
în viaţă. 

— Ai primit veşti de la generalul Sepi? 

— Căutările sale se anunţă a fi îndelungate şi 
anevoioase. Atunci când există, hărţile sunt neclare. Sepi 
trebuie să-i găsească pe cei mai buni cunoscători ai 

deşertului ca să poată merge mai departe. 

— În ciuda sfaturilor doctorului tău, te învoieşti să 
primeşti o nouă slujbă, pe care eu o socotesc de cea mai 
mare însemnătate? 

Faţa lui Djehuty deveni serioasă. 

— Luminăţia Voastră, sunt slujitorul vostru supus. Vreau 
sa muncesc pentru mărirea Egiptului până la ultima suflare. 

— Djehuty, te numesc primar al oraşului piramidei pe 
care o voi înalţă la Dachur. Marele Trezorier Senankh îţi va 
pune la dispoziţie toate cele de trebuinţă. 


TET 

În umbra binefăcătoare a monumentelor lui Snefru, 
Sesostris văzu clar în mintea sa planul viitoarei construcții, 
apoi îi dădu lămuriri lui Djehuty. 

— Când un faraon pune temelia unui sanctuar, reaminti 
Purtătorul sigiliului regal, Sehotep, el făureşte din nou 
Egiptul. Construind, el prelungeşte creaţia primei dimineţi. 
Fie ca aceste pietre vii să alcătuiască unul dintre stâlpii 
Domniei Voastre. 

Pe o piatră neşlefuită, luminată de ultimele raze de 
soare, tânăra preoteasă vărsă apă din lacul sacru al 
templului lui Ptah. 

— Numele acestui loc va fi „Apa proaspătă cereasca”, 
hotărî monarhul. Va fi înconjurat de un zid întărit asemenea 
celui lui Djeser de la Saqqara. ŞI fiindcă piramida trebuie să 
răspândească degrabă Ka-ul, vom săpa până vom da de 
piatră şi vom aşeza pe ea un miez de cărămizi nearse 
acoperite cu calcar de Tura. In piatra aceea, care se va 
numi Hotep, „apusul, pacea, împlinirea”, va fi însemnat 
drumul sufletului până la sarcofag, locul înnoirii trupului de 
lumină. 

Pe măsură ce gândurile faraonului prindeau glas, Djehuty 
le desena pe papirus. 

— La miazănoapte de piramidă, adăugă regele, va fi 
locaşul de veci al vizirului Khnum-Hotep. Celelalte 
morminte ale curtenilor, mai modeste, le vor avea ca model 

pe cele din Vechiul Imperiu. Înăuntrul lor, pereţii vor fi 
acoperiţi cu scrieri din această vechime de aur. 

La Abydos, tânăra preoteasă înţelesese de ce era nevoie 
de construirea acestor locaşuri de veci. Pentru că doar 
această arhitectură simbolică, în vreme ce căpăta viaţa în 
mod magic, îi preschimba pe iniţiaţi în akh, fiinţa luminoasă 
în stare să intre în legătură cu toate energiile ce străbăteau 
universul. Dincolo de moartea trupului, cel reînviat îşi 
păstra puterile aici jos şi transmitea lumina în care trăia o 
viaţă nouă. 

Inmormântaţi împrejurul piramidei faraonului, slujitorii săi 
credincioşi aveau să-l protejeze şi să-i răspândească, în 
acelaşi timp, binefacerile. 

— Casele lucrătorilor vor fi gata cât mai iute cu putinţă, 
zise Djehuty. Mâine vor începe pregătirile. Mă bizui pe 
Senankh pentru transportul materialelor. 

PIT 

Terminând de întocmit decretul privind construcţia noului 
ansamblu arhitectural de la Dachur, pe Medes îl uimi 
mărimea planului şi a mijloacelor desfăşurate ca să fie dus 
degrabă la bun sfârşit. Unirea Egiptului urma să fie 
desăvârșită de Sesostris printr-o înfăptuire spirituală 
măreață, care avea să-i sporească renumele. 

Şi să dobori un duşman atât de impunător mai era, oare, 
cu putință? Lăsând această întrebare pentru mai târziu, 
Medes încercă să capete lămuriri despre tânăra femeie care 
ceruse să-l vadă pe faraon. Punând cap la cap mai multe 
informaţii, Medes află că era o preoteasă care venea de la 
Abydos, purtând un mesaj tainic. 

Fără îndoială, nu era o persoană importantă. Dar de ce 
mai-marii ei o trimiseseră la Memphis? Poate că Gergu, la 
viitoarea sa întâlnire cu preotul permanent, va obţine un 
răspuns la această întrebare. 

14. 


Să pescuieşti înaintea inundaţiilor însemna o ispravă 
vrednică de toata lauda, căci apele Nilului erau foarte 
scăzute, căldura, sufocantă, iar peştii, neîncrezători. Totuşi, 
Sekari ca un slujitor adevărat al lui Iker, voia hrană 
proaspătă, plină de Ka. De aceea se folosi de toată 
priceperea sa, în speranţa că se va întoarce acasă cu o 
prada bogată. Din păcate, pescuitul cu undiţa se dovedi a fi 
un dezastru. Dar cu năvodul, care cerea vedere ageră şi 
iuţeală în mişcări, Sekari se simţi din nou sigur pe el. Din 
păcate, peştii izbuteau sa iasă din plasă tot atât de repede 
pe cât intrau şi bărbatul nu se alese cu nimic. Mai 
rămâneau capcanele ascunse în stuf, în care chefalii şi 
somnii ar fi trebuit să nimerească fără să mai poată scapă. 

— N-am strâns mare lucru, îi mărturisi Sekari lui Vânt-de- 
Miazănoapte, măgarul enorm al lui Iker, care căra coşurile 
supărător de goale. Cu sălbăticiunile astea şirete, trebuie 
să ai multă răbdare. 

Animalul, cenuşiu şi cu ochi mari căprui, îşi ridică 
urechea dreaptă dându-i de înţeles lui Sekari că era de 
aceeaşi părere. Din pricina smocului său de păr roşcat de 
pe grumaz, semn al forţei lui Seth, fusese părăsit într-o 
mlaştină, sortit unei morţi sigure. Purificat de ibisul lui Thot 
şi salvat de Iker, măgarul crescuse neînchipuit de mult şi 
rămăsese pentru totdeauna devotat tânărului scrib. 

— La drept vorbind, Vânt-de-Miazănoapte, stăpânul tău 
mă îngrijorează. Şi-a pierdut liniştea şi voia bună, iar 
mintea îi e bântuită de gânduri negre, care îi fac mult rău. 
Ai încercat să-i vorbeşti? 

Măgarul făcu semn că da. 

— Şi a avut vreo urmare? 

Animalul ridică urechea stângă. 

— Tocmai de asta mă temeam. Nici tu nu mai ai vreo 
înrâurire asupra lui. Abia se atinge de mâncare, nu mai ştie 
să deosebească un vin bun, se culcă prea târziu şi se scoală 
prea devreme, nu mai râde la glumele mele şi se pierde în 
planuri fără rost. Dar nu vreau să deznădăjduiesc! Voinicul 
ăsta e un băiat de treabă şi îl vom scoate noi, cumva, din 
starea aceasta. Până atunci, hai să mergem la târgul de 
peşte să cumpăram ceva de mâncare! 

ttt 

Primarul din Kahun ieşea arar din vasta sa locuință, unde 
forfota nu înceta niciodată. Zi şi noapte, umblau încoace şi- 
n colo scribi, bucătari, berari, brutari, olari, tâmplari şi alţi 
meşteşugari, trebăluind în schimbul unor simbrii care 
sporeau după meritele fiecăruia. Închis în odaia sa de lucru, 
cercetând rapoarte peste rapoarte, primarul cunoştea însă 
tot ce se petrecea în oraş. Nicio înălţare în rang nu se făcea 
fără consimțământul lui şi nicio greşeală de-a slujbaşilor nu- 
i scăpa. Cel care i se înfăţişa nu ştia dacă avea să fie 
mustrat sau lăudat. In acest ultim caz, era mai bine să nu 
te pierzi cu firea, căci laudele erau întotdeauna însoţite de 
sarcini noi, mai anevoioase decât cele de până atunci. 

— Te-ai descurcat frumos, fiule! îi spuse el lui Iker, care 
fusese nevoit să răspundă chemării primarului. Să ajungi 
preot temporar al templului lui Anubis la vârsta ta nu e 
lucru lesne. Cât priveşte felul în care te îngrijeşti de 
bibliotecă, toată lumea te preţuieşte. La Kahun, aşa ceva e 
o adevărată minune. Chiar şi colegii tăi, oameni cu multă 
experienţă, dar roşi de invidie, îţi recunosc iscusinţa şi nu 
ştiu ce să mai născocească, sperând să-ţi pricinuiască 
vreun neajuns. Singurul tău cusur este traiul prea aspru pe 
care-l duci. De ce nu te gândeşti să te odihneşti şi să iei de 
nevastă o fată frumoasă, care ar fi fericită să-ţi nască 
prunci sănătoşi? 

— Am venit aici ca să devin scrib de rang înalt. 

— Ceea ce s-a şi întâmplat, fiule! La urma urmei, viaţa ta 
te priveşte doar pe tine. Dar munca depinde de mine. ŞI 

cum Heremsaf nu mai conteneşte cu aprecierile când e 
vorba de tine, iar eu sunt înconjurat de prea mulţi 
nepricepuţi, te numesc sfătuitor al primarului. 

— Sunt măgulit de încrederea pe care mi-o arătaţi, dar 
slujba pe care o am acum mă mulţumeşte pe deplin. 

— La Kahun numai eu hotărăsc. Şi, de vreme ce ţi-ai 
dovedit puterea de muncă şi priceperea, am găsit de 
cuviinţă să mă folosesc de ele. Să nu-ţi închipui cumva că 
onoarea aceasta se datorează sufletului meu generos, caci 
sunt lipsit de aşa ceva. Faraonul m-a însărcinat să fac din 
Kahun un oraş înfloritor şi să întemeiez aici cea mai bună 
şcoală de scribi din regat. Acestea sunt ţelurile mele. ŞI 
acum poţi sa pleci. 

Iker nu dădu crezare nici măcar unui singur cuvânt de-al 
primarului. lnălțându-l în rang, acesta voia să-i slăbească 
atenţia. Copleşit de răspunderi, linguşit de curtenii 
mincinoşi, bine îmbrăcat şi bine hrănit, nădăjduia că lker 
avea să-şi uite trecutul şi ţinta. 

Dar oricât de iscusit era acest plan, Iker nu se va lăsa 
păcălit. Ba mai mult, plănui să întoarcă totul în favoarea sa 
şi să se poarte în aşa fel încât să nu i se poată aduce nicio 
învinuire. Prefăcându-se bucuros de numirea sa, îşi va 
îndeplini sarcina cu multă râvnă. Nici primarul, nici 
Heremsaf nu-i vor ghici adevăratele gânduri. Şi chiar îi vor 
pune la îndemâna o armă de care el nu va întârzia să se 
folosească. 

Pi 

O casă ca aceasta era fericirea întruchipată. Pentru 
Sekari, îngrijirea ei nu însemna o muncă, ci mai degrabă o 
plăcere. Mânuia mătura fluierând vesel şi nu suporta să 
vadă vreun lucru aşezat altfel de cum se cuvenea. 
Bucătăria şi sala de baie erau întotdeauna de o curăţenie 
desăvârșită, ca, de fapt, toate celelalte odăi. 

Şi ce să mai vorbim de mobile, în acelaşi timp elegante şi 
trainice. Coşurile, lăzile pentru veşminte, scaunele şi 
mesele joase aveau să rămână moştenire urmaşilor. Cât 
despre mâncăruri, vasele frumoase le sporeau gustul. 

— Stăpânul tău e acasă? îl întrebă Pletosul pe Sekari, 
care vopsea în roşu tocul uşii de la intrare pentru alungarea 
spiritelor rele. 

— Ca de obicei, aduci veşti proaste, bănuiesc. 

Bârfitor, flecar şi leneş, Pletosul nu-şi dezminţi faima. 

— Nu tocmai bune, recunosc, dar ce pot să fac? Trebuie 
să vorbesc cu Iker. 

— Spală-ţi picioarele înainte să intri şi aşteaptă în prima 
odaie. Mă duc să-l caut. 

Dornic să scape cât mai repede de oaspetele nepoftit, 
tânărul scrib nu-i oferi nicio băutură răcoritoare. 

— Ce s-a întâmplat, Pletosule? 

— Primarul m-a trimis într-un suflet. Tocmai au sosit 
primele veşti despre revărsarea Nilului şi sunt de-a dreptul 
îngrijorătoare. 

— Va fi prea slabă sau prea puternică? 

— Prea puternică. Trebuie să te îngrijeşti fără întârziere 
de întărirea digurilor. 

— Voi face întocmai. 

— Mă primeşti în echipa ta? 

— Deoarece se anunţă o mare nenorocire, e mai bine să 
te am alături. Du-te şi cere un raport amănunţit despre 
starea bazinelor în care se strânge apa. 

— Alerg într-acolo! 

La rândul său, Iker porni spre clădirea ce adăpostea 
arhivele de stat pe care dorea atât de mult să le cerceteze. 

Prudent şi sever, Pastorul arhivelor îl întâmpină cu mult 
respect. De la prima vizită a lui Iker, atitudinea sa se 
schimbase mult. 

— Cum aş putea să fiu de folos noului sfătuitor al 
primarului a cărui numire, pe deplin meritată, o încuviinţez 
din toată inima? 

— Am nevoie să citesc toate înscrisurile privitoare la 
digurile, canalele şi bazinele regiunii ca să-mi dau seama 
de primejdiile pe care le poate aduce inundația. 

— Bineînţeles, toate arhivele vă stau la dispoziţie. 

Dar Iker nu se opri doar la aceste documente. În sfârşit, 

reuşi să ajungă la registrul în care erau însemnate numele 
corăbiilor construite în Fayyum şi al corăbierilor care 
alcătuiau echipajele. 

Dar nu dădu peste nicio urmă a Fu/gerului. 

La fel ca în provincia lui Thot, documentele fuseseră 
distruse. Nu se pomenea nicăieri, nici măcar în treacăt, 
despre o călătorie în Ţara Punt. 

Până la urmă, tot ieşi la iveala o dovadă, şi ea singură 
era de ajuns: numele Ochi-de-Ţestoasă şi Cuţit-Tăios se 
numărau printre cele ale corăbierilor aflaţi în slujba 
faraonului! Prin urmare, era limpede că însuşi Sesostris 
poruncise ca Iker să fie omorât. 

TET 

— Unde te-ai ascuns, Bina? întrebă Iker păşind cu băgare 
de seamă prin casa dărăpănată unde cei doi tineri 
obişnuiau să se întâlnească. 

— În spatele tău. Dar n-am de gând să mă arăt înainte să 
aflu ce-ai hotărât. Îl vei lovi pe monstru? 

— ÎI voi ucide. 

— Atunci, pot să ies. 

Când o văzu, Iker mai să n-o recunoască. 

Parcă era altă femeie, fardată îngrijit, având ochii 
conturaţi cu khol, un amestec de galenă, oxid de mangan, 
ocru brun, carbonat de plumb, oxid de fier şi aramă, 
malahit, antimoniu, care îndepărta insectele şi proteja 
ochiul. O perucă bogată îi acoperea cea mai mare parte a 
feţei. 

— Chiar tu eşti, Bina? 

— Ştiam eu că până la urmă vei alege calea cea 
adevărată. De aceea, m-am gândit să te duc să-i cunoşti pe 
prietenii noştri, dar niciun trecător nu trebuie să mă 
recunoască. Unde e cuțitul? 

— Îl am la mine. 

— Am să merg înainte, la o oarecare depărtare. După ce 
eu voi intra într-un atelier, să vii după mine. 

ttt 
Câteva lămpi luminau atelierul unde se făureau cuțitele 

şi pumnalele, unele pentru folosinţa în casă, celelalte 
pentru armată. 

Ghemuiţi în penumbră, meşterii îl priveau pe Iker cu 
duşmănie. 

— Nu te îngrijora, îl sfătui Bina pe tânărul scrib, sunt 
aliaţii noştri. Ascund o parte din roadele muncii lor şi o 
trimit celor care ne vor elibera. În curând, rândurile noastre 
o să se îngroaşe. Kahunul va fi al nostru, Iker! Totuşi, asta 
nu e cu putinţă atâta timp cât tiranul deţine puterea 
deplină. Arată-ne arma care va face dreptate. 

Scribul dădu la iveala pumnalul. 

Bina îl luă şi-l întinse mai-marelui meşterilor. 

— Ascute-l bine, ca lama lui să devină tăioasă precum 
moartea. 

TT 

Deşi sarcina nou încredințată fusese o adevărată povară, 
Iker o scoase cu bine la capăt. Cu o echipă alcătuită din 
scribi, meşteri şi muncitori, înălţase malurile canalelor, iar 
toate digurile şi bazinele fuseseră întărite. Scribul socotise 
ore întregi cât pământ trebuia cărat, apoi bătătorit ca să 
reziste apelor. Chiar şi în cazul unor inundaţii neînchipuit de 
mari, locuitorii oraşului nu aveau de ce să se teamă. Mai 
apoi se îngrijise şi de mutarea animalelor şi a hranei în 
locurile cele mai înalte, la adăpost de ape. Şi nu uitase nici 
să facă un inventar al numeroaselor bărci, cu ajutorul 
cărora oamenii puteau să plece din Kahun şi să se întoarcă. 

Toţi se minunau de puterea de munca a lui Iker. Deşi nu 
era voinic, părea că nu oboseşte niciodată şi ţinea cu orice 
preţ să supravegheze el însuşi toate lucrările. Neîndoielnic, 
primarul îi pusese pe umeri o răspundere prea grea, dar 
Iker nu se plânsese. De câte ori se simţea la capătul 
puterilor sau îl cuprindea deznădejdea, se gândea la ea, la 
frumoasa preoteasă, mereu prezentă în inima lui. Atunci i 
se părea că o lumină străbate cerul înnorat, iar el prindea 
puteri şi se apuca iar de treabă. 

Dar soarta acestei bătălii cu apele rămânea nesigură. 
Când începură cele cinci zile „adăugate anului”, care 

puneau capăt celor 360 de zile precedente şi anunțau 
începerea anului următor, îngrijorarea tuturor spori. In 
marile temple ale regatului, preoţii rosteau formulele de 
îmbunare a lui Sekhmet, leoaica înspăimântătoare, ca ea să 
nu trimită duhurile rele, cu tot alaiul lor de nenorociri şi 
boli, împotriva poporului Egiptului. 

În prima zi din cele cinci de temut, se celebră naşterea 
lui Osiris. Oare inundația nu reprezenta chiar renaşterea 
lui? A doua zi era închinată fiului său, Horus, protectorul 
ţării. Dar cea de-a treia putea dezlănţui cele mai cumplite 
grozăvii, căci era ziua naşterii lui Seth. 

Fardată şi de nerecunoscut, Bina se întâlni cu Iker într-un 
loc adăpostit de palmieri. 

— În tot oraşul nu se vorbeşte decât despre tine. Se pare 
că mulţumită ţie o să scăpăm de prăpăd. 

— Nimeni nu şi-a cruțat puterile. Dar Nilul este cel care 
hotărăşte. 

— Aştept ziua lui Seth cu nerăbdare. Poate el va pedepsi 
Egiptul ăsta blestemat! 

— Egipt blestemat... Ce vrei să spui, Bina? 

Tânăra asiatică pricepu că o luase gura pe dinainte. 

— Vorbeam de blestematul de tiran care îşi duce ţara la 
pierzanie şi seamănă jalea printre supuşii săi. Te-ai 
răzgândit, Iker? 

— Mă crezi smintit? 

— Bineînţeles că nu! 

— Atunci, teme-te de Seth! Dacă o să-l lovească pe 
Sesostris, cu atât mai bine, dar dacă distruge pământurile 
roditoare şi lasă pradă sărăciei mii de oameni, cum ai putea 
să te bucuri? 

— M-ai înţeles greşit! Vreau doar ca puterea zeului să ne 
dea tăria să luptăm mai departe. 

De ziua lui Seth, vizirul nu lucră, regele îşi petrecu timpul 
la templu şi toţi înalții demnitari rămaseră în casele lor. 

Orele se scurgeau încet, chinuitor. 

Şi în cele din urma sosi şi ziua lui Isis, urmată de cea a lui 
Neftys. Şi, datorită celor două surori cu puteri 

binefăcătoare, noul an începea în armonie. 

Puternică şi bogată, inundația nu pricinui totuşi decât 
stricăciuni uşoare digurilor şi niciun locuitor nu muri înecat. 
Primarul îl felicită pe scribul Iker pentru munca sa care 
ferise oraşul de pagube. Socotelile sale se dovediseră 
corecte şi, datorită lui, Kahunul şi împrejurimile sale 
scăpaseră aproape neatinse din această încercare. Se 
anunțau chiar recolte îmbelşugate care vor umple 
hambarele. lar o parte din ele avea să fie pusă la păstrare 
pentru anii mai puţin rodnici. 

La sfârşitul sărbătorilor prilejuite de noul an, Iker avu, în 
sfârşit, dreptul la câteva ore de odihnă. 

— Nu arăţi prea grozav, bagă de seamă Sekari. Sper că 
primarul nu va continua să te stoarcă asemenea unui sac 
cu struguri. 

— Greşeşti, trebuie să întocmesc un raport despre 
numărul şi mărimea hambarelor şi a magaziilor oraşului. 
Arhivele îmi vor uşura munca, dar voi fi nevoit să verific eu 
însumi tot, căci slujbaşii au supărătorul obicei să-şi copieze 
din nou greşelile. 

— Că veni vorba de arhive... ai găsit faimoasele tale 
dovezi? 

— Nu mai am nicio îndoială asupra drumului pe care-l voi 
urma. 

— Iker, eşti deştept, învăţat, priceput peste măsură. Eu 
sunt doar un om simplu, dar mă încred în instinctul meu şi 
mă înşel arareori. De ce te afunzi în nenorocire tocmai când 
fericirea îţi întinde mâna? 

— Nicio fericire nu e cu putinţă până nu-mi voi îndeplini 
misiunea. 

— Aminteşte-ţi totuşi de cuvintele înţelepţilor: faraonul 
ştie tot ce se petrece. Nimic nu-i este ascuns, pe pământ 
sau în cer. 

— Oricâte iscoade ar avea tiranul, dreptatea tot îl va lovi. 

Sekari îşi cobori ochii în pământ. 

— Mi-e greu să-ţi spun asta... Dar nu te bizui pe ajutorul 
meu. Viaţa mea n-a fost mereu uşoară şi am primit destule 

lovituri. Aici, la Kahun, mă simt bine. 

— Te înţeleg şi nu aveam oricum de gând să-ţi cer ceva. 
Poţi totuşi să juri că nu mă vei trăda. 

— Jur, Iker. 

15. 


Încă din zori, frumoasa casă a lui Medes se umplu de 
tipetele pline de furie ale soţiei sale, care izbucnise într-o 
criză de nervi după un şir de greşeli de neiertat. Mai întâi, 
şireturile care împodobeau piepţii şi părţile laterale ale 
mantiei sale de iarnă se descususeră, de parcă acest 
veşmânt ar fi ieşit din mâinile unor meşteri nepricepuţi! 
Apoi, femeia care îi aranja părul de obicei, căzuse bolnavă 
şi trimisese în locul ei o începătoare atât de stângace, încât 
nu izbutise să-i fixeze şuviţele de păr false ale perucii sale 
negre. Şi totuşi, era de ajuns să ridici o şuviţa din perucă, s- 
o răsuceşti în jurul unui ac gros, să agăţi şuviţa falsă şi să o 
acoperi cu alta ca să nu se vadă şiretlicul. Mânioasă, 
nevasta Secretarului Casei Regale trântise oglinda pe jos şi- 
o dăduse afara pe neisprăvită fără să-i plătească. 

Tocmai atunci o cuprinse o durere de cap cumplită, pe 
care încercă s-o alunge masându-şi capul cu o pomădă 
alcătuită din seminţe de mărar, de bryone! şi de coriandru. 
Dar de data aceasta, leacul dădu greş. 

Aşa că intră ca o furtună în odaia soţului ei. 

— Scumpule, sunt groaznic de bolnavă! Porunceşte să fie 
adus doctorul Gua. Doar el m-ar putea vindeca. 

— Îngrijeşte-te singură de asta şi să nu mă mai trezeşti 
vreodată aşa. Eu muncesc toată ziua. 

Femeia ieşi trântind uşa în urma ei. 

Medes părăsi patul şi trecu în sala de baie. De obicei îi 
plăcea să se spele pe îndelete, apoi să savureze câteva 
feluri de mâncare. Dar acum, după o noapte zbuciumată, 
prea multe gânduri îl frământau. 

Când se va întoarce Gergu de la Abydos şi cu ce veşti? 


1 Specie de plantă agăţătoare cu flori verzi şi rădăcina toxică (n.tr.). 

Lui Medes nu-i venea încă a crede că în curând îşi va face 
un aliat acolo. Cum putea un preot permanent să-i trădeze 
pe ai lui? Dacă încerca cineva să se folosească de el, nu va 
fi uşor să afle cine anume. Dar oare Medes nu se dovedea 
prea neîncrezător? 

Şi apoi, în calea lui se ivise o nouă piedică: reuşitele 
strălucite ale lui Khnum-Hotep. Vizirul ales de Sesostris se 
vădea a fi un iscusit administrator şi izbutise să stabilească 
o legătură fără cusur între capitală şi provincii. Ca mulţi 
alţii, Medes îşi închipuise că vor apărea neînţelegeri, certuri 
şi nemulțumiri, dar nimic din toate acestea nu se 
petrecuse. Cu ajutorul membrilor Casei Regelui, care nu-l 
invidiau deloc, vizirul conducea cu hotărâre o administraţie 
eficace. Din fericire, Khnum-Hotep, înaintat în vârstă cum 
era, nu avea să-l mai poată sluji mult timp pe faraon. În 
aşteptarea morţii lui, Medes vedea cum influenţa sa 
slăbeşte şi trebuia să se străduiască să-şi păstreze prietenii 
şi cunoştinţele din rândul curtenilor. 

O mulţime de uşi i se închideau acum şi să le deschidă 
din nou nu era o treabă tocmai la îndemână. Dar azi cea 
mai mare speranţă a sa se numea Abydos. 

Pe de altă parte, gândul că avea să-l întâlnească pe 
stăpânul Libanezului îl aţâţa. Ce ticălos fusese aşa de 
priceput încât să-l ia pe acest negustor în slujba sa? Aşa că 
Medes socotea să se folosească de el cât mai bine. 

Tocmai când terminase de îmbrăcat, apăru iar soţia sa. 

— Doctorul Gua nu poate să mă vadă decât diseară, se 
văită ea. N-ai vrea să-l convingi tu să lase la o parte 
celelalte întâlniri şi să mă îngrijească întâi pe mine? 

— Gua are o fire respingătoare şi nu suportă să i se 
impună ceva. Şi, la drept vorbind, durerea ta de cap nu 
cred că te va omori. Culcă-te şi dormi până la amiază. Apoi 
vor începe să se perinde pe aici toate prietenele tale şi 
trăncăneala lor o să te însănătoşească. 

Sosirea lui Gergu întrerupse această discuţie. 

Încordat, Medes îl duse în odaia sa de lucru şi închise uşa 
cu grijă. 

— Veşti bune, zise Gergu cu un surâs larg. Preotul ăsta e 
un om de toată isprava. Vă înţelege neîncrederea şi doreşte 
să vă dovedească buna lui credinţă. Aşa că mi-a dat ceva 
care să ne înlesnească anumite câştiguri chiar şi fără el. 

Tulburat, Medes se întrebă dacă nu cumva Gergu băuse 
prea mult înainte. 

— Aceasta e o pecete de la Abydos. O vom întrebuința 
punând-o pe obiectele false pe care le vom vinde 
pretinzând că provin de pe pământul sacru al lui Osiris. 
Asta e ideea mea şi l-am găsit deja pe meşterul care se 
învoieşte să le făurească. Cel de-al doilea dar, încă şi mai 
de preţ, al noului nostru aliat este formula sacră ce 
vorbeşte despre primirea celor drepţi în lumea cealaltă: 
„Fie ca el să călătorească în barca lui Osiris şi să-i 
mânuiască ramele, să ajungă acolo unde inima sa doreşte, 
iar Cei Mari din Abydos să-i ureze bun venit, în pace, să ia 
parte la misterele lui Osiris şi să-l urmeze pe drumurile pure 
ale pământului sacru”. Vom grava această formulă pe o 
parte din obiectele noastre şi vom primi aur în schimbul lor! 

ttt 

Născut într-o familie modestă, negustorul de vinuri 
simţea că trupul i se şubrezise. Aşa că începu să se 
gândească serios la marea călătorie. Datorită averii sale, 
avea să-şi cumpere un sarcofag frumos, dar îi pizmuia pe 
norocoşii al căror nume era gravat, pentru totdeauna, pe un 
monument din Abydos, aproape de Osiris şi sub protecţia 
sa. Exista, oare, o garanţie mai bună pentru o veşnicie 
fericită? 

Când îl văzu pe Gergu apărând, negustorul se întrebă 
îndată ce scădere a preţului avea să-i ceară de astă dată 
responsabilul principal al hambarelor. Dar era mai bine să 
nu-l înfrunte pe acest nemernic care se bucura de legături 
cu oameni de vază de la palat. 

— Scumpul meu Gergu, tocmai am primit nişte vinuri noi. 
Doriţi să le gustaţi? 

— Bineînţeles că da. Putem sta de vorbă liniştiţi? 

— Să mergem atunci în fundul pivniţei. 

Negustorului i se uscase gâtul. Cu ce îl va mai ameninţa 
acum responsabilul? Ca să-l îmbuneze, îi oferi o cupă din 
vinul cel mai ales. 

— Nu e rău, îşi spuse Gergu părerea, dar e un pic prea 
dulce pentru gustul meu. Ţi-ai comandat un sarcofag dintre 
cele mai bune, aşa am auzit. 

— Trebuie să te gândeşti şi la lumea de dincolo. 

— Abydos îţi spune ceva? 

— Abydos... Nu înţeleg. 

— Pot să-ţi aduc o stelă adevărată, cu formula sacră pe 
ea. Nu-ţi mai rămâne decât să-ţi gravezi numele şi-ţi vei 
petrece veşnicia la picioarele scării Marelui Zeu. 

Negustorul se sufocă de emoție. 

— Glumiti? 

— Preţul nu va fi deloc mic, căci e nevoie să ţinem seama 
şi de cheltuielile mele. 

— Oricât vreţi! 

— Mai înainte să te învoieşti, haide să-ţi arăt ceva. 

Şi Gergu îl conduse pe negustorul care tremura de 
nerăbdare până la o magazie unde îi arătă stela. 

— Facem târgul, bâigui cumpărătorul. 

ttt 

— Şi uite aşa, se grozăvi Gergu, pivnițele noastre s-au 
umplut de urcioare în schimbul unei frumoase pietre 
gravate care nu va ajunge niciodată la Abydos şi pe care 
omul meu o va distruge chiar în noaptea asta. Staţi liniştit, 
l-am plătit bine. Pe deasupra, nici noi nu mai avem 
trebuinţă să mergem la Abydos. Ne putem descurca şi fără 
preotul acela de treabă. 

— Te  înşeli, îl contrazise Medes. Nu vreau să-ți 
tăgăduiesc meritele, dar vom repeta cât mai rar cu putință 
isprava pe care tocmai ai săvârşit-o. Avem alte lucruri mai 
bune de făcut, mult mai bune. Stelele adevărate îi vor 
interesa pe locuitorii bogați ai Memphisului. Vom fixa 
prețuri ridicate şi nu ne vom târgui asupra lor. 

Aceste argumente îl zăpăciră pe Gergu. 

— Deci, nu-l lăsăm pe preot pe dinafară... 

— Ar fi o greşeală gravă, căci ajutorul său este nepreţuit. 
Mai întâi, ca să dobândim câştiguri sporite, apoi ca să 
obţinem informaţii despre Abydos şi ca să ne înlesnească 
drumul spre tainele marilor mistere. Fă bine şi pune la cale 
cât mai iute întâlnirea cu acest om trimis de zei. 

TET 

Cetatea întărită, oraşul lui Sesostris de la Abydos, 
prindea viață. Aici trăiau constructorii templului şi ai 
mormântului său, preoţi şi scribi împreună cu familiile lor. 
Fiecare casă număra mai multe încăperi, avea curte şi 
grădină. Largi de cinci coţi, străduţele erau trasate în unghi 
drept. In apropierea deşertului se găseau câteva locuinţe 
bogate. Cât despre cea a primarului, aflată în partea sud- 
vestică a oraşului, aceasta adăpostea camerele în care 
lucrau scribii şi numeroase ateliere. 

Într-una dintre aceste încăperi, preotul permanent Bega îl 
primi pe Gergu şi pe aşa-zisul său ajutor, Medes, care 
trecuse sub un nume fals de controlul paznicilor. Şi cum 
soldaţii îl cunoşteau bine, Gergu îi lămuri că sarcinile sale 
erau din ce în ce mai anevoioase şi ca avea trebuinţă de un 
slujitor care să-i uşureze munca. 

Când Bega păşi înăuntru, Medes simţi că aerul a devenit 
parcă mai rece. Nu-şi închipuise că un iniţiat în misterele 
din Abydos putea fi atât de urât şi respingător. Înalt, drept, 
cu nasul proeminent, Bega se aşeză pe un scaun cât mai 
departe de cei doi. Fără să-i dea nicio atenţie lui Gergu, îi 
vorbi direct stăpânului său. 

— Cine sunteţi? 

— Numele meu e Medes şi sunt Secretarul Casei Regelui. 
Faraonul îmi dictează decretele pe care eu le fac cunoscute 
apoi în toate provinciile. 

— Este o slujbă importantă. 

— Nici a voastră nu-i mai prejos. 

— Speram la mai mult, mult mai mult. Poate simţiţi la 
fel? 

— Pecetea şi formula magică ne-au îngăduit să încheiem 
un prim târg, care vă va interesa, fără îndoiala. Prin 

urmare, să ne ajutăm unul pe altul ca să dobândim ceea ce 
meritam. 

Niciun surâs nu lumina chipul ursuz al lui Bega. Totuşi, 
Medes îşi dădu seama că era mulţumit. 

— Prietenul vostru Gergu v-a adus la cunoştinţă 
propunerile mele? 

— Imi convin pe de-a-ntregul. Vom ciopli stele false pe 
care le vom vinde doritorilor, făcându-i să creadă că ele vor 
ajunge la Abydos. Nu aveţi însă de ce vă teme, căci le vom 
distruge chiar noi. In ceea ce vă priveşte, cum veţi izbuti să 
le scoateţi de aici pe cele adevărate şi pe ce căi le-am 
putea duce până la Memphis? 

— Aşa cum l-am lămurit pe Gergu, mărfurile şi oamenii 
care pătrund în Abydos sunt controlaţi. In schimb, poţi să 
pleci fără nicio greutate. Cu ajutorul unui soldat căruia, la 
fiecare zece zile, îi vine rândul să păzească scara Marelui 
Zeu, voi aşeza într-o ascunzătoare stele mici de o valoare 
fără seamăn. Cineva de încredere le va lua, apoi nu-i mai 
rămâne decât să urmeze cărarea pe care i-o voi arăta eu, 
ca să ajungă la Nil unde-l va aştepta o corabie. 

— Planul mi se pare strălucit. De ce faceţi asta? 

— Vă întorc întrebarea. 

— Din moment ce ne încumetăm să înfruntăm atâtea 
primejdii, grăi Medes, consider că n-are rost să ne minţim. 
Nu sunt răsplătit pe măsura talentului meu şi atunci încerc 
de unul singur să repar această nedreptate, întrebuinţând 
mijloacele pe care le am la dispoziţie. Dar un preot al 
templului... 

— Am crezut mult timp ca viaţa spirituală îmi este de 
ajuns şi că dorinţele mele sunt tot mai firave. Dar Sesostris 
a răsturnat tot. In loc să mă numească pe mine în fruntea 
preoţilor, îi îndrumă el însuşi şi a orânduit în alt mod corpul 
sacerdoţilor. Nu pot să mă împac cu gândul că întreaga 
putere îi aparţine, că m-a lipsit astfel pe mine de dreptul ce 
mi se cuvenea. De aceea am hotărât să mă răzbun. Dar ca 
să răzbesc, trebuie să mă îmbogăţesc mai întâi. 

— Să vorbim limpede, Bega! Ce înţelegeţi, de fapt, prin 

răzbunare? 

— Să-l ucid pe omul care mi-a distrus viaţa. 

— Îl cunoaşteţi pe Sesostris? Eu îl văd adesea şi îi ştiu 
adevăratele forţe. Credeţi-mă, e mai de temut decât un 
taur sălbatic şi mai crud decât un leu. Şi eu îi doresc 
moartea, dar cum să şubrezeşti o temelie atât de 
rezistentă? 

— Veţi renunţa deci să luptaţi împotriva lui? 

— Mă întreb care ar fi calea potrivită. Regele este 
înconjurat de prieteni devotați, iar pe vizirul său îl apreciază 
toata lumea. 

— Oricât de trainice par, înfăptuirile oamenilor sfârşesc 
prin a fi nimicite. E nevoie să ne unim şi să-i găsim punctul 
slab. 

— De ce Abydosul e păzit de soldaţi? 

— Secret de stat. 

— După toate câte ne-am spus, de ce atâta şovăială? 

— Unul dintre misterele din Abydos este Arborele vieţii, îi 
destăinui preotul permanent. Fiindcă a început să se usuce, 
salcâmul lui Osiris ar putea pieri. Sesostris şi preoţii au 
încetinit înaintarea răului, dar oare pentru cât timp? Poate fi 
tămăduit doar cu un aur anume care deocamdată nu a fost 
găsit. 

„Aurul din Punt”, gândi Medes, fermecat de aceste 
dezvăluiri. 

— Cine a aruncat această vrajă? 

— Nu ştim. Regele a început căutările ca să-l afle pe 
făptaş. 

— Şi nu aveţi nicio bănuială? 

— Nici cea mai măruntă. Dacă arborele moare, misterele 
nu vor mai fi celebrate şi Osiris nu va reînvia. Va fi sfârşitul 
Egiptului. 

— Să vorbim de aceste vestite mistere! Oare nu sunt 
doar o amăgire? 

— Dacă le-aţi cunoaşte cât de puţin, n-aţi mai pune aşa o 
întrebare. 

— Ca preot permanent, pătrundeţi pe pământurile sacre 

din Abydos şi săvârșiţi ritualuri care sunt doar pentru 
iniţiaţi. 

Bega rămase tăcut. 

— Vreau să ştiu totul, se încăpăţână Medes. Ani la rând 
nu mi s-a îngăduit să intru într-un templu ascuns. Cel din 
Abydos nu e cel mai însemnat dintre ele? 

Pe chipul preotului înflori un surâs ciudat. 

— Am jurat să nu trădez taina. 

— Orice om are un preţ. Aveţi multe comori, iar eu le voi 
plati la adevărata lor valoare. 

— O să avem timp să mai vorbim despre asta. 

— Aveţi dreptate. Graba ne-ar putea încurca socotelile. 
Să adunăm mai întâi averi pentru război. Apoi vom merge 
mai departe. 

Bega îl cercetă îndelung cu privirea pe Secretarul Casei 
Regelui. 

— Să ne punem unul pe altul la încercare. Dacă totul se 
sfârşeşte cu bine, vom face un pas înainte. 

— Mai am o întrebare. La Memphis am zărit o tânără care 
pretindea că vine de la Abydos cu un mesaj tainic pentru 
rege. O cunoaşteţi? 

— Cum arăta? 

Apoi Bega îl ascultă cu atenţie pe Medes. 

— Este una dintre preotesele lui Hathor care trăiesc aici. 
Mai-marele nostru, Pleşuvul, i-a deschis uşa bibliotecii Casei 
Vieţii ca să poată cerceta vechile scrieri. 

— Neîndoielnic, i-a dus faraonului planuri care să uşureze 
construcţia piramidei. Se numără printre persoanele de 
care ar trebui sa ţinem seama? 

— Nu, e doar o preoteasă obişnuită şi n-a fost decât 
curierul Pleşuvului. Având în vedere adoraţia sa oarbă faţă 
de zei, n-avem de ce să ne temem de ea. lar acum n-am să 
mai spun nimic despre ceilalţi preoţi, căci se cuvine să-mi 
iau măsuri de prevedere. Dar tu, Medes, vei fi la fel de 
chibzuit? 

— Nu-mi stă în obicei să greşesc. 

16. 


Pe corabia care-l purta spre Memphis, Medes îşi întocmi o 
listă de motive care să ducă la ruperea proaspetei alianţe 
cu Bega. Dar niciunul nu rezistă la o cercetare mai atentă. 
Acest preot părea un complice desăvârşit. Inăcrit, plin de 
ură, condus de o inteligenţă ascunsă, ambițios, lipsit de 
orice urmă de sensibilitate, Bega deţinea taine pe care 
Medes voise dintotdeauna să le cunoască. Bineînţeles, 
trebuia să-l linguşească, să-l laude la momentul potrivit, să- 
| facă să creadă că era persoana cea mai însemnată dintre 
cei trei. Aşa că Medes avea nevoie să îmblânzească firea 
prea sălbatică a preotului. 

Apoi gândurile i se întoarseră iar la aurul din Punt pe care 
doar el îl considera mai mult decât o închipuire. În viitorul 
apropiat, nu era cu putinţă să-şi alcătuiască un echipaj fără 
să fie descoperit. Mai târziu însă, avea să pună mâna pe un 
şantier de corăbii şi să-şi folosească averea ca să 
dobândească acea comoară. 

Paznicul se înclină în faţa stăpânului său până la pământ 
şi-i deschise îndată poarta grea a impunătoarei sale 
locuinţe. Pe alee, Medes îşi încrucişă paşii cu cei ai 
doctorului Gua, care era foarte grăbit. 

— Soţia mea mai are dureri? 

— Doar o migrenă îndărătnică. l-am dat o pomadă şi un 
somnifer uşor. Dar ar mai fi ceva. 

— Vă rog să-mi spuneţi tot. 

— Este prea grasă. Dacă va continua să se îndoape de 
dimineaţa până seara, o să se îmbolnăvească de-a binelea. 
Mâncarea cumpătată e taina unui trup sănătos. Şi-acum am 
alte cazuri mai grave de îngrijit. 

In timp ce Gua se îndepărta, Medes şi Gergu intrară în 

odaia de lucru a Secretarului Casei Regelui unde li se 
aduseră bere, plăcinte calde şi carne uscată. Gergu închise 
uşa şi vorbi primul. 

— Uciderea lui Sesostris mi se pare o nebunie. Este bine 
apărat şi nimeni n-ar îndrăzni să se atingă de el. Chiar dacă 
plătim un ucigaş, ar fi prins şi ne-ar da de gol. 

— Poate că ai dreptate, dar mai există o cale: să slăbim 
puterile regelui atacându-i pe apropiații săi. Dacă distrugem 
persoanele pe care se bizuie el, o să rămână singur. Şi 
atunci va fi la mâna noastră. Să începem cu omul pe care-l 
cunoşti cel mai bine: Marele Trezorier Senankh. 

— Îl cunosc bine, e adevărat, dar, din păcate, nimeni nu-l 
poate învinui de nimic. Omul ăsta e cinstit! Are un singur 
cusur: îi place să mănânce bine. Nici măcar o femeie, oricât 
ar fi de atrăgătoare şi de iscusită, n-ar izbuti să-l facă să-şi 
piardă minţile. 

— Sunt de aceeaşi părere, grăi Medes. Şi pentru că nu-l 
putem cumpăra pe Senankh, îl vom prinde în capcană. Nu 
uita că lucrez la palat şi ştiu şi eu câte ceva. lată care e 
planul! De data asta, singurul talent al soţiei mele ne va fi 
de folos. 

e 

In vârstă de patruzeci de ani, cu obrajii rotunzi şi 
pântecele bombat, Marele Trezorier al regatului, aflat în 
fruntea Dublei Case Albe, părea a fi un om care ştie să 
trăiască bine, prietenos şi plăcut. De fapt, avea o fire 
hotărâtă, era neiertător, lipsit de orice urmă de tact şi fără 
milă faţă de cei leneşi. Cât despre linguşitori, aceştia nu 
reuşeau să-i stea prea mult prin preajmă. Însărcinat de 
faraon cu împărţirea dreaptă a bogățiilor, Senankh credea 
că ţinerea în bună rânduială a socotelilor regatului era o 
condiţie necesară pentru respectarea lui Maat. În caz de 
risipă, împrumuturi, datorii sau delăsare, ordinea s-ar fi 
stricat şi poarta s-ar fi deschis pentru tot soiul de 
nedreptăţi. 

Ca în fiecare săptămână, Marele Trezorier îl vizită pe 
vizirul Khnum-Hotep ca să cerceteze nevoile provinciilor 

mai puţin înzestrate. Făcându-le înfloritoare, vizirul întărea 
în fiecare zi unirea înfăptuită, potrivit voinţei faraonului. 

Vorbind deschis şi fără ocolişuri, şi unul, şi celălalt, cei 
doi demnitari se înțelegeau de minune. Fără sprijinul lui 
Senankh, Khnum-Hotep nu s-ar fi descurcat în hăţişurile 
administraţiei. Niciunul, nici celălalt nu erau stăpâniţi de 
ambiţii şi se mulţumeau cu răspunderile încredințate de 
monarh. 

— Ai treburi grabnice, Mare Trezorier? 

— Nişte hambare de construit, dări ale corăbierilor 
sporite fără ştirea mea, vreo zece plângeri împotriva unor 
perceptori care o fac pe stăpânii, o încărcătură de urcioare 
care întârzie să sosească la Teba, doi scribi leneşi de care 
vreau să scap... Te iert să le auzi şi pe celelalte. Dar tu, 
mereu la fel de curajos? 

— Vizirul e la capătul puterilor, dar Egiptului îi merge 
bine. Sau aproape bine. 

Rostite de gura lui Khnum-Hotep, aceste cuvinte lăsau să 
se ghicească îngrijorarea. 

— Pot să te ajut? 

— Mai bine te-ai gândi la tine. Împărţirea precisă a 
bogățiilor nu e prima ta îndatorire? 

— Cred că n-am uitat! 

— Mai mulţi slujbaşi gândesc taman pe dos. 

— Şi pe ce se bizuie? 

— Tocmai am primit nişte rapoarte foarte stânjenitoare, 
însoţite de scrisori care poartă sigiliul tău şi care poruncesc 
o împărţire a grânelor mai degrabă surprinzătoare. Pe 
scurt, trei sferturi pentru cei bogaţi şi restul pentru familiile 
nevoiaşe şi pentru satele sărăcite care nu vor primi astfel 
destulă hrană. Oamenii nu vor întârzia să afle, iar plângerile 
lor vor ajunge până la mine. lar eu voi fi nevoit să-l 
pedepsesc pe cel vinovat. Va trebui să părăseşti Casa 
Regelui, Senankh, şi vei sfârși în temniţă. 

— Dai crezare acestor învinuiri? 

— Dorm prost de mai multe nopţi din pricina lor, dar nu 
am dreptul să distrug aceste documente. 

— Dacă ai săvârși o asemenea greşeală, n-ai mai fi 
vrednic să-l slujeşti pe faraon. Arată-mi-le! 

După ce Khnum-Hotep i le întinse, Senankh le citi cu 
atenţie. 

— Este chiar sigiliul tău? îl întrebă vizirul. 

— Ai putea jura că da. 

— Dar scrisul? 

— Şi pentru el poţi să juri. 

— Atunci cum te dezvinovăţeşti? 

— Aş vrea să lămuresc totul în faţa regelui. 

— Sunt sigur că Luminăţia Sa nu va avea nimic împotrivă, 
aşa că să nu mai pierdem timpul. 

Cu inima grea, Khnum-Hotep abia se ridică în picioare. Se 
simţea copleşit de aceste dezvăluiri, care vor duce la 
slăbirea Casei Regelui. Pe deasupra, nu şi-ar fi închipuit 
niciodată că Senankh s-ar putea lăsa cumpărat. 

EET 

Calmul Marelui Trezorier îl uimi pe vizir. Când îl apăsau 
asemenea păcate, cum izbutea să-şi păstreze liniştea? Dar 
în faţa lui Sesostris, masca avea să-i cadă fără îndoială. 

Sub privirea sfredelitoare a faraonului, Khnum-Hotep 
scoase documentele şi povesti cum stăteau lucrurile. Însă 
monarhul nu părea tulburat. 

— Bineînţeles, totul e fals. 

— Bineînţeles, adeveri Senankh. 

— Luminăţia Voastră, se împotrivi vizirul, dar dovezile se 
află chiar sub ochii voştri. 

— Sigiliul şi scrisul meu au fost imitate în chip desăvârşit, 
grăi Senankh. 

— Nu e cam şubredă apărarea ta? se nelinişti Khnum- 
Hotep. 

— Ar fi dacă n-aş putea să-mi dovedesc nevinovăția. 

Vizirul se însenină, căci poate mai exista o speranţă. 

— În ce fel? 

— De multă vreme mă tem de o asemenea lovitură pe la 
spate. De aceea, mi-am luat măsuri de prevedere 
întrebuinţând anumite semne ascunse în documentele 

întocmite de mine. Las un mic loc liber înainte de rândul al 
treilea şi al cincilea. Când litera S, zăvorul, apare pentru a 
opta oară, are partea dreaptă mai lungă. Lui B, piciorul, îi 
scurtez talpa când îl scriu a doua oară. Aşez trei puncte 
negre şi foarte mici, în formă de triunghi în mijlocul textului. 
Priveşte cu băgare de seamă acum documentele despre 
care spui că sunt ale mele şi nu vei zări niciunul dintre 
aceste semne. 

Vizirul se convinse că Senankh avea dreptate. 

— Dar cum poţi să mă încredinţezi că nu le-ai născocit 
acum? 

— În două feluri: mai întâi, scoțând din arhive scrisorile 
mele şi găsind semnele tainice pe care ţi le-am dezvăluit, 
apoi aducând un martor demn de crezare. 

— Cine e? 

— Faraonul Egiptului. 

Vizirul înghiţi în sec. 

— Sunt bucuros, nespus de bucuros! Le voi da de ştire 
celor care mi-au adus documentele că au fost înşelaţi. Dar 
ce ticălos a putut săvârși o asemenea nelegiuire? 

— Cineva care voia să mă distrugă fără să-şi 
murdărească mâinile. A ales un mijloc viclean şi a socotit că 
îmi va fi cu neputinţă să mă apăr de această lovitură. Să 
izbuteşti să imiţi atât de bine un scris şi un sigiliu e o 
ispravă demnă de toată lauda. Totul mă face să presupun 
că am un duşman foarte înverşunat printre înalții demnitari. 

— Poate chiar în preajma ta, îşi dădu cu părerea vizirul. 
Caută-l printre cei care te pizmuiesc şi visează să-ţi ia locul. 
Şi te sfătuiesc să întrebuinţezi alte semne şi să nu le 
dezvălui nimănui, decât Luminăţiei Sale. 

PIT 

Pentru a doua oară Libanezul încercase. 

Şi pentru a doua oară dăduse greş. Cum să se lipsească 
de un vin alb, dulce şi aromat, cum să renunţe la carnea 
înăbuşită bine, la păstăile verzi cu grăsime de gâscă, la 
prăjiturile cu miere şi la dulceaţa de smochine? Desigur, 
Prevestitorul îl povăţuise să mănânce şi să bea mai puţin, şi 

sfaturile sale erau totuna cu poruncile. Dar la ce mai servea 
atunci bogăţia dacă trebuia să rabde şi să se abţină a gusta 
din plăcerile vieţii? Purtând veşminte mai largi, Libanezul 
spera să-şi ascundă trupul bine împlinit. lar de faţă cu 
Prevestitorul, avea să se poarte ca un adevărat pustnic. 

Celei mai bune dintre iscoadele sale, aparul, nu-i oferi 
decât smochine uscate, îngăduindu-i să-şi tragă sufletul 
înainte de a vorbi. 

— Medes s-a întors la Memphis. 

— Unde a fost? 

— După câte am aflat, la Abydos. 

— Abydos, pământul sacru al lui Osiris, unde nu calcă 
decât iniţiaţii! se miră Libanezul. Ce-a căutat acolo? 

— N-am nicio bănuială. 

Nedumerit, Libanezul îl lăsă pe apar să plece, se îmbăie, 
porunci servitorului să-l maseze, apoi se înfăşură într-o 
pânză atât de moale că adormi de îndată ce se întinse pe 
perne. 

Intendentul îl trezi ca să-l anunţe că a sosit căpitanul, un 
corăbier încercat, care se îngrijise de aducerea lemnului din 
Liban. 

— Noua încărcătură a ajuns cu bine în port, stăpâne. La 
fel şi restul mărfurilor. 

— N-aţi avut vreo neplăcere cu vameşii? 

— Nici cea mai măruntă, totul merge de minune. 

Cu faţa aspră şi părul vâlvoi, căpitanul rostea cuvintele 
rar, cu vocea sa răguşită. 

— Noi nu întâmpinăm greutăţi să cărăm mărfurile până 
aici. Dar pentru ceilalţi oameni ai noştri nu e la fel de lesne. 
E adevărat, de la unirea Egiptului, lucrurile merg tot mai 
bine căci putem trece cu uşurinţă dintr-o provincie în alta. 
Am oameni de legătură acum în toate porturile şi veştile 
aleargă iute. Opreliştea apare însă la Kahun. 

— Din ce pricină? 

— Un slujbaş de acolo se încăpăţânează să nu deschidă 
porţile oraşului caravanei noastre. A văzut permisele de 
liberă trecere, dar nu-i sunt de ajuns! Vrea să cerceteze el 

însuşi fiecare om şi toate mărfurile. 
— Neplăcut, tare neplăcut... Cum îl cheamă? 
— Heremsaf. 
— Am eu grijă de el! 


EET 

Heremsaf simțea că era lucru necurat cu această 
caravană, aşa cum un câine adulmecă mâncarea stricată. 
Totuşi, înscrisurile erau limpezi şi n-ar fi avut de ce să-i dea 
de bănuit. Ar fi trebuit să-i lase pe străinii aceştia să intre în 
Kahun fără să mai stea pe gânduri. Totuşi, instinctul îl 
îndemnă să mai facă o ultimă verificare. Poate că se înşela, 
dar mai bine nişte prevederi în plus decât să-i pară rău mai 
târziu. Mai degrabă să fie cicălitor decât îngăduitor din cale- 
afară. Şi n-ar fi fost prima oară când o caravană ascundea 
fugari sau mărfuri îndoielnice. De curând, un sirian 
încercase să vândă papirusuri dintre cele mai proaste 
pretinzând totuşi că sunt de mare preţ. 

Heremsaf se gândi să-l cheme la el a doua zi pe Iker. 
Deşi tânărul izbutise să urce atât de iute treptele ierarhiei 
care aveau să-l ducă mai departe decât şi-ar fi închipuit 
vreodată, era mereu trist şi frământat. Trecuse mult timp 
de când marele preot al lui Anubis nu mai stătuse de vorbă 
cu cel pe care mulţi îl numeau acum Salvatorul, ca urmare 
a iscusinţei pe care o dovedise, apărând oraşul de 
revărsarea apelor. Insă un rău ascuns rodea sufletul 
scribului. Care să fie oare pricina lui? 

Doar întrebările directe i-ar fi îngăduit să primească 
răspunsuri sincere. Chiar mâine, Heremsaf va afla adevărul. 

Un slujitor îi dădu de ştire că-l caută o tânără. 

— Spune-i să vină. 

O brunetă frumoasă, fardată îngrijit, îi întinse un taler 
umplut cu mâncare de bob cu usturoi, scăldată în sos de 
verdeţuri. 

— Bucătarul lui Iker cunoaşte ca nimeni altul această 
reţetă. S-a gândit ca aţi fi bucuros s-o încercaţi. 

— E o idee bună. 

— Mâncaţi-o cât e caldă şi gustul va fi desăvârșit. 

Cum nu avusese timp până atunci să pună nimic în gură, 
Heremsaf nu se lăsă rugat a doua oară, mai ales că 
bucatele se dovediră minunate. 

În timp ce el le savura, Bina se îndepărtă, cu zâmbetul pe 
buze. 

ttt 

Primele dureri îl treziră din somn pe Heremsaf în toiul 
nopţii. La început, crezu că e doar o indigestie, dar 
suferința spori într-atât, încât îi tăie respirația şi-l împiedică 
să se ridice din pat. 

Muşchii i se înţepeniră, iar inima încetă să-i mai bată. 
Otrava adusă din Liban îşi făcuse efectul aşteptat. 

17. 


— Pletosul vrea să te vadă, îl anunţă Sekari pe Iker, care 
sări din somn. Pare foarte tulburat. 

— Ce veste proastă a mai dus? 

— Nu vrea să ţi-o spună decât ţie. 

Înainte de a cobori la parter, tânărul scrib îşi clăti gura. 

— Ce s-a petrecut, Pletosule? 

— Heremsaf... Heremsaf a murit în noaptea aceasta! 

— Heremsaf! Eşti sigur? 

— Din nefericire, da. 

— Care a fost pricina morţii? 

— Inima îi era slăbită. În ultimul timp obosise peste 
măsură şi refuza să se odihnească. Deşi eşti mult mai 
tânăr, nenorocirea asta ar trebui să te pună pe gânduri. Şi 
tu munceşti prea mult. 

Iker plecă degrabă la templul lui Anubis, unde noul mare 
preot se îngrijea de ritualurile de înmormântare a lui 
Heremsaf şi ajuta ca acestea să fie înfăptuite în chip 
desăvârşit. 

Rapoartele şi înscrisurile din odaia de lucru a defunctului 
fură luate de primar şi încredințate mai multor slujbaşi. 
Unul dintre ei, negăsind ceva care să-i dea de bănuit, 
îngădui caravanei să intre în Kahun. 

ttt 

Vestea morții lui Uakha, fostul guvernator al provinciei 
Cobra, îl întristă adânc pe Sesostris, dar, ca de obicei, 
faraonul nu lăsa să se vadă nimic. Uakha fusese primul 
care-l sprijinise şi-i jurase credință la începutul luptei sale 
împotriva provinciilor care nu voiau să-i recunoască 
puterea. Atunci când înăuntrul ţării stătea să izbucnească 
războiul, ajutorul lui Uakha se dovedise hotărâtor. Dispariţia 

sa, de asemenea, stârnea îngrijorare. Ce vor face oare 
rudele, apropiații şi slujitorii săi? Se vor supune poruncilor 
vizirului Khnum-Hotep, trimis acolo de faraon ca să fie de 
faţă la înmormântare, sau vor încerca să aleagă un alt 
guvernator al provinciei? 

În caz de răzvrătire, monarhul va fi nevoit să folosească 
armata. 

Acestor gânduri negre li se adăuga o nelinişte mai veche 
şi stăruitoare: cine aruncase vraja asupra Arborelui vieţii, 
dorind să împiedice renaşterea lui Osiris? Acum, faraonul 
ştia că nu era vorba despre niciunul dintre guvernatorii 
provinciilor care se împotriviseră, până nu demult, unirii 
Egiptului. După o îndelungată chibzuială, Sesostris înţelese 
că vrăjitorul era un cananeian răzvrătit al cărui singur ţel 
era nimicirea Egiptului. Poate că generalul Nesmontu, 
străbătând în lung şi-n larg Syro-Palestina, va izbuti să-i dea 
de urmă. 

Întors pe înserat la Memphis, Khnum-Hotep se înfăţişă de 
îndată monarhului. 

— Nimeni nu plănuieşte să aleagă un nou guvernator, 
Luminăţia Voastră, grăi el cu un suspin de uşurare. Am 
rânduit acolo o administraţie care va lucra sub controlul 
unuia dintre împuterniciţii mei. 

— Să nu îngăduli nici slăbiciunea, nici lipsa de cumpătare. 
Provincia Cobra, asemenea celorlalte, să fie cârmuită 
potrivit lui Maat şi niciunul dintre locuitorii ei să nu sufere 
de foame. Orice nedreptate să fie aspru pedepsită. În faţa 
zeilor, eu sunt răspunzător de fericirea poporului meu. lar 
tu eşti răspunzător în faţa mea. 

— Mă aflu îndeajuns de aproape de Luminăţia Voastră ca 
să apreciez măreţia faptelor pe care le-aţi săvârşit. Acum, 
ele fac parte din fiinţa mea şi nu am altă dorinţă mai 
arzătoare decât întărirea unirii al cărui chezaş sunteţi. De 
acum înainte, provinciile nu vă vor mai pricinui nicio grijă. 

— Dar dacă nu reuşim să tămăduim salcâmul lui Osiris, 
ce se va alege de Egipt? 

fii 

— Cum adică, nimic? se înfurie Medes străbătând, cu paşi 
mari, încoace şi-n colo, odaia sa de lucru. 

— N-a păţit nimic, îşi întări Gergu spusele. Marele 
Trezorier Senankh şi-a păstrat slujba. 

— Nu i s-a dat nicio pedeapsă? 

— Nici cea mai neînsemnată. Vizirul îi acordă în 
continuare deplina sa încredere. 

— Şi faraonul la fel, din păcate! Şi eu care credeam că 
Sesostris se preface ca să salveze aparențele şi să păstreze 
renumele Casei Regelui! Şi totuşi, soţia mea a imitat în chip 
desăvârşit scrisul lui Senankh, iar pecetea nu avea cusur. 

Şi deodată, Medes pricepu. 

— Semne tainice... Senankh întrebuințează semne 
tainice! De aceea şi-a dovedit fără greutate nevinovăția. 

— Voi cerceta arhivele şi le voi afla! 

— În zadar! Deja le-a schimbat. 

— Poate le mai cunoaşte cineva. 

— Faraonul însuşi, neîndoielnic! 

Descurajarea puse stăpânire pe Gergu. 

— Atunci, Senankh nu poate fi atins. 

— Deocamdată, prietene, deocamdată. Dar există ţinte 
mai lesne de nimerit. 

Şi Medes îi prezentă noul său plan lui Gergu, care îl găsi 
pe placul său şi plecă îndată să-l ducă la îndeplinire. 

Plină de învăţăminte, această înfrângere nu-i slăbi lui 
Medes hotărârea. Casa Regelui semăna cu o fortăreață care 
nu putea fi dărâmată într-o singură zi. Dar acum avea un 
aliat la Abydos. Şi cu sprijinul lui putea să ajungă la marile 
mistere şi să dobândească tot atâta putere cât faraonul 
care domnea. 

Essai 

Libanezul folosi mai multe oglinzi ca să-şi verifice 
înfăţişarea. Mulțumită noului său veşmânt cu dungi 
verticale, părea mult mai slab. Totuşi, când Prevestitorul 
intră în sala de primire, nu fu în stare să-l privească în ochi 
şi se grăbi să-i ofere apă. 

Oaspetele refuză. 

— Doriţi ceva anume, stăpâne? 

— Doar un raport amănunţit şi fără înşelătorii. 

Pe mesele joase nu se vedeau nici fructe, nici prăjituri. 
Aşa că Prevestitorul putea să se încredinţeze de eforturile 
gazdei sale. 

— In privinţa negoţului, se anunţă reuşite minunate. 
Viitoarele noastre vânzări ne vor aduce câştiguri 
însemnate. Argumentele mele l-au convins pe Medes şi nu 
mă îndoiesc că va respecta înţelegerea. Aşa cum 
hotărâsem, l-am făcut să spere la o întâlnire cu... stăpânul 
meu. Când îi va spori nerăbdarea, nu va întârzia să mă 
caute din nou. 

Prevestitorul surâse uşor, ceea ce mai degrabă îl nelinişti 
pe Libanez, în loc să-l calmeze. 

— Cât despre iscoadele mele, continuă el, se descurcă 
din ce în ce mai bine. Deşi sunt puţine, veştile ajung iute la 
urechile mele. Unirea înfăptuită de Sesostris nu e o vorbă în 
vânt, nicio provincie nu i se mai împotriveşte şi poţi să 
călătoreşti prin Egipt cu uşurinţă. 

— Şi caravana care trebuia să pătrundă în Kahun? 

Fu rândul Libanezului să zâmbească. 

— lată dovada priceperii oamenilor mei! Cea mai bună 
iscoadă pe care o am acolo, o tânără femeie pe nume Bina, 
a aflat că un slujbaş nu îngăduia intrarea caravanei. 
Cusurgiul ăsta bănuitor, un anume Heremsaf, refuza să-i 
deschidă porţile oraşului. Aşa că i-am trimis Binei o licoare 
foarte puternică, întrebuințată în Liban atunci când vrei să 
scapi de cei care te încurcă. Această tânără promițătoare 
şi-a îndeplinit cu bine sarcina. Heremsaf e mort, iar 
primăria din Kahun a înlăturat şi ultima piedică din calea 
alor noştri. 

— Bună treabă. 

Libanezul roşi. 

— Am făcut tot ce mi-a stat în putinţă. Distrugerea 
Egiptului îmi aduce multă bucurie. 

— Deşi te-ai mai îngrăşat, multe îţi vor fi iertate, spuse 
Prevestitorul. 


135 


PE 

Când caravana ajunse în apropiere de Kahun, fu oprită de 
străji, care verificară amănunţit toate documentele ce îi 
îngăduiau să călătorească. 

Bărboşi şi cu pieptul gol, asiaticii purtau în jurul şoldurilor 
pânze portocalii, iar în picioare sandale negre. Unii erau 
încărcaţi cu rogojini, alţii cântau din lire cu opt coarde. 
Brăţări frumoase împodobeau gleznele femeilor, îmbrăcate 
cu tunici brodate şi purtând încălțări din piele. 

Soldaţii cercetară poverile măgarilor şi găsiră coşuri, 
vase, sulițe, farduri din malahit de Sinai şi foaie de fierar. 

— Cine e căpetenia voastră? întrebă scribul care 
supraveghea controlul. 

— Ibcha, răspunse un băiat zâmbind. 

— Şi unde se află? 

— In spatele caravanei. 

— Du-te şi caută-l! 

Băiatul plecă îndată. 

Ibcha era un bărbat voinic, cu barba stufoasă. 

— De ce aveţi arme în bagaje? 

— Arcurile şi săgețile ne ajută să ne apărăm în caz de 
primejdie. Mulţi dintre noi sunt fierari şi ştiu să meşterească 
sulițe cu vârf de metal. 

— Pentru că o să locuiţi în Kahun, armele voastre rămân 
la mine. Am să vorbesc cu fiecare dintre voi pe rând ca să-i 
aflu numele, vârsta, dacă e căsătorit şi cu ce se 
îndeletniceşte. După aceea am să vă arăt unde veţi trăi de 
acum încolo. 

Asiaticii se dovediră ascultători şi răspunseră la toate 
întrebările. 

Apoi scribul i se adresă din nou lui Ibcha: 

— La Kahun domnesc rânduieli foarte aspre. La cea mai 
mica greşeală, vinovatul împreună cu familia lui va fi 
izgonit din oraş. Nu îngăduim să vă certaţi între voi şi 
trebuie să vă supuneţi fără şovăială hotărârilor primarului. 
Vino cu mine! 

Scribul îl conduse pe Ibcha la atelierul unde se făureau 

cuțite. Rafturile gemeau sub povara lor. Chiar acolo fusese 
ascuţit pumnalul lui Iker. 

— Avem nevoie de cât mai multe, îl lămuri scribul. 
Primarul vrea să înzestreze gărzile cu arme noi şi dintre 
cele mai bune. Cuptorul de alături a fost mărit, iar 
materialele tocmai au fost aduse. Bineînţeles, fiecare obiect 
va fi verificat şi va primi un număr. Două zile poţi să te 
odihneşti şi să te obişnuieşti cu locurile. Apoi vei începe 
lucrul şi vei fi plătit ca un muncitor cu experienţă. Tu şi ai 
tăi puteţi găsi la Kahun tot ce aveţi nevoie. In schimbul unei 
perechi de sandale, primeşti doi litri de ulei sau douăzeci de 
pâini sau 25 de litri de bere. Fiţi bine-veniţi printre noi! 

Nu departe de atelier, Bina urmărea cu atenţie tot ce se 
petrecea acolo. Şi fiindcă-şi dusese la bun sfârşit prima 
parte a misiunii, nu-i mai rămânea decât să continue să 
tragă foloase de pe urma naivităţii egiptenilor care-şi 
închipuiau că nu pot fi păcăliţi. Din zece arme pe care le 
făceau, asiaticii furau una. Puțin câte puţin aveau să se 
adune destule pentru viitorii stăpâni ai oraşului. lar dacă 
Iker izbutea să-l ucidă pe faraon, răzmeriţa o să 
izbucnească mai repede decât se aştepta oricine. 

ttt 

— Aliaţii noştri au sosit, în sfârşit, îi destăinui Bina lui 
Iker. În curând, nu vom mai fi nevoiţi să ne ascundem în 
casa asta părăsită. 

— Şi ce au de gând? _ 

— Nu ştiu, dar te sfătuiesc să ai încredere în ei. Il urăsc 
pe tiran la fel ca şi noi şi nu se vor da înapoi să-şi jertfească 
viaţa ca să-l biruie. 

Încă zdruncinat de moartea lui Heremsaf, Iker nu dăduse 
nicio atenţie caravanei asiaticilor. 

— În Kahun, îi reaminti el, străinii sunt supravegheați 
îndeaproape. Cum plănuiesc prietenii tăi să treacă la fapte? 

— Îţi repet, nu ştiu. 

— Dar tu cum îi vei ajuta? 

— Eu nu sunt decât o biată slujnică neştiutoare de carte. 
Mă voi mulţumi să le fac rost de mâncare şi de veşminte. ŞI 

am primit de la ei un dar minunat. Vrei să-l vezi? 

Şi fără să aştepte răspunsul tânărului scrib, Bina 
despături o bucată mică de pânză de in, având forma unui 
triunghi. 

— Un colţ se strecoară printre coapse, grăi fata cu voce 
ispititoare şi se leagă apoi de celelalte două, petrecute 
peste şolduri. Ce-ar fi să mă ajuţi să încerc? 

Frumoasa asiatică îşi lepădă mantia şi, pe de-a-ntregul 
goală, lunecă în penumbră, apropiindu-se de Iker. 

— Mă ajuţi? 

— lartă-mă, dar... am multe griji pe cap. 

Fata îşi înghiţi furia. 

— Poate altă dată, zise împăciuitoare. 

ttt 

Sărbătoarea zeului Bes era în toi. Toţi locuitorii oraşului 
luau parte la ea, vinul curgea în valuri şi din toate cartierele 
răzbătea muzică, iar oamenii sperau să-l vadă trecând pe 
dansatorul pitic, cu mască de leu. Bărbos, cu picioarele 
groase, el alunga demonii şi tăia în bucăţi spiritele rele cu 
cuţitele sale mari. De aceea, meşterii împodobeau paturile, 
scaunele, lămpile şi obiectele de toaletă cu chipul său. 
Scoţându-şi limba roşie, zeul rostea cuvântul purificator şi, 
lovind în tamburina sa, împrăştia în jur energie 
binefăcătoare. El veghea asupra naşterii copiilor şi a 
iniţiaţilor din temple. 

Peste tot se găseau făclii aprinse; în întregime luminat, 
Kahun se lăsase în voia bucuriei de a trăi, a râsului şi a 
plăcerilor aduse de mesele îmbelşugate. 

După ce bău câteva cupe în tovărăşia celorlalţi demnitari 
ai oraşului, Iker se retrase, pretinzând că îl durea capul şi îi 
ardea tot trupul. Parcă împotriva dorinţei sale, paşii îl 
purtară spre atelierul unde asiaticii îi ascuţiseră pumnalul. 

In această noapte a bucuriei, locul era nefiresc de liniştit. 

Iker se apropie. 

Nu se auzea nici muzică, nici cântece, nici râsete, doar o 
lumină slabă răzbătea din atelier. 

Prin ruptura uneia dintre  rogojinile ce acopereau 

ferestrele, Iker trase cu ochiul înăuntru. 

Cu voce şoptită, Bina citea un text, iar vreo zece bărbaţi 
o ascultau cu atenţie. Apoi fata luă o pensulă şi începu să 
întocmească o scrisoare. 

Uimit, Iker se trase înapoi cu iuţeală. 

Aşadar, Bina îl minţise că nu ştie nici să scrie, nici să 
citească! 

Biata servitoare neştiutoare de carte, supusă şi chinuită 
era, de fapt, căpetenia acestui grup de luptători! 

Scârbit, Iker se întoarse acasă. 

TIT 

— Iker, trezeşte-te, e târziu! 

Neprimind niciun răspuns, cu mintea încă înceţoşată din 
pricina sărbătorii din ajun, Sekari împinse uşa odăii 
scribului. 

Incăperea era goală. 

La fel şi sala de baie. Neîncrezător, Sekari scotoci toată 
casa, apoi se duse la grajdul unde Vânt-de-Miazănoapte 
mânca nişte lucernă. 

— Totuşi, Iker nu şi-ar fi lăsat aici tovarăşul! Acum am 
înţeles... A băut peste măsură şi-acum doarme prin alte 
părți. 

Sekari străbătu tot oraşul întrebând în stânga şi-n 
dreapta. 

în zadar. Fără putinţă de tăgadă, Iker părăsise oraşul. 

di 

Pe corabia ce plutea către Memphis, Iker nu simţea decât 
o singură părere de râu: că nu-l luase cu el pe Vânt-de- 
Miazănoapte. Dar era încredinţat că nu va scăpa cu viaţă 
din această încercare şi ştia că Sekari va avea grijă de 
măgarul său. 

Iker se văzuse nevoit să rupă brusc orice legătură cu 
asiaticii pe care nu-i mai considera drept aliaţi. Şi nici 
măcar nu-i păsa care era adevărata lor ţintă. El trebuia să 
se descurce singur. 

18. 


Întâlnirea grabnică avu loc în toiul nopţii, la cererea Binei. 

— lker a părăsit oraşul, le spuse ea fierarilor veniţi din 
Asia ca să făurească arme la Kahun. 

— O să ne pârască pe toţi! se nelinişti lbcha, mai-marele 
meşterilor. 

— Dacă asta ar fi vrut, acum eram deja cu toţii în 
temniţă. 

— Atunci de ce a fugit aşa în pripă? 

— Şi-a pierdut răbdarea, îl lamuri tânăra femeie. Are de 
gând să-l lovească pe tiran când i se va părea lui mai 
nimerit şi fără să prevină pe nimeni, nici măcar pe mine. 

— N-are sorţi de izbândă! 

— Scribul acesta nu e un băiat ca oricare altul. În el arde 
un foc care nu poate fi stins. De aceea nu îl cred învins de 
pe-acum. 

— Ştii câte piedici are de înfruntat ca să ajungă la rege? 

— Deja a trecut peste multe piedici! Şi am izbutit să-l 
conving că Sesostris este un monstru nemilos care trebuie 
doborât prin orice mijloc, pentru că numai astfel Egiptul ar 
fi salvat. 

— Şi naivul ăsta te-a crezut? 

— Iker ştie că râul există şi sigur Sesostris se află la 
rădăcina lui. Dacă va fi nevoie să-şi dea viaţa pentru a-l 
înlătura, nu va şovăi s-o facă. 

— După părerea mea, băiatul e ca şi mort. Dar dacă o 
scoate cu bine la capăt, cu atât mai bine pentru noi! 

— Alt prilej de îngrijorare, mărturisi Bina, e necunoscutul 
care a încercat zadarnic să-l ucidă pe Iker. Crocodilii i-au 
mâncat leşul. 

— Dacă a avut complici, fu de părere Ibcha, cu siguranţă 

că n-au rămas în oraş. S-a mai petrecut ceva demn de luat 
în seamă de atunci? 

— Nu. La Kahun nu s-a dat prea multă atenţie acestui 
fapt. Ai putea jura chiar că nu s-a întâmplat nimic. 

— ÎI pizmuia cineva pe Iker? 

— Fără îndoială că da, din pricina puterii sale de muncă şi 
a încrederii pe care i-o arăta primarul. 

— Atunci nu căuta mai departe. N-a fost decât o 
răzbunare. Favoritul tău a scăpat de un rival stânjenitor. Pe 
mine asta mai degrabă mă linişteşte! Dacă ştie să se bată, 
mai are o fărâmă de șansă. 

ttt 

La 33 de ani, Purtătorul sigiliului regal, Sehotep, trecea 
drept unul dintre cei mai vestiți seducători din Memphis. 
Singurul moştenitor al unei familii bogate, scrib strălucit, 
înzestrat cu un spirit viu care îl făcea uneori nervos, mereu 
îmbrăcat elegant, Sehotep îi păcălea pe mulţi. Unii îl 
socoteau chiar un uşuratic, îndrăgostit de plăcerile vieţii, 
care nu era în stare să lucreze ore în şir. Dar asta însemna 
să nu ţii seama de ochii săi scăpărând de inteligenţă şi de 
uşurinţa pe care o dovedea în cercetarea şi înţelegerea 
celor mai complicate înscrisuri. Mai mare peste toate 
lucrările faraonului, însărcinat să vegheze asupra 
respectării tainei templelor şi a bunăstării vitelor, se 
îngrijea de toate în acelaşi timp fără să pară că se străduie 
prea mult. 

Curtenii îl urau pe Sehotep a cărui existenţă semăna cu 
un şir de victorii dobândite prea lesne. El însuşi îşi sporea 
această faimă lăsând să se înţeleagă că nu întâmpina 
niciodată vreo piedică şi că orice greutate n-ar fi fost decât 
o joacă. Bineînţeles, nu lipsea de la nicio petrecere din 
capitală şi de la niciunul dintre fastuoasele ospeţe date de 
înalții demnitari. Aici, toţi vorbeau cu plăcere, iar Sehotep 
era numai ochi şi urechi, adunând astfel informaţii 
preţioase. 

Invitat la deschiderea noii şcoli de dans din Memphis, 
Purtătorul sigiliului regal onora cu prezenţa sa această 

sărbătoare lumească. Profesoara de dans era la fel de 
veselă ca şi tinerele sale eleve, acoperite cu veşminte 
îndeajuns de scurte ca să nu le îngreuneze mişcările. 

O brunetă frumoasă îi oferi cel mai încântător zâmbet cu 
putinţă lui Sehotep, care i-l întoarse. Apoi fata se alătură 
celorlalte şi împreună desfăşurară o serie de figuri 
acrobatice care-ţi tăiau răsuflarea. Ridicând un picior până 
în dreptul umerilor şi ţinându-şi trupul drept, fiecare 
dansatoare se apleca şi apoi sărea iar cu o iuţeală 
uimitoare. După aceea, urmă un şir de salturi primejdioase. 
Arcuindu-se, tinerele se sprijineau pe rând în mâini şi în 
vârfurile picioarelor. Sehotep avu impresia că ele alcătuiau 
un cerc, dar privirea lui stăruia din ce în ce mai mult asupra 
frumoasei brunete. 

Când dansul se sfârşi, profesoara se apropie neliniştită 
de Sehotep. 

— Sunteţi mulţumit? 

— Dansatoarele au arătat multă iscusinţă. Mi-ar plăcea 
să le felicit. 

— Ce onoare neaşteptată pentru noi! 

Sehotep întârzie ceva mai mult lângă preferata sa. 

— Câtă graţie şi măiestrie! Presupun că ai început să 
înveţi să dansezi de mică! 

— Într-adevăr. 

— Cum te cheamă? 

— Olivia. 

— Şi câţi ani ai? 

— 18. 

— Eşti deja logodită! 

— Nu... în sfârşit, nu cu adevărat. Profesoara noastră e 
foarte severă. 

— Atunci am putea să ne vedem din nou. Să zicem... 
astă-seară? 

ttt 

Foarte dulce şi puternic aromat, vinul adus din oaze avea 
18 grade şi însoţise cele mai alese bucate. După ce el şi 
Olivia isprăviră masa, Sehotep le ceru slujitorilor să plece. 

Încântată de minunata casă cu grădină a gazdei, Olivia 
mâncase cu poftă, sporovăind despre greutăţile meseriei 
sale. 

Când Sehotep o prinse drăgăstos de mână, fata nu şi-o 
retrase. In ochii săi lucea dorinţa. 

Sehotep o dezbrăcă încet şi o conduse până în dormitorul 
său. 

— Nici tu, nici eu nu dorim să avem copii, nu-i aşa? De 
aceea e bine să folosim pomada aceasta. 

Olivia unse sexul bărbatului cu pomada parfumată şi 
grasă, făcută din spini de salcâm zdrobiţi. 

Dansatoarea nu aprecia deloc preludiul. Aşa că Sehotep 
nu pierdu timpul cu  mângâieri nesfârșite. Ghicind 
preferinţele fetei, se strădui să i le împlinească, gândindu- 
se numai la plăcerea ei. Şi în felul acesta, se înlănţuiră într- 
un dans măiestrit, dovedindu-se unul mai priceput decât 
celălalt. 

Apoi, întinşi alături, gustară clipele de linişte care urmară 
extazului împărtăşit. 

— Ce face un Purtător al sigiliului regal? 

— Dacă ţi-aş înşira toate sarcinile mele, nu m-ai crede. 
Ştii, de pildă, că mă îngrijesc de aducerea unor vite grase 
pentru templul lui Hathor? Pentru iniţierea noilor preotese 
se pregăteşte un mare ritual, care se va încheia cu un 
ospăț. De asemenea, supraveghez repararea porţilor 
templului şi a sanctuarului. 

— Eşti şi arhitect? 

— Îi am în grijă pe toţi constructorii din întreg regatul şi 
verific toate lucrările, mai ales când e vorba de împrejurări 
deosebite. 

— Şi acum e cazul? 

— Veghez, pe deasupra, şi la respectarea tainei 
templelor, zise Sehotep, surâzând. 

— Contează aşa mult? 

— Dacă ai cunoaşte mărimea comorii sortită sanctuarului 
lui Neith, nu te-ai mai îndoi. 

— Comorile mă fac să visez! Din ce e alcătuită aceasta 

de care vorbeşti? 

— Secret de stat. 

— Îmi stârneşti şi mai mult curiozitatea! Te rog, spune-mi 
ceva despre ea! 

— Comoara este atât de prețioasă, că până şi zeii vor fi 
mulţumiţi. 

Mângâierile cu care Olivia îşi răsplăti iubitul îi redeşteptă 
acestuia dorinţa. Şi astfel se lăsară purtaţi într-un nou dans 
al dragostei. 

După un timp, tânăra femeie sări jos din pat. 

— Ce-ar fi să ieşim pe terasă? Cred că priveliştea e cum 
nu se poate mai frumoasă. 

Sehotep se supuse. 

Goi şi înlănţuiţi, priviră Memphisul, scăldat de razele lunii 
pline. 

— Ce minunăţie! murmură Olivia. Nu-mi închipuiam că 
sunt atâtea temple! Cel uriaş, acolo jos, este al lui Ptah? 

— Întocmai. 

— Şi celălalt, mai întins, la miazănoapte, cui îi aparţine? 

— Zeiţei Neith. 

— Aceea care va primi comoara? 

— De fapt, nu o va adăposti decât o vreme. 

— Şi apoi, unde va fi dusă? 

— Intr-un loc unde nu au ce căuta oamenii de rând. 

— Departe de aici? 

— La Abydos. _ 

— Abydos, pământul sacru al lui Osiris... li este 
cunoscut, nu? 

— Cine se poate lăuda că ar cunoaşte Abydosul? 

Olivia se strânse la pieptul lui Sehotep. 

— Mâine-seară voi dansa la un ospăț. Dar poimâine-seară 
sunt liberă. 

— Eu nu. 

— Atunci ne întâlnim săptămâna viitoare? 

— Voi pleca să cercetez vitele grase pentru ritual. Când 
am să mă întorc, comoara va fi la adăpost în templul lui 
Neith. Apoi am s-o însoțesc până la Abydos. După aceea, o 

să ne putem vedea iar. 

Bucuroasă, fata îl sărută cu înfocare. 

ttt 

În mai puțin de o oră, Olivia îndură pentru a treia oară 
poftele nesăţioase ale lui Gergu. Era gras şi grosolan, dar o 
plătea bine. Bineînțeles, ar fi preferat să facă dragoste cu 
Sehotep, atât de atent şi delicat. Dansatoarea avea să-şi 
amintească mereu de acea noapte neasemuită în care 
fusese tratată ca o regină. 

— Ai terminat? 

— Sunt la capătul puterilor, frumoasa mea! Nu mă 
dezamăgeşti niciodată. 

— Când soseşte stăpânul tău? 

— Nu mai întârzie mult. Să-i povesteşti totul fără să laşi 
deoparte nimic. Dacă va fi mulţumit, răsplata făgăduită va 
spori. 

Când Medes pătrunse în încăperea unde Gergu îşi ducea 
cuceririle, Olivia îl socoti urât şi umflat. Dar după Sehotep, 
ce bărbat i s-ar mai fi putut părea atrăgător? 

— la spune, fetiţo, l-ai cucerit pe Purtătorul sigiliului 
regal? 

Din tonul vocii, Olivia simţi că întrebarea era 
primejdioasă. 

Cu Medes trebuia să se poarte cu mare băgare de 
seamă. 

— Gergu mi-a făgăduit o mulţime de veşminte dintre cele 
mai scumpe. 

— Sehotep te-a primit bine? 

— Mai presus de orice aşteptare! 

— Frumoasă cum eşti, nici n-ar fi putut să-ţi reziste prea 
mult. l-ai smuls vreo mărturisire? 

— După ce fac dragoste, unora dintre bărbaţi le place să 
se laude cu munca lor. Din fericire, Sehotep se numără 
printre ei. 

— Te ascult, micuţo. Vei fi răsplătită după valoarea 
informaţiilor tale. 

— Sehotep a pomenit despre îndatoririle sale: lucrările de 

construcţie... 

— Astea le ştiu deja. [i-a zis ceva despre o sarcină 
anume pe care trebuie s-o îndeplinească în zilele 
următoare? 

— Va pleca să aducă vitele grase la Memphis. 

Amănuntul îl nedumeri pe Medes, căci nicio mare 
sărbătoare nu se anunţase. 

— De ce oare? 

— Pentru celebrarea unui ritual la templul lui Neith. 

— Ţi-a înşirat minciuni, copilă. Templul tocmai este 
restaurat. 

— Sehotep supraveghează lucrările. lar eu ştiu de ce va 
avea loc această sărbătoare. 

— Atunci vorbeşte! 

Olivia strâmbă din nas. 

— Dar răsplata mea? 

Medes păru că se înveseleşte. 

— Eşti şireată şi deşteaptă, dar nu-ţi forţa norocul. 

— Dacă mă ameninţaţi, nu veţi mai afla nimic. 

— Care e visul tău? 

— O casă frumoasă în centrul oraşului. 

— Mult prea mult! 

— Nu cred. 

— Ei bine, să vedem ce ai de vânzare. Dacă marfa e 
dintre cele mai rare, mă învoiesc să primeşti casa. 

— Am mers cu paşi mărunți ca să-i câştig încrederea lui 
Sehotep. Îngâmfat şi mândru de munca sa, n-a putut să-şi 
biruie dorinţa de a mă uimi. Dacă nu mă arătam curioasă, l- 
ar fi mirat, dacă îi puneam prea multe întrebări, i-aş fi dat 
de gândit. Şi cum până atunci totul se petrecuse în cea mai 
desăvârșită înţelegere şi eu nu săvârşisem nicio greşeală, 
s-a lăsat dus de val şi mi-a dezvăluit că există o comoară 
care va fi în curând depusă în sanctuarul templului lui 
Neith. Şi cu acest prilej va avea loc o mare sărbătoare. 

— O comoară... ce fel de comoară? 

— „Atât de prețioasă şi de însemnată, că până şi zeii vor 
fi mulţumiţi.” Acestea au fost întocmai cuvintele lui 

Sehotep. 

Medes fu surprins, căci Sehotep nu se juca niciodată cu 
vorbele. 

— Şi altceva mai ştii? 

— Comoara va sosi la Memphis săptămâna viitoare. 

— Fără îndoială nu-i decât o statuie hărăzită să 
înfrumuseţeze templul lui Neith, socoti Gergu, cu părere de 
rău. 

— Ba nu, îl contrazise Olivia. 

— De ce eşti aşa de sigură? o întrebă Medes. 

— Pentru că această comoară nu va rămâne aici decât un 
timp. 

— Şi ai aflat unde trebuie să ajungă în cele din urmă? 

— În legătură cu viitoarea casă, mi-ar plăcea să am o 
dovadă scrisă că este a mea. 

— Gergu, adu-mi un papirus! 

Apoi Medes întocmi documentul pe numele dansatoarei 
Olivia. 

— Îţi convine? 

— Lipseşte sigiliul. 

— lar mie îmi lipseşte locul hotărât pentru comoară. 

Tânăra simţi că nu e momentul să mai facă nazuri. 

— Abydos. 

Medes îşi stăpâni un strigăt de uimire. 

— Eşti convinsă? 

— Sehotep a adăugat că acolo comoara nu va fi atinsă de 
neiniţiaţi. 

Aurul... Era aurul hărăzit să tămăduiască salcâmul! 
Descoperirea Oliviei merita din plin o casă în centrul 
Memphisului! 

— Când te întâlneşti din nou cu el? 

— Când se va întoarce de la Abydos unde va duce 
comoara. 

Simţind cum stomacul i se strânge dureros, Medes se 
forţă să se mişte câţiva paşi încoace şi încolo, pentru a se 
linişti. 

— Frumoasă ispravă, Olivia, foarte frumoasă! 

Apoi rupse în bucăţi mici papirusul. 

— Ce înseamnă asta? Mi-aţi făgăduit că... 

— Casa o ai deja! Încă de azi te poţi muta în ea. Şinue 
decât prima parte din răsplata ce ţi se cuvine. 

— Vă bateţi joc de mine! 

— Gergu te va conduce la noua ta locuinţă, dar va trebui 
să lucrezi şi pe mai departe pentru mine ca să capeţi actul 
şi încă multe alte foloase. 

— Ce-mi cereţi? 

— Vreau comoara şi tu o să mă ajuţi s-o dobândesc. 

— În ce fel? 

— Dându-te drept o preoteasă a lui Neith şi pătrunzând 
în sanctuar. 

— Şi dacă dau greş? 

— Vei izbuti. 

— Şi ce capăt în schimb? 

— O să ai ce să mănânci şi cu ce să te îmbraci mulţi ani 
de-acum înainte şi pe deasupra un slujitor şi o slujitoare 
plătiţi de mine. 

Dansatoarea căzu pe gânduri, închipuindu-şi un trai 
îmbelşugat şi fără griji. 

— ţi voi da de ştire când comoara poposeşte în templu, 
iar tu vei trece la fapte. 

— Singură? 

— Nu, unul dintre oamenii mei te va însoţi şi va înlătura 
piedicile care se vor ivi. Tot el va scoate şi comoara din 
templu. 

— Am de înfruntat prea multe primejdii! 

— Nu mai multe decât ca dansatoare. E de ajuns o rană 
gravă şi tot viitorul ţi se va nărui. 

Olivia înţelese ameninţarea. Acum nu mai avea cum să 
dea înapoi. 

— Aşadar, aştept veşti... la mine acasă! 

— Condu-o până acolo, Gergu. Este a doua casă de pe 
prima străduţă din colţul nord-estic al templului lui Ptah. Pe 
uşă e desenat cu roşu un cuţit. Paznicul clădirii de peste 
drum o să-ţi dea cheia. Să-i spui că vii din partea lui Bel- 

Tran. 

Sub acest nume sirian, Medes stăpânea mai multe case 
la Memphis, pe care le folosea ca magazii pentru mărfurile 
aduse pe ascuns. Casa aceasta, ultima pe care o 
cumpărase, era goală încă. 

In timp ce Olivia şi Gergu se îndepărtau, Medes îşi savura 
bucuria. Slăbiciunea nechibzuită a lui Sehotep pentru femei 
avea să-l ducă la pierzanie. Sesostris îl va găsi vinovat 
pentru furtul nepreţuitei comori şi Casa Regelui se va 
prăbuşi. Aceasta va fi urmarea fericită a uneltirilor care vor 
face din Medes stăpânul aurului tămăduitor. 

19. 


Chiar dacă se gândea fără încetare la comoara pe care 
urma să pună mâna, Medes nu trebuia să lase deoparte 
celelalte treburi. De aceea, căută să-l întâlnească iar pe 
Libanez ca să afle dacă acesta îşi respectase promisiunile. 
Procedând întocmai ca şi până atunci, Medes fu primit, 
târziu în noapte, de o gazdă mereu la fel de voioasă. 

Mesele joase gemeau sub greutatea nenumăratelor tăvi 
încărcate cu dulciuri. Fără să scoată o vorbă, Medes duse la 
buze o cupă cu vin vechi. 

— Tocmai l-am primit, grăi Libanezul şi sunt bucuros că 
veţi fi primul care-l gustă. Ce ţară de vis este Egiptul! 
Vremea e minunată, vinurile, neasemuite, iar în faţa 
mâncărurilor nu te poţi stăpâni. Aici, până şi celui mai trist 
om îi pier gândurile negre. 

— Spui nişte lucruri demne de toată atenţia, dar aş vrea 
mai degrabă să aflu dacă planurile noastre prind viaţă. 

— Faceţi-mi onoarea de a încerca această prăjitură cu 
mirodenii, stropită cu alcool de curmale. Bucătarul meu 
susţine că e cea mai bună din întreg Egiptul. 

După ce înghiţi şi ultima bucată, lui Medes nu-i păru rău 
că se lăsase convins. 

— Egiptenilor le plac într-atât mobilele din cedru, că au 
cumpărat tot ce aveam în magazii, grăi Libanezul. 
Pregătesc un nou transport, mai mare decât cele dinainte. 
În ceea ce vă priveşte, aţi întâmpinat greutăţi? 

— Niciuna. 

— Amuletele pentru femeile gravide vor ajunge la 
Memphis cam peste 15 zile. Ele întrec în frumuseţe şi 
trăinicie tot ce se găseşte acum de vânzare în oraş. Cât 
despre recolta de laudanum, este cea mai bogată din 

ultimii zece ani şi am cumpărat-o pe toată. Rivalii mei au 
fost... înlăturați. La fel şi în privinţa uleiurilor. Câte magazii 
avem la îndemână? 

— Te-ai mişcat mai iute decât mine, recunoscu Medes. 

— Voi şti să mă dovedesc răbdător. 

— Trebuie să-ţi mărturisesc că mă uimeşti. 

— leşind de pe buzele voastre, lauda aceasta e 
nepreţuită şi voi munci din toate puterile ca să merit şi de- 
acum înainte încrederea pe care mi-o acordaţi. Dar n-am 
isprăvit încă veştile bune: stăpânul meu se învoieşte să vă 
întâlnească la următoarea lună plină. E bine? 

— Da. La Memphis? 

Libanezul păru stânjenit. 

— Nu, ceva mai spre miazăzi. 

— Unde anume? 

— Lângă Abydos. 

— Abydos! E un ţinut unde nu e cu putinţă să păşeşti. 

— Stăpânul meu mi-a spus că aţi cunoaşte un preot 
permanent de acolo. Doreşte să stea de vorba şi cu ajutorul 
vostru, Gergu, şi cu preotul din Abydos. 

Medes păli. Cine putea să prindă de ştire despre 
înţelegerea lui cu Bega? 

— Spune-mi numele stăpânului tău! 

— O să vi-l spună el însuşi. 

— Bagă de seamă, Libanezule! Ştii cine sunt, aşa că nu 
mă stârni! 

— Am primit anumite porunci pe care trebuie să le 
respect, Medes. Fiţi înţelegător! 

— N-am să mă duc acolo. 

— Greşiţi. 

— Mă ameninţi? 

— Nu-mi stă în fire una ca asta! Cred doar ca veţi trage 
foloase din această întâlnire. 

Medes îşi pierduse minţile de furie. Cum îndrăznea hoţul 
ăsta blestemat să-i spună ce să facă? 

— Dacă nu încetezi de îndată să mai pui iscoade pe 
urmele mele, rup toate înțelegerile noastre. 

— Şi n-ar fi păcat, din moment ce sunt atât de 
promițătoare? 

— Ce ştii despre Abydos? 

— Eu? Chiar nimic. 

— Dar stăpânul tău... 

— Mi-a cerut doar să vă propun să vă cunoaşteţi. 

Libanezul părea sincer. Şi dacă acest stăpân tainic era un 
alt preot din Abydos care încerca să-l îndepărteze pe Bega? 

— Eu, unul, n-am nimic de câştigat dacă vă întind o 
capcană, adaugă Libanezul, iar stăpânul meu nici atât. 

— Trebuie să mă mai gândesc. 

Ideea că nu mai era el cel care conducea jocul îl îngrozea 
pe Medes. Dar oare nu era bine uneori să te prefaci că 
pierzi ca să poţi câştiga mai mult data viitoare? 

Tit 

Toţi preoţii permanenţi din Abydos îşi îndeplineau 
sarcinile încă din zori. Cel care veghea asupra integrităţii 
marelui trup al lui Osiris se încredința că sigiliile de pe uşa 
mormântului său erau neatinse. Cel a cărui îndatorire era 
ascunsă, căci el vedea misterele, îl ajuta pe cel care vărsa 
apa proaspătă pe mesele de ofrandă. Cinstindu-i pe 
strămoşi, servitorul lui Ka reînnoda legătura cu fiinţele 
luminii, protectoarele Abydosului. lar cele şapte cântărețe 
ale zeiţei Hathor desfătau sufletul divin. 

Neputând să le aducă vreo învinuire, Pleşuvul îi strânse 
laolaltă pe toţi în faţa templului lui Sesostris, menit să 
dureze mii de ani şi ale cărui lucrări fuseseră isprăvite. 
Aşezându-se în fruntea procesiunii, Pleşuvul trecu de 
portalul aflat în mijlocul Peretului nordic al zidurilor 
înconjurătoare. De aici pornea un drum ce ducea spre 
templu, un patrulater întins împrejmuit de o curte mărginită 
de o galerie susţinută de paisprezece coloane spre care se 
deschideau câteva uşi. Prin ele se ajungea la clădirile care 
adăposteau proviziile pentru ofrande şi obiectele pentru 
ritualuri. Dincolo de galerie, începea sala coloanelor. 

Scoţând apă din bazine, Pleşuvul îi purifică pe preoţi unul 
după altul. Apoi trecură pe dinaintea statuilor faraonului şi 

a Marii Soții regale care, în liniştea sanctuarului, celebrau 
pentru totdeauna misterul căsătoriei sacre. 

Pe tavanul templului acoperit, străluceau stele de aur. Pe 
pereţi putea fi văzut regele alături de zei, dar mai ales de 
Osiris. 

În numele monarhului, Pleşuvul oferi nevăzutului pe 
Maat. 

— Locaşul acesta a fost înălţat de Osiris după 
asemănarea ținutului luminii, grăi el. Stâlpii săi sprijină 
cerul, fiecare simbol sacru se găseşte la locul cuvenit şi 
parfumul lumii de dincolo se face simţit. Doamnele 
salcâmului să cânte pentru Arborele vieţii! 

Vocile se împletiră într-o melodie duioasă şi blândă, ce 
făcu să domnească din nou împrejur armonia pe care o 
cunoscuse Abydosul înainte ca salcâmul să fie atins de 
boală. 

— Doar două ramuri au înverzit, grăi Pleşuvul după ce 
preotesele sfârșiră cântecul. Piramida de la Dachur va 
împiedica poate uscarea arborelui, dar vreau să vă 
amintesc iar că trebuie să ne împlinim în chip desăvârşit 
îndatoririle. În împrejurările de acum, nu e îngăduită nici 
cea mai măruntă neatenţie. 

Era rândul tinerei preotese şi al lui Bega să îngrijească 
altarele şi să împartă ofrandele între preoţii temporari. 
După ce zeii gustaseră din esenţa lor materială, ele puteau 
servi drept hrană trupului. 

— Treburile pe care le-aţi avut la Memphis s-au încheiat 
cu bine? o întrebă Bega pe tânăra preoteasă. 

— l-am transmis faraonului mesajul marelui preot. 

— Capitala v-a plăcut? 

— E un oraş mare, plin de viaţă şi are temple minunate, 
dar n-aş putea trăi acolo. Prefer liniştea din Abydos. 

— Curtea regelui e umbrită de uneltiri şi de ambiţii. Dar 
aici, regatul îşi găseşte cu adevărat pacea. Apărarea 
Abydosului e datoria de căpetenie a faraonului şi sunt 
convins că înălţarea piramidei va fi un pas însemnat pe 
calea aceasta. 

— Cu toţii ne-o dorim, Bega. 

Tânăra râmase mult timp înăuntrul templului. Din fiecare 
basorelief, din fiecare pictură, din fiecare simbol izvora 
energia care lupta împotriva lui /sefet, pornirea spre 
distrugere şi dezordine. Ridicând această construcţie sacră, 
Sesostris aducea cerul pe pământ. Preoteasa simţea o 
nevoie de nestăpânit să pătrundă în acest univers în care 
abstractul devenea perceptibil, în care legile divine 
iluminau sensurile. 

In apropierea zidului înconjurător, tânăra se opri brusc. 

La picioarele sale, un scarabeu uriaş cu carapace 
strălucitoare modela un bulgare din balegă de vacă. 

Când isprăvi, începu să-l rostogolească folosindu-se de 
picioarele din spate, înaintând de-a-ndăratelea, dinspre 
răsărit spre apus. Apoi îngropă bulgărele în pământul 
afânat. 

— Ca să vezi roadele acestei munci, rosti o voce gravă, 
va trebui să aştepţi cu răbdare 28 de zile. 

Preoteasa îşi ridică ochii şi îl văzu pe faraon. 

— Abydos este cetatea scarabeului divin, o lămuri 
Sesostris. În timpul acestor zile, bătrânul Osiris care se află 
închis în sferă, va înfrunta moartea. Dacă dreptatea şi 
adevărul au fost respectate, lumina va ieşi din pământ şi el 
va reînvia. Un soare nou se va înălța şi viaţa se va răspândi 
peste tot. Câţi oameni pot să priceapă un asemenea mister 
doar uitându-se la această gânganie, pe care neştiutorii o 
strivesc sub picior, cu atâta uşurinţă? Mai ai încă trebuinţă 
de ore îndelungate de muncă şi de căutare ca să dezlegi 
aceste tâlcuri. Te-ai hotărât să treci de o nouă poartă? 

— Este cea mai arzătoare dorinţă a mea, Luminăţia 
Voastră. 

— Ai cunoştinţă de primejdiile ce ţi se pot ivi în cale? 

— Am descoperit deja atâtea bogății, că mi-ar fi de ajuns 
pentru o viaţă întreagă. Dar a da înapoi în faţa unei 
primejdii mi se pare o slăbiciune de neiertat. 

— Atunci, urmează-mă! 

Sesostris o apucă pe drumul pavat, lung de 700 de metri, 

care lega templul de ciudatul său locaş de veci, care tocmai 
fusese terminat. Aflat la marginea deşertului, nu departe de 
necropola faraonilor primei dinastii, locaşul era protejat de 
un zid împrejmuitor şi de un templu de întâmpinare. 

— Vom pătrunde în locul unde stelele îşi au obârşia, o 
înştiinţă faraonul pe tânăra preoteasă. Osiris, făuritorul 
ritualurilor şi al legilor templelor, se reînnoieşte aici mereu. 
Dar nenorocirile nu-l ocolesc şi Universul îndură atunci 
omorul şi moartea, noaptea devine întunecoasă, ziua 
dispare, iar lumea noastră se clatină. Vrei să treci prin 
această încercare, oricât te-ar costa? 

Tânăra încuviinţă dând din cap. 

— Te-am prevenit: drumul e primejdios, întunericul - 
adânc, iar o inimă slabă nu va izbuti să-l înfrunte. ţi 
păstrezi hotărârea? 

— Da, Luminăţia Voastră. 

În curte se găseau două puțuri. Unul vertical, altul cu o 
pantă lină, ce ducea spre un coridor care se sfârşea într-o 
sală cu pereţii îmbrăcaţi în calcar şi cu tavanul imitând cu 
mare măiestrie trunchiuri de copac. La prima vedere, 
mormântul se oprea aici. 

Dar monarhul străbătu o porţiune împodobită cu granit, 
gresie şi cuarţ. Simţindu-se pătrunsă de focul deosebit ce 
se ascundea în aceste pietre, tânăra preoteasă trăi etapele 
operei alchimice. 

Din tavan lipseau câteva blocuri de piatră. Folosindu-se 
de această deschizătură, ce urma să fie astupată cândva, 
faraonul şi preoteasa se strecurară într-o încăpere foarte 
strâmtă, înaltă de şase metri. 

— Schimbăm nivelul şi lumea, dezvălui faraonul. Ceea ce 
pare închis şi terminat nu este aşa. Trecând pe deasupra, 
prin spiritul nemărginit, vom deschide poarta luminii 
ascunse. 

Ajutându-se de o frânghie, ajunseră la o galerie 
orizontală prin care intrară într-o sală asemănătoare celei 
pe care tocmai o părăsiseră. 

Privirea tinerei femei se schimbase. Vedea acum cu 

limpezime până în inima pietrelor. 

— Ne-am întors la acelaşi nivel, îi arătă monarhul, dar 
totul e altfel. Trecând dincolo de poarta stelelor, vei putea 
privi cealaltă faţă a vieţii. Doar până aici pot răzbate 
simţurile omeneşti. De aceea bucata de granit de 40 de 
tone la care te uiţi acum va fi ascunsă sub un înveliş de 
calcar şi acoperită cu încă o bucată de granit. Dacă aş vrea 
să te cruţ, aş renunţa să mergem mai departe. Dar ţi s-a 
spus demult că încercări înspăimântătoare te aşteaptă. Poţi 
încă să-ţi schimbi soarta dacă te opreşti aici. 

— Vreau să cunosc partea nevăzută. 

— Preţul ce trebuie plătit e foarte mare, iar eforturile 
depăşesc puterile unui om. 

— Şi nu se cuvine să fie aşa? Luminăţia Voastră să 
continue să mă calăuzească! 

Străbătură un culoar lung de douăzeci de metri, a cărui 
intrare urma să fie acoperită când mormântul avea să fie 
închis. 

La capătul lui găsiră camera reînvierii, îmbrăcată în 
cuarţit. 

Un sarcofag de granit şi o ladă conţinând vasele canopice 
erau singurele obiecte din micuța încăpere unde domnea o 
lumină blândă. 

— Sarcofagul e barca lui Osiris, rosti faraonul. Capacul 
său îl fereşte de ochii oamenilor şi de spiritele 
distrugătoare, iar el călătoreşte în pace prin paradisuri. 
Aflându-se în legătură cu cei patru fii ai lui Horus, care au 
datoria să urmeze lucrarea tatălui lor Osiris, cele patru vase 
canopice vor fi ascunse în pereţii acestei încăperi. 
Coborând din Ra, Osiris a plămădit lumina ieşind din mama 
sa, Cerul. Din corpul său se naşte creaţia. Şi astfel, el 
pătrunde în toate provinciile şi în toate sanctuarele. El îi 
protejează pe cei morţi şi pe cei reînviaţi. Şi pentru că vrei 
să-l cunoşti, urcă în barca lui! 

Preoteasa șovăi. 

Ceea ce-i propunea regele era de neînțeles. Cum să facă 
o asemenea călătorie fiind încă în viață? 

Dar nu avea să dea înapoi tocmai acum. 

Aşa că, sprijinindu-se de braţul monarhului, păşi înăuntrul 
sarcofagului şi se întinse pe spate, cu ochii aţintiţi spre 
cerul de piatră. 

— Să priveşti, să călătoreşti şi să afli! îi porunci vocea 
gravă a lui Sesostris, al cărei ecou părea că nu se mai 
stinge. Şi atunci, vei desluşi cea mai mare taină a Egiptului: 
cel iniţiat în misterele lui Osiris se poate întoarce din 
moarte. 

20. 


După ce ocoliră gura lui Pekar, un canal săpat înspre 
mormântul lui Osiris şi mărginit de 365 de mese de 
ofrandă, membrii Cercului de aur din Abydos se adunară 
departe de ochii şi urechile oricui, sub paza lui Sobek ale 
cărui gărzi supravegheau împrejurimile. 

Alături de faraon şi de Marea Soţie regală erau de faţă 
Pleşuvul, Purtătorul  sigiliului regal Sehotep, Marele 
Trezorier Senankh şi generalul Nesmontu. 

— Din nefericire, doi dintre noi lipsesc, grăi cu părere de 
râu monarhul. Generalul Sepi continuă să caute cu grijă 
minele de aur, deocamdată însă, zadarnic. Cât despre 
fratele nostru în spirit, îşi duce mai departe misiunea 
delicată pe care i-am încredinţat-o şi nimeni nu bănuieşte 
cine este el cu adevărat. 

— Luminăţia  Voastră, începu Senankh, propun să-l 
primim printre noi şi pe Khnum-Hotep. Munceşte cu multă 
dăruire şi întăreşte în fiecare zi unirea pe care aţi înfăptuit- 
o. Vizirul trăieşte potrivit lui Maat şi o respectă în toate 
faptele sale, slujindu-vă cu credinţă. Dacă va fi iniţiat în 
misterele Cercului de aur, va putea să priceapă totul încă şi 
mai bine. 

— Se împotriveşte vreunul dintre voi? întrebă faraonul. 

Se aşternu liniştea. 

— Toţi vă învoiţi, aşa că Khnum-Hotep ni se va alătura 
curând. Şi acum să vedem ce roade au dat strădaniile 
noastre. 

— Cei patru salcâmi sădiţi în cele patru zări dau naştere 
unei energii binefăcătoare pentru Arborele vieţii, arătă 
regina El se găseşte acum în mijlocul unor forţe de care nu 
pot trece nici duhurile, nici bolile. Dar toate acestea nu sunt 

decât un mod de apărare. 

— Poarta cerului se închide, reaminti Pleşuvul cu 
gravitate. Barca lui Osiris nu mai străbate cum se cuvine 
nevăzutul şi, puţin câte puţin, se strică. 

— Construirea piramidei de la Dachur ne va ajuta să 
luptăm, zise Senankh. Lucrările merg bine, iar condiţiile de 
muncă ale meşterilor sunt dintre cele mai bune. Djehuty se 
îngrijeşte de toate fără odihnă şi fără a pierde nicio clipă. 

— Rămâne însă întrebarea care nu şi-a găsit nici până 
acum răspunsul, reaminti regele, cine a aruncat vraja cea 
rea asupra Arborelui vieţii? 

— Lucrurile se liniştesc în Syro-Palestina, fu de părere 
generalul Nesmontu şi oamenii noştri i-au luat la întrebări 
pe toţi cei bănuiţi şi mai ales pe vrăjitorii satului. Dar până 
acum n-am aflat decât fleacuri. Presimt totuşi că 
nenorocirea a pornit de acolo. 

— Bănuiala că vinovatul este un demnitar de la curtea 
din Memphis, zise Sehotep, nu s-a adeverit deocamdată. 
Cercetările mele n-au scos la iveală nimic. Şi n-am lipsit de 
la niciun ospăț în speranţa că vreun lăudăros va scăpa vreo 
vorbă care să dea de gândit. 

— Nici verificarea slujbaşilor administraţiei n-a fost de 
vreun folos, se plânse Senankh. 

— Şi nici eu nu am cum să aduc vreo învinuire preoţilor şi 
preoteselor de la Abydos, adăugă Pleşuvul. Işi îndeplinesc 
sarcinile cu toată atenţia. 

Sesostris nu putea să lase deoparte groaznica posibilitate 
că răul îşi are rădăcina în pământul sacru al lui Osiris. Dar 
tânăra preoteasă, căruia regele îi ceruse să caute cu 
băgare de seamă, nu găsise nici cea mai slabă urmă. 

— Ducem o bătălie împotriva unui duşman de temut, 
observă regele. Inteligent, şiret, înzestrat cu puteri 
primejdioase, el conduce oameni care ştiu să se ascundă. 
Iscoadele vizirului şi gărzile lui Sobek n-au izbutit nici ele să 
dezlege acest mister ce-l înconjoară. 

— E înfricoşător! socoti Senankh. Acest monstru ţese o 
pânză ale cărei fire nu le putem descoperi. Când le vom 

vedea nu va fi, oare, prea târziu? 

— Dar nu e deja prea târziu? se nelinişti Pleşuvul. 

— Fără îndoială că nu, se împotrivi Sesostris. Oricât de 
firave ar fi, faptele şi ritualurile noastre îi îngreunează 
calea. Salcâmul lui Osiris e încă viu şi am zămislit energia 
care-l împiedică să dispară. 

— Dar duşmanul a prins de veste, grăi Sehotep. Nu va 
porni, oare, un nou atac ca să ne sfărâme apărarea? 

— Şantierul piramidei va fi protejat cu cea mai mare 
grijă, hotărî regele, iar paza în jurul Abydosului, întărită. 

— Dar nu trebuie să ne mărginim doar la apărare, încheie 
regina. Alcătuirea unor armate în stare să ţină piept acestui 
duşman cere mult timp, dar niciodată Cercul de aur nu se 
va lăsa pradă disperării. Şi pentru că îi stă în putinţă să 
salveze izvorul spiritual al regatului nostru, toate gândurile 
noastre să se îndrepte într-acolo. 

agata 

Bărbie-Ascuţită tresări. 

Tocmai când aţipise, un zgomot de paşi îl smulse brusc 
din toropeală. 

Era a zecea noapte la rând când stătea pitit în colţul unei 
străduţe şi supraveghea mica poartă laterală de intrare în 
templul lui Neith din Memphis. Aflată în reparaţii, poarta 
cea mare nu se deschidea decât în timpul marilor 
ceremonii. 

Lui Bărbie-Ascuţită îi plăcea întunericul. Cunoştea cele 
mai rău famate locuri din capitală şi prădase mulţi trecători 
naivi. De două ori, cuțitul său se înfipsese în burta celor 
care îndrăzniseră să i se împotrivească. lar străjile nu aveau 
să pună lesne mâna pe el, mai ales acum, când lucra 
pentru un om puternic, pe nume Gergu, care îl plătea aşa 
de bine. Şi dacă îi dădea de veste lui Gergu când cineva 
încerca să intre în templul lui Neith în plină noapte, urma să 
dobândească un câştig frumuşel. Bărbie-Ascuţită plănuia 
chiar cum să-l cheltuiască pe tot, bucurându-se de 
farmecele a două sau trei femei, în cel mai bun lupanar din 
oraş. 

Dar după o aşteptare îndelungată, începu să creadă că 
nici în noaptea asta nu se va petrece nimic în preajma 
templului. 

Apoi se făcu auzit sunetul unor paşi însoţit de şoapte, din 
care Bărbie-Ascuţită prinse câteva vorbe: „Ai grijă, e 
preţios... Nu e nimeni pe-aproape?... Să-l ascundem în 
sanctuar... Apoi ne despărţim în linişte...” 

Patru oameni cărau o povară care părea peste măsură de 
grea. Dacă ieşea din ascunzătoarea sa, Bărbie-Ascuţită ar fi 
dat nas în nas cu un al cincilea care mergea la oarece 
distanţă de ceilalţi, iscodind locurile. 

După ce-şi isprăviră treaba, cei cinci bărbaţi închiseră 
poarta cu o cheie mare şi apoi se împrăștiară. 

Bărbie-Ascuţită mai aşteptă o vreme înainte de a porni 
pe un drum întortocheat, dar nesupravegheat de gărzile 
oraşului, într-un târziu se întâlni cu Gergu şi-i povesti de-a 
fir a păr totul. 

PL 

— Comoara a sosit, îl vesti Gergu pe Medes. O ladă care 
atârna greu, dusă de patru voinici. 

— Micuta Olivia nu s-a înşelat! Când un înalt demnitar ca 
Sehotep trăncăneşte prea mult, face o greşeală de neiertat. 
Ai verificat câte gărzi se găsesc în jurul templului lui Neith? 

— Doar două ronduri în plus, nu mai mult. Sobek nu 
doreşte să atragă atenţia asupra unei construcţii aflate în 
reparaţii, de unde în mod obişnuit nu ai ce să furi. 

— Cum au intrat purtătorii lăzii? 

— Printr-o poartă dosnică. Unul dintre ei avea cheia. 

— Şi nouă ne-ar fi de trebuinţă. 

Gergu surâse. 

— Bărbie-Ascuţită a copiat-o cu ajutorul argilei, aşa că 
diseară cheia n-o să ne lipsească. 

— Ai încredere în ticălosul ăsta? 

— E un hoţ care-şi cunoaşte meşteşugul. 

— A omorât pe cineva până acum? 

— A rănit grav doi oameni. 

— Deci, n-ar trebui să-i vină peste mână s-o omoare pe 

Olivia? 

— În schimbul unei plăţi generoase, nu. 

— Să-i lase trupul acestei târfe în templu ca să se poată 
face legătura între ea şi Sehotep. lar cercetările vor dovedi 
lipsa de chibzuinţă şi vinovăția Purtătorului sigiliului regal. 


PET 

— Nu mai vreau, zise răspicat Olivia, cu o privire trufaşă. 

Gergu crezu că a înţeles greşit. 

— Ce tot spui? 

— Meseria mea e dansul. Acum am o casă frumoasă, 
slujitori şi nu mă mai interesează altceva. Nu mai vreau să 
fiu amestecată în planurile tale murdare. 

— Ţi-ai pierdut minţile, fato! Ai uitat de înţelegerea 
noastră? 

— Eu mi-am făcut treaba. 

— Nu încă! Trebuie să mergi la templul lui Neith la 
noapte, să te dai drept preoteasă dacă e nevoie şi să-mi 
aduci comoara împreună cu un prieten pe care am bucuria 
să ţi-l prezint. 

Olivia îşi îndreptă, neîncrezătoare, ochii spre Bărbie- 
Ascuţită. 

— Nu-mi place. 

— Nimeni nu-ţi cere să-l iubeşti. El te va ajuta să ocoleşti 
toate primejdiile. 

— Degeaba stărui, Gergu. 

— Cum vrei tu, micuţo. Dar să nu te bizui pe mine că am 
să te scot din cartierele mărginaşe ale Memphisului, unde 
îţi vei duce traiul amărât până la sfârşitul zilelor tale. 

Cuprinsă dintr-odată de nelinişte, Olivia se agăţă de 
braţul protectorului sau. 

— Îţi baţi joc de mine, nu-i aşa? 

— Stăpânul meu nu suportă să fie trădat. Vei fi izgonită 
dintre dansatoare şi nimeni nu va mai îndrăzni să aibă de-a 
face cu tine... în afară de mine. 

Olivia se îndepărtă câţiva paşi. 

— Am înţeles, am să mă supun. Dar după aceea, 

făgăduieşte-mi că ai să mă laşi în pace. 
— lţi făgăduiesc. 
ttt 

Bărbie-Ascuţită reuşise să scape atâția ani de străjile 
oraşului mulţumită cunoaşterii desăvârșite a locurilor şi a 
prudenţei sale nemăsurate. Aşa că, înainte de a se îndrepta 
spre casa complicei sale, se plimbă îndelung, ca un gură- 
cască oarecare, pe lângă templul lui Neith. Cioplitorii în 
piatră lucrară până la apusul soarelui, apoi gărzile îşi 
începură rondul. 

Bărbie-Ascuţită nu observă nimic nefiresc. 

La fel se comportă şi în apropierea casei dansatoarei. Și 
aici totul părea liniştit. Apoi ciocăni la uşă, după semnalul 
hotărât dinainte. 

Tânăra femeie apăru în prag, înveşmântată într-o rochie 
verde şi având atârnată la gât o amuletă de forma a două 
săgeți încrucişate, simbolul zeiţei Neith. 

— Arăţi aşa de serioasă, că te ia cu adevărat drept 
preoteasă cine te vede! 

— Lipseşte-mă de părerile tale! 

— Dar nu e nicio grabă, frumoaso! N-ai chef să guşti 
câteva clipe plăcute împreună cu mine? 

— Câtuşi de puţin! 

— Nu ştii ce pierzi! 

— Am să mă împac cu gândul acesta. 

— N-o să mergem unul lângă altul, urmează-mă la mare 
distanţă. Dacă o rup la fugă, te întorci la tine acasă. Asta 
înseamnă că ne urmăreşte cineva. Dacă se întâmplă să ai 
tu bănuieli, pune-te pe cântat şi schimbă drumul. 

Dar nimic neprevăzut nu se ivi. 

Ajuns în faţa uşii dosnice a templului, Bărbie-Ascuţită o 
deschise cu cheia. 

— Merge... Vino repede! 

Fata sosi în goană şi păşi prima în templu, în care plutea 
miros de tămâie. 

Vreo zece lămpi luminau slab sala susţinută de coloane, 
dar mesele de ofrandă erau goale. De-a lungul pereţilor se 

înălţau schelele. 

— Să mergem spre sanctuar, şopti Bărbie-Ascuţită. 

— Mi-e frică. 

— Frică de cine? 

— De zeiţă! Cu arcul său îi săgetează pe nepoftiţi. 

— Termină cu aiurelile, copilă! 

Şi zicând acestea, bărbatul o împinse de la spate. 

Când atinseră pragul ultimei capele, o voce de femeie îi 
opri: 

— Ce căutaţi aici? 

Bărbie-Ascuţită se întoarse şi zări o bătrână preoteasă, 
atât de măruntă şi de subţire, că o pală de vânt ar fi trântit- 
o la pământ. 

Impresionată, Olivia se înclină adânc înaintea ei. 

— Sunt slujitoarea zeiţei şi vin de departe ca s-o venerez. 

— La ora asta? 

Corabia mea pleacă mâine în zori. 

— Cum ai pătruns înăuntru? Cine e bărbatul acesta? 

— Slujitorul meu. Am intrat pe uşa dosnică. 

— Paznicul a uitat iar s-o încuie. Ai cu tine rugăciunile 
pentru Neith, făuritoarea lumii? 

— Le port în inima mea. 

— Atunci, închină-te ei şi fie ca toate cele şapte cuvinte 
să-ţi lumineze gândurile! Eu sunt obosită şi mă retrag în 
odaia mea. 

Bătrâna dispăru. Bărbie-Ascuţită ar fi trebuit s-o omoare. 

După ce mai aşteptară o vreme încredinţându-se că 
nimic nu mai tulbură liniştea locaşului, bărbatul luă o lampă 
şi se-ncumetă să pornească spre sanctuar, însoţit de Olivia. 

Pe un soclu de granit se zărea o ladă din lemn de salcâm. 

— Uite comoara! Ajută-mă s-o ridic! 

O voce, de astă dată bărbătească, îi ţintui locului. 

— Bună seara, Olivia. Oare nu eşti decât o hoaţă demnă 
de dispreţ? 

— Sehotep! Dar cum... cum...? 

— Îmi plac femeile şi nu mă dau în lături de la cuceriri 
uşoare şi legături trecătoare, dar mai înainte de orice sunt 


164 


Purtătorul sigiliului regal. De aceea nu rostesc vorbe 
necugetate în pat, decât atunci când simt că mi se întinde o 
capcană. Şi ce altceva mai bun puteam să fac decât să 
întind şi eu alta? 

Mai multe gărzi răsăriră din penumbră. 

Bărbie-Ascuţită îşi îndeplinea întotdeauna fără greşeală 
treburile pentru care era plătit, ceea ce era neapărat 
necesar dacă voia să i se mai încredinţeze altele. Aşa că, 
înainte de a o rupe la fugă, îi tăie fetei gâtul, aşa cum i se 
spuse de la început. 

— Nu-l omorâţi! porunci Sehotep. 

Tăindu-i calea, una dintre gărzi fu nevoit să se apere. Mai 
iute în mişcări decât hoţul care învârtea un cuţit prin aer, 
soldatul îşi înfipse pumnalul în inima lui Bărbie-Ascuţită. 

Purtătorul sigiliului nu-l învinui însă de nimic pe bărbatul 
însărcinat să păzească uşa, căci tâlharul se arătase mai 
sângeros şi mai iscusit decât se aşteptase el. 

Din păcate, nu mai putea să afle nici de la el, nici de la 
dansatoare numele celui care pusese totul la cale. 

— Ce facem cu lada? întrebă mai-marele gărzilor. 

— Du-o la tine acasă. E goală. 

21. 


De la numirea sa în fruntea tuturor forţelor de ordine din 
regat, Sobek Păzitorul abia dacă mai dormea. Gândindu-se 
zi şi noapte la siguranţa faraonului, îl îngrijora faptul că 
acesta părăsea prea des capitala şi îşi asuma prea multe 
riscuri. Sobek ar fi preferat ca Sesostris să nu iasă niciodată 
din palatul său. Dar regele nu ţinea seama de sfaturile lui, 
aşa că Sobek era nevoit să se împace cu această situaţie, 
oricât de neplăcută ar fi fost ea. 

În ciuda rangului său, Sobek continua să se antreneze cel 
puţin o oră pe zi împreună cu oamenii săi cei mai iscusiţi 
care alcătuiau garda personală a faraonului. Erau doar 
câţiva, dar nespus de agili şi de aprigi, nu se îndepărtau 
nicio clipă de rege când acesta călătorea şi ştiau cum să se 
descurce în faţa oricărui fel de atac. 

În dimineața aceasta, Sobek era prost dispus. 
Bineînţeles, nu era lucru lesne să-ţi răspândești iscoadele în 
tot Egiptul, şi mai cu seamă în provinciile până de curând 
duşmănoase faţă de Sesostris, dar de ce nu obținuse totuşi 
nicio informaţie despre una sau mai multe persoane care se 
mândreau cu răzvrătirea lor? Răufăcătorii nu rămâneau 
niciodată prea mult timp în umbră, căci le plăcea să se 
vorbească de ei. Şi să pui întreg regatul în primejdie 
atacând centrul spiritual al Egiptului nu era o ispravă cu 
care să te poţi lăuda? 

Cu toate acestea, nimic nu răzbătuse până la urechile 
sale. Sobek se frământa din pricină că nu izbutise să-i ofere 
regelui niciun indiciu. De aceea, le chema adesea la el pe 
căpeteniile diferitelor forţe de ordine şi le cerea să se 
străduiască mai mult. Chiar dacă erau complicii demonului, 
vinovaţii nu aveau cum să se facă nevăzuţi. 

După nefericita întâmplare din templul lui Neith, Sobek şi 
Purtătorul sigiliului regal Sehotep se întâlniră în casa celui 
din urmă. 

— O cunoşteai pe această Olivia mai înainte s-o vezi la 
şcoala de dans? 

— Nu. Şi cum mi-a căzut prea uşor în braţe, am bănuit că 
e plătită de cineva anume. Ai vorbit cu profesoara ei? 

— Şi cu ea, şi cu celelalte dansatoare. Niciuna nu are 
vreun amestec. Te pui prea mult în primejdie, Sehotep! 
Gândeşte-te că fata asta ar fi putut avea de gând să te 
omoare. 

— Nu-i stătea în fire. Oricum, după necazurile lui 
Senankh, am fost convins că vor încerca să mă distrugă şi 
pe mine. Cineva s-a hotărât să-i lovească pe membrii Casei 
Regelui şi să-i înlăture pe cei din preajma faraonului. Ce-ai 
aflat despre Olivia? 

— Nimic demn de atenţie, din nenorocire! Chiar voia să 
ajungă o dansatoare dintre cele mai apreciate. 

— Vreun iubit cunoscut? 

— Doar legături scurte cu bărbaţi fără slujbe însemnate. 
Pe ultimii doi i-am găsit, dar nici ei nu ştiu prea multe 
despre ea. La prima vedere, Olivia era o fată fără trecut. 

— Doar la prima vedere, căci totuşi cineva i-a dat 
anumite porunci. 

— Ai dreptate, Sehotep. Nu te însoţeşti din întâmplare cu 
un hoţ atât de înrăit ca Bărbie-Ascuţită. 

— Nici el n-a trecut la fapte de capul lui. 

— Bineînţeles că nu, dar este peste putinţă să-i dăm de 
urmă stăpânului său. Bărbie-Ascuţită intra în slujba celui 
care oferea mai mult şi lucra temeinic. 

— A primit poruncă s-o ucidă pe Olivia, nu crezi? 

— E posibil. 

— Când mai mulţi răufăcători pun la cale o ticăloşie, 
până la urmă unul dintre ei se dovedeşte mai slab. 

— Mă îndoiesc din ce în ce mai mult de asta, Sehotep! 

PPT 
— Eşti sigur că sunt morţi amândoi? întrebă Medes, 

neliniştit. 

— Pe deplin, răspunse Gergu. 

— Gărzile au avut timp să le pună întrebări? 

— Judecând după furia lui Sobek Păzitorul, fără îndoială 
că nu. Şi ca un slujitor de nădejde, Bărbie-Ascuţită şi-a 
îndeplinit treaba şi a omorât-o pe dansatoare. L-au biruit 
însă când a încercat să fugă. Dacă vreţi să ştiţi părerea 
mea, am scăpat ca prin urechile acului. 

— L-am judecat greşit pe Sehotep, recunoscu Medes. Dar 
cum să bănuiesc ca acest iubitor de femei ne-ar putea 
întinde o capcană atât de iscusită? 

— Senankh, Sehotep... două înfrângeri, socoti Gergu, cu 
amărăciune. Membrii Casei regelui se dovedesc tari ca 
piatra. 

— Faraonul nu i-a ales la întâmplare şi ei şi-au arătat 
valoarea. Totuşi, nu sunt decât nişte oameni. Până la urmă 
le vom scoate la iveală slăbiciunile. 

Gergu se afundă într-un jilţ cu picioare scurte. 

— Suntem bogaţi, preţuiţi, puternici... Ce-ar fi dacă ne- 
am mulţumi cu norocul ăsta? 

— Cine nu înaintează, dă înapoi, îl contrazise Medes. Nu- 
ţi pierde încrederea din pricina acestor întâmplări. Trebuie 
cu orice chip să-i slăbim forţele regelui. 

Gergu îşi turnă ceva de băut. 

— De acum înainte, apropiații lui vor fi cu mare băgare 
de seamă. 

— Să ne arătăm atunci mai vicleni! Ştiu spre cine să ne 
îndreptam lovitura hotărâtoare. 

Şi Medes îi desluşi lui Gergu planul său, care cerea multă 
migală şi nu îngăduia nicio nesăbuinţă. În caz de izbândă, 
puterea lui Sesostris se va împuţina simţitor. 

ttt 

Nici de data aceasta, Sobek nu află vreo veste bună de la 
comandanții gărzilor. Toate căutările fuseseră zadarnice. 
Prin taverne nu se lăudase nimeni cu fapte care sa pună 
Egiptul în primejdie. 

Unul dintre aghiotanții lui Sobek părea stânjenit. 

— Mai multe plângeri au ajuns până la mine, îi spuse el 
lui Sobek. Sunt de-a dreptul îngrijorătoare. Provin din patru 
provincii, una din nord, celelalte trei din sud. 

— Cine sunt cei care au făcut plângerile? 

— Nişte negustori arestaţi fără nicio pricină, o vânzătoare 
din Sais şi un ţăran de lângă Teba, care au fost nedreptăţiţi 
de către gărzi. 

— Întâmplări mărunte. 

— Nu tocmai. Acest soi de lucruri se petrece foarte rar şi 
acum parcă ar fi o boală ce se răspândeşte cu iuţeală. 

— Administraţia să înceapă cercetările. Dacă s-au 
săvârşit cu adevărat greşeli, voi da pedepse aspre. 

Tocmai când ieşea din odaia sa de lucru, Sobek se lovi de 
un trimis al lui Khnum-Hotep. 

— Vizirul vrea sa vă vadă degrabă. 

„Poate a dat de un fir”, gândi Sobek. 

Ar fi preferat să-l găsească el însuşi, dar nu era 
momentul să se arate trufaş. Orice informaţie era bine- 
venită. 

judecând după chipul sever al vizirului, comandantul 
gărzilor pricepu că veştile nu erau bune. 

— Luminăţia Sa te preţuieşte mult, începu Khnum-Hotep, 
şi eu de asemenea, dar... 

— Dar nu am obţinut niciun rezultat şi mi se cuvine o 
mustrare! Totuşi, te asigur că oamenii mei caută peste tot, 
fără odihnă. 

— Ştiu şi nu-ţi aduc nicio învinuire în privinţa aceasta. 

— Atunci, despre ce e vorba? 

— Supuşii faraonului trebuie să poată călători liberi şi 
fără griji, iar tu eşti răspunzător de acest lucru, nu-i aşa? 

— Întocmai. 

— Chiar acum am primit plângeri amănunțite despre 
piedicile pe care le întâmpină oameni fără nicio vină. 

— Dar acestea nu sunt un prilej de îngrijorare. 

— Te înşeli! De când Egiptul a fost unit, nu mai există 
bariere între provincii şi fiecare poate merge dintr-un loc în 
altul, în siguranţă. Gărzile trebuie să-i liniştească pe 

oameni, nu să le caute nod în papură. Numărul şi gravitatea 
acestor plângeri arată că toţi cei pe care îi comanzi se 
folosesc de puterea lor într-un chip neîngăduit. 

— Am poruncit deja să fie începute cercetările. 

— Isprăvește-le cât mai iute, iar pedepsele să servească 
drept pildă. Mă învoiesc să trec cu vederea peste aceste 
greşeli dacă nu se mai repetă. 

ttt 

Pe corabia ce-l purta spre Memphis, Iker se ținu departe 
de toţi călătorii. Nu avea încredere în nimeni, nici în 
căpitan, nici în ţăranul ursuz care adormise pe nişte baloţi. 
Tânărul nu dădu atenţie nici frumuseţii priveliştilor, într-atât 
pusese stăpânire pe el un singur gând: să ucidă monstrul. 

Acum se bucura că fusese supus unui antrenament aspru 
în timpul şederii sale în provincia Oryx căci, la momentul 
potrivit, va avea nevoie de curaj şi de hotărâre întocmai ca 
un soldat aflat în luptă. 

Iker nu se simţea în stare să omoare cu sânge rece o 
făptură omenească. Dar cel pe care trebuia să-l doboare nu 
era un om obişnuit. Acest rege se purta ca un tiran însetat 
de sânge care-şi conducea ţara spre ruină şi dezastru. Oare 
câte crime făptuise ca să-şi întărească îngrozitoarea 
putere? 

— la spune-mi, prietene, aceste frumoase unelte sunt ale 
tale? 

Un bătrân se uita ţintă la uneltele de scrib pe care Iker le 
pusese alături. 

— Da, îmi aparţin. 

— Atunci înseamnă că ştii să scrii şi să citeşti! Şi eu am 
visat cândva la astfel de lucruri. Dar a trebuit să lucrez 
pământul, să am grijă de nevastă, de copii, de turme... Pe 
scurt, viaţa mea a trecut de parcă ar fi fost doar o singură 
zi şi n-am avut timp să învăţ. Acum sunt văduv şi am lăsat 
pământurile în grija fiilor mei. Locuiesc la Memphis într-o 
căsuţă de lângă port. Mergi spre capitală? 

— Într-adevăr. 

— Ai primit o slujbă acolo, pun rămăşag! Ah! Ce noroc... 

cel mai frumos oraş din regat. Dar presupun că-l cunoşti 
deja. 

— Nu. A 

— E prima ta şedere la Memphis? Imi aduc aminte când 
am venit eu aici pentru prima dată cât am fost de uimit. 
Pregăteşte-te să descoperi o groază de minunâţii. la zi, te 
învoieşti să-mi dai o mână de ajutor? 

— Depinde. 

— A! Nu e vorba de ceva greu! Sunt nevoit să trimit o 
scrisoare către administraţie în legătură cu dările mele. Ar 
trebui să fie mai mici acum, căci am dat pământul copiilor. 
Nu prea cunosc cuvintele potrivite. 

— Există scribi care... 

— Ştiu, dar, dacă tot suntem aici şi avem timp destul, ar 
fi mai simplu pentru mine! Şi îţi voi arăta recunoştinţa mea 
găzduindu-te pe degeaba în casa mea până îţi vei găsi ceva 
mai bun. 

Propunerea era neaşteptată, dar dacă i se întindea o 
capcană? Totuşi, scribul se încumetă până la urmă să 
încerce. 

— Mă învoiesc. 

— Îmi uşurezi viaţa! Începem? 

Iker îşi desfăcu sacul, scoase din el o bucată de papirus şi 
o pensulă. După ce prepară puţină cerneală neagră, ascultă 
cu atenţie vorbele bătrânului, îi ceru câteva lămuriri şi 
întocmi o scrisoare plină de formule care aveau să fie 
apreciate. Văzând că venea de la un scrib căruia nu-i erau 
străine legile şi rânduielile administrative, strângătorul de 
dări îi va face pe plac bătrânului. 

— Scrii tare bine, fiule! Am avut noroc cu tine! Dacă te 
înveseleşte, am să te conduc prin tot oraşul. li cunosc şi 
cele mai ascunse cotloane. Dar poate că tu ai alte treburi. 

— Nu tocmai. Sunt liber câteva zile înainte de a începe 
munca. 

— N-o să-ţi pară rău! Mulțumită mie, te vei preschimba 
iute într-un adevărat locuitor al Memphisului. 

Din prudenţă, bătrânul îl rugă pe Iker să mai întocmească 

încă o scrisoare către mai-marele strângătorului de dări ca 
să-l verifice pe acesta din urmă. Lucrul se dovedi anevoios, 
căci Iker trebui să caute cele mai potrivite cuvinte ca să nu 
jignească pe nimeni. 

Bătrânul trăncăni neobosit. Îi plăcea să-şi povestească 
viaţa care era cu desăvârșire una obişnuită şi să ofere 
multe amănunte care nu-l puteau interesa decât pe el, fără 
teama că se repeta. 

În apropiere de Memphis, păru că întinereşte. 

— Priveşte, am ajuns! Admiră portul, cu cheiurile sale 
nesfârşite şi sutele de corăbii. Toate bogăţiile vin aici. lar 
magaziile sunt cele mai întinse din tot Egiptul! 

Locul semăna cu un furnicar. 

— Nu stau departe de aici. Poţi să-mi duci bagajele? 

Plin de vioiciune, bătrânul îşi croi drum prin mulţime. Iker 
îl urmă. 

Cum s-ar fi descurcat, oare, singur într-un oraş 
necunoscut? Dar soarta îi sărise în ajutor. 

Tovarăşul său de călătorie locuia într-un cartier 
aglomerat unde casele mici cu două etaje se amestecau cu 
altele mai bogate. Copiii se jucau pe stradă, femeile 
schimbau între ele reţete şi bârfe, iar un vânzător de 
plăcinte te îmbia cu marfa lui. 

— Aici e, zise bătrânul împingând o ușă pe care era 
desenat cu roşu un Bes bărbos şi caraghios, cu rolul de a 
îndepărta duhurile rele. 

După ce trecu pragul, Iker ciuli urechile. 

înăuntru se găsea cineva. 

Scribul lăsă jos bagajele. Oare câţi oameni îl aşteptau? 
Va izbuti să scape de ei? 

Cu mătura în mână, o femeie voinică, de vreo şaizeci de 
ani, îşi făcu apariţia. 

— Ea are grijă de casă, îl lămuri bătrânul. Chiar şi în lipsa 
mea. 

— E unul dintre băieţii tăi? întrebă femeia, bănuitoare. 

— Nu, e un scrib care tocmai a primit o slujbă la 
Memphis. Am să-l găzduiesc aici o vreme. 

— Sper că e curat, bine-crescut şi că n-o să facă mizerie 
peste tot. 

— Bizuiţi-vă pe mine, îi făgădui Iker. 

— Zici şi tu aşa... Las’ că văd eu. 

— Odaia ta e la primul etaj, îi arătă bătrânul. După ce te 
odihneşti puţin, mergem să mâncăm la o tavernă bună. 

De îndată ce se văzu singur, Iker scoase pumnalul, îl 
așeză pe pat şi-l privi îndelung. 

Nimic nu-l va face să-şi uite datoria. 

22. 


Căpitanul corăbiei încărcate cu cereale înghiţea cu poftă 
mâncarea de năut cu usturoi. În mai puţin de patru ore 
avea să ajungă la Memphis, unde îl aştepta o femeie deloc 
timidă căreia îi plăceau nespus poveştile corăbierilor. 

— Căpitane, au apărut gărzile fluviului, îl avertiză ajutorul 
său. 

— Eşti sigur? 

— Ne poruncesc să tragem la mal. 

Furios, căpitanul lăsă la o parte farfuria şi se înfăţişă la 
proră. 

Intr-adevăr, o corabie uşoară cu vreo zece oameni 
înarmaţi la bord le împiedica trecerea. 

— Control obligatoriu! strigă ofiţerul. 

— Din ordinul cui? 

— Al lui Sobek Păzitorul, mai-marele peste toate gărzile 
regatului. 

Cunoscând faima acestuia, căpitanul înţelese că nu era 
de glumă. Aşa că se supuse şi îngădui soldaţilor să urce pe 
vasul său. 

— Ce se petrece? 

— Rânduielile privitoare la căratul mărfurilor pe apă s-au 
schimbat, răspunse ofiţerul. Trebuie să aştepţi până mâine 
ca să porneşti spre capitală. 

— Imi puneţi capul în primejdie! Nu pot să întârzii atât! 

— Pe deasupra, suntem însărcinați să  cercetăm 
încărcătura. 

— Dar documentele mele sunt în bună rânduială. 

— Asta rămâne de văzut... Şi nu încerca să ne pui piedici! 

— Nici nu-mi trece prin cap aşa ceva! 

— Atunci arată-mi înscrisurile, în timp ce oamenii mei îşi 

vor face treaba. 

Căpitanul nu se împotrivi. 

La apusul soarelui, vestea cea proastă îl năuci. 

— Ai încălcat legile, hotări ofiţerul. Corabia e în stare 
proastă şi peste măsură de încărcată, iar echipajul - prea 
mic. Ai putea totuşi să-ţi continui drumul, dar vei plăti o 
amendă. 

După ce gărzile plecară, căpitanul lovi cu pumnul în 
marginea din lemn a corăbiei. 

— Aşa nu merge! Sobek nu are putere să schimbe legile 
după bunul său plac. Il voi înştiinţa pe vizir. 

Tit 

Bătrânul vorbea fără încetare, dar era o călăuză de 
nepreţuit. Iker cunoştea acum aproape totul despre 
Memphis. Străbătuse în lung şi-n lat portul, centrul oraşului, 
cartierele de miazăzi şi miazănoapte, admirase templele lui 
Hathor, Ptah şi Neith, hoinărise prin Ankh-tauy, „Viaţa celor 
Două Regate”, unde se înălţau sanctuarele pentru cinstirea 
faraonilor morţi, mersese de-a lungul străvechii cetăţi cu 
ziduri albe şi se ospătase prin cele mai bune hanuri în 
schimbul scrisorilor întocmite pentru stăpânii acestora sau 
rudele lor. 

În mai multe rânduri, Iker şi îndrumătorul său priviseră 
din depărtare palatul, păzit de numeroşi soldaţi. 

— Faraonul se teme de un atac? întrebă Iker. 

— Egiptul unit se bucură de o pace trainică, dar asta nu e 
pe placul multora. Familiile foştilor guvernatori de provincie 
nu-l au la inimă pe regele nostru, căci din pricina lui şi-au 
pierdut destule privilegii. Vizirul Khnum-Hotep le-a închis 
gura, iar poporul e de partea lui! Un faraon precum 
Sesostris este o fericire pentru regat. 

Iker înţelese că nu putea rosti niciun cuvânt de ocară 
despre tiran, căci bătrânul se număra printre cei căzuţi sub 
vraja sa. 

— Presupun că sarcina  căpeteniei gărzilor este 
neînchipuit de grea, îndrăzni totuşi Iker să zică. 

— Toţi sunt încredinţaţi de acest lucra, fiule! Dar Sobek 

Păzitorul are umeri zdraveni. Când îl vezi, eşti gata să-i 
mărturiseşti tot, chiar şi păcatele pe care nu le-ai făptuit. 
Cât timp se află sub paza sa, faraonul nu are de ce să se 
teamă. Dar mie mi-e sete... Ţie nu? 

Bătrânul izbutea să înghită bere şi vin mult peste puterile 
unui om obişnuit, iar Iker de-abia putea să ţină pasul cu el. 
Băutura îi încâlcea vorbele, dar Iker deveni, mulţumită lui, 
un învăţat locuitor al Memphisului. 

Dar, în fiecare noapte, aceleaşi amintiri îi bântuiau visele, 
lovindu-se una de alta: catargul Fu/gerului de care era 
legat, naufragiul, Insula lui Ka, şarpele care îl întreba dacă 
va fi în stare să-şi salveze lumea, amăgitoarea Ţară Punt, 
falsul soldat care încerca să-l omoare, bătrânul său 
învăţător care îi vorbea despre un destin tainic şi apoi ea, 
tânăra preoteasă, atât de frumoasă, atât de strălucitoare şi 
cu neputinţă de atins! 

Sărea din somn şi strângea mânerul pumnalului ca să se 
liniştească. 

De-acum îşi cunoştea viitorul. 

ttt 

— De ce nu mănânci în dimineaţa asta? îl întrebă 
bătrânul a cărui poftă nu se potolea niciodată. E bine să-ți 
începi ziua cu o masă bună. 

— lartă-mă, dar nu mi-e foame. 

— Bucătăreasa nu ţi se pare pricepută? 

— Dimpotrivă, dar am stomacul strâns. 

— Cred că ştiu de ce, Iker: noua ta slujbă întârzie să-ţi fie 
încredinţată, nu-i aşa? 

Tăcerea tânărului îl lămuri. 

— Nu-ţi face griji, e vorba de obişnuita încetineală a celor 
din administraţie. Întocmind scrisori pentru oamenii din 
cartier poţi să-ţi duci lesne traiul. Dar spune-mi... ce anume 
vrei tu? 

Iker prevăzuse această întrebare. 

— Nu sunt doar scrib, ci şi preot temporar. De aceea ar 
trebui să-mi încerc norocul la un templu. 

— A, înţeleg! Vei ajunge o persoană de vază şi n-o să mai 

fiu demn de tine. 

— Nu-i adevărat! Nu ştiu cum să-ţi mai mulţumesc pentru 
ospitalitate. 

— M-ai scăpat de încurcăturile cu strângătorul de dări şi 
asta n-are preţ! Cu ajutorul scrisorilor tale, mă bucur de o 
bătrâneţe fericită. Să dau peste un scrib atât de iscusit a 
fost pentru mine un noroc nesperat, dar ştiu că acest lucru 
nu poate să dureze o veşnicie. 

TET 

Iker se prezentă la templul lui Ptah, care era înconjurat 
de numeroase clădiri ale administrației, de ateliere, magazii 
şi biblioteci. Paznicul îl conduse în faţa intendentului. 

Tânărul se hotărî să nu umble cu minciuni. 

— Cum te numeşti? 

— Iker. 

— Ce pregătire ai? 

— Sunt scrib şi preot temporar al templului lui Anubis din 
Kahun. 

— Asta nu înseamnă nimic... Ce vrei? 

— Aş putea lucra ca bibliotecar. Mi-ar plăcea să-mi 
desăvârşesc învăţătura despre legi, făcându-mă în acelaşi 
timp de folos. 

— Doreşti şi o casă. 

— Dacă e cu putinţă. 

— Am să te prezint recrutorului care te va supune unui 
examen. 

În ciuda câtorva capcane pe care Iker învățase să le 
ocolească datorită lecţiilor generalului Sepi, examenul se 
dovedi floare la ureche. Aşa că tânărul primi slujba pentru o 
perioadă de trei săptămâni, urmată de două zile de odihnă. 
Dacă munca sa avea să îi mulţumească pe mai-marii săi, 
putea să continue şi după aceea. 

La vederea cărţilor, Iker încercă un sentiment de linişte şi 
de împăcare. Gândul că urma să se adâncească în studiul 
scrierilor celor mai însemnate, religioase, literare sau 
ştiinţifice năştea în el o bucurie profundă. Însărcinat să 
verifice un inventar vechi, să îndrepte greşelile şi să 

adauge informaţii noi, descoperi bogăţia bibliotecii. 

Iker simți asupra lui privirea pătrunzătoare a 
supraveghetorului care-i cântărea priceperea. Dar, pasionat 
de munca sa, uită repede de el. 

Când supraveghetorul îl bătu pe umăr, tânărul scrib 
tresari. 

— Ziua de lucru s-a sfârşit demult. 

— Deja? 

— Ca să rămâi peste ora obişnuită, ai nevoie de o 
împuternicire scrisă pe care eu nu pot să ţi-o dau. Dacă 
munceşti prea mult şi prea repede o să stârneşti invidia 
celorlalţi. Învață care ţi-e locul! 

Fără cea mai mică împotrivire, Iker se ridică şi-l urmă pe 
supraveghetor. Acesta îl conduse până în odăiţa sa, aflată 
în clădirea preoţilor temporari. 

— Mâine vei lua parte la împărţirea ofrandelor, care au 
fost închinate zeilor. lar acum, pentru că ora mesei a trecut, 
îţi urez noapte bună. 

Din sacul său cu unelte de scris, de care nu se despărţea 
niciodată, Iker scoase pumnalul şi îl strânse la piept. In 
flecare seară îşi întărea astfel hotărârea luată. 

ttt 

Cu fața proaspăt rasă, purificat şi parfumat, Iker primi din 
mâna unui preot permanent pâini rotunde cu coajă aurie pe 
care le oferi apoi fiecărui participant la acest ritual de 
dimineață. Iker fu ultimul care gustă din aceste bunătăţi şi 
bău lapte proaspăt. 

— Eşti nou pe aici, observă un bărbat de vreo treizeci de 
ani, uşor gârbovit. La ce te pricepi cel mai bine? 

— Am studiat legile. 

— Unde? 

— În provincia lepurelui. 

— În oraşul lui Thot poţi capătă o bună pregătire, dar mai 
ai multe de învăţat. Acum nu mai există guvernatori de 
provincie. Vizirul se îngrijeşte de toate, folosindu-se de 
legea lui Maat. 

— Şi unde aş putea dobândi noua învăţătură? 

— La şcoala de lângă clădirea vizirului. 

— Presupun că am nevoie de o recomandare. 

— Dacă munceşti bine, o vei obţine. 

În săptămânile următoare, purtările lui Iker ar fi putut 
servi oricui drept model. Se amestecă printre preoţii 
temporari, nu făcu nicio greşeală grosolană şi se strădui ca 
munca lui să nu bată la ochi. Apoi, înarmat cu 
recomandarea pe care i-o acordase mai-marele său, se 
prezentă la şcoală unde domnea o atmosferă dintre cele 
mai prielnice învăţăturii. Tovarăşii săi nu se arătară nici 
prietenoşi, nici dispreţuitori faţă de nou-venit care urmarea 
toate lecţiile cu multă atenţie. Fără îndoială, tânărul poseda 
cunoştinţele trebuincioase şi nu avea să fie trimis înapoi, 
aşa cum se întâmpla cu destui elevi. 

Nu departe de şcoală se înălța palatul regal, mereu păzit 
de un număr impresionant de soldaţi. 

În timpul unei pauze, un băiat slab şi vioi se apropie de 
Iker. 

— Eşti din Memphis? 

— Nu, din regiunea Tebei. 

— Se spune că e un ţinut minunat. 

— Teba e cu mult mai mică decât Memphis. 

— ţi place aici? 

— Am venit ca să învăţ. 

— Nu vei fi dezamăgit! Profesorii ne fac viaţa grea, dar 
ne împărtăşesc toate tainele meşteşugului nostru. Cei mai 
buni elevi vor ajunge în cele mai înalte slujbe ale 
administraţiei, şi asta nu-i puţin lucru, căci vizirul a pus 
ordine în toate treburile regatului. Dar va trebui să ne 
dovedim talentul. Nu mai poţi hoinări de colo-colo 
prefăcându-te că munceşti. Gata cu trândăveala! Nimeni nu 
e numit scrib pe viaţă şi se aude că e mai bine să te fereşti 
de furia lui Khnum-Hotep. lar faraonul nu se arată mai 
îngăduitor, aşa că nu are rost să te bizui pe iertarea sa. 

— Regele stă mult la Memphis? 

— Aşa e. În fiecare dimineaţa vizirul îi aduce la 
cunoştinţă cele mai însemnate pricini. De la unirea 

Egiptului, munca sa nu încetează niciodată. 

— L-ai zărit vreodată pe Sesostris? 

— De două ori, când ieşea din palat. Nu are cum să 
treacă nebăgat în seamă căci este cel mai înalt dintre 
egipteni. 

— De ce sunt soldaţi împrejurul palatului? 

— Din cauza lui Sobek Păzitorul, care răspunde de paza 
faraonului. E peste măsură de îngrijorat pentru viaţa 
regelui. Fără îndoială, se teme ca nu cumva unul dintre 
demnitarii dezamăgiţi să se atingă de Luminăţia Sa. Pe 
deasupra, în Syro-Palestina lucrurile se înrăutăţesc. Se pare 
totuşi că generalul Nesmontu stăpânește bine situaţia, dar 
cu luptătorii ăştia din umbră nu se ştie niciodată. Unul 
dintre ei ar putea fi atât de nebun, încât să încerce să-l 
omoare pe rege. 

23. 


— Lămureşte-mi toate acestea, Sobek, îi ceru vizirul 
Khnum-Hotep arătându-i un vraf de plângeri care se tot 
înmulţeau de câteva zile. 

Sobek  cercetă cu atenţie documentele. Căpitanii 
corăbiilor de măguri se plângeau de schimbarea, petrecută 
peste noapte, a rânduielilor călătoriei pe ape, de creşterea 
dărilor şi de purtările soldaţilor. 

— N-am dat eu aceste porunci. 

— Nu eşti mai-marele gărzilor din întreg regatul şi 
răspunzător de călătoriile pe Nil? 

— Nu tăgăduiesc. 

— Atunci înseamnă că nu-ţi supraveghezi oamenii! E 
grav, Sobek, peste măsură de grav! Din pricina acestor 
greşeli de neiertat, faima regelui riscă să nu mai rămână 
fără pată. Însăşi unirea Egiptului ar putea fi pusă la 
îndoială. Dacă trupele provinciilor fac legea, opresc 
corăbiile şi le jefuiesc, unde o să ajungem? Intoarcerea 
vremurilor când provinciile erau stăpânite de guvernatori s- 
ar putea petrece oricând. 

— Nu izbutesc să pricep ce se petrece. 

— Această mărturisire a neputinței tale mă nedumereşte. 
Te mai crezi demn de înalta slujbă pe care o ai? 

— Am s-o dovedesc. Aceste întâmplări nefericite vor 
înceta. 

— Aştept raportul tău şi pedepse pilduitoare. 

Sobek Păzitorul ieşi ca o furtună şi se puse îndată pe 
treabă, îşi trimise ofiţerii de încredere să strângă cât mai 
multe informaţii şi el însuşi se apucă să stea de vorbă cu 
căpitanii păgubiţi şi să le compare mărturiile. 

Şi în lumina celor aflate, adevărul ieşi la iveală. Aşa că 

Sobek se înfăţişă din nou vizirului. 

— Oamenii mei n-au încălcat poruncile, grăi el, în afara 
unui singur caz când au fost înşelaţi de nişte înscrisuri false. 

— Ce vrei să zici? 

— Că o ceată de răufăcători foarte iscusiţi încearcă să 
stârnească tulburări peste tot. 

— Au fost prinşi? 

— Din nenorocire, nu. 

— Nu-mi vine a crede. E adevărat? 

— Din nenorocire, da. 

— Pacea regatului e în primejdie? 

— Să nu ne gândim prea departe! se împotrivi Sobek. 
Sunt sigur că nu e vorba de o armată, ci doar de un grup 
mic, dar bine pregătit, şi care se mişcă iute. De acum 
înainte, la bordul fiecărei corăbii încărcate cu mărfuri se vor 
găsi două gărzi. Pe deasupra, am schimbat şi parolele. lar 
tu, vizirule, dă de ştire că rânduielile călătoriei pe Nil rămân 
aceleaşi şi că niciun căpitan nu trebuie să se lase păcălit 
dacă încearcă să-l mintă cineva. 

Khnum-Hotep se potoli. 

— Aceşti hoţi au legătură cu vraja aruncată asupra 
salcâmului din Abydos? 

— Nimic nu o dovedeşte. Nu e prima dată când au loc 
astfel de nelegiuiri, dar împlinirea poruncilor mele va 
readuce liniştea. Bineînţeles, urmărirea a început şi 
vinovaţii vor sfârşi în temniţă. 

— Totuşi, iată două neajunsuri care îi vor face pe mulţi să 
clevetească pe seama ta, Sobek. 

— Nu-mi pasă! 

— Mie da! Dacă nu vei face față acestei încercări, voi fi 
nevoit să iau măsuri. Nu uita că tu eşti răspunzător şi de 
paza faraonului. 

— Socoteşti că viaţa Luminăţiei Sale e ameninţată? 

— Îţi voi lua apărarea în continuare, dar nu am să mai 
îngădui şi alte greşeli. 

PET 
Iker îşi împărțea timpul între munca de preot temporar la 

templul lui Ptah şi lecţiile de la şcoala vizirului. Retras, 
harnic, câştigă în curând bunăvoința tuturor. Scribul se 
ţinea în preajma marelui preot, a păzitorului misterelor, a 
celui care se îngrijea de veşminte, a ritualiştilor, a scribilor 
contabili şi a celor care răspundeau de hambare şi turme. 
Dar toţi se purtau rece cu tinerii scribi, aşa că lker nu află 
de la niciunul ceea ce-şi dorea cel mai mult, şi anume care 
erau obiceiurile monarhului şi cum puteai să te apropii de 
el. Să nu forţeze lucrurile şi să pândească prilejul potrivit i 
se părea cea mai potrivită cale, dar cât timp mai trebuia să 
aştepte? 

La sfârşitul unei lecţii despre Casa Regelui şi însărcinările 
sale, profesorul le dădu învăţăceilor săi o veste care făcu 
să-i sară inima din piept tânărului scrib. Cei mai buni trei 
elevi vor fi prezentaţi Purtătorului sigiliului regal care 
obişnuia să-i conducă apoi înaintea faraonului. Cei trei 
scribi trebuiau să găsească şi să-i înfăţişeze monarhului 
propuneri pentru simplificarea respectării legilor. 

Iker aproape că nu mai dormea. Ca subiect, îşi alesese 
problema hambarelor, stăruind asupra nevoii de a aduna 
provizii în marile oraşe şi de a uşura împărţirea lor în timpul 
anilor secetoşi. Din pricina unor scrieri învechite, apăreau 
de multe ori nedreptăţi şi oamenii sufereau. 

Veni şi ziua în care cei trei aveau să fie aleşi. 

Primul nume rostit de profesor nu era al lui. Şi nici al 
doilea. Dar al treilea şi ultimul... 

Un elev îl lovi uşor cu cotul. 

— Dormi, Iker? S-ar zice că nu-ţi pasă! Totuşi, cu toţii am 
visat la clipa asta. Şi iată-te printre cei care-l vor întâlni pe 
faraon! 

Fără pizmă, cei mai puţin norocoşi îi felicitară pe 
învingători. 

Dar Iker nu se gândea decât la momentul când se va 
repezi asupra tiranului ca să-l înjunghie. 

PET 

Purtând mantii albe, de o curățenie desăvârşită, peruci 

scurte şi sandale din piele, cei trei învăţăcei vădeau o 

eleganţă reţinută, care le ascundea cu greu încordarea şi 
teama. 

Tocmai când să-şi strecoare pumnalul sub veşminte, Iker 
căzu pe gânduri. Oare nu cumva toţi care intrau în palat 
erau mai întâi controlaţi? Dacă ar fi găsit o armă asupra lui, 
l-ar fi arestat şi l-ar fi aruncat în temniţă. 

Nevoit să lase deoparte pumnalul, scribul căută alt mijloc 
de a-l lovi pe monstru. Trebuia să smulgă sabia unei gărzi şi 
să se năpustească asupra lui Sesostris cu iuţeala unui 
fulger. 

Ajunşi la palat, fură cercetaţi cu grijă pe toate părţile, 
apoi un secretar şi un soldat îi călăuziră până în sala de 
audienţe a lui Sehotep. 

— Să vorbiţi scurt, îi sfătui profesorul. Timpul Purtătorului 
sigiliului regal este preţios. 

Inaltul demnitar îi tulbură pe tinerii scribi. Primul se 
bâlbâi, al doilea uită cea mai însemnată parte a cuvântării 
sale, iar Iker înşiră ideile fără prea multă limpezime. 

— Spusele voastre nu sunt lipsite de interes, hotări 
Sehotep. Continuaţi să învăţaţi şi mai ales deprindeţi-vă să 
vă stăpâniţi mai bine. 

— Nu-i prezentaţi şi Luminăţiei Sale? se nelinişti 
profesorul. 

— Am renunţat la acest obicei. 

PET 

Iker trebuia să rezolve două probleme: să intre în palat 
cu pumnalul, apoi să-i fie îngăduit să se apropie de rege. Şi 
una, Şi cealaltă păreau de nedepășit. 

Dar scribul se încăpăţâna să nu se dea bătut. Până acum, 
oare soarta nu-i surâsese? Să locuiască la Memphis era 
lucru anevoios, şi totuşi porţile i se deschiseseră înainte. 

Aşa că se purtă şi în continuare ca un ucenic şi un preot 
model. Când profesorul său îi încredinţă noi sarcini, se 
supuse de îndată, iar când marele preot al templului lui 
Ptah îi ceru să-i ajute pe astronomi şi să-şi petreacă nopţile 
observând cerul, se învoi fără să şovăie. 

Această din urmă muncă îl bucură mult, căci de pe 

acoperişul templului se vedea palatul regal. Iker nu nota 
doar aşezarea aştrilor, ci şi venirile şi plecările gărzilor, cu 
speranţa că va găsi undeva un punct slab. 

Dar speranţa nu i se împlini. 

Noaptea nu erau mai puţini soldaţi decât ziua şi se 
schimbau cu aşa o iuţeală şi precizie, că niciun intrus nu ar 
fi reuşit să se strecoare printre ei. Sobek nu era un 
nepriceput, iar oamenii săi nici atât. 

Iker se gândi să-i pună mai multe întrebări celui 
însărcinat cu paza templului, ca să obţină mai multe 
amănunte despre obiceiurile gărzii personale a faraonului, 
dar se temu să nu fie privit cu ochi bănuitori. Dar atunci 
cum să afle ce se petrecea înăuntrul palatului şi în ce loc 
anume locuia faraonul? 

Să pătrundă înăuntru era, aşadar, peste putinţă. Îi 
rămânea doar posibilitatea să-l atace pe tiran în afara 
palatului. Dar şi pentru această ispravă trebuia să cunoască 
unde şi când anume pleca faraonul. Dar cum să facă să 
prindă de veste? 

ttt 

Când Gergu ieşi din lupanar, unde o prostituată siriană se 
arătase binevoitoare, paşii îi erau cam nesiguri. Cu toate 
acestea, regăsi drumul spre locuința lui Medes unde 
paznicul îi puse răbdarea la încercare, lăsându-l să aştepte. 
Apoi, clătinându-se, izbuti să ajungă în odaia de lucru a 
stăpânului său. 

— Mai bine te-ai aşeza, fu de părere Medes. 

— Mi-e sete. 

— Nişte apă îţi va fi de ajuns. 

— Apă, pentru a sărbători izbânda noastră? Având în 
vedere veştile pe care le aduc, merit vin şi încă din cel bun! 

Medes îi făcu pe plac. Infăţişarea lui Gergu îi dădu de 
înţeles că acesta încă nu-şi băuse pe de-a-ntregul minţile. 
Şi apoi era mai bine să nu-i clatine încrederea pe care 
tocmai o căpătase. 

— Totul merge de minune, zise Gergu după ce goli o 
cupă cu vin. Zarva se împrăştie repede şi se hrăneşte din 

clevetiri. Deşi n-am crezut, aţi avut dreptate când v-aţi 
gândit la Sobek. 

— l-ai plătit bine pe falşii soldaţi care au iscat tulburări pe 
Nil? 

— Am folosit mijlocitori şi toţi sunt mulţumiţi. Nimeni nu 
ne-ar putea învinui. Dar, deocamdată, nu mai avem cum să 
ne mărim avantajul, căci Sobek a dat porunci aspre. Pe 
fiecare corabie sunt acum gărzi, iar controalele au fost 
întărite. 

— Nu mai contează, ne-am atins ţinta. l-am pătat 
renumele lui Sobek Păzitorul. Chiar şi vizirul a început să se 
îndoiască de priceperea şi chiar de cinstea lui. 

— Îmi închipui cu plăcere furia lui Sobek! El, care se 
socotea de neatins, trăieşte acum un vis urât. 

— Să continuăm, hotărî Medes. 

— N-ar fi o... nechibzuinţă? 

— La ce servesc atunci aceste strădanii dacă ne oprim 
aici? Nu e de ajuns să-i facem zile fripte lui Sobek. Trebuie 
să scăpăm de el. 

Lui Gergu îi pieri pofta să mai bea. 

— Să avem răbdare, poate vizirul o să-l înlocuiască. 

— Nu are încă destule dovezi împotriva lui, şi Sobek 
rămâne încă aproape de rege. Noi trebuie să-i punem la 
îndemână dovezile josniciei lui Sobek. 

— Dar nu văd cum anume! 

— Cunoşti câţiva oameni îndrăzneţi, în stare să mintă 
fără să clipească? 

— Bineînţeles. 

— Atunci o să-l înlăturăm pe Sobek dându-i o lovitură 
grea, astfel încât bănuielile vizirului să se preschimbe în 
convingeri. 

ttt 

De fiecare dată când Libanezul se întâlnea cu 
Prevestitorul, îşi pierdea pofta de mâncare, într-atât i se 
stingea stomacul. Acest bărbat pe care nimic nu-l putea 
atinge, îl înspăimânta şi-l vrăjea în acelaşi timp. Încă de 
când omul-şoim voise să-l ucidă, lăsându-i în carne o urmă 

de neşters, negustorul ştiuse că avea să lucreze mereu 
pentru el şi că nu va izbuti să scape niciodată din puterea 
lui. Aşa că se împăcase cu soarta, încerca să dobândească 
un câştig cât mai mare şi să se poarte fără ascunzişuri cu 
stăpânul său. Indată ce-i ajungea la ureche o nouă veste, îl 
şi înştiinţa pe Prevestitor, căci acesta nu i-ar fi iertat nici 
întârzierea, nici neatenţia. 

Mesele joase nu mai erau încărcate cu dulciuri, pernele 
fuseseră ascunse, iar odaia părea mai sobră. Prin toate 
mijloacele, Libanezul încerca să nu-i ofere Prevestitorului 
prilej să-l dojenească. 

— Dă-mi sare! 

— Indată, stăpâne! 

Prevestitorul aruncă o privire dispreţuitoare asupra sălii 
de primire a Libanezului. La ce servea această bogăţie? 
Noua orânduire, în care va domni credinţa adevărată, o va 
stârpi cu desăvârșire. 

Negustorul se întoarse aducând o tavă. 

— lată floarea oazelor. 

Prevestitorul îşi potoli setea cu spuma lui Seth. 

— Ce ai să-mi spui? 

— Nu sunt decât zvonuri, dar atât de stârnitoare, încât nu 
le lipseşte un sâmbure de adevăr. Căpetenia gărzilor 
întregului regat, Sobek Păzitorul, e bănuit că împiedică 
libera trecere a oamenilor dintr-o provincie în alta şi că a 
schimbat după bunul său plac rânduielile privind călătoriile 
pe Nil. Focul a fost înăbuşit, dar legăturile lui cu Khnum- 
Hotep se înrăutăţesc de la o zi la alta. 

— După părerea ta, am putea să-l cumpăram pe acest 
Sobek? 

— Cu siguranţă că nu. E aspru, cinstit şi devotat 
faraonului. Cineva încearcă să-i strice renumele ca să-l facă 
să-şi piardă slujba. 

— Ai idee cine? 

— Nu, stăpâne. Am început unele cercetări, dar nu sunt 
încredinţat că vor duce la ceva. Cel care a îndrăznit să se 
atingă de Sobek Păzitorul e plin de venin, dar prudent. 

— Şi vizirul se lasă înşelat de aceste false învinuiri? 

— Nu prea cred, dar Khnum-Hotep veghează asupra 
respectării legilor şi faima sa de om aspru nu e vorbă goală. 
Dacă va găsi o dovadă întemeiată, adică bine plăsmuită şi 
demnă de crezare, va fi nevoit să-l dea afară din slujbă pe 
Sobek. Şi, odată înlăturat, întreaga apărare va fi desfiinţată 
în scurt timp. lar Sesostris va putea fi lesne atacat. 

24. 


Lui Iker îi plăcea începutul zilei în templu. După 
purificarea din zori, lua parte la aducerea ofrandelor, ceea 
ce îi dăruia câteva clipe de seninătate, care îl surprindeau 
de fiecare dată. Privind lacul sacru, dădea uitării neliniştile 
şi groaznicul său plan. Viaţa redevenea iar plină de armonie 
şi tihnă, ca şi cum răul nici nu exista. 

Dar ritualul se isprăvea şi realitatea i se înfăţişa iar 
înaintea ochilor. 

— Îmi pari obosit, observă marele preot. E timpul să 
încetezi cu ajutorul dat astronomilor. Am pentru tine o nouă 
însărcinare, care riscă să nu fie pe placul unui iubitor al 
legilor şi scrierilor frumoase. Totuşi, un scrib nu trebuie să 
ştie oare cât mai multe? 

— Porunciţi şi am să mă supun. 

— Socot ascultarea drept o însuşire dintre cele mai 
însemnate, şi tu nu eşti lipsit de această virtute. Începând 
de azi, te vei îngriji de controlul cărnii. 

Deşi nu i se împotrivi, această hotărâre îl întristă adânc 
pe tânărul scrib, căci nu putea îndura să vadă cum erau 
omorâte animalele. Se gândi la Vânt-de-Miazănoapte pe 
care fusese nevoit să-l părăsească la Kahun, convins că 
Sekari avea să-i poarte de grijă. 

Cu chipul palid şi picioarele grele, Iker se duse la atelierul 
unde se făceau sacrificiile, alcătuit dintr-un abator şi o 
măcelărie unde lucrau bărbaţi voinici, între care nu şi-ar fi 
găsit locul nici cei nevolnici, nici cei milostivi. Obişnuiţi să 
vadă moartea zilnic şi să înfrunte ultima privire a vitelor 
care pricepeau ce le aşteaptă, nu se amestecau bucuroşi cu 
scribii în veşminte albe de in. 

Iker sosi tocmai când oamenii îşi îngăduiseră o clipă de 

odihnă. Măcelarii mâncau cu poftă bucăţi de carne friptă şi, 
fără să se oprească din mestecat, îl cântăriră pe nepoftit cu 
ochi bănuitori. 

— Cine eşti? îl întrebă mai-marele măcelarilor, un bărbat 
zdravăn, de vreo cincizeci de ani, cu părul alb şi pieptul 
scos în afară. 

— Iker, şi mă voi îngriji de controlul cărnii. 

— Încă un zgârie-tăbliţe care ne ia drept hoţi. Ai mâncat? 

— Nu mi-e foame. 

— Nu ti-ar plăcea nişte coaste fripte? 

— Ba da, dar... nu acum. 

— Ceea ce facem te dezgustă, aşa-i? Nu eşti singurul, 
fiule! însă trebuie să existe şi unii în stare să omoare 
animalele şi să hrănească fiarele care suntem noi, oamenii. 

— Nu vă dispreţuiesc munca, pe care eu, recunosc, n-aş 
putea-o împlini. 

Măcelarul îl bătu pe umăr. 

— Fii pe pace, nici nu-ţi cere nimeni una ca asta! Haide, 
mănâncă! Apoi îţi vom spune numele noastre şi ce-am 
lucrat dimineaţă. 

Iker trebui să înveţe să deosebească muşchii, splina, 
ficatul, măruntaiele şi toate celelalte părţi ale corpului 
vitelor. Apoi verifică raportul doctorului de animale care 
cerceta sângele acestora ca să se asigure ca nu sunt 
bolnave. Iker se obişnui puţin câte puţin cu locul acesta 
aparte, unde domnea curăţenia cea mai deplină. Dar 
niciodată tânărul nu stătu să se uite cum erau doborâte 
animalele de cel puţin patru oameni, printre care şi mai- 
marele măcelarilor, singurul împuternicit să taie gâtul vitei 
ca să-i curme suferinţele. 

Între Iker şi muncitori se născu în cele din urmă 
încrederea şi respectul. El se ferea să-i bată la cap sau să-i 
stânjenească, iar ei îl priviră cu mai multă bunăvoință. 

Într-o seară, la sfârşitul zilei de muncă, mai-marele 
măcelarilor şi tânărul scrib se aşezară alături, bând bere şi 
ospătându-se cu carne uscată. 

— Unde ţi-ai deprins meşteşugul? îl întrebă bărbatul pe 

Iker. 

— În provincia Oryx, apoi la Kahun unde am devenit şi 
preot temporar al lui Anubis. 

— Anubis  şacalul... care curăţă deşertul de leşuri, 
preschimbându-le în energia trebuincioasă vieţii. Are să te 
mire, fără îndoială, dar află că şi eu sunt preot, ca orice 
căpetenie a măcelarilor, căci cele ce se petrec aici urmează 
îndeaproape ritualurile. Cruzimea nu-şi găsește loc în inima 
mea şi nici mâna mea nu o cunoaşte. Îi mulţumesc 
animalului că ne oferă viaţa sa ca s-o lungim pe-a noastră. 
Preotesele lui Hathor ne protejează munca, nelipsită de 
primejdii, totuşi. 

— Te gândeşti la mişcările neaşteptate pe care le pot 
face animalele? 

— Nu, căci ştim cum să le legăm cu frânghii. Vorbesc de 
înfruntarea lui Seth, cel atât de temut. 

— Şi când se petrece aceasta? 

— De fiecare dată când atingem copita stângă din faţă, 
care închide în ea o putere de neînchipuit. Priveşte cerul şi 
vei înţelege. Sacerdoţii înfăţişează această copită la poarta 
lumii de dincolo pentru ca ea să se deschidă şi să lase 
sufletele celor înviaţi să treacă. Dacă ritualul nu ar fi 
îndeplinit, poarta ar rămâne închisă, iar focul lui Seth ar 
pârjoli tot regatul. 

Aceste dezvăluiri îl nedumeriră pe scrib. 

— Dacă sufletele faraonilor sălăşluiesc în stelele ce 
înconjoară Steaua Polară înseamnă că se află sub protecţia 
lui Seth? 

— Ele se hrănesc din forţa ei, ca faraonul din talerele pe 
care i le duc eu. 

— İl cunoşti pe... Sesostris? 

— A-I cunoaşte e mult spus, dar am cu adevărat onoarea 
să-l văd o dată pe săptămână atunci când stă în Memphis. 
În aceasta seară, vrea să mănânce singur. Eu şi ucenicul 
meu îi vom pune înainte o carne plină de energie. 

Auzind aceste vorbe, Iker ştiu că descoperise mijlocul 
prin care se putea apropia de tiran. Trebuia însă să rămână 

liniştit, să nu-şi trădeze nerăbdarea sau bucuria. 

— Grea răspundere... Nu-ţi este îngăduit să-l 
dezamăgeşti pe Luminăţia Sa. 

— E datoria mea să-mi fac bine treaba. 

— Se spune că regele nu se arată îngăduitor. 

— Să fii sigur de asta! Te striveşte prin înălţimea sa şi 
nimeni nu-i poate îndura privirea. Când grăieşte, vocea sa 
adâncă îţi străpunge sufletul şi te simţi mic şi neînsemnat. 
Şi nimic nu pare să-i tulbure stăpânirea de sine, care e mai 
presus de puterile unui om. Şi nu mai pomenesc de forţa 
lui... înţelepţii care l-au ales ca faraon nu s-au înşelat. 

— Din fericire, îndrăzni Iker să zică, e bine păzit. 

— Cu măsurile de apărare rânduite de Sobek, căpetenia 
gărzilor, Sesostris nu are a se teme de nimic! Doar 
persoanele cunoscute pot pătrunde până la el. Chiar şi eu şi 
ucenicul meu suntem controlaţi de mai multe ori înainte de 
a ni se da voie să intrăm în camerele Luminăţiei Sale. 

De frică să nu trezească neîncrederea măcelarului, Iker 
schimbă vorba. Nu ştia acum destul pentru a-şi întocmi un 
plan care să aibă sorţi de izbândă? 

— Mulţi vorbesc că ar izbucni un război în Syro-Palestina. 
Crezi că e cu putinţă? 

— Deloc. Regele e îndreptăţit să treacă la fapte în 
Canaan care nu duce lipsă de răzvrătiți. Oamenii ăştia nu 
se gândesc decât să pricinuiască necazuri, chiar spre 
propria pagubă. Dar un general călit ca Nesmontu o să le 
rupă oasele. Ce zici de carnea asta friptă? 

— N-am gustat vreodată una mai bună. 

— E felul de mâncare preferat al regelui. 

— Ai mult noroc că poţi să-l întâlneşti. 

— Dacă vei deveni ucenicul meu vei avea şi tu norocul 
ăsta! 

— Nu sunt decât un scrib, care n-o să fie niciodată în 
stare să ajungă măcelar. 

— Ca să mă însoţeşti la palat şi să duci un taler, n-ai 
nevoie să înveţi acest meşteşug. Dacă ajutorul meu va 
pleca, am să te iau cu mine, măcar o dată. Luminăţia Sa se 

va bucura să cunoască un scrib tânăr şi strălucit. 
ttt 

Nas-Subţire isprăvi de cusut vela micii sale corăbii care îi 
îngăduia să ajungă în oraşul vecin, unde urma să-şi vândă 
oalele. In satul său, situat la două zile de traversat pe Nil, 
gospodăriile erau bine înzestrate, dar celor care locuiau la o 
oră de aici le lipseau vasele mari şi trainice. Două gărzi 
intrară în vorbă cu el. 

— Tu eşti Nas-Subţire? 

— Eu sunt. 

— Şi eşti olarul satului? 

— După cunoştinţele mele, nu mai există un altul. 

— Corabia asta e a ta? 

— Într-adevăr. 

— Trebuie să-ţi împlineşti mai înainte corvezile. 

— Corvezile... care corvezi? 

— O să vezi. 

— Ba n-o să văd nimic! Sunt meşter şi nu mă supun 
corvezilor decât atunci când e neapărată trebuinţă, de 
obicei la repararea digurile înainte de inundație. Dar acum 
nu e vremea ei. 

— Acestea sunt noile porunci. 

— Date de cine? 

— De Sobek Păzitorul, căpetenia tuturor gărzilor din 
regat. 

— Şi ce vrea Sobek al vostru? 

— Ţi-am spus, o să vezi. 

— Nici nu mă gândesc. 

— Dacă te împotriveşti, îţi luăm corabia. 

— Încercaţi numai, că vă arăt eu! 

Dar, cu o lovitură de baston, unul din soldaţi seceră 
picioarele lui Nas-Subţire. Apoi celălalt se aruncă asupra lui 
şi-l ţintui la pământ. 

— Stai liniştit, prietene, că de nu, îţi crăp capul! 

Infricoşat, Nas-Subţire îi privi pe cei doi îndepărtându-se 
în corabia sa. 

Fusese jefuit, atacat, rânit... Dar nu avea să se dea bătut. 

FET 

După ce stătu îndelung de vorbă cu faraonul, vizirul 
Khnum-Hotep încercă un sentiment de descurajare în faţa 
grămezii de dosare pe care trebuia să le citească. Să pună 
la punct o nouă administraţie, să lupte împotriva 
demnitarilor necinstiţi, să facă pe fiecare să lucreze cât mai 
bine, să asigure fiecărui egiptean un trai mulţumitor, să nu 
favorizeze nicio provincie erau doar câteva dintre sarcinile 
sale pe care Sesostris le socotea de primă importanţă. 
Regele însuşi muncea din greu, fără să-şi uite îndatoririle 
zilnice legate de ritualuri. Vizirul se lupta cu toate celelalte, 
ajutat de membrii Casei Regelui. 

Cei care-şi închipuiau că poziţia lui înaltă îi aducea numai 
avantaje erau proşti sau naivi. Slujba lui avea, după cum 
fusese prevenit, amărăciunea  fierii. Dar Khnum-Hotep 
resimțea o bucurie adâncă atunci când vedea domnind 
legea lui Maat şi când izbutea să facă dreptate, fără să ţină 
seama dacă împricinatul era om sărman sau înstărit. 

— Câte cereri de audienţă sunt azi? 

— Douăzeci, îi răspunse secretarul său. 

— Pricini grave? 

— La prima vedere, nu. În afară de un meşter a cărui 
istorisire pare atât de ciudată încât, neîndoielnic omul nu e 
în toate minţile. 

— Lasă-l să intre primul. Dacă e nebun, voi termina 
degrabă cu el. 

Meşterul nu îndrăznea să păşească în odaia de lucru a 
vizirului, aşa că secretarul se văzu nevoit să-l împingă de la 
spate. 

— Cum te cheamă? îl întrebă Khnum-Hotep. 

— Nas... Nas-Subţire. 

— Ce meserie ai? 

— Olar. 

— După raportul pe care-l am sub ochi, primarul din satul 
tău a socotit că nu e în stare să-ţi facă dreptate şi te-a 
sfătuit să mergi la judecătoria provinciei, dar nici acolo n-ai 
găsit înţelegere. Prin urmare, ceri ajutorul vizirului. Faptele 

trebuie să fie foarte grave. 

— Sunt! 

Ştiind că un alt asemenea prilej nu i se va mai ivi, Nas- 
Subţire vorbi iute, învălmășindu-și cuvintele. 

— Am fost atacat, m-au omorât în bătaie şi mi-au furat 
corabia. Erau doi, înarmaţi cu bastoane. M-au ameninţat că 
mă omoară dacă mă împotrivesc. Şi toate astea din cauza 
corvezii! Dar nu e încă timpul ei şi de aceea n-am vrut să... 

— Cine erau cei doi oameni? 

— Două gărzi. 

— Două gărzi! Eşti sigur? 

— Da, stăpâne. Împlineau poruncile lui Sobek Păzitorul. 

Faţa vizirului se întunecă dintr-odată. 

— Te învoieşti să repeţi tot ce mi-ai povestit jurând pe 
numele faraonului că spui adevărul? 

Nas-Subţire repetă şi jură. 

— Incotro au luat-o? 

— Spre miazănoapte. O să... faceţi dreptate? 

— Statul îţi dă o corabie nouă, grâu, bere, ulei şi 
veşminte. O să fii dus la un doctor care să-ţi îngrijească 
rănile. Toate cheltuielile o să le plătesc eu. 

— Sobek va fi pedepsit? 

— Dreptatea îşi va urma cursul. 

PrF 

Ştiind descrierea corăbiei furate, a cârei velă purta 
numele lui Nas-Subţire, scribii se prezentară la intrarea în 
port folosită doar de gărzile Nilului şi de vasele lor. 

— Ce căutaţi? îi întrebă un paznic morocănos. 

— Control general. 

— Aveţi împuternicire scrisă din partea lui Sobek? 

— Cea a vizirului e de ajuns. 

— Eu nu mă supun decât poruncilor lui Sobek. 

— lar el se supune vizirului. Dă-te la o parte! Dacă nu, te 
arestam. 

Neavând încotro, omul îi lasă să treacă. 

Scribilor nu le trebui mai mult de o jumătate de oră ca să 
descopere corabia lui Nas-Subţire ascunsă printre cele ale 

gărzilor. 

25. 


— Ce s-a mai întâmplat, Khnum-Hotep? 

— De data aceasta, Sobek, e într-adevăr ceva grav. Un 
olar, Nas-Subţire, a fost bătut şi jefuit de două gărzi care îţi 
împlineau ordinele privitoare la corvezi. 

— Dar nu e timpul lor şi n-am dat niciodată asemenea 
porunci. 

— Am dovada. 

— Care dovadă? 

— Cei doi hoţi au furat corabia olarului, care a fost găsită 
apoi în portul gărzilor. 

— E o păcăleală! 

— Faptele sunt fapte, Sobek. Printre oamenii tăi se află 
cel puţin doi răufăcători. Vreau să cred că ai fost înşelat, 
dar vinovaţii trebuie arestaţi, şi încă iute. Dacă nu, vei fi 
socotit răspunzător de tâlhăria aceasta. 

Protectorul îşi lăsă deoparte toate celelalte sarcini şi 
începu o cercetare amănunţită printre subordonații săi. 

ttt 

Aveau fruntea îngustă, privirea stinsă şi umeri de 
lucrători în port, dar acum erau bogati. Gergu dăduse 
fiecăruia câte un sac de piele plin cu pietre semiprețioase, 
pe care aveau să le vândă la un preţ bun. 

— Pentru o treabă aşa uşoară, ne-ai plătit prea bine, 
recunoscu cel mai în vârstă. Am făcut noi altele şi mai rele 
decât să batem un olar, să-l speriem şi să-i furăm corabia. 

— Dar să o duci în portul gărzilor şi să o legi acolo e 
primejdios. 

— Nu ne-am ostenit prea tare, căci noaptea a fost fără 
lună, iar paznicul - cu desăvârșire beat. Dacă mai aveţi 
vreo treabă din asta aşa lesnicioasă, daţi-ne de veste. 

— Îmi pare rău, grăi Gergu, dar e mai bine să nu ne mai 
vedem. In schimb, la Sichem, unul dintre prietenii mei are o 
surpriză pentru voi. 

— Un câştig mai mare? 

— Mult mai mare. 

— Ca să poţi trece de Zidurile Regelui trebuie să ai 
anumite înscrisuri. 

— lată o tăbliță pe care s-o arătaţi străjilor şi nu veţi 
întâmpina greutăţi. 

Bărbatul strecură tăbliţa sub veşmintele sale. 

— Cum îl cheamă pe prietenul tău? 

— Duceţi-vă direct la primărie, căci el vă aşteaptă acolo. 

Tâlharul înţelese: era vorba de însuşi primarul, un 
nemernic ca atâţia alţii! Fără îndoială, lucrând pentru Gergu 
aveau să ajungă departe. 

Din vârful unei movile de pământ, ascuns printre frunzele 
unui ba/anite?, Gergu îi privi pe cei doi netrebnici mergând 
liniştiţi spre hotar. 

Niciunul, nici celalalt nu ştiau să citească. 

Când aveau să arate documentul unui soldat, acesta va 
începe să urle la ei. Va urma apoi o încăierare din care cei 
doi neisprăviţi vor ieşi poate biruitori. Dar, când vor încerca 
să fugă, zece arcaşi îi vor lua drept ţinta şi nu vor da greş. 

Pe tăbliță scria: „Moarte armatei egiptene, trăiască 
răzmeriţa din Canaan”. 

Şi aşa vor dispărea pentru totdeauna cei care-l atacaseră 
pe olar. Şi nimeni nu va putea face o legătură între ei şi 
leşurile acestor răzvrătiți. 

trr 

— Cum adică, dormeai? se răsti Sobek. 

— Da, comandante. 

— Şİ ai dormit toată noaptea, în loc să supraveghezi 
portul? 

— Nu toată... În sfârşit, aproape toată, comandante. N- 
aveam cum să bănuiesc ceva... E totuşi portul gărzilor, 


? Balanites aegyptiaca - arbore sau arbust bogat ramificat, care creşte 
în Sahara (n.tr.). 

nimeni n-ar îndrăzni să vină aici! 

— Ai băut? 

— Alcool de curmale şi încă din cel mai bun! 

— Cine ţi l-a adus? 

— Nu ştiu. L-am găsit în odăiţa mea. Am gustat din el şi 
ştiţi cum e... Te plictiseşti, afară e frig. De obicei însă, ţin 
mai bine la băuturi. 

l-au dat somnifere tâmpitului ăstuia, gândi Sobek. 

Cel care pusese totul la cale nu era deloc prost şi nu 
lăsase nimic la voia întâmplării. Sobek era prins în capcană 
dacă nu izbutea să-i găsească pe făptaşi. 

Dar era vorba de doi membri ai pazei sau de răufăcători 
plătiţi? 

Păzitorul făcu o mulţime de cercetări neplăcute, luându-i 
el însuşi la întrebări pe toţi, iar oamenii săi de încredere nu 
statură nici ei cu mâinile în sân, sperând să găsească o 
urmă cât de măruntă. 

Şi foarte repede se răspândi vorba că în rândul gărzilor 
regatului apăruseră mari nereguli. 

ttt 

Beat, sirianul se urcă pe masa de la cârciumă şi începu 
să danseze cu grația unui hipopotam. 

Ceilalți băutori îl aplaudară. 

— L-am învins pe Sobek! El care se credea mai tare decât 
toți. O lovitură zdravănă în coaste şi gata, se prăbuşeşte! 
Cel mai tare eu sunt! 

Urmă apoi un şir lung de vorbe fără înțeles care stârni 
râsul beţivilor. 

Dar un apar, cea mai bună iscoadă a Libanezului, îl 
ascultă cu atenție. Bând puţin, aşa cum făcea şi în alte 
cârciumi, aduna de ici de colo informaţii care ar fi putut să-l 
lămurească în privinţa nenorocirii ce-i lovise pe mai-marele 
gărzilor regatului. 

Poate că acum nu era vorba decât despre lăudăroşenia 
unui petrecăreţ, dar aparul nu obişnuia să treacă nimic cu 
vederea. Aşa că, atunci când cârciuma se închise, o luă pe 
urmele sirianului care, cu mare osteneală, abia izbutea să 

se ţină pe picioare. 

lar pe o străduţă întunecată, chiar îl sprijini să nu cadă. 

— Mulţumesc, prietene! Din fericire, mai există oameni 
de ispravă... Nu ca Sobek ăsta! Dar i-am arătat eu lui. 

— Tu singur? 

— Eu singur. În sfârşit, aproape... O mică trupă bine 
unită. Dacă ai şti... Ne-am dat drept gărzi. Ar fi trebuit să 
vezi mutra căpitanului corăbiei cu grâne... Ne-a crezut... 
Ce-am mai râs, mai ales că am fost bine plătiţi, cu condiţia 
să nu suflăm un cuvânt. Aşa că, bagă de seamă, prietene: 
nu ţi-am spus nimic. 

— N-am auzit niciun cuvânt. Dar ceilalţi îşi ţin gura? 

— Ceilalţi au dispărut. Trebuia să ne întâlnim ca să 
sărbătorim căderea lui Sobek, dar n-au venit. 

— Dar tu unde stai? 

— Depinde de seară. N-au să pună uşor mâna pe mine! 

— Cine v-a plătit? 

Sirianul îşi îndreptă spatele şi ridică degetul arătător spre 
cer. 

— E cel mai mare secret! Oricum, omul nu era un 
sărăântoc. 

Neîndoielnic, nenorociţii însărcinaţi să-l distrugă pe 
Sobek fuseseră înlăturați ca să nu dezvăluie adevărul şi să 
dovedească astfel nevinovăția căpeteniei gărzilor. Dar se 
vede treaba că unul, beat şi vorbăreţ, scăpase. Grijuliu, 
aparul şterse şi această urmă înainte de a porni spre 
Libanez. 

ttt 

Cum să rezişti în faţa unor prepelite scăldate în sos brun 
în care se amestecau armonios zeci de mirodenii? Acest al 
doilea fel de mâncare fusese servit după un peşte gras şi 
avea să fie urmat de mai multe dulciuri născocite de 
bucătarul său. Libanezul dădu uitării cumpătarea şi se lăsă 
în voia plăcerii fără seamăn a gustului, gândindu-se la 
noutăţile aduse de apar. 

De-acum nu mai încăpea nicio îndoială. Sobek Păzitorul 
căzuse pradă unei uneltiri. Veştile erau bune. Mai rămânea 

de aflat cine pusese totul la cale, dar fără a-i atrage atenţia 
şi a-i stârni mânia. Aşa că Libanezul le ceru iscoadelor sale 
să fie cu mare băgare de seamă, căci orice faptă 
necugetată putea să-i ducă pe toţi la pierzanie. 

O masă îmbelşugată, stropită cu vin roşu a cărui aromă 
încânta cerul gurii şi reînnoia sângele, făcea gândirea mai 
ageră. Dintre toate informaţiile strânse de oamenii săi, una 
îl îngrijora pe Libanez: corăbiile tâlhărite cărau grâne. Cine 
ar fi putut, aşadar, să le cunoască drumul şi să ştie unde să 
le iasă înainte, în afară de doi oameni? 

Unul era căpetenia gărzilor Nilului şi fusese ales pentru 
această slujbă chiar de Sobek. Aşa că de ce ar fi dorit să-i 
pricinuiască acestuia vreun neajuns? 

Cel de-al doilea însă avea ceva de câştigat. Era Gergu, 
responsabilul principal al hambarelor. lar în spatele lui 
Gergu se găsea Medes, Secretarul Casei Regelui. 

lar dacă Medes se dovedea capul uneltirilor, Libanezul 
nu-şi putea continua căutările fără să-l anunţe pe 
Prevestitor. 

ttt 

— Dacă ai cerut să mă vezi, îi spuse vizirul lui Sobek, 
Înseamnă, fără îndoială, că investigațiile tale au dat roade. 
Sper că dintre cele mai bune. 

— După părerea mea, da. 

— Care sunt numele celor doi vinovaţi? 

— Nu ştiu, dar cu siguranță nu se numără printre gărzile 
regatului. 

Vocea lui Khnum-Hotep se înăspri. 

— Vorbe fără rost! Te ascunzi după degete Sobek! 
Dovezile sunt copleşitoare. Dacă te încăpăţânezi să-ţi aperi 
oamenii, vei fi socotit drept părtaşul lor. 

— Nu apăr pe nimeni. Dar căutările făcute fără pic de 
înţelegere sau bunăvoință n-au izbutit decât să dea naştere 
neîncrederii şi duşmăniei. 

— Atunci nu am de ales. Sunt nevoit să te învinuiesc de 
cele petrecute şi să te izgonesc din slujbă. 

— Sunt ţinta unor uneltiri, iar tu ai luat o hotărâre 

nedreaptă. 

— Dacă nu te-aş pedepsi, aş batjocori dreptatea şi 
puterea regală ar slăbi. 

— Faci o mare greşeală, vizire. 

— Până când vei fi judecat, mai ai destul timp să-ţi 
dovedeşti nevinovăția. Dar de acum înainte nu vei mai fi 
comandantul gărzilor. Şi cred că e bine ca oamenii tăi de 
încredere să nu se mai îngrijească de paza faraonului. 

Sobek păli. 

— Din ce pricină? 

— Să presupunem că răufăcătorii aceia fac parte din 
garda personală a regelui pe care tu ai alcătuit-o şi care ţi 
se supune. N-ar fi o nesăbuinţă să le lăsăm mână liberă? 

— Dar înţelege odată! Un ticălos încearcă să mă distrugă 
ca să se poată atinge de faraon. 

Khnum-Hotep cugetă îndelung. 

— E cu putinţă, într-adevăr, şi voi lua toate măsurile 
trebuincioase ca viaţa Luminăţiei Sale să nu fie primejduită. 
Dar şi un alt lucru e demn de crezare: apropiații 
comandantului gărzilor regatului şi-au închipuit că pot 
săvârși orice nelegiuire fără teama de pedeapsă pentru că 
mai-marele lor le ia apărarea. O asemenea neruşinare e 
semnul unei decăderi de neîngăduit. lar datoria mea e să o 
împiedic. 

— Mai am voie să-l văd pe rege? 

— Asta ar putea isca bănuiala că el nu se împotriveşte 
uneltirilor tale. lar faraonul nu pune niciodată piedici în 
calea dreptăţii. 

— Te preţuiesc mult, Khnum-Hotep. Dar tu nu mă cunoşti 
deloc, iar acum te laşi înşelat. 

— Nădăjduiesc din toată inima să fie aşa. 

ttt 

— Gata! strigă Gergu victorios. Sobek Păzitorul a fost pus 
sub învinuire de vizir pentru lovituri, furtul corăbiei şi 
pentru că a profitat de slujba încredințată de faraon. Am 
ajuns departe, nu? 

— Khnum-Hotep vrea să dea o pildă şi să dovedească 

poporului că înalții demnitari sunt cinstiţi, fu de părere 
Medes. Dar mai trebuie ca Sobek să fie condamnat. 

— Nu mai are cum să scape. Dovezile sunt zdrobitoare, 
iar olarul nu-şi ia vorbele înapoi. Micii mei hoţi s-au 
descurcat bine. 

— Nu e nicio primejdie dinspre partea lor, Gergu? 

— Niciuna. Aşa cum mă aşteptam, soldaţii care păzesc 
hotarul i-au ucis. N-am lăsat nicio urmă. 

— Sobek va încerca să-şi dovedească nevinovăția. 

— Nu are cum, vă asigur. Socotelile au fost încheiate, iar 
mai-marele gărzilor - înlăturat. 

— Vizirul va numi în locul lui mai mulţi comandanţi şi îi va 
controla el însuşi. Şi, pentru început, se va isca o frumoasă 
dezordine de care noi vom profita ca să ne înfăptuim 
planurile. 

Înflăcărarea lui Gergu se stinse. 

— N-ar fi mai bine să-i atacăm mai întâi pe membrii Casei 
Regelui? Căderea lui Sobek îi va slabi şi pe ei şi... 

— Fără Sobek, Sesostris va deveni o pradă uşoară. Garda 
personală a faraonului, credincioasă Păzitorului, va fi 
schimbată de îndată. Deci, chiar înăuntrul palatului putem 
să-l lovim. 

— Dar niciunul din noi nu... 

— Te codeşti, Gergu? 

— Să-l omori pe faraon... E din cale-afară de primejdios! 

— Când gărzile alese de Sobek vor fi izgonite, o să-i 
cumpărăm pe cei care le vor lua locul. Şi atunci, drumul va 
fi liber. 

— Nu-mi cereţi prea mult, stăpâne! 

Medes nu se amăgea. Se putea bizui pe Gergu pentru 
treburi ascunse, dar acest slujitor de încredere n-ar fi avut 
niciodată curajul să-l omoare pe Sesostris. 

— Ai dreptate, nici tu, nici eu nu trebuie să fim 
amestecați. Aşadar, să căutăm un om priceput care nu se 
teme de nimic. 

— La cine vă gândiţi? 

— Încă nu-l cunoaştem, dar tu ai să-l afli, Gergu, 

scotocind prin cârciumi, pe chei şi prin cartierele sărace. 
Găseşte un om care nu se dă în lături de la nimic şi care 
visează să se îmbogăţească într-o singură noapte. 

— Dacă e prins, o să spună tot. 

— N-are să scape cu viaţă, fie că-şi face treaba până la 
capăt, fie că nu. Ori gărzile îl vor dobori înainte să 
părăsească palatul, ori îl ucidem noi când va veni să-l 
plătim. 

26. 


Cele prevăzute de Medes se împliniră pas cu pas. 

Singur, adâncit în gânduri negre, Sobek se învârtea ca o 
fiară în cuşcă, temându-se că nu-şi va mai regăsi vreodată 
libertatea. Porţile se închideau una după alta şi se simţea 
lipsit de sprijinul faraonului. „Nu iese fum fără foc”, şopteau 
mulţi, chiar şi din rândurile gărzilor. Poate că Sobek 
Păzitorul nu era chiar un om fără pată. Ilmbătat de atâta 
putere, se aşezase oare mai presus de legi, crezându-se de 
neatins? 

Învinuitul nu ştia unde să mai caute, căci nu avea la 
îndemână nicio bănuială, nicio urmă, fie ea cât de ştearsă. 
Oricât şi-ar fi scormonit mintea, se vedea legat de mâini şi 
de picioare. Târât prin noroi în timpul unei judecăţi, când 
cei pizmuitori, dezamăgiţi şi înăcriţi vor scorni noi plângeri 
împotriva lui, avea să fie osândit la o pedeapsă cumplită. 

În faţa unei asemenea nedreptăţi, ar fi trebuit să încerce 
să părăsească Egiptul. Dar Sobek nu voia să se poarte ca 
un laş. Pe deasupra, o astfel de faptă i-ar fi dovedit 
vinovăția. Nu-i mai rămânea decât să spere într-o minune. 

Lovit drept în inimă, văzu cum e distrusă munca lui de 
ani întregi. Bănuiţi că ar fi înţeleşi în taină cu comandantul 
lor, membrii gărzii personale a faraonului şi ai străjilor 
palatului fuseseră mutaţi în alte provincii şi înlocuiţi cu 
soldaţi care nu aveau pregătire necesară pentru a ţine 
piept unui atac neaşteptat. În plus, rivalitatea dintre 
căpeteniile lor, care încercau să-şi atragă favorurile 
vizirului, stricase rânduiala patrulelor, a rondurilor şi a pazei 
palatului. 

Sobek se temea de tot ce putea fi mai rău. 

FET 

Iker şi mai-marele măcelarilor se înțelegeau în chip 
desăvârşit. Deşi privea cu alți ochi greutăţile şi partea 
rituală a muncii acestora, tânărul scrib nu avea niciodată să 
fie în stare s-o împlinească. Dar nici nu i se cerea altceva 
decât să țină cu atenţie socoteala bucăţilor de carne sortite 
zeilor şi din care nimeni nu trebuia să fure. 

O zi pe săptămână, meşterul măcelar lipsea de la lucru 
ca să ia parte la ceremonia din templul lui Hathor, 
împreună cu doamnele Locaşului Salcâmului, a cărui mare 
preoteasă nu era alta decât regina. 

Pe când se ospătau cu muşchi fript, Iker prinsese curaj 
să-i pună întrebări măcelarului. 

— i se întâmplă să stai de vorbă cu regina? 

— Când locuieşte la Memphis conduce ritualurile şi nu-şi 
pierde timpul cu flecăreli. 

— De ce te-ai alăturat acestor preotese? 

— Le duc forţa lui Seth pe care doar ele ştiu să o 
stăpânească şi să-i afle loc în armonia ce izvorăşte din 
ceruri. Nu ştii că Horus şi Seth trăiesc laolaltă în aceeaşi 
făptură, cea a faraonului? Regina este singura care poate 
să vadă unirea acestor două puteri potrivnice. Privindu-l pe 
rege, ea îi dă viaţă. Şi dându-i viaţă, îl ajută să împace tot 
ce este de neîmpăcat. 

Iker ar fi avut poftă să-i răspundă că în cazul tiranului 
Sesostris, Seth i-o luase înainte lui Horus, dar izbuti să-şi 
ţină gura. 

— Sarcina reginei Egiptului pare anevoioasă, grăi totuşi 
scribul. 

— Mai ales acum! 

— Dar ce se petrece? 

— Regina a sporit numărul ritualurilor de apărare a 
regelui din pricina necazurilor apărute în rândul gărzilor al 
căror comandant, Sobek, e învinuit ca a înşelat încrederea 
faraonului. Vizirul se străduie să rânduiască trupele care 
asigură ordinea în regat, dar asta cere timp. 

— Totuşi, palatul nu rămâne deschis oricui. 


206 


— Aproape! Întreaga pază pusă la punct de Sobek s-a 
făcut ţăndări. Aseară, când i-am dus regelui mâncarea, 
împreună cu ucenicul meu, am băgat de seamă că nu se 
mai fac aşa multe controale. 

Pentru Iker lucrurile deveniseră limpezi. Trebuia să ia 
locul acestui ucenic. Oare căderea lui Sobek Păzitorul nu-i 
oferea un prilej nesperat sa treacă la fapte? 

ttt 

După ce-şi savură porția de sare, Prevestitorul îşi pironi 
asupra Libanezului privirea sa de pasare de pradă. 

— Ce veşti ai pentru mine, prietene? 

— Minunate, stăpâne! Sobek Păzitorul a fost izgonit din 
slujbă. Nu mai încape îndoiala că a picat în capcana întinsă 
de Medes, dar n-am pus mâna încă pe nicio dovadă. Socot 
că e mai bine să nu împing mai departe căutările. 

— Cine îl înlocuieşte pe Sobek? 

— Nimeni. Avea atâtea sarcini şi era atât de priceput, că 
înlăturarea sa a însemnat o adevărată prăpastie. Vizirul 
încearcă din răsputeri să o umple, dar fără să izbutească 
deocamdată. Aşa că regele e păzit acum cu mai puţină 
străşnicie. 

— De ce Khnum-Hotep se poartă astfel? 

—E un om peste măsură de aspru şi în ochii lui 
respectarea legilor trece înaintea oricărui sentiment. După 
cum se vorbeşte pe culoarele palatului, are dovezi 
copleşitoare împotriva lui Sobek. 

— Un soi de răzbunare... 

— Se poate. Khnum-Hotep a fost guvernator de provincie 
şi probabil că-i place să-i îndepărteze pe foştii lui vrăjmaşi. 
Presupun că nu se va opri aici şi că în curând le va căuta 
pricini şi ailor demnitari apropiaţi faraonului. 

— E cu putinţă să dobândim informaţii despre cum e 
alcătuit palatul pe dinăuntru şi unde se află camerele lui 
Sesostris? 

— Când Sobek se găsea în fruntea gărzilor, v-am răspuns 
ca nu. Acum însă, lucrurile stau altfel. Nici soldaţii, nici 
slujitorii nu mai sunt supuşi aceleiaşi discipline. 

— Încearcă să afli în ce moment anume regele e cel mai 
puţin păzit. 

— Vă gândiţi să... 

Prevestitorul grăi cu nespusă blândeţe: 

— Destinul ne-ar putea ajuta să învingem mai iute decât 
speram. 

da 

Cârciumile erau pline de  cerşetori pregătiți să 
săvârșească mici hoţii, dar fără să întreacă măsura. 
Bineînţeles, înlăturarea lui Sobek Păzitorul îi încuraja pe 
mulţi răufăcători să-şi reia obiceiurile. Dar cei mai mulţi 
dintre ei n-aveau deloc chef să se întoarcă în temniţă. lar 
vizirul nu glumea când era vorba de siguranţa oamenilor şi 
a bunurilor lor. Omorul şi siluirea puteau fi pedepsite cu 
moartea, iar furtul era socotit o faptă gravă. Un hoţ dădea 
dovadă de lăcomie şi sub această formă se înfăţişa /sefet, 
puterea nimicitoare, potrivnică lui Maat. 

Ca să găsească pasărea cea rară, Gergu trebuia să 
profite de perioada de dezordine când Khnum-Hotep 
schimba rânduielile gărzilor şi numea noi comandanţi. Dar 
omul de încredere al lui Medes nu avea mari speranţe. 

Cârciumile erau locuri în care se vorbea mult, prea mult 
chiar. Acolo putea să dea peste oameni îndrăzneţi ca aceia 
pe care îi folosea de obicei şi pe care îi reducea apoi la 
tăcere, căci nimeni nu-şi amintea de ei şi nu se îngrijora din 
pricina lor. Dar ucigaşul unui faraon... trebuia să fie cu totul 
altfel. Nici prin lupanare, Gergu nu pusese ochii pe vreun 
posibil asasin. 

Apoi cercetă pe rând cartierele modeste din Memphis 
unde domnea totuşi bucuria de a trăi. Nicio familie nu se 
zbătea în mizerie, iar faima lui Sesostris sporea fără 
încetare. Mulțumită lui, oamenii mâncau pe săturate, erau 
îngrijiţi, îşi duceau traiul în pace şi nu se temeau de ziua de 
mâine. 

Când faraonul cârmuia cu înţelepciune, toate mergeau 
bine. 

Gergu nu auzi decât cuvinte de laudă la adresa 

monarhului. Înciudat, părăsi cartierele şi se îndreptă spre 
port. 

Aici existau două avantaje: forţa trupească a 
muncitorilor, neapărat trebuincioasă ca să-l răpui pe rege, 
şi prezenţa a tot soiul de oameni. Oare nu era chiar mai 
bine ca ucigaşul să fie străin? 

După mai multe zile de cercetări, un amănunt îl 
nedumeri. Una dintre echipele care lucra la descărcarea 
corăbiilor cu grâne trebuia să numere zece oameni, printre 
care un sirian şi un libian. 

Dar de fapt, erau unsprezece. 

Acest al unsprezecelea muncitor nu se găsea, aşadar, pe 
nicio listă a administraţiei. Observându-le venirile şi 
plecările fără să fie văzut, Gergu băgă de seamă că un 
bărbat înalt, cu pieptul acoperit de cicatrice, lua din când în 
când câte un sac şi-l ascundea în magazia vecină. Şi de 
fiecare dată schimba câteva vorbe cu libianul. 

Când se lăsă întunericul, libianul apăru cu doi măgari, 
încărcă sacii şi părăsi portul. Gergu se luă după el. Omul îşi 
descărcă în cele din urmă prada şi o ascunse într-o colibă 
din apropierea locuinţei sale, situată într-un cartier liniştit. 

Dar, când să păşească înăuntru, Gergu îi ieşi înainte. 

— Stai potolit, prietene, casa e înconjurată. Dacă încerci 
să fugi, arcaşii te vor dobori la pământ. 

— Sunteţi... soldaţi? 

— Mult mai rău! Ne îndeletnicim cu prinderea hotilor. Şi îi 
pedepsim pe loc, fără nicio judecată. Ştiu totul despre 
negustoria ta ascunsă. Furtul de grâu înseamnă muncă 
silnică pe viaţă. Dar am putea să ajungem la o înţelegere. 

Inspăimântat, libianul începu să se bâlbăie. 

— O înţelegere... Ce fel? 

— Să intrăm mai întâi. 

Casa era frumos aranjată. 

— Câştigi binişor, văd! 

— Fie-vă milă, voiam să mai adaug ceva la simbria pe 
care o primesc în port. Dar n-am să mai fac, jur! 

— Cine îţi este părtaş la furtişaguri? 

— Nimeni. Nu există niciun părtaş. 

— Mai îndrugă-mi încă o minciună şi s-a isprăvit cu 
libertatea ta. 

— Am priceput. Într-adevăr, cineva îmi da o mână de 
ajutor. E... fratele meu. 

— Munceşte pe ascuns? 

— Într-un fel. 

— De ce n-a intrat în Egipt respectând legea? 

— Ar fi avut necazuri. 

— Spune-mi adevărul de îndată! 

Libianul lăsă capul în pământ. 

— A omorât un soldat care l-a jignit. Era de datoria mea 
să-l salvez. Şi cum nu poate să-şi ia o slujbă în port, 
încearcă şi el să se descurce. Ceilalţi s-au învoit să nu-l dea 
de gol. 

— Unde stă? 

— Într-o casă dărăpănată, lângă port. 

Gergu îi mai ceru câteva lămuriri ca s-o găsească uşor. 

— Cum îl cheamă? 

— Cicatrice. Şi recunosc că mereu a căutat ceartă. 

— Sunt încredinţat că n-a omorât doar un soldat. 

— Trebuia să se apere! O să ne arestaţi? 

— Depinde, răspunse Gergu, cu subînţeles. 

— Depinde... de ce? 

— De dorinţa voastră de a vă supune poruncilor mele. 

— Ce trebuie să facem? 

— Tu să taci şi să munceşti ca şi până acum. lar 
muncitorilor din port dă-le de veste că fratele tău s-a întors 
în Libia. 

— Atunci înseamnă că-l arestaţi! 

— Am să-i propun o misiune care va duce la stârpirea 
furturilor, zise Gergu. Dacă o scoate cu bine la capăt, are să 
scape de toate necazurile. Veţi avea amândoi actele în 
bună ordine şi veţi înceta să vă mai purtaţi ca nişte hoţi. În 
schimb, dacă fratele tău nu se învoieşte să mă asculte, 
viitorul vostru e tare întunecat. 

— Pot... să-i vorbesc? 

Gergu se prefăcu mai întâi că stă pe gânduri. 

— Legea nu îngăduie. 

— Aveţi încredere în mine, vă rog! Trebuie să-l iau cu 
frumosul pe Cicatrice, altminteri, ar putea săvârși vreo 
faptă necugetată. 

— Îmi ceri cam mult, dar am să mă arăt binevoitor. 
Mâine, stai de vorbă cu fratele tău, nu mai ascundeţi niciun 
sac, iar seara am să mă duc la el. Străduiește-te să-l 
îndupleci! 

— Bizuiţi-vă pe mine! 

27. 


Lui Gură-Pocită îi plăcea nespus Memphisul. Visa să 
jefuiască toate magaziile şi să devină foarte bogat. Dar din 
păcate isprava aceasta se anunţa mult mai anevoioasă 
decât micile prădăciuni ale gospodăriilor singuratice, aflate 
de acum înainte sub „protecţia” sa. 

Zdrahonul păros, cu braţe enorme îşi înfricoşa într-atât 
victimele, încât acestea nu suflau o vorbă nimănui şi-i 
plăteau regulat tributul. 

Gură-Pocită îşi vedea sporind neîncetat mica avere. Când 
venea la Memphis pentru a da socoteală Prevestitorului de 
faptele sale, nu uita niciodată să se bucure de plăcerile 
vieţii. 

Cartierul unde locuia marele stăpân era împânzit de 
pândarii săi care observau numaidecât un chip nou sau o 
privire prea curioasă. Gură-Pocită intră în prăvălioara ţinută 
de un supus al Prevestitorului, cu înfăţişare prietenoasă, 
care vindea sandale, rogojini şi ţesături grosolane unor 
cumpărători din împrejurimi, care nu se arătau deloc 
pretenţioşi. 

Dintr-o privire, bărbatul îi îngădui nou-venitului să urce la 
etaj. 

Însă în capul scărilor, Shab Strâmbu' îi tăie calea. 

— Trebuie să te controlez. 

— Stai puţin! Sunt eu, nu un necunoscut. 

— Împlinesc poruncile Prevestitorului. 

— Nu mă mai bănui atâta, că încep să mă înfurii. 

— Poruncile sunt porunci. 

Între cei doi bărbaţi, buna înţelegere nu domnise 
niciodată. Shab îl socotea pe Gură-Pocită un tâlhar 
nenorocit, care nu se gândea decât la propriile interese, 

Gură-Pocită îl ura pe Strâmbu', devotat stăpânului său 
precum un câine vagabond, adunat de pe drumuri. 

— Când vin la Memphis, nu port niciodată arme, ca să n- 
am nicio grijă când gărzile mă opresc. 

— Lasă-mă totuşi să mă încredinţez cu ochii mei. 

— Dacă ţii cu tot dinadinsul... 

Într-adevăr Gură-Pocită nu minţea. 

— Urmează-mă! 

Prevestitorul stătea jos, în mijlocul unei odăi întunecoase. 
Rogojinile care astupau ferestrele nu lăsau să treacă decât 
o rază slabă de lumină. 

— Ce mai faci, viteazul meu prieten? 

— Cum nu se poate mai bine, stăpâne! Treburile merg 
bine. Am adus partea pe care v-o datorez. 

— Sub ce formă? 

— Doi dintre oamenii mei, care m-au însoţit până aici, au 
lăsat în prăvălioară o mulţime de pietre preţioase. Puteţi să 
le schimbaţi pe arme. 

— Sper că nu ţi-ai asumat riscuri. 

— Niciunul! Găsesc gospodării fără apărare, ameninţ, 
lovesc puţin şi scot un câştig frumuşel pentru protecţia pe 
care le-o ofer. Şi nu îngădui nicio întârziere când e vorba de 
plată. 

— Mulțumită mie, Gură-Pocită, iată-te bogat! 

— Să nu rostim vorbe mari! Întreţinerea trupei mele mă 
costă o avere. 

— Luptătorii tăi nu s-au lenevit? 

— Fără îndoială că nu! La antrenamente nimeni nu-şi 
cruţă puterile. 

— Sobek  Păzitorul nu mai este căpetenia gărzilor 
regatului, aşa că toate sunt în mare neorânduială, iar 
împrejurările ne sunt prielnice. În curând, o să capăt 
informaţii cu ajutorul cărora vom putea trece la fapte chiar 
înăuntrul palatului. Am nevoie de un bărbat care să vrea şi 
să fie în stare să-l ucidă pe Sesostris. 

— Toţi băieţii mei sunt aşa, dar mai cu seamă un sirian 
neînduplecat şi ager. Nimeni n-a izbutit încă să-l doboare la 

pământ. Urăște Egiptul atât de aprig, încât ar pustii bucuros 
întreg regatul! Să-l înlăture pe faraon va fi pentru el cea 
mai mare dintre plăceri. 

ttt 

Locul era cufundat în întuneric. Dacă Gergu nu l-ar fi 
cercetat peste ziuă, ar fi întâmpinat greutăți serioase să 
găsească drumul pe timp de noapte. Toate cocioabele 
acestea aveau să fie cât de curând dărâmate ca să lase loc 
altor construcţii, mai solide şi mai întinse. 

— Arată-te, Cicatrice! 

Dar Gergu nu primi niciun răspuns şi, dintr-odată, i se 
făcu frică. 

Şi dacă nemernicul ăsta avea de gând să-l prade? Având 
în vedere statura hoţului, responsabilul principal al 
hambarelor nu i-ar fi putut face faţa într-o luptă corp la 
Corp. 

— Arată-te sau plec! 

— Sunt aici, zise o voce aspră. 

Gergu înaintă câţiva paşi şi îl zări pe libian. Cu braţele 
încrucişate, acesta stătea rezemat cu spatele de un perete. 

— Ai vorbit cu fratele tău? 

— Am vorbit. 

— Şi te învoieşti? 

— Nici vorbă! Pe mine nu mă poate obliga nimeni. 

— Cu atât mai rău pentru fratele tău. 

Cicatrice îşi desfăcu braţele. 

— Ce vrei să zici? 

— E arestat, iar soarta lui se află în mâinile tale. 

— Am să-ţi sfărâm oasele! 

— Asta nu-l va scăpa pe fratele tău. Dacă nu te supui, o 
să moară. 

Libianul scuipă într-o parte. 

— Ce aştepţi de la mine? 

— Dat fiind că ai omorât mai mulţi oameni, mă gândesc 
că nu te-ai da în lături s-o mai faci o dată. 

— Se poate. 

— Isprăvile tale trecute n-au fost cine ştie ce, Cicatrice. 

Dar ai putea să ucizi o persoană însemnată? 

— Însemnată sau nu, tot aia e. Un biet om mai puţin pe 
pământ. 

— Chiar şi faraonul? 

Libianul se lipi de perete. 

— Faraonul e un zeul! 

— Nu mai mult decât tine sau decât mine. 

— Şterge-o de-aici, nu vreau să mai aud nimic! 

— Ai de ales între rege şi fratele tău. Dacă te 
încăpăţânezi, fratele tău va fi executat chiar în noaptea 
asta. 

— Vrăjile îl apără pe faraon. 

— Te înşeli, lucrurile s-au schimbat. 

— A! Ce s-a întâmplat? 

— Sobek Păzitorul a fost înlăturat din slujbă şi, fără el, 
vrăjile nu au putere. Regele nu mai e acum decât un 
muritor ca toţi ceilalţi. 

— Şi gărzile? 

— Cele antrenate de Sobek au fost izgonite. Voi aranja să 
ai cale liberă până în camerele lui Sesostris. 

— Spune-mi când şi cu ce armă. 

— Am să-ţi dau de veste când va sosi clipa potrivită, iar 
arma o vei primi tot atunci. Aşa că nu-ţi părăsi vizuina şi 
aşteaptă cu răbdare. 

— Şi fratele meu? 

— O să rămână închis până îţi vei îndeplini sarcina. Apoi 
veţi deveni amândoi foarte bogaţi. N-o să mai fiţi nevoiţi să 
furaţi, să vă ascundeţi şi nici chiar să munciţi. Veţi fi socotiți 
viteji între viteji. Veţi avea o casă frumoasă cu grădină şi 
nenumărați slujitori. Şi acum, eşti liber să alegi. 

— Primesc. 

ttt 

Băiat vesel şi sărac, ucenicul mai-marelui măcelar învăţa 
meşteşugul acestora cu o înţeleaptă încetineală şi respecta 
întocmai toate sfaturile ce i se dădeau. Mulțumită 
învăţăturii acesteia temeinice, măcelăria templului lui Ptah 
rămânea una dintre cele mai preţuite din întreg cuprinsul 

regatului. 

— Am o veste bună, îi destăinui băiatul lui Iker. În curând 
mă însor. Dacă ai vedea-o cât e de frumoasă! N-a fost uşor 
să-i conving pe părinţii ei, dar, de vreme ce fata s-a hotărât, 
n-au avut încotro. 

— Îţi doresc multă fericire. 

— Dar tu nu te gândeşti la însurătoare? 

— Nu încă. 

— Nu eşti puţin cam prea... serios? 

— Unuia care vine din provincii nu-i e deloc lesne să-şi 
facă un rost la Memphis. Aşa că vreau mai întâi să-mi 
desăvârșesc învăţătura. Apoi, mai văd eu. 

— Nu uita totuşi să mai umbli şi după fete! 

In timp ce ucenicul se îndepărta, Iker prinse a visa la 
tânăra preoteasă al cărui chip continua să-i bântuie nopţile. 
Dacă n-ar fi trebuit să-şi ducă până la capăt misiunea, din 
care cu siguranţă nu avea să scape cu viaţă, ar fi pornit în 
căutarea ei. 

Dar la ce bun? S-o regăsească era cu neputinţă. Şi chiar 
dacă o minune i-ar fi îngăduit s-o revadă, oare ea n-ar fi 
izbucnit în râs ascultându-l cum bâiguie cuvinte prosteşti? 
Alături de ea, şi-ar fi construit o altă viaţă. Să viseze cu 
ochii deschişi şi să se amăgească nu ducea însă nicăieri. lar 
Iker ştia care este capătul ultimei sale călătorii: palatul 
regal. 

Intocmindu-şi raportul săptămânal, plin de laude la fel ca 
şi cel de dinainte, tânărul scrib se gândea la singura 
greutate pe care o mai avea de înfruntat. Bineînţeles, ar fi 
putut să falsifice socotelile şi să arunce bănuiala asupra 
ucenicului. Dar aceasta ar fi însemnat s-o trădeze pe Maat 
şi să distrugă viitorul unui băiat de ispravă. Să-l vorbească 
de rău în faţa mai-marelui măcelarilor ar fi fost, de 
asemenea, nedrept. 

Deşi se afla atât de aproape de ţintă, Iker se simţea 
neputincios. Ucigaşii adevăraţi s-ar fi descotorosit grabnic 
de această piedică stânjenitoare, dar scribul nu se număra 
printre ei. El voia doar să scape Egiptul de un tiran şi să-i 

redea liniştea şi pacea. 

Desenând mai departe hieroglifele cu o mână sigură, Iker 
se străduia să-şi limpezească gândurile. 

ttt 

După ce se încredinţă că nu-l vedea nimeni, aparul 
pătrunse în casa Libanezului în toiul nopţii. Paznicul avea 
poruncă să-i deschidă uşa la orice oră. 

Pe când un slujitor alergă să-şi trezească stăpânul, 
oaspetele nepoftit se îndopă cu prăjiturile înşirate pe 
măsuţele joase. Mulțumită drumurilor sale neîncetate, nu 
ducea grijă că s-ar putea îngraşă. 

înfăşurat într-o mantie largă, Libanezul apăru pe 
jumătate adormit. 

— Noutăţile pe care le aduci nu puteau aştepta până 
mâine? 

— Nu cred. 

— Bine, te ascult. 

— Am devenit iubitul uneia dintre slujitoarele de la palat. 
O tânără zăpăcită, înzestrată cu o însuşire de preţ: vorbeşte 
întruna verzi şi uscate. Şi este atât de mândră de slujba ei, 
că nici măcar n-am avut nevoie să-i pun întrebări. Începând 
din această seară, cunosc tot ce se poate despre paza 
palatului. 

Libanezului îi pieri somnul. 

Aparul nu se lăudase niciodată degeaba. 

— Nişte soldaţi bătrâni, înfumuraţi şi pretenţioşi au 
înlocuit gărzile lui Sobek. Sunt disciplinaţi şi se supun 
orbeşte ofiţerilor lor, care se schimbă la fiecare şase ore. 
Uneori, regele rămâne singur în odaia sa de lucru unde 
mănâncă şi citeşte rapoarte, fără ca vreun soldat să 
vegheze asupra lui. Şi astfel se vor petrece lucrurile şi 
poimâine-seară. 

— Frumoasă treabă! Dar există totuşi gărzile acelea. 

— Nu şi dacă le îndepărtăm. 

— Cum anume? 

— Încântătoarea mea iubită mi-a spus numele ofițerului 
care răspunde mâine de pază, începând cu prima oră a 


217 


nopţii. ÎI vom omorî. În locul lui vom pune un om de-al 
nostru care o să le ordone soldaţilor să părăsească palatul 
pentru o treabă grabnică în afară. O alarmă falsă. Şi atunci 
drumul va fi liber. 

TIT 

Chiorul bătu cu pumnul în pământ, recunoscându-şi 
astfel înfrângerea. Sirianul care încerca să-l sugrume ar fi 
trebuit să-şi slăbească strânsoarea, numai că acesta, 
dimpotrivă, şi-o înteţi cu sălbăticie. 

— Ajunge, lasă-l! urlă Gură-Pocită. 

Dar sirianul se prefăcu a nu auzi, iar Gură-Pocită fu 
nevoit să-l tragă de păr. În sfârşit, sirianul dădu drumul 
prăzii. 

— Chiorul a cerut îndurare. _ 

— N-am văzut. Şi apoi e din cale-afară de viclean. Intâi 
zice că l-ai învins şi pe urmă se aruncă asupra ta. 

Chiorul rămăsese întins pe jos, cu singurul său ochi larg 
deschis. 

— Haide, ridică-te! 

Dar ordinul lui Gură-Pocită fu în zadar. 

— S-ar spune că e mort. 

— Firesc, tu l-ai omorât! 

— Nu-i nicio pagubă, lupta din ce în ce mai prost. 

— Du-te să te speli şi să te îmbraci! se răsti la el Gură- 
Pocită. Pleci în misiune. 

Privirea sirianului străluci de fericire. 

— Adevărat? Şi pe cine trebuie să ucid? 

— Pe faraonul Egiptului. 

28. 


Mai-marele măcelarilor tocmai pregătea ofrandele pentru 
ritualul de dimineaţa atunci când primi vestea cea proastă: 
viitorul mire suferea de fierbinţeli şi nu putea veni la 
muncă. 

Măcelarul intră în vorbă cu Iker care era ocupat să-şi 
dilueze cerneala. 

— Astă-seară, îi arătă el, regele este singur şi eu mă voi 
îngriji de mâncarea sa. Vrei să-l înlocuieşti pe ucenicul meu 
care s-a îmbolnăvit? 

Scribul îşi stăpâni un strigăt de bucurie. 

— Mă tem că nu sunt îndeajuns de priceput. 

— Stai liniştit, nu-i mare lucru! Eu duc primul taler, tu - 
pe al doilea. 

— La palat nimeni nu mă cunoaşte. Gărzile n-o să mă 
lase să intru. 

— Dar mă cunosc pe mine. Şi apoi, paza e acum mai 
îngăduitoare. Vei trece fără greutate, crede-mă. Sau ţi-e 
frică să-l vezi pe rege? 

— Mărturisesc că... 

— Fii fără grijă! Am să bat la ușă şi când el va porunci: 
„Intraţi” cu vocea sa care răzbate prin pereţi, vom pătrunde 
în odaie, ţinându-ne capetele plecate, şi vom aşeza talerele 
pe masa joasă, din dreapta. Apoi, sau monarhul va fi 
adâncit în munca sa şi noi vom pleca îndată, sau mă va 
întreba cum merg treburile la măcelărie. Fără îndoiala că va 
băga de seamă că altcineva mă însoţeşte, iar eu am să te 
prezint. Îţi înţeleg teama. Chiar când stă jos, regele pare 
uriaş! Şi are un fel de a te privi care te lasă mut. Chiar 
dacă-l cunoşti, tot te impresionează de fiecare dată. ŞI 
acum gata cu trăncăneala şi să începem munca! Notează 

numărul şi soiul bucăţilor de carne hărăzite templului. După 
aceea, o să îmbucăm şi noi ceva. 

Privindu-l pe măcelar cum se îndepărta, Iker vărsă 
cerneala. Mâinile îi tremurau. 

Acum, când se găsea atât de aproape de țelul său, va 
avea oare curajul să-şi înfăptuiască planul? 


Tit 

Docherului libian nu-i stătea mintea la muncă. Pe 
deasupra, ceilalţi muncitori din port se arătau neprietenoşi 
cu el. Doi dintre ei, alături de care descărca o corabie plină 
cu grâu, îi urau ţara. Aşa că nu îndrăznea să-i întrebe care e 
pricina pentru care se purtau aşa cu el şi ridica poveri mai 
grele decât de obicei, tot gândindu-se la fratele său. Oare 
izbutise cu adevărat să-l facă să priceapă cum stăteau 
lucrurile? Cel care îl prinsese furând nu se juca. Şi era peste 
putinţă să nu i te supui. 

Apucă încă un sac, atât de greu, că se simţi aproape 
strivit. 

— Hei, băieţi, trebuie cel puţin doi oameni ca să-l cărăm. 

— Dar când ai necinstit-o pe fata aia, te-ai descurcat 
singur, nu? îl întrebă un muncitor, aruncându-i o privire 
sfredelitoare. 

— Ce spui? 

— Ştim tot, ticălosule! 

— Greşiţi, n-am făcut aşa ceva. 

— Îţi repet, ştim tot. Nenorociţii de soiul tău nu merită să 
fie judecaţi. De aceea noi vom împlini pedeapsa ce ţi se 
cuvine chiar acum. 

Şi muncitorul îl aruncă pe libian în apă. Neştiind să 
înoate, străinul se zbătu în zadar. Când strigă după ajutor, 
primi un sac drept în creştet şi, lovit de moarte, se duse la 
fund. 

— Dreptatea a fost înfăptuită, grăi în încheiere unul din 
muncitori. 

De la depărtare, Gergu urmărise cum se petrecură 
lucrurile. Convinşi că tot ce le povestise el despre 

batjocorirea fetei e adevărat şi plătiţi cu dărnicie pentru a-l 
ucide pe nemernic în aşa fel încât să pară o întâmplare, 
muncitorii îşi îndepliniseră sarcina cu sârguinţă. 

Şi respectând poruncile lui Medes, Gergu nu lăsă vreo 
urmă nici de data aceasta. 

TET 

După ce sfatul membrilor Casei Regelui se sfârşi, 
Purtătorul sigiliului regal Sehotep îl înştiință pe Medes 
despre ce trebuiau sa cuprindă noile decrete. Ele aveau să 
îmbunătăţească soarta meșterilor şi să uşureze schimbul de 
mărfuri dintre provincii. 

— Luminăţia Sa doreşte ca aceste legi să fie aduse cât 
mai iute la cunoştinţa tuturor, zise răspicat Sehotep. Altfel 
spus, nu pierde nicio clipă. 

— Voi întocmi degrabă planurile şi chiar astă-seară le voi 
prezenta regelui. 

— Nu în seara aceasta. Faraonul mănâncă singur, căci 
vrea să isprăvească de citit nişte papirusuri. In schimb, 
mâine-dimineaţă, după ritualul din zori, poţi să i te 
înfăţişezi. Nu te mărgini la planuri simple şi uită că noaptea 
serveşte, de obicei, pentru dormit. 

— Am fost prevenit în această privinţă, mărturisi Medes, 
surâzând, şi nu am de ce să mă plâng. 

— Slujba ta nu e uşoară, dar regele îţi apreciază munca. 

— Să fii de folos ţării tale nu e, oare, cea mai mare 
mulţumire? Şi acum, iertaţi-mă, plec să mă apuc de lucru. 

Medes se duse acasă şi trimise un slujitor să-l caute pe 
Gergu, care se umfla în pene în faţa subordonaţilor săi. 
Lăsând baltă tot, aruncă în grabă câteva vorbe înţepătoare 
despre lenea slujbaşilor şi dădu fuga la stăpânul său. 

— Trebuie să trecem la fapte în seara aceasta, zise 
Medes. Sesostris va fi singur în camera sa de lucru. 

— Şi gărzile? 

— Schimbarea lor are loc la prima ora a nopţii. Timp de 
câteva clipe, coridorul ce duce spre camerele regelui va 
rămâne nepăzit. Sirianul tău va intra pe uşa slujitorilor şi va 
merge drept la ţintă. 

— Şi dacă se loveşte de o piedică neaşteptată? 

— S-o nimicească. Arată-i acest plan al palatului şi vezi 
să-l ţină minte. Apoi arde-l. Cu fratele lui ai încheiat 
socotelile? 

— Pentru totdeauna. 

— Du-te să vorbeşti cu nenorocitul ăla şi dă-i tot ce-i 
trebuie. 

ttt 

Lui Gergu nu-i plăcea deloc acest cartier. Aici domnea o 
atmosferă apăsătoare, atât de diferită de veselia obişnuită 
a Memphisului. Dintr-o grămadă de gunoaie ce fumegau se 
răspândea un miros greu. Căinii umblau de colo-colo 
căutând ceva de mâncare. O mulţime de cărămizi zăceau 
împrăştiate pe jos, ca şi cum clădirea pentru care fuseseră 
aduse nu avea să se mai înalțe vreodată. 

Chiar şi luminată de razele soarelui, vizuina lui Cicatrice 
era înfiorătoare. 

— leşi! strigă Gergu. 

Uşa rămase închisă. Gergu se apropie, neliniştit. 

— leşi îndată la lumină! 

La câțiva paşi de  Gergu, şobolanii deveniseră 
ameninţători. Şi tocmai când aruncă în ei cu nişte resturi de 
cărămizi, două mâini îl înșfăcase de gât ridicându-l de la 
pământ. 

— Îmi vine să te sugrum! răcni Cicatrice. 

— Opreşte-te, reuşi să îngâne Gergu, ţi-am adus o parte 
din câştigul ce te-așteaptă! 

Bărbatul îl trânti la pământ. 

— Dacă minţi, te zdrobesc. 

Gergu îşi pipăi gâtul. Neisprăvitul ăsta ar fi putut să i-l 
frângă! 

— Hai, arată-mi! 

Responsabilul principal al hambarelor se felicită pentru 
prudenţa sa. Prevăzând că nelegiuitul era în stare de orice, 
luase cu sine un mic săculeţ din piele în care se afla un 
superb lapislazuli. 

— Piatra asta valorează mult. Şi vor urma multe altele... 


222 


Dar numai dacă-l ucizi pe faraon asta-seară. 

Sirianul cercetă piatra cu atenţie. 

— N-am mai văzut ceva asemănător... Astă-seară zici? 

— O să-ţi arăt planul palatului regal şi o să te lămuresc 
cum intri acolo. Dacă izbândeşti, vei duce o viaţă cum nici 
n-ai visat. lată şi pumnalul de care să te slujeşti. 

RET 

Ofițerul însărcinat cu paza palatului pentru următoarele 
şase ore schimba gărzile aşa cum socotea el de cuviință, şi 
nu cum făcea Sobek. Când sosea ora, îşi trimitea 
aghiotantul să dea de ştire soldaţilor, iar aceştia ieşeau toţi 
afara din palat, unul câte unul, în ordine inversă sosirii lor. 
Astfel, ofiţerul putea să-i numere şi să-i verifice. Apoi îi 
înlocuia cu oamenii săi. 

Soldatul care păzea uşa slujitorilor se simţea fericit că 
pleacă. Spatele îl durea cumplit şi abia se mai ţinea pe 
picioare. Şi îndată ce soldatul dispăru, Cicatrice pătrunse în 
palat, hotărât să ucidă pe oricine i-ar fi stat în cale. 

Dar cel mai surprins fu sirianul. 

Aşa cum îl învățase Gură-Pocită, cercetase împrejurimile 
mai bine de-o oră şi aştepta ca soldaţii să fie chemaţi de 
către un fals ofiţer, înainte de a porni spre camerele 
regelui. 

Fără îndoială, voinicul ăsta nu se număra printre cei care 
asigurau paza palatului. 

Atunci cine era şi ce voia? Pumnalul ce-l purta asupra lui 
şi chipul său cu trăsături grosolane nu-i dădeau o înfăţişare 
prea liniştitoare. 

Apoi brusc sirianul înţelese: era una dintre gărzile 
personale ale faraonului! 

Şi dacă se mai găseau şi altele ascunse prin preajmă? 
Oricum, mai întâi trebuia să-l omoare pe acesta şi apoi să 
bage bine de seamă pe unde merge. 

Deodată răsunară ordine scurte, urmate de zgomot de 
paşi. 

Alarmă falsă! 

Ofiţerului i se dăduse de ştire că încercase cineva să 

intre cu forţa în odăile de lucru ale vizirului şi toţi soldaţii 
trebuiau să alerge degrabă intr-acolo. 
TTT 

Nu se zărea nimeni. 

Cicatrice înaintă încet pe coridoare, amintindu-și planul 
învăţat pe dinafară. Treaba se dovedea aşa de ușoară, că 
zâmbi încântat. 

Şi tocmai atunci o lamă lungă îi tăie gâtul cu iuţeală şi 
pricepere. 

Intr-o ultimă tresărise, Cicatrice lovi aerul cu pumnalul 
sperând să-l rănească pe atacator. Dar sirianul se trase în 
lături şi, mulţumit, îl privi cum moare pe cel pe care-l luase 
drept o gardă de-a faraonului. 

Apoi îşi văzu de drum fără să mai întâlnească pe nimeni. 
Pentru puţin timp, palatul era gol. 

Ajunse, în cele din urmă, în faţa camerei de lucru a lui 
Sesostris. 

Curând, faraonul va înceta să mai trăiască, iar sirianul 
avea să se laude cu isprava asta până la sfârşitul zilelor. 

Şi tocmai când se pregătea să împingă uşa, un cap tare 
ca piatra îl izbi în pântece. Cu răsuflarea tăiată, căzu pe 
spate. O lovitură de picior îi zdrobi pumnul, forțându-l să 
dea drumul armei. 

Orele nenumărate de antrenament îl învăţaseră pe sirian 
să se descurce în cele mai grele împrejurări. În ciuda rănii şi 
a durerii, se ridică în picioare şi, cu pumnul strâns îl nimeri 
pe bărbatul care încerca să-l doboare. Apoi, se repezi la 
rândul său cu capul înainte, sperând să-şi prăvălească 
duşmanul la pământ. Prevăzând acest atac, celălalt se 
dovedi mai iute şi, ferindu-se, îl înşfăcă pe sirian de gât. 
Dacă n-ar fi fost rănit, acesta s-ar fi eliberat fără greutate 
din strânsoare, dar acum nu putu să mai continue lupta 
căreia, un zgomot surd de vertebre rupte, îi puse capăt. 

Răsuflând uşurat, învingătorul târî leşul până într-un colţ 
unde se aflau îngrămădite nişte cearşafuri murdare. 

În faţa intrării principale a palatului, zarva se potolise. 
Deşi schimbarea gărzilor fusese tulburată din pricina unei 

alarme false, ofiţerul stăpânise pe de-a-ntregul lucrurile. 

— Putem intra? întrebă mai-marele măcelar, întovărăşit 
de Iker. Luminăţiei Sale nu-i place mâncarea rece. 

— Mergeţi, porunci ofiţerul, care nu voia să-şi atragă furia 
monarhului dintr-aşa o pricină. 

Bineînţeles, gărzile nu se rânduiseră încă pe coridoarele 
ce duceau spre odăile regelui, dar toată lumea îl cunoştea 
pe măcelar. 

Inima lui Iker bătea nebuneşte şi el nu văzu nimic din 
palatul în care tocmai pătrunsese atât de lesne. Privirea sa 
era fixată asupra spatelui călăuzei sale. Acesta mergea cu 
pas hotărât şi îl conducea drept spre ţinta sa, pe care o 
socotise atâta vreme de neatins. Dar stăruința şi norocul 
sfârşiseră prin a răsturna toate piedicile. 

— Aici e camera de lucru a regelui, îl vesti măcelarul. 

Înainte de a elibera Egiptul de un tiran, Iker mai avea de 
împlinit un lucru neînsemnat. Încă o dată, Iker se felicită 
pentru pregătirea de soldat pe care o primise în provincia 
Oryx. Braţul său nu tremură când, cu talerul din alabastru, 
îl lovi în moalele capului pe măcelar. 

Ascuns printre legumele împrăştiate pe jos, se zărea 
pumnalul. Dacă ar fi fost oprit la poartă şi cercetat, cine s- 
ar fi gândit să scotocească în mâncare? 

Scribul şterse arma şi rămase apoi nemişcat în faţa uşii. 
Trebuia să lase deoparte orice slăbiciune, să nu aibă în 
minte decât răzbunarea, să nu creadă că omoară o făptură 
omenească, ci un monstru. 

Era nevoie de mişcări grabnice care să nu-i lase regelui 
niciun răgaz. 

Când deschise uşa, o voce adâncă îl ţintui locului. 

— Intră, Iker. Te aşteptam. 

29. 


Scăldată într-o lumina blândă pe care o răspândeau 
lămpi numeroase, camera de lucru a monarhului era 
imensă. Aşezat în poziţie de scrib, cu un papirus desfăşurat 
pe genunchi, Sesostris îl fixa cu privirea pe Iker. 

— Intră şi închide uşa. 

Uimit peste măsură, tânărul se supuse. 

— Dacă vrei să mă ucizi, ai nevoie de altă armă. 

Monarhul înfăşură papirusul şi se ridică în picioare. 

Un uriaş se înălța acum în faţa lui Iker. 

— Crezi că poţi lovi un faraon cu un pumnal mizer? la-l 
mai bine pe acesta, pe care îl mânuiesc duhurile păzitoare 
ale celeilalte lumi. 

Iker dădu drumul armei sale şi, cu o mână tremurătoare, 
primi darul lui Sesostris. 

— Acum alege-ţi calea: slujitor al lui Maat sau părtaşul lui 
isefet, tovarăş al lui Horus sau al lui Seth. Vrei să simţi focul 
vieţii care înnoieşte şi preschimbă sau pe cel al morţii în 
care ard ucigaşii? 

Sesostris nu semăna cu tiranul pe care Iker îl ura. Nu 
avea nici urmă de viclenie sau laşitate. Stătea acolo, la mai 
puţin de un metru de el, pradă uşoară pentru atacatorul 
său care strângea între degete un obiect înspăimântător ce 
i-ar fi putut lua viaţa. 

— Hotărăște-te, Iker. Unele uşi nu se deschid decât o 
singură dată. 

— Luminăţia Voastră, cum de îmi cunoaşteţi numele? 

— Ai uitat că paşii noştri s-au încrucişat cândva, în timpul 
unei sărbători a secerişului? l-am cerut unuia dintre 
credincioşii mei prieteni să nu te scape din ochi. 

Atunci, ieşind dintr-un ungher întunecos al încăperii, 

apăru Sekari. 

Iker rămase înmărmurit. 

— Tu... tu, cel condamnat la muncă silnică, tu, slujitorul 
meu care matura şi pregătea mâncarea! 

— Slujba mea cere îndemânări de tot soiul. Nu eşti uşor 
de urmărit, dar merită osteneala. Am fost nevoit şi să mă 
caţăr pe un zid şi s-o înfricoşez pe doamna Techat, ca să nu 
te oprească în provincia Oryx. 

— Ştii, ştii totul despre întâlnirile mele cu Bina? 

— Despre întâlniri, da, dar nu şi despre ce aţi vorbit. 
Dacă vei deveni un supus devotat al faraonului, singurul 
chezaş al lui Maat, o să-i dezvălui urzelile din Kahun. Sunt 
convins că Heremsaf, căruia îi datorezi ridicarea ta la 
rangul de preot temporar al lui Anubis, a fost ucis. Te afli în 
mijlocul unei uneltiri înspăimântătoare, Iker. Până acum, s- 
au folosit de tine. E vremea să deschizi ochii. 

Scribul simţi că-l ia cu ameteli. 

— Să ne aşezăm, grăi monarhul. Sekari, paza ţi se pare 
acum asigurată? 

— Gărzile sunt la locurile lor. lar meşterul măcelar are o 
durere de cap zdravănă. Ca să nu facă plângere împotriva 
lui Iker, Sehotep îl va lămuri că ucenicul său de-o zi nu este 
amestecat nicidecum în cele ce s-au petrecut astă-seară. 

Parcă i se luase o pânză de pe ochi. Aici, în inima 
palatului, în prezenţa stăpânului Celor Două Regate, Iker 
începea să resimtă binefacerile unei puteri luminoase. 

Păcălit, prost, naiv... Câte greşeli săvârşise! 

— Luminăţia Voastră, eu... 

— Lasă deoparte iertările şi părerile de rău, Iker! Trebuia 
să-ţi înfrunţi soarta potrivnică pentru a te căli. Trecutul îţi 
aduce foloase numai dacă tragi învăţăminte din el. Singurul 
viitor care contează, pentru tine şi pentru mine, este cel al 
Egiptului. Şi acum să trecem la lucrurile cu adevărat grave. 
Mulțumită lui Sekari, am aflat câte ceva despre tine, dar îmi 
lipsesc încă multe informaţii. Ce ţi-a schimbat viaţa? 

— Am fost răpit din Medamud, sătucul unde m-am 
născut. Eram ucenicul unui scrib bătrân care m-a învăţat să 

citesc şi să scriu. M-au legat de catargul unei corăbii mari, 
Fulgerul. După spusele căpitanului, trebuia să-i servesc 
drept ofrandă zeului mării. Aceşti pirați plecaseră în 
căutarea aurului din Punt. 

— Căpitanul ţi-a destăinuit la cine urma să ajungă acest 
aur? 

— „Secret de stat”, doar atât mi-a spus. 

— Care e numele căpitanului? 

— Nu-l cunosc, Luminăţia Voastră. Dar pe doi dintre 
corăbieri îi chemă Ochi-de-[estoasă şi Cuţit-Tăios. Insă 
dovezile existenţei lor au fost şterse de peste tot. 

— Deci zeul mării te-a cruțat. 

— După furtuna izbucnită din senin, doar eu am rămas în 
viaţă şi m-am trezit pe o insulă încântătoare, Insula lui Ka, 
unde mi-a apărut în vis un şarpe neînchipuit de mare, 
stăpânul pământului divin şi al minunatei Ţări Punt! „Eu n- 
am putut să împiedic sfârşitul acestei lumi, mi-a zis, dar tu 
o vei salva pe a ta?” Apoi insula s-a scufundat, nişte 
corăbieri m-au scăpat de la pieire, dar au pus mâna şi pe 
lăzile cu parfumuri. Chiar dacă toate acestea par de 
necrezut, vă jur că sunt pe de-a-ntregul adevărate! 

— Nici nu mă îndoiesc, Iker. 

— Salvatorii mei erau tot nişte tâlhari care m-au aruncat 
în ghearele unui fals soldat! 

— Cel pe care a trebuit să-l omor în apropiere de Kahun, 
aminti Sekari. 

— N-am încetat nicio clipă, Luminăţia Voastră, să caut să 
înţeleg de ce se abătuseră atâtea nenorociri asupra mea. 
Toate urmele duceau către un singur vinovat: faraonul 
însuşi. Mi-am închipuit că o corabie de 120 de coţi lungime 
precum Fulgerul nu putea aparţine decât regelui, iar 
echipajul se supunea poruncilor lui. 

— Ai găsit vreo dovadă scrisă? 

— Speram să dau peste ea în arhivele provinciei 
lepurelui, dar, după cum mi-a mărturisit Djehuty, 
înscrisurile documentele privitoare la Fulgerul au fost 
distruse. Şi cele din Kahun au avut aceeaşi soartă. 

— Ai dreptate, Iker, o corabie de mărimea aceasta face 
parte din flota regală. 

Tânărul se înfioră. Dacă nu se înşelase în această 
privinţă, se găsea acum în faţa tiranului care era hotărât 
să-l omoare! 

— Niciuna dintre corăbiile mele nu se numeşte Fulgerul, 
arătă Sesostris. A fost construită pe ascuns. Mâine voi 
porunci să înceapă cercetări aspre în legătură cu această 
nelegiuire, peste măsură de gravă. Fără nicio îndoială, cel 
care se face vinovat de astfel de fapte l-a împuternicit pe 
falsul soldat să te omoare, căci voia cu orice preţ să te 
împiedice să rosteşti vreodată adevărul. Când va prinde de 
veste că trăieşti, vei fi în mare primejdie. 

— Nu mă îndepărtez niciodată de Iker, zise Sekari. 

— Ce ai mai aflat despre aurul din Punt? întrebă regele. 

— Din nefericire, nimic. Dar păstrez în minte vorbele din 
Cartea lui Kemit: „Scribul priceput ar putea fi salvat de 
mireasma lui Punt”. Aceasta ţară există cu adevărat? 

— Cunogşti ce s-a întâmplat cu regina turcoazelor pe care 
ai scos-o la lumină din muntele lui Hathor? 

— Nu, Luminăţia Voastră. A încăput pe mâinile cetei de 
ucigaşi care au distrus aşezarea. 

— Probabil nişte cananeieni care au stârnit şi răzmeriţa 
din Sichem. Dar generalul Nesmontu a readus liniştea şi 
ordinea, şi acum veghează asupra oraşului. Insă va veni 
ziua când vom simţi lipsa acestei pietre. _ 

Sekari simţi că se anunţa o nouă însărcinare pentru el. În 
ce direcţie aveau să-l mai poarte paşii de data aceasta? 

— La Kahun, continuă Iker, un bătrân tâmplar mi-a 
povestit despre un cufăr din lemn de salcâm trebuincios 
unei lungi călătorii. M-am întrebat dacă nu cumva piraţii 
aveau de gând să ascundă în el aurul din Punt. Dar 
meşterul a murit fără să apuce să-mi spună numele 
cumpărătorului. 

Sesostris se întoarse spre Sekari. Dintr-o privire, acesta îi 
dădu de înţeles că nu ştia mai multe. 

— Şi acum, Iker, îi ceru monarhul, nu-mi ascunde nimic 


229 


din urzelile tale de la Kahun. 

Vorbind, tânărul scrib se condamna la moarte. Dar îi 
datora sinceritate deplină faraonului pe care îl bănuise pe 
nedrept. 

— O tânără asiatică m-a convins că sunteţi un tiran 
sângeros, nesimţitor la suferinţele egiptenilor sau ale 
străinilor pe care îi asupriţi. Gândurile sale semănau cu ale 
mele şi m-am lăsat vrăjit, plănuind să mă răzbun 
omorându-vă şi să redau, în acelaşi timp, poporului 
libertatea. 

— Tu, un preot al lui Anubis, să săvârșești un omor? 

Iker îşi privi mâinile. 

— Am încercat să mă împac cu acest gând, iar în aceste 
clipe m-am trezit dintr-un vis urât, ce părea fără sfârşit. 
Recunosc că am uneltit împotriva voastră şi aceasta eo 
greşeală de neiertat, înainte să fiu prins în cursă, singura 
mea dorinţă era să devin un scrib iscusit. Apoi, după ce am 
trecut prin toate aceste întâmplări pe care nu le 
înţelegeam, mi-am pierdut judecata. Nimic nu-mi 
îndreptăţeşte orbirea. 

— Această asiatică tânără conduce o trupă de luptători? 

— La început, m-a minţit dându-se drept o biată 
servitoare care nu era lăsată să înveţe să scrie şi să 
citească. De fapt, Bina vrea să pună stăpânire pe Kahun cu 
ajutorul altor asiatici care au izbutit să se strecoare în oraş. 
Când am băgat de seamă că am fost păcălit, am rupt orice 
legătură cu ei şi am hotărât să trec de unul singur la fapte. 

— Unul dintre tovarăşii lor te aştepta la Memphis? 

— Nu, Luminăţia Voastră. Socoteam că e peste putinţă să 
intru în palat, dar împrejurările m-au ajutat. 

— Adică bătrânul binevoitor întâlnit pe corabie, templul 
lui Ptah, meşterul măcelar, boala ucenicului său, îi desluşi 
Sekari regelui. 

— Ştii... Ştii tot? 

— Îţi reamintesc că faraonul mi-a poruncit să nu te scap 
din ochi. 

— Dar... de ce m-ai lăsat să pătrund aici? 

— Aceasta a fost voia Luminăţiei Sale. 

Din nou, Iker încercă o senzaţie de ameţeală. 

— In seara aceasta, îl lămuri Sekari, n-ai fost singura 
primejdie. Folosindu-se de o alarmă falsă care a dat peste 
cap schimbarea gărzilor, doi bărbaţi s-au furişat în palat. Nu 
erau complici, căci unul l-a omorât pe cel cu pieptul 
acoperit de cicatrice. Eu m-am îngrijit doar de învingător. 
După felul în care s-a luptat, sunt sigur că s-a pregătit 
îndelung. După părerea mea, e vorba de un sirian şi un 
libian. Aş fi preferat să-i prindem vii ca să dăm de urma 
căpeteniilor lor. lar acum, dacă regele îmi îngăduie, aş vrea 
să mă retrag. Venirea mea aici trebuie să rămână tainică. 

Sesostris încuviinţă. 

Iker nu se îndoia că monarhul avea să-l condamne, 
poruncindu-i să-şi înfigă în inimă cuțitul duhului păzitor. 
Incercarea de a-l omori pe rege merita această pedeapsă. 

— Ascunde arma aceasta sub veşmintele tale, îi ceru 
Sesostris. 

Apoi apucând pumnalul pe care Iker intenţionase să-l 
folosească, îl frânse dintr-o mişcare. După aceea, deschise 
uşa în faţa căreia stăteau un ofiţer şi vreo zece soldaţi. 

— Luminăţia Voastră, tocmai am găsit leşurile a doi 
necunoscuţi şi pe mai-marele măcelarilor zăcând pe jos. De 
îndată ce-şi va reveni în simţiri, o să-l luăm la întrebări şi... 

— Meşterul e nevinovat. Conduceţi-l înaintea Purtătorului 
sigiliului regal Sehotep. Cât despre morţi, străduiţi-vă să le 
aflaţi numele. 

— Gărzile au fost dublate, Luminăţia Voastră, şi nimeni 
nu e lăsat să se apropie de palat. Începând de mâine, îi 
vom cerceta la sânge pe slujitori. 

— Nu crezi că e prea târziu? Să fie respectate din nou 
rânduielile lui Sobek. 

Ofiţerul îl privea cu mirare pe Iker. Ce căuta aici ucenicul 
mai-marelui măcelarilor? 

Regele străbătu coridorul şi-i arăta tânărului scrib o 
încăpere. 

— In noaptea aceasta te vei odihni aici, Iker. 

30. 


Iker nu dormea. 

Întins într-un pat din lemn de sicomor, retrăia fiecare 
clipă a acestei nopţi de necrezut, în cursul căreia atâtea 
văluri fuseseră sfâşiate. 

Tânărul scrib plutea între două lumi, cea a închipuirilor 
sale prosteşti şi cea a realităţii care urma să-l strivească 
dimineaţă. Chiar dacă i s-ar fi ivit prilejul să fugă, nu voia să 
profite de el, căci îşi merita pedeapsa. Poate că regele avea 
de gând să facă din el o pildă. Singurul supravieţuitor dintre 
cei trei ucigaşi care pătrunseseră în acelaşi timp în palat 
trebuia de asemenea să piară. 

Ce se mai veselise Bina bătându-și joc de el! Singura 
bucurie a scribului era că nu cedase farmecelor ei. 
Mulțumită amintirii tinerei preotese, nu-i oferise asiaticei şi 
plăcerea aceasta. 

Zorile se iviră. 

În templu, faraonul celebra primul ritual al zilei. 

Iker se spălă în sala de baie alăturată odăii sale, apoi îşi 
rase faţa cu nişte unelte demne de un prinţ. Dar cum să se 
desfete acum cu toată această bogăţie din jur când ştia că- 
şi trăieşte ultimele ore? Cel puţin, înainte de a dispărea 
pentru totdeauna îl întâlnise pe faraon şi-şi recunoscuse 
greşelile. Datorită regelui, Egiptul nu va părăsi calea lui 
Maat. 

Deodată se auziră bătăi în uşă. 

— Deschideţi! Gărzile! 

Împăcat cu soarta, Iker se supuse. 

Un alt ofiţer, îmbrăcat în uniformă, îl salută pe tânărul 
scrib. 

— Luminăţia Sa vă aşteaptă. Urmaţi-mă! 

Iker porni după el fără să şovăie. 

Văzând lumina puternică ce inundase coridoarele, îi 
veniră în minte câteva cuvinte dintr-o scriere veche: 
„Palatul este asemenea orizontului. Faraonul se înalţă din el 
şi se întoarce tot acolo, precum soarele”. 

Ofiţerul îl conduse pe Iker într-o încăpere mare, cu 
ferestre numeroase, în care monarhul lua masa de 
dimineaţă alcătuită din lapte, miere şi tot soiul de pâini. 

— Așază-te, Iker, şi gustă din bucatele acestea! Ai nevoie 
de Ka pentru a înfrunta ziua de azi. 

Era peste putinţă să înduri, chiar şi pentru scurtă vreme, 
privirea faraonului fără să simţi ca te lasă puterile. Alături 
de vocea sa gravă şi statura sa impunătoare, te făcea să te 
crezi mic şi neînsemnat. 

Dar de ce lker avea parte de privilegiul de a mânca 
alături de rege, în loc să zacă în temniţă? 

— Caut un om cu inima curată, îi dezvălui Sesostris, un 
om în stare să vadă, să priceapă şi să-şi umple spiritul cu 
gânduri drepte, un om dibaci, isteţ, reţinut, cu vorba 
măsurată, un om care să ştie să-şi lase deoparte frica şi să 
caute adevărul cu preţul vieţii sale. Oare eşti omul acesta, 
Iker? 

— Mi-ar fi plăcut să fiu, Luminăţia Voastră, dar... 

— Credeai că lupti pentru Maat în timp ce potrivnicul ei, 
isefet, se folosea de tine. Totuşi, dorințele tale erau pure. 
Ce poate fi mai măreț decât să scapi ţara de un tiran? Şi ai 
făptuit încă o ispravă: te-ai eliberat din laţ şi ţi-ai 
recunoscut pe de-a-ntregul greşelile. 

— Luminăţia Voastră, mi se cuvine... 

— Ţi se cuvine o sarcină la înălţimea dorințelor tale. Te 
întreb pentru ultima oară: vrei sa fii omul despre care ţi-am 
vorbit? 

Iker se plecă înaintea faraonului. 

— Am să mă străduiesc din răsputeri, Luminăţia Voastră. 

— Dacă voinţa ta îşi păstrează tăria, vei izbândi să duci la 
capăt însărcinări primejdioase. Vrei să devii scriitor, nu-i 
aşa? Atunci cinsteşte-i pe strămoşii tăi, căci o să ai mare 

nevoie de ajutorul lor. 

La ieşirea din palat, o mare surpriză îl aştepta pe Iker: 
Vânt-de-Miazănoapte, cu ochii strălucitori şi urechile ciulite, 
purtând uneltele de scrib ale tânărului. 

Iker îl mângâie îndelung, iar animalul părea să trăiască şi 
el bucuria revederii. Apoi Vânt-de-Miazănoapte îl urmă 
ţanţoş pe stăpânul său şi pe faraon, însoţit de o trupă de 
arcaşi. 

Vrăjit, Iker descoperi imensul ţinut sacru de la Saqqara, 
străjuit de piramida în trepte a faraonului Djeser, uriaşă 
scară înălţată spre cer. 

Regele pătrunse într-un locaş de veci, înăuntrul căruia se 
găseau tăiate în piatră figurile câtorva scribi de seama. 

— Ascultă vorbele celor din vechime, Iker, culege 
învăţătura lor şi citeşte-le cărţile! Omul dispare, trupul său 
devine ţărână. Dar scrierile îngăduie fiinţei să dăinuie. 
Niciunul dintre noi nu e mai presus de cel care ştie să 
transmită prin scris un gând însemnat, căci scrisul are mare 
putere. 

Aşezat în poziţia scribului, în faţa peretelui sculptat, Iker 
însemna cuvintele regelui. 

— Scribii plini de înţelepciune nu s-au îngrijit deloc să 
lase după ei urmaşi muritori, copii în carne şi oase care să 
le păstreze numele. Dimpotrivă, moştenitorii lor sunt cărţile 
şi învăţăturile. Scrierile lor sunt preoţi în slujba lui Ka, 
tăbliţele, fiii lor mult iubiţi, iar formulele, piramida. Puterea 
lor fermecată îi atinge pe cei care citesc. Dacă vrei ca 
soarta să-ţi fie prielnică, Iker, rămâi tăcut şi retras, ocoleşte 
trăncăneala fără rost. Mai ales nu deveni un mâncăcios şi 
nu te lăsa pradă slăbiciunilor pântecelui. Lacomul şi 
nesătulul aleargă spre pierzanie. Focul cel clocotitor îi 
distruge. Cel care dă dovadă de cumpătare caută locurile în 
care domneşte armonia. El seamănă cu arborele ce creşte 
tihnit în grădină, înverzeşte şi face fructe nespus de 
gustoase. Umbra lui e binefăcătoare şi îşi sfârşeşte zilele în 
paradis. Înțeleptul pătrunde înțelesurile scrierilor vechi, le 
dezleagă tainele, îşi stăvileşte simţămintele şi se întrece pe 

sine. Cât despre cel care, pe acest pământ, izbuteşte să 
cunoască formulele preschimbării în lumină, va ieşi la 
lumina zilei sub orice chip doreşte şi se va întoarce la locul 
pe care-l merită. g 

Scriind, Iker trăia clipe de o fericire orbitoare. Işi amintea 
vorbele generalului Sepi, despre înzestrările necesare unui 
scrib dornic să atingă înălțimile creației: ascultarea, 
înţelegerea şi stăpânirea focurilor. Azi, în dimineaţa aceasta 
fără seamăn, primea învăţătura de la însuşi faraonul 
Egiptului. 

— Ţinta înţeleptului, continuă Sesostris, este să ajungă la 
desăvârşirea pe care hieroglifele o înfăţişează prin masa de 
ofrandă, hotep, care mai înseamnă şi „apus de soare”, clipa 
aceea minunată când o lucrare se încheie înaintea unei noi 
călătorii. Ne găsim încă departe de acea seninătate, Iker, şi 
va trebui să părăsim pacea acestui locaş de veci ca să 
înfruntăm înfricoşătoarea lume de afară. 

Strângându-şi uneltele, Iker se gândea la prevestirea 
rostită de căpitanul Fu/gerului: „Destinul tău e să ajungi 
ofrandă”. Prizonierul scăpase de zeul mării, dar oare nu-l 
pândeau alte încercări, încă şi mai cumplite? 

Regele şi scribul făcură câţiva paşi prin deşert. 

— Egiptul se află în primejdie de moarte, grăi Sesostris. 
Moştenirea sa spirituală e pe cale să piară, iar misterele lui 
Osiris nu vor mai fi celebrate. O vrajă a fost aruncată 
asupra Arborelui vieţii, salcâmul din Abydos. Până acum n- 
am putut decât să oprim răspândirea răului şi două ramuri 
chiar au înverzit. Dar acest rezultat nu e decât vremelnic. 
Ştim că trebuie să găsim aurul tămăduitor, căci doar el 
poate salva salcâmul. De aceea l-am trimis pe generalul 
Sepi în căutarea lui. 

— Învățătorul meu? 

— Un mare scrib este şi un om al faptelor. În ciuda 
strădaniilor noastre, n-am izbutit să aflăm cine e criminalul 
care mânuieşte forţa lui Seth împotriva Arborelui lui Osiris. 
Hotărât să nimicească Egiptul, acest demon al întunericului 
se dovedeşte a fi un duşman de temut şi iscusit. 

— Să fie oare mai-marele Binei şi al celui care, noaptea 
trecută, a trimis doi ucigaşi ca sa vă omoare? 

— Acestea sunt întrebările la care trebuie să găsim 
răspunsuri fără întârziere. Neîndoielnic, şi alte întâmplări 
grave precum moartea lui Rudi şi tulburările din Canaan 
sunt tot nelegiuiri ale aceluiaşi demon. Ai auzit vorbindu-se 
de Prevestitor? 

— Nu, Luminăţia Voastră. 

— Răzvrătitul acesta i-a îndemnat pe locuitorii din 
Sichem să se răscoale. lar focul pare departe de a fi stins. 
Mulțumită noii noastre armate, generalul Nesmontu 
reuşeşte să păstreze ordinea, dar mă tem de micile trupe 
de luptători din umbră, bine pregătiţi şi greu de descoperit. 
Multă vreme, am crezut că acest om al întunericului este 
unul dintre guvernatorii provinciilor, dar acum îi bănuim pe 
cananeieni sau pe tâlharii nisipurilor. Cei din urmă nu se 
gândesc decât să prade caravanele şi atacurile lor nu pot fi 
prevăzute. Totuşi, trebuie să împuţinăm stricăciunile pe 
care le fac şi să aflăm printre ei una sau mai multe 
căpetenii care stăpânesc focul lui Seth. 

Iker aştepta să-i fie încredinţată o misiune precisă şi 
primejdioasă. 

De aceea hotărârea lui Sesostris îl lovi ca un fulger. 

— Te numesc scrib regal, în slujba directă a faraonului. 
Acest rang îţi va îngădui să te numeri printre curtenii mei 
de vază. 

ttt 

Memphisul clocotea de zvonuri nebuneşti, care se băteau 
cap în cap. Unii pretindeau că regele fusese ucis de către 
un ucenic măcelar, alţii că o trupă de cananeieni atacase 
palatul şi că multe cete înarmate continuau încă să se lupte 
cu gărzile înăuntrul palatului, ba chiar în camerele 
monarhului. 

Fu nevoie ca Sesostris să apară în piaţa situată în faţa 
templului lui Ptah, însoţit de Iker, ca bârfele să se 
potolească. Nu numai că regele era bine sănătos, dar 
celebră el însuşi ritualul de la amiază, ajutat de proaspătul 

scrib regal. 

Cu ţeasta bandajată, meşterul măcelar se bucură să-l 
vadă ajuns la o demnitate aşa înaltă pe ucenicul său de-o 
zi. Convins că fusese lovit de către unul dintre ucigaşii care 
încercaseră să pătrundă în odaia faraonului, simţea chiar 
mândrie în legătură cu numirea lui Iker. Tânărul sărise în 
ajutorul faraonului, care îi răsplătise apoi curajul. 

Mulțimea gărzilor şi sosirea Purtătorului sigiliului regal 
Sehotep şi a Marelui Trezorier Senankh îi încredința pe toţi 
cei de faţă că un fapt neobişnuit urma să se petreacă. O 
grămadă de curioşi şi de gură-cască se înghesuiră la 
intrarea în templu, cu speranţa să prindă primii vestea cea 
mare. 

Când îşi făcu apariţia şi vizirul, nimeni nu se mai îndoi că 
din clipă în clipă vor afla noutatea. În curtea cea largă, 
neacoperită, preoţii permanenţi, temporari şi slujbaşii de 
tot soiul se întrebau despre ce avea să grăiască faraonul. 
Dar oare scăpase într-adevăr neatins? Şi ce pedepse va 
porunci? Fără îndoială că va înăspri supravegherea 
Canaanului, poate chiar şi a Memphisului, fără să uite de 
soldaţii şi de gărzile care n-au fost în stare să-i asigure 
paza. În sfârşit, vinovaţii fuseseră găsiţi şi arestaţi? 

Când Sesostris ieşi din sanctuar, toate privirile se 
întoarseră spre  uriaşul care purta coroana dublă 
simbolizând unirea Egiptului de Sus şi a Egiptului de Jos. 

Pe trupul lui nu se zărea nicio rană, iar pe chip - niciun 
semn de slăbiciune. 

— Scribul Iker să vină lângă mine. 

Şovăind, tânărul înaintă câţiva paşi, apoi îngenunche. 

— Vizirul Khnum-Hotep să-l ridice. 

Vizirul îi întinse scribului mâna, surprins să-l revadă în 
asemenea împrejurări. 

— ÎI numesc pe Iker pupil unic al palatului, rosti faraonul. 
Va primi rangul de Fiu regal. 

Apoi Sesostris străbătu curtea, urmat de vizir şi de Iker. 

Cuvintele monarhului îi lăsară muţi de uimire pe cei 
prezenţi. Unuia dintre ei aproape că i se făcu rău. Lui 

Medes, Secretarul Casei Regelui, nu-i venea să-şi creadă 
ochilor şi urechilor. Nu putea fi vorba tocmai de Iker, micul 
scrib răpit la Medamud ca să servească drept ofrandă 
zeilor! Cum izbutise acest copilandru fără familie, de a cărui 
existenţă nu ştiau decât vreo câţiva ţărani amărâţi, să 
supravieţuiască şi să apuce pe un drum care-l dusese până 
la faraon? Unul dintre oamenii de încredere ai lui Medes, 
falsul soldat acum dispărut, îi jurase totuşi că Iker era mort! 

Ce-ar fi putut să-i povestească regelui? Despre răpire, 
despre călătoria spre Punt şi naufragiul corăbiei, despre 
atacurile şi rătăcirile de care avusese parte. Nimic 
însemnat, căci scribul nu îl cunoştea pe Medes şi nu avea 
nicio dovadă care să-i trezească bănuieli. 

Iker, o biată făptură sortită pieirii, era acum Fiu regal! Ca 
să risipească acest vis urât, lui Medes nu-i rămânea decât o 
singură cale: să-l distrugă pe Iker prin orice mijloace. 

31. 


Vizirul nu avea să-i dea nicio veste bună regelui. Mai 
întâi, cercetările legate de cei doi atacatori nu dăduseră 
roade. Niciunul dintre soldaţii sau gărzile însărcinate cu 
paza palatului nu-i cunoştea şi, cum nu se puteau folosi de 
Sobek ca să scotocească prin locurile cu faimă proastă ale 
Memphisului, probabil că nu aveau să afle niciodată de 
unde veneau criminalii. Apoi, căutarea urmelor Fu/gerului 
nu dusese nicăieri. Nicio corabie cu acest nume nu fusese 
construită la Memphis. 

— Totuşi, a fost nevoie de lemn, de tâmplari, de un 
echipaj. Documentele au fost măsluite, nu încape îndoială, 
îi atrase atenţia Sesostris vizirului. Toate acestea nu puteau 
trece pe de-a-ntregul nebăgate în seamă. 

— Incă o dată mărturisesc că simţim din greu lipsa lui 
Sobek Păzitorul. Dar a luat apărarea oamenilor săi ştiindu-i 
vinovaţi, ceea ce este o faptă gravă. Dacă nu-l înlăturam 
din slujbă, aş fi trădat însărcinarea pe care mi-aţi 
încredinţat-o. 

— Ştiu şi nu te dojenesc din această pricină, Khnum- 
Hotep. 

— Două presupuneri mi-au venit acum în minte. Fulgerul 
a fost făurit fie la malul mării, în mare taină, şi noi nu-i vom 
da niciodată de urmă, fie într-un şantier egiptean, pe 
ascuns, şi atunci cu siguranţă a rămas vreo dovadă. 

Regele îi chemă pe Iker şi pe Sekari. 

— Luminăţia Voastră, zise cel din urmă, am dat de un fir 
tot hoinărind prin port. Unul dintre muncitori, căruia i l-am 
descris pe Cicatrice, l-a recunoscut a fi un libian de care 
fratele său avea grijă. Era iute la mânie şi nu s-ar fi dat 
înapoi de la nimic. De aceea, îl lăsau să lucreze alături de 

ei. 

— Şi fratele? 

— A dispărut. Casa lui e goală. 

— Deci, firul s-a rupt, zise cu părere de rău vizirul. 

Monarhul se întoarse către fiul său adoptiv. 

— După părerea ta, corăbierii de pe Fulgerul erau 
egipteni? 

— Fără umbră de îndoială, Luminăţia Voastră. 

— Gândeşte-te bine, Iker! N-ai auzit de la niciunul vreo 
vorbă, oricare ar fi ea, despre construcţia acestei corăbii? 

— După spusele unui tâmplar din Kahun, Rindea, unele 
părţi ale corăbiei au fost modelate la Fayyum. Dar n-am 
avut timp să urmez calea aceasta. 

— Negreşit, cea bună, îşi dădu cu părerea Sekari. Plec 
fără întârziere într-acolo. 

— Aşteaptă puţin! îi ceru monarhul. lar tu, Iker, însoţeşte- 
| pe vizir până în camera sa de lucru. O să-ţi arate care sunt 
îndatoririle unui scrib regal. 

Khnum-Hotep şi fiul adoptiv al lui Sesostris se retraseră. 

— Cercul de aur din Abydos îmi lipseşte mult, se plânse 
Sekari şi mi-ar plăcea să-mi împrospătez forţele acolo. Dar, 
din păcate, ceva îmi spune că nu acesta e lucrul cel mai 
grabnic. 

— Şi mie mi-ar plăcea să ne strângem toţi pe pământul 
lui Osiris. Dar atâta vreme cât Egiptul se găseşte într-o 
primejdie atât de mare, dorinţele noastre trebuie înfrânate. 
Totuşi, dacă te simţi atât de slăbit, voi face pregătirile 
trebuincioase. 

— Sunt încă în putere, Luminăţia Voastră. 

— Nu-ţi asumi prea multe riscuri, Sekari? 

— Nesmontu şi Sepi mi-au dat cea mai bună învăţătură. 

— Felul în care Sobek a fost prins în capcană mă 
nelinişteşte. Asta arată că există un grup bine organizat, a 
cărui căpetenie ştie să întoarcă împotriva noastră chiar 
dreptatea pe care noi vrem s-o înfăptuim. Nefericitul se 
zbate ca o fiară în cuşcă, fără a-şi putea dovedi 
nevinovăția. Du-te să-i vorbeşti, Sekari, şi încearcă să afli 

un mijloc ca să reîncepem cercetările. 
Tit 

Pătrunzând în aripa palatului rezervată odăilor de lucru 
ale vizirului, Khnum-Hotep şi Iker îşi încrucişară paşii cu cei 
ai lui Medes. 

— Sunt încântat să-l întâlnesc pe cel despre care 
vorbeşte toată lumea, zise Medes, prietenos. Hotărârea 
Luminăţiei Sale dă de înţeles că sunteţi înzestrat cu o 
mulţime de calităţi fără seamăn. Îngăduiţi-mi să vă felicit, 
Iker. Vă urez să aveţi parte de o primire călduroasă la 
curtea din Memphis. 

Tânărul se înclină scurt. 

— ŢI-l prezint pe Medes, Secretarul Casei Regelui, zise 
Khnum-Hotep. Este unul dintre cei mai de vază demnitari ai 
statului, însărcinat să întocmească decretele faraonului şi 
să le răspândească în tot regatul. Şi-şi îndeplineşte fără 
cusur îndatoririle. 

— Aceste laude îmi merg drept la inima, dar ştiu că 
trebuie să arăt în fiecare zi că le merit şi că nicio greşeală 
nu-mi va fi iertată. 

— Bine zis, recunoscu vizirul. 

— Dacă-i pot fi de folos cu ceva Fiului regal, să nu 
întârzie să-mi ceară ajutorul. Acum sunt, din nefericire, tare 
grăbit căci unul dintre oamenii mei este bolnav şi vreau să-i 
găsesc un înlocuitor. Vă rog să mă iertaţi. 

Iker şi gazda sa urcară pe o terasă, de unde admirară 
centrul oraşului. Sub razele soarelui, clădirile şi templele 
păreau la adăpost de nenorocire şi dezordine. 

— Nu ţi-ai pierdut timpul în provincia Oryx, aprecie 
Khnum-Hotep, şi nu-mi pare rău că te-am instruit după 
metodele mele. Pe atunci te socoteam chiar un posibil 
urmaş al meu căci îi îndepărtasem pe fiii mei, nişte 
neisprăviţi care n-ar fi fost în stare să conducă. Apoi s-a ivit 
acest rege, care este cu adevărat un faraon. El m-a învăţat 
să nu-mi pese de mine însumi, de mândria şi amăgirile 
mele, şi m-a făcut să le plătesc scump numindu-mă vizir. 

Vocea răsunătoare a lui Khnum-Hotep îl surprinse pe 

Iker. 

— Stăpâneam micile mele teritorii ca un adevărat 
monarh şi acum iată-mă în slujba poporului fără o singură zi 
de o odihnă! Cine putea să-şi închipuie aşa ceva, dacă nu 
Sesostris?  Supune-i-te, Iker, venerează-l şi arată-i-te 
credincios căci el e chezaşul lui Maat şi braţul care aduce 
lumina. Doar el înfruntă fără să tremure forțele 
întunericului. În caz de înfrângere, lumea noastră va 
dispărea. Dar, de vreme ce faraonul te-a înștiințat, cunoşti 
gravitatea lucrurilor. 

— Sunt gata să fac tot ce-mi cereţi. 

— În mod obişnuit, un scrib regal este un administrator 
neobosit al bogățiilor regatului. Dar tu nu te aştepta c-ai să 
te plimbi ţanţoş în fruntea unui alai de slujbaşi. Regele te-a 
sortit altor sarcini. Mi-a cerut să te previn asupra 
nenumăratelor primejdii care te pasc aici, la curte. Din 
partea apropiaților lui Sesostris, adică generalii Nesmontu 
şi Sepi, Purtătorul sigiliului regal Sehotep şi Marele 
Trezorier Senankh, n-ai de ce te teme. Sunt pe de-a-ntregul 
devotați Luminăţiei Sale. 

— Medes nu aparţine Casei Regelui? 

— Va face parte din ea mai devreme sau mai târziu, dacă 
o să rămână la fel de vrednic şi de priceput. Dar e vorba de 
toţi ceilalţi: demnitari invidioşi, curteni dezamăgiţi şi 
lacomi! Ridicarea ta neaşteptată la un rang atât de înalt va 
stârni o ură pe care n-o cunoşti încă. Zeci de neisprăviţi au 
jurat deja să te ducă la pierzanie şi vor face asta cu mare 
băgare de seamă ca să nu atragă asupra lor fulgerele de 
mânie ale lui Sesostris. Din fericire, Sekari veghează asupra 
ta. Vei locui în palat şi vei fi păzit zi şi noapte. Dat fiind că 
te cunosc, sunt sigur că abia aştepţi să-ţi începi lucrul în 
biblioteca aceea mare. 

— Mă cunoaşteţi bine, recunoscu Iker zâmbind. 

— Nu uita de chemarea ta de a deveni scriitor! Fără 
transmiterea cuvintelor puterii, nu vom putea asigura 
prezenţa aici, pe pământ, a lui Maat. 

RET 

Sobek Păzitorul clocotea de furie. Dacă n-ar fi fost izgonit 
şi dacă paza rânduită de el ar fi fost păstrată, faraonul n-ar 
fi fost victima unui atac întreit! 

Nevoit să-şi părăsească locuinţa şi cazarma unde îi 
antrena pe membrii gărzii personale a regelui, acum 
împrăştiaţi care-ncotro, trăia retras într-o casă micuță pe 
care o supravegheau permanent doi soldaţi care refuzau 
să-i vorbească. 

Despre cele petrecute aflase de la femeia care-i făcea 
curat şi de aceea nu putea deosebi bârfele de adevăruri. 

Când un tânăr cumsecade şi vesel i se înfăţişă, Sobek se 
întrebă oare ce capcană i se mai întindea. 

— Mă numesc Sekari şi am venit la tine în taină. 

— Cine te-a trimis? 

— Faraonul. 

Sobek rânji. 

— El nu vrea nici măcar să mă primească! 

— Judecata se apropie şi nu poate să stea de vorbă cu 
principalul învinuit căci ar fi socotit părtinitor şi ţi-ar grăbi 
astfel căderea. 

Fosta căpeteniilor a tuturor gărzilor din regat clătină din 
cap. 

— Să zicem că aşa e... Dar vizirul are cunoştinţă de 
prezenţa ta aici? 

— Nicidecum! 

— Cei doi temniceri ai mei nu vor întârzia să-i dea de 
ştire! 

— Cu siguranţă că nu, tocmai au fost schimbaţi. Cei care 
le-au luat locul au slujit sub ordinele tale şi sunt de partea 
ta. 

Sobek se aplecă peste fereastră şi pricepu că Sekari nu 
minţea. 

— Înseamnă că eşti cu adevărat trimisul regelui! Care e 
rostul tău, mai precis? 

— Să mă supun faraonului. 

— Şi ce ţi-a poruncit? 

— Este convins de nevinovăția sa, dar nu are cum să 

încalce legea. lar dovezile sunt strivitoare. 

— Khnum-Hotep îmi vrea capul, ăsta-i adevărul! 

— Te înşeli. Nu a avut încotro. 

— Vor să mă distrugă, iar vinovatul se ascunde în umbră. 

— Pentru ca totul să fie limpede între noi, zise Sekari 
grav, răspunde-mi o dată pentru totdeauna la o singură 
întrebare: îi acoperi pe oamenii tăi care au săvârșit 
nelegiuiri? 

— Deloc! Dacă printre gărzile mele ar fi existat şi oi 
râioase le-aş fi găsit! Crede-mă! 

Sinceritatea lui Sobek era izbitoare. 

— Deci, regele are dreptate: eşti victima unor uneltiri. 
Am să i-o spun şi vizirului. 

— Şi cu ce schimbă asta lucrurile? 

— Tu eşti închis aici, eu însă nu. Aşa că, dă-mi o urmă ca 
să încep cercetările! 

— Din păcate, n-am niciuna! A fost numită o nouă 
căpetenie a tuturor gărzilor regatului? 

— Nu, munca ta o îndeplinesc acum mai mulţi ofiţeri a 
căror pricepere lasă de dorit. 

— O să se sfâşie între ei, iar paza faraonului n-are să mai 
fie asigurată! Ce s-a petrecut, de fapt, la palat? 

— Un muncitor libian din port şi un luptător necunoscut s- 
au strecurat înăuntru. Amândoi au fost omorâţi, dar n-avem 
nicio dovadă care să ne îngăduie să aflăm cine i-a plătit. 
Tot ce ştim este că nu se cunoşteau unul pe altul. Altfel 
spus, două grupuri diferite voiau să-l ucidă pe Sesostris. 

— Libieni, sirieni, cananeieni... Printre lepădăturile astea 
trebuie căutat. Femeia care-mi face curat mi-a pomenit de 
trei atacatori. 

Sekari zâmbi: 

— Situaţia lui Iker este deosebită, căci nişte ticăloşi au 
încercat să se folosească de el, îndemnându-l să creadă că 
uciderea faraonului e o faptă dreaptă. Dar, surprins de firea 
neobişnuită a acestui tânăr în timpul unei sărbători a 
secerişului, Luminăţia Sa mi-a poruncit să-l urmăresc pas 
cu pas. In felul acesta am aflat multe lucruri demne de 

toată atenţia. Am descoperit o trupă de luptători asiatici la 
Kahun şi i-am salvat viaţa acestui băiat pe care un fals 
soldat fusese însărcinat să-l omoare. 

Chipul lui Sobek se înăspri. 

— Ai încredere deplină în acest Iker? 

— Regele l-a numit pupil unic al palatului şi Fiu regal. 

— Şi dacă doar se preface? 

— Când ai să-l cunoşti mai bine, vei vedea că lker a 
înţeles pricina rătăcirilor sale şi că acum e gata să-şi dea 
viaţa pentru faraon. 

Sobek părea copleşit de ciudă şi descurajare. 

— Dacă vizirul mă trimite în minele de aramă, n-o să 
cunosc decât tâlhari. 

— De vreme ce eşti nevinovat, nu te lăsa pradă 
gândurilor negre! 

— Voi li judecat, împrejurările îmi sunt potrivnice şi nu 
zăresc nicio portiţă de scăpare. Duşmanii mei se numără cu 
zecile, iar cel care m-a doborât rămâne, pe mai departe, 
ascuns. 

— Te-ai certat cu vreun demnitar în ultima vreme? 

— Cu o mulţime! Inimile acestea sensibile nu suportă să 
audă vorbindu-se de pedepse. Vor să se bucure de pază, 
dar fără să aibă gărzi prin preajmă. 

— Bănuiești pe cineva? 

— Toată curtea! Am întors faptele pe toate părţile în 
mintea mea, dar în zadar! Am sfârşit prin a crede că vizirul 
a vrut să mă îndepărteze ca să-l pună pe rege în primejdie. 

— iți repet, Khnum-Hotep este un slujitor credincios 
faraonului. 

Sobek se prăbuşi, neputincios, pe un scaun. 

— Am să mă îngrijesc de toate, îl încuraja Sekari, şi am 
să te scot din necazul ăsta. 

Părăsindu-l pe Sobek, Sekari avu puternicul sentiment că 
viitorul avea să fie mai bun. 

32. 


Înveşmântat într-o superbă tunică albă din pânză de in, 
purtând pe cap o perucă rituală, pupilul unic Iker îl însoțea 
pe rege la sărbătoarea zeiţei Useret, Cea Puternică, pe care 
o celebrau preotesele lui Hathor sub conducerea reginei. 

Tânărul se mişca de parcă trăia un vis fără sfârşit. EI, 
săteanul modest, hărăzit muncii de scrib în slujba celor care 
nu ştiau să scrie şi să citească, păşea acum alături de 
stăpânul Celor Două Regate sub privirile pline de admiraţie 
şi de invidie ale demnitarilor de la curte. 

Bineînţeles, soarta nu-i acorda decât un scurt răgaz. Aşa 
că se bucura din plin de orele acestea înălţătoare, 
îndeplinindu-şi sarcinile cu o simplitate dezarmantă pentru 
ochii privitorilor. Multora le-ar fi plăcut să-şi bată joc de el, 
tratându-l ca pe un ţăran necioplit, dar Iker avea aerul unui 
scrib regal crescut la palat! De aceea începu să se 
zvonească pe ici pe colo că acest băiat nu putea fi decât un 
fiu adevărat al lui Sesostris, a cărui existenţă, regele, din 
motive tainice, o ţinuse ascunsă până acum. 

La rândul său, lker aştepta acea misiune pe care 
monarhul nu avea să întârzie să i-o încredinţeze. Misiune 
fără îndoială primejdioasă în care poate avea să-şi piardă 
chiar viaţa. Prin urmare, cu riscul de a-l nemulţumi pe 
faraon, fiul său adoptiv încercă să risipească nelămuririle 
care-l chinuiau. 

— Luminăţia Voastră, Cercul de aur din Abydos mai 
există? 

— Cine ţi-a vorbit de el? 

— În timpul unui ritual de reînnoire al fostului guvernator 
de provincie Djehuty, am văzut lumina ţâşnind din două 
vase. Generalul Sepi a rostit aceste vorbe: „Tu care voiai să 

cunoşti Cercul de aur din Abydos, priveşte-i puterea”. ŞI 
Sekari pare să ştie ceva despre el. 

— Cercul de aur izvorăşte din Osiris. Când faci parte din 
el, nu-ţi mai aparţii ţie însuţi, căci atunci contează doar 
sarcina încredinţată fiecăruia dintre membrii lui. Treaba lor 
nu e nici să predice, nici să impună adevăruri, ci să 
respecte în faptele lor dreapta judecată. 

Faraonul se aşeză sub un umbrar, iar Iker luă loc la 
dreapta lui. 

— Ai fost iniţiat în primele mistere ale lui Anubis. Ce ştii 
despre puterea divină? 

— Unic este zeul ascuns, mai îndepărtat decât însuşi 
cerul, prea misterios pentru ca gloria lui să fie dezvăluită, 
prea mare pentru a putea fi înţeles, răspunse tânărul. Dacă 
îi rosteşti numele secret cazi îndată la pământ mort de 
frică! 

— O teamă bine venită, fu de părere regele, dar care nu 
e de ajuns pentru a atinge Cercul de aur din Abydos. Ai 
privit cu atenţie mijlocul cerului? 

— Seth domneşte acolo asupra stelelor nepieritoare. 

— Cosmosul este trupul Marelui Zeu, iar sufletul său este 
energia care-i dă viaţă. Seth se mărgineşte doar la o parte 
a acestui cosmos, forţa sa se vădește prin fulgere, trăsnete, 
furtuni şi vijelii. Dar Osiris este universul întreg, străbătut 
de puteri creatoare atât de numeroase şi de felurite încât 
mintea omului nu le poate cuprinde. Când ele se strâng la 
un loc, nasc un mănunchi de raze de o energie nemărginită. 
Atunci apare ceea ce noi numim o divinitate. Actul creator 
este Unu. Devenind Doi, el împlineşte o căsătorie care pare 
altminteri cu neputinţă. Apoi se dezvăluie sub forma lui 
Trei, înainte de a se preschimba în milioane, rămânând, în 
acelaşi timp, Unu. 

— De ce, printre hieroglife, un catarg cu o flamură în 
vânt, dar legată cu grijă, reprezintă divinitatea? 

— Pentru că ea se răspândește în aerul luminos, cu 
ajutorul suflului lumii de dincolo. Ea se întrupează într-un ax 
care trebuie protejat, a cărui flamură, asemenea mumiei, 

susţine trupul de lumină. Egiptul întreg este locaşul iubit de 
divinităţi. Poţi să le întâlneşti în temple, în capelele umile 
sau în timpul sărbătorilor. Învață să-ţi dai seama de 
adevăratul lor chip şi de felul în care ele ţes armonia 
universului. Şi toate părţile acestui întreg se adună laolaltă 
pentru că Osiris rămâne pur şi fără pată, căci el nu se 
amestecă nici cu dezordinea, nici cu nenorocirile stârnite de 
oameni. Misterele sale se păstrează pretutindeni. 

Lui Iker i-ar fi plăcut să-i pună întrebări regelui ceasuri 
întregi, dar sărbătoarea începu şi se aşternu degrabă 
liniştea. 

Ajutată de preotesele lui Hathor, regina ridică spre soare 
minerale de diverse soiuri, apoi puse o barcă de aur pe un 
altar. La proră stătea Useret, Cea Puternică, aceea care 
putea să învingă întunericul datorită celor patru chipuri ale 
sale. Cuvântul useret însemna gâtul care ţine capul, dar şi 
stâlpul caznelor de care erau legaţi aliaţii lui /sefet, forţa 
distrugătoare. 

O preoteasă depuse în barcă un disc de aur, soarele 
feminin care lua, de asemenea, şi forma unui uraeus, cobra 
ce scuipa foc pentru a-i elibera faraonului drumul. 

Dar Iker nu mai asculta cânturile şi nici nu mai era atent 
la ce se petrecea, căci nu-şi putea lua ochii de la tânăra 
preoteasă, care se ţinea aproape de regină. 

Era ea. 

Chiar ea, frumoasa mereu prezentă în mintea şi-n visurile 
sale şi de care se îndrăgostise nebuneşte. 

Iker îi pândea fiecare gest, fiecare pas, sperând că 
privirile lor se vor încrucişa, măcar pentru o clipă. Dar 
preoteasa nu-şi ridică ochii şi ritualul, dureros de scurt, 
după părerea lui Iker, luă sfârşit. 

Şi dintr-odată o altă speranţă puse stăpânire pe el: acum 
nu mai era un biet scrib, ci fiul adoptiv al faraonului 
Sesostris! Şi acest rang îi îngăduia să-i vorbească preotesei. 

Dar pornirea aceasta se stinse iute. Tot ceea ce i-ar fi 
putut spune ar fi fost nişte vorbe serbede şi fără rost. Dacă 
s-ar fi arătat prea înflăcărat, ea l-ar fi respins, fără îndoială. 

Vocea adâncă a regelui îl smulse din vârtejul gândurilor 
sale. 

— Ai priceput însemnătatea acestui ritual? 

— Nu cred, Luminăţia Voastră. 

— Să fii la fel de sincer mereu. Altfel, învăţătura pe care 
ţi-o dau, se va încheia. Trebuia să fii călit pentru a pleca în 
misiunea pe care vreau să ţi-o încredinţez. Strălucirea 
discului de aur şi focul cobrei au pătruns în trupul şi în 
sufletul tău. 

— Luminăţia Voastră, o cunoaşteţi pe tânăra preoteasă 
care o ajuta pe regină? 

— De obicei locuieşte la Abydos. 

— Cum o cheamă? 

— Poartă un nume faimos, Isis, cel al soţiei lui Osiris. 
Această tânără femeie şi-a închinat viaţa templului şi 
misterelor lui. 

Dezvăluirea regelui îl făcu pe Iker să-şi piardă orice 
nădejde: frumoasa Isis rămânea cu neputinţă de atins. 

TET 

Sekari era încăpățânarea întruchipată, mai cu seamă 
când îşi punea în gând să salveze un nevinovat. Totuşi, 
viitorul lui Sobek i se părea deocamdată întunecat. 

Sekari se bizui pe o judecată simplă: cei care Îi pătaseră 
renumele lui Sobek trebuiau să fie tare mândri de isprava 
lor şi n-ar fi pierdut prilejul să se laude cu ea. 

Aşa că omul de încredere al lui Sesostris îi ceru vizirului 
toate rapoartele privitoare la orice incidente, chiar 
neînsemnate, care se petrecuseră după înlăturarea lui 
Sobek. 

În faţa mulţimii de documente, lui Sekari îi veni să se lase 
păgubaş. Aşa că ceru ajutorul a doi scribi care împărţiră 
înscrisurile după gravitatea faptelor: încăierări prin taverne, 
furturi din târg, certuri în familie, nemulțumiri legate de 
măsurarea terenurilor... Apoi Sekari îşi începu cercetările cu 
ce era mai rău: o crima la Memphis şi doi bărbaţi omorâţi 
când încercaseră să treacă hotarul de nord-est. 

Crima avusese loc după o ceartă aprigă între doi veri, 

pentru un palmier bătrân de trei sute de ani. În cele din 
urmă se luaseră la bătaie şi cel mai sprinten dintre ei îi 
zdrobise celuilalt capul cu o bâtă. 

Dar lucrurile acestea nu avea nicio legătură cu Sobek. 

In schimb, încercarea de trecere a hotarului prezenta un 
amănunt demn de toată atenţia: cei doi bărbaţi nu aveau 
de gând să pătrundă în Egipt, ci să-l părăsească! 

Sekari plecă degrabă la postul de pază ca să stea de 
vorbă cu ofiţerul care semnase raportul. Ilnarmat cu un 
ordin scris din partea vizirului, fu primit cu respect. 

— Povesteşte-mi tot! 

— Cei doi bărbaţi s-au apropiat paşnici, fără să pară că 
ascund ceva. Totuşi, mutrele lor n-au fost pe placul 
soldaţilor mei şi ei nu se înșală! Erau cananeieni, fără 
îndoială. l-am întrebat încotro merg. „Ne întoarcem acasă, 
la Sichem, mi-au răspuns, iar documentele noastre sunt 
fără cusur”. Apoi cu trufie le-au scos şi mi le-au arătat. Pe 
tăbliță scria: „Moarte armatei egiptene, trăiască răzmeriţa 
din Canaan!” Când am început să ţip la ei, au rupt-o la 
fuga, dar arcaşii i-au doborât. Doi răzvrătiți mai puţin. 

Sekari se încruntă. 

Sau cei doi îşi căutau moartea cu orice preţ, sau... nu 
ştiau să citească! Cineva le dăduse acel document lăsându- 
i să creadă că e un permis de liberă trecere, astfel încât 
soldaţii care păzeau hotarele să fie îndreptăţiţi să-i ucidă. 

— Ştii cum îi chema pe netrebnici? întrebă Sekari fără 
prea multă nădejde. 

— Din nefericire nu, dar îmi place să desenez. Şi cum 
aceasta a fost fapta cea mai gravă petrecută aici, le-am 
desenat chipurile. 

Sekari tresari. 

— Arată-mi-le. 

— Nu stăpânesc prea bine acest meşteşug, te previn! 

Dar se dovedi că ofiţerul mânuia pensula cu multă 
iscusinţă. 

— Le iau cu mine, zise Sekari. 

PEF 

Când gărzile se îndreptară spre Nas-Subţire, olarul, care 
locuia acum într-un cartier al Memphisului înţesat de 
oameni, apucă un baston şi începu să-l învârtă deasupra 
capului. 

— Nu vă apropiaţi că altminteri vă arăt eu vouă! 

— Venim din partea vizirului, care vrea să te vadă 
grabnic. 

— Şi cine-mi spune mie că nu sunteţi falşi soldaţi, ca şi 
ceilalţi? 

— Eu, rosti răspicat Sekari. 

— Dar tu cine eşti? 

— Trimisul faraonului. Nimeni nu se va atinge de tine în 
prezenţa mea. 

Olarul se mai domoli puţin. 

— Ce mai vreţi de la mine? 

— Trebuie să verificăm ceva în faţa vizirului. 

— Chiar a vizirului însuși? 

— Te aşteaptă, aşa că nu te mai codi atât! 

Neîncrezător, olarul se învoi totuşi să-l urmeze pe Sekari. 

Când văzu că acesta îl conduse până în odaia de lucru a 
lui Khnum-Hotep, pricepu că nu-şi bătea jos de el. Dar era 
hotărât să nu dea înapoi. 

— Nu-mi retrag plângerea, dacă asta aveţi de gând să-mi 
cereţi! M-au atacat, m-au rupt în bătaie şi mi-au furat 
corabia! Chiar dacă vinovatul e căpetenia gărzilor, şi eu, 
doar un simplu olar, cer să se facă dreptate! 

— Aceasta şi e îndatorirea mea, îi reaminti Khnum-Hotep. 
Oricine ar fi păgubaşul, dreptatea nu se schimbă. De aceea 
Sobek Păzitorul va fi judecat. 

— Bine, am încredere atunci. 

— Priveşte chipurile acestea! 

Khnum-Hotep puse sub ochii olarului desenele pe care 
Sekari le adusese de la postul de pază al hotarelor. 

Nas-Subţire înşfăcă papirusurile. 

— Ei... Ei sunt, cei doi soldaţi care m-au jefuit! l-aţi găsit. 
Vreau să-i văd îndată. Tâlharii! 

— Sunt morţi, îl înştiinţă vizirul. Nişte cananeieni care s- 

au dat drept soldaţi aflaţi sub ordinele lui Sobek, ca să 
arunce totul în spinarea lui. Deci, îi recunoşti pe cei care te- 
au atacat. 

— Bineînţeles că-i recunosc! Ei sunt şi nimeni alţii! 

Şi în timp ce un scrib însemna vorbele olarului, Sekari 
alergă spre casa lui Sobek Păzitorul. 

33, 


— Vreo veste de la generalul Nesmontu? îl întrebă 
faraonul pe Sehotep, Purtătorul sigiliului regal. 

— Armata s-a desfăşurat în Canaan, Luminăţia Voastră, 
fără să întâmpine oprelişti. 

— Lucrările de pe şantierul de la Dachur înaintează, grăi 
Marele Trezorier Senankh. Munca lui Djehuty e demnă de 
toată lauda, meşterii nu duc lipsă de nimic, iar materialele 
ajung la ei fără întârziere. Din păcate, nu au primit nicio 
veste de la Sepi. Presupun că înfruntă mari greutăţi. 

— Tăcerea aceasta nu e neapărat îngrijorătoare, îşi dădu 
cu părerea Sehotep. Prudent şi neîncrezător, Sepi o să ne 
dea un semn doar după ce va găsi aurul. 

— Nu numai că au încercat să mă ucidă, reaminti 
monarhul, dar s-au atins şi de apropiații mei ca să-i 
dezonoreze şi să-i îndepărteze de mine. Tu, Senankh, ai 
scăpat din capcană, tu, Sehotep, ai prevăzut-o şi ai întors-o 
chiar împotriva făptaşilor. Dar Sobek a fost aproape de un 
sfârşit nefericit. Fiţi cu mare bagaje de seamă, căci vor 
urma şi alte încercări de acest fel. 

— Şi nici măcar nu bănuim cine e vinovatul! se înfurie 
Senankh. 

— Luminăţia Voastră, vreunul dintre demnitari v-a cerut, 
în ultima vreme, să-l ridicaţi în rang? întrebă Sehotep. 

— Niciunul nu a dat glas unei astfel de dorinţe. 

— Păcat... Mă gândeam că vinovatul s-a lăsat pradă 
mândriei şi dorinţei de a dobândi mai multă putere, 
săvârșind astfel greşeala de a se da de gol. De fapt, e mai 
şiret decât îl socoteam eu. 

— Dar dacă e vorba de un străin, nu de un egiptean? 
sugeră Senankh. 

— Se poate, recunoscu Sehotep. Atunci înseamnă că şi-a 
răspândit iscoadele chiar în inima Memphisului? 

— Dat fiind că Sobek şi-a primit înapoi vechea slujbă, îi 
lămuri Sesostris, va începe noi cercetări. Chiar de acum se 
îngrijeşte iar de paza palatului. După dezvăluirile lui Iker, 
cel mai grabnic lucru este să-l prevenim pe primarul din 
Kahun. l-am trimis poruncă să-i supravegheze îndeaproape 
pe luptătorii furişaţi în oraş cu speranţa că, într-un fel sau 
altul, ne vor conduce la căpetenia lor. 

— Şi dacă, dimpotrivă, o să încerce să pună stăpânire pe 
Kahun? se nelinişti Sehotep. 

— Dacă n-am fi avut cunoştinţă de existenţa lor, poate ar 
fi izbutit. Dar acum îi vom strânge de gât. Cum a primit 
curtea numirea lui Iker? 

— Aşa cum aţi prevăzut, Luminăţia Voastră, răspunse 
Senankh: cu mirare şi invidie. Mulţi dintre cei care se 
socoteau mai îndreptăţiţi decât el să capete acest rang îl 
privesc cu ură. Dar băiatul acesta mi se pare mai tare decât 
granitul. Nici  dojenile, nici laudele nu-l ating. Nu-l 
interesează decât calea pe care şi-a ales-o. Şi nimic nu-l va 
opri. 

— Dar tu, Sehotep, cum îl găseşti pe Iker? 

— După unirea Egiptului, Luminăţia Voastră, el e pentru 
mine a doua pricină de adâncă uimire. Poţi să juri că acest 
scrib trăieşte de când se ştie la palat! Pur şi simplu, 
ghiceşte care sunt gesturile cuvenite şi se poartă fără 
cusur. Bineînţeles, bârfele zic că e sânge din sângele 
vostru. 

— Dar n-a devenit, oare, fiul meu? Am să-i încredinţez o 
misiune neasemuit de grea, care ne va îngădui să aflăm 
unde a fost construită în taină o corabie, trimisă apoi spre 
Punt. 

— Pizmuitorii vor crede că vreţi să-l alungaţi de la curte şi 
se vor arăta încântați! exclamă Senankh. 

— lertaţi-mi îndoiala, începu Sehotep, dar credeţi că 
acest tânăr este îndeajuns de călit ca să pornească pe 
drumul acesta? 

— Destinul lui Iker nu seamănă cu al nimănui altcuiva. 
Ceea ce are el de împlinit depăşeşte marginile înţelegerii şi 
nimeni n-ar şti ce să facă în locul lui. Dacă dă greş, vom fi 
toţi în mare primejdie. 

Tit 

Era mai bine să nu-ţi atragi mânia lui Sobek, nici măcar 
din pricina unei pânze legate neîngrijit în jurul şoldurilor sau 
a unei cotiere din piele prost aşezate. Păzitorul lucra zi şi 
noapte ca să pună în ordine paza palatului pe care 
înlocuitorii săi se grăbiseră s-o distrugă. 

Sobek îi chemă la el, unul după altul, pe oamenii săi care 
săvârşiseră greşeli în timpul groaznicei nopţi când 
nemernicii aceia încercaseră să-l omoare pe faraon. Din 
pricina furiei sale dezlănţuite, pereţii odăii lui de lucru se 
clătinau. Chiar şi ofiţerii săi apropiaţi tremurau în sandalele 
lor, aşteptând sfârşitul furtunii. Unii dintre vinovaţi aveau să 
petreacă mulţi ani de aici încolo în garnizoane de provincie, 
unde sarcina lor cea mai anevoioasă avea să fie numărarea 
boilor şi a vacilor. 

Apoi Păzitorul verifică dacă soldaţii din garda personală a 
faraonului nu-şi pierduseră îndemânarea şi se antrenau 
zilnic din greu. 

Când Sobek vru să-i prezinte monahului raportul său, îl 
găsi în tovărăşia lui Iker. 

— Încă nu l-ai întâlnit până acum pe fiul meu adoptiv, 
zise Sesostris. Iker, iată-l pe Sobek Păzitorul, căpetenia 
tuturor gărzilor din regat. 

— Slăvit fie Ka-ul tău! grăi tânărul. 

— La fel, răspunse Sobek, încordat. Cu riscul de a-l jigni 
pe Fiul regal, aş vrea să vă vorbesc între patru ochi, 
Luminăţia Voastră. 

Cu încuviințarea monarhului, Iker se retrase. 

— Trei oameni au încercat să vă omoare, Luminăţia 
Voastră, începu Sobek. Doi dintre ei sunt morţi. Al treilea 
este Iker. 

— Neîncrederea ta nu mă surprinde şi nici nu mă supără. 
Dar te asigur că eu nu mă îndoiesc de acest băiat. 

— Lăsaţi-mă totuşi să-l supraveghez. 

— Chiar îţi poruncesc asta căci viaţa lui, ca şi a mea, e 
ameninţată. 

Sobek nu-şi ascunse descurajarea. 

— Inlăturarea mea făcea parte dintr-un plan bine hotărât: 
răspândirea a numeroase iscoade în Memphis şi, fără 
îndoială şi în alte părţi, începând cu Kahun, urmând ca apoi 
să ia naştere în aceste oraşe grupuri puternice de luptători 
din umbră. Ei se bucură, bineînţeles, şi de sprijinul unor 
oameni din popor şi chiar al slujbaşilor, unii naivi, iar alţii 
dornici să vă răstoarne de pe tron. Lucrurile mi-au scăpat 
de sub control şi am priceput cu întârziere ce se petrece. M- 
am purtat ca un orb. Nu sunt la înălţimea încrederii voastre, 
de aceea vă cer să mă înlocuiţi. 

— Chiar asta speră duşmanul, socoti faraonul. Crezi că 
vreau să-i ofer prilej de satisfacţie? 

TL 

După ce întreaga dimineaţă lucrase alături de vizir, Iker 
se plimba acum prin grădina palatului, împreună cu regele. 
Sicomori, tamarini, rodii şi smochini răspândeau o umbră 
nespus de plăcută. Aici, lumea părea alcătuită doar din 
frumuseţe şi seninătate. 

— Khnum-Hotep e mulţumit de munca ta, Iker. Chiar şi 
cei mai clevetitori sunt nevoiţi să tacă pentru că nu te arâţi 
înfumurat şi ocoleşti ospeţele. 

— Mai am atâtea de descoperit, Luminăţia Voastră! 
Khnum-Hotep mă călăuzeşte cu grijă, dar numai ceea ce 
faci tu însuţi pătrunde în adâncurile minţii. În privinţa 
turmelor... 

— Am o altă misiune să-ţi încredinţez. 

Cufundându-se în sarcinile sale administrative, Iker se 
străduise să uite că monarhul avea să rostească aceste 
cuvinte mai devreme sau mai târziu. Un timp, chiar se 
amăgise cu falsa tihnă a unui trai de răsfăţat al sorții. 

— Sunt mai multe ţinte pe care trebuie să le atingi, 
continuă Sesostris. Mâine pleci cu Sekari spre Fayyum. Vei 
purta asupra ta pecetea de Fiu regal, dar să nu te foloseşti 

de ea decât atunci când nu mai ai încotro. Încearcă să treci 
nebăgat în seamă, căci nu ştim cine este vrăjmaşul nostru 
şi unde se ascunde. Mulțumită cercetărilor din biblioteca 
Locaşului Vieţii din Abydos, am aflat că undeva în Fayyum a 
fost sădit cu multă vreme în urmă un salcâm închinat zeiţei 
Neith. Dacă izbuteşti să-l găseşti, va fi un ajutor nesperat 
pentru salcâmul lui Osiris. Apoi dă-ţi silinţa să descoperi 
şantierul unde a fost construit Fulgerul. După aceea, 
întoarce-te la Kahun şi caută să nimiceşti planurile 
asiaticilor. 

Un gând dureros îl fulgeră pe Iker. 

— Luminăţia Voastră, moartea scribului Heremsaf... 

— Presupun că e o crimă. Il socoteam un slujitor 
credincios. Când mi-a cerut îngăduinţa să te iniţieze în 
primele mistere ale lui Anubis, mi-a vorbit cu multă 
convingere despre tine. 

— Primarul din Kahun ne este aliat sau duşman? 

— Când a fost numit părea însufleţit de cele mai bune 
gânduri. Dar puterea îi schimbă adesea pe oameni. Tu 
trebuie să vezi de partea cui se află acum. 

— Aţi ştiut mereu totul despre mine, Luminăţia Voastră, 
despre dorinţele, speranţele şi grijile mele. E adevărat, nu-i 
aşa? 

— Petrece o după-amiază liniştită în această grădină, fiul 
meu. Am să mă întorc cât mai iute. 

Şi zicând acestea, Sesostris se îndepărtă, lăsându-l pe 
Iker năucit. 

Era prima oară când regele îl numea „fiul meu”. Aceste 
două cuvinte, atât de simple şi de obişnuite, stârniseră 
deodată un ecou puternic în inima lui Iker. 

O altă lume i se deschidea înainte. O lume în care nu se 
mai lupta pentru el însuşi, ci pentru tatăl său, faraonul 
Egiptului. 

Deşi grădina era încântătoare, Iker nu avea deloc poftă 
să lenevească pierdut în visare. Trebuia să-şi pregătească 
bagajele şi să obţină o hartă cât mai amănunţită a 
Fayyumului care să conţină aşezarea sanctuarelor şi a 

teritoriilor sacre. 

Chiar în clipa în care părăsea locurile acestea unde 
domnea pacea, dinspre miazăzi se stârni un vânt atât de 
blând şi de înmiresmat, încât tânărul rămase nemişcat, 
bucurându-se de adierea lui. 

Şi deodată avu o nălucire. 

Ea. 

Ea care venea spre el împreună cu vântul de miazăzi pe 
care-l încarnase într-un dans ritual menit să aducă apa 
înnoitoare şi să facă să înflorească viaţa. 

Pe fruntea sa, împodobită cu o bentiţă aurită, se înşirau 
boboci de lotus alb şi albastru din care izvora o lumină 
strălucitoare. 

Frumuseţea sa nu putea fi cuprinsă în cuvinte, căci părea 
nepământeană. 

Iker închise ochii, apoi îi deschise iară. 

Isis stătea tot în faţa lui. 

— Mi-e teamă să nu vă deranjez, zise ea cu o voce atât 
de învăluitoare, că tânărul scrib abia reuşi să îngâne câteva 
cuvinte. 

— Nu, nu... Deloc! Eu... căzusem pe gânduri. 

— Îmi place mult rodiul acesta, îi destăinui Isis privind 
spre cel mai bătrân arbore din grădină. Rămâne înflorit în 
toate anotimpurile, nimic nu-i micşorează splendoarea. 
Când o floare se ofileşte, o alta creşte degrabă. 

— Din păcate, nu la fel se întâmplă şi cu salcâmul lui 
Osiris. 

Chipul tinerei preotese se întristă. 

— Dacă viaţa mea i-ar fi de folos, n-aş șovăi nicio clipă s- 
o jertfesc. 

— Regele mi-a încredinţat o misiune primejdioasă: să mă 
întorc la Fayyum ca să înăbuş acolo o răzmeriţă şi să obţin 
un leac pentru Arborele vieţii. 

— O ramură din salcâmul lui Neith. 

— Cunoaşteţi taina aceasta? se miră Iker. g 

— Sarcina mea e să caut în arhivele din Abydos. Insă, 
chiar dacă a existat, arborele acesta a pierit de mult. 

— Dacă a supravieţuit, am să-l găsesc! 

înflăcărarea lui Iker o făcu pe tânăra femeie să 
zâmbească. 

Scribul simţi că nu-i putea ascunde nimic lui Isis. 

— Am vrut să-l ucid pe Sesostris, mărturisi Iker, căci îl 
socoteam un tiran de la care mi se trăgeau toate 
nenorocirile. 

Apoi dintr-o suflare, îi povesti toate peripeţiile şi 
frământările lui. 

— De vreme ce faraonul v-a ales drept fiu adoptiv, 
observă ea, înseamnă că sunteţi un om drept şi cinstit. 

— Dar tu îmi ierţi rătăcirile? 

Punând o întrebare atât de nepotrivită, lker avu 
certitudinea că tocmai săvârșise o mare greşeală, poate de 
nereparat. 

Dar Isis zâmbi din nou. 

— Luminăţia Sa a luat deja o hotărâre. De ce a mea ar fi 
diferită? Sinceritatea voastră mă impresionează. Şi venind 
din partea unei persoane de rang înalt, chiar mă onorează. 

— Nu sunt decât un scrib din Medamud! se împotrivi Iker. 

— Sunteţi Fiu regal şi vă datorez respect. 

Prins în capcană, Iker nu izbuti să găsească întocmai 
cuvintele potrivite pentru a-i dezvălui sentimentele sale şi 
faptul că ea, doar ea, îl salvase de atâtea ori. 

— Plecaţi curând spre Abydos? 

— Mâine. 

— Ce loc neasemuit! 

— Nu-mi este îngăduit să vorbesc despre el. Mereu am 
vrut să trăiesc acolo, cât mai aproape de izvorul sufletului 
Egiptului. 

— O să... o să vă întoarceţi la Memphis? 

— Mă supun poruncilor regelui şi ale marelui preot. 

O clipă, doar o clipă, Iker crezu că zăreşte în privirea ei o 
licărire slabă în semn că pricepea ceea ce el încercase în 
zadar să-i spună. 

Dar peste câteva clipe Isis avea să se îndepărteze şi să 
dispară. 

Cum s-o mai reţină puţin? 

— M-aţi putea lamuri în privinţa unei întâmplări ciudate? 
întrebă el. Lângă un iaz, am văzut o femeie cu un păr 
minunat şi pielea foarte netedă. Ce zeiţă încarna? 

— Pe Useret, Cea puternică, stăpâna uraeusului şi 
soarele feminin, răspunse Isis. E un privilegiu că vi s-a 
arătat, dar aţi scăpat dintr-o mare primejdie nerostind 
formulele de îmbunare. Dar acum n-aveţi a vă teme de 
nimic, căci a fost slăvită în timpul ritualului la care aţi luat 
parte. Poate chiar o să vă ajute să vă îndepliniţi misiunea. 

— O să... o să vă mai văd? 

— Destinul e cel care hotărăşte. 

34. 


Medes nu se hotăra ce să facă pe viitor în privința lui 
Iker: să-i ruineze puțin câte puțin renumele sau să nu-i dea 
nicio atenție? La început, crezuse că fiul adoptiv al lui 
Sesostris, mândru de importanța pe care o dobândise, va 
ocupa un loc însemnat la curte, apoi văzuse că tânărul 
lucra sub conducerea vizirului Khnum-Hotep, ca orice alt 
scrib regal, nu lua parte la niciun ospăț, nu legase prietenii 
cu demnitarii şi nu profita de poziţia lui. 

În acelaşi timp mirat şi bănuitor, Medes îl invitase la el 
acasă, să ia masa împreună şi să stea de vorbă ca să-l 
poată cântări mai bine. Acest scrib de provincie era, oare, 
atât de mulţumit de soarta sa încât prefera să rămână în 
umbră sau nu era vorba decât de un plan şiret care va da 
roade peste ceva vreme? Dar cel mai probabil lucru era că 
Iker se comporta astfel din porunca regelui. Ştiind că acest 
„pupil unic” nu era capabil de fapte mari, Sesostris îl sortise 
muncilor administrative unde n-ar fi deranjat pe nimeni. 

— Stăpâne, îl vesti intendentul, Fiul regal nu poate să vă 
onoreze invitaţia. 

— Din ce pricină? 

— A părăsit Memphisul. 

La palat, Medes încercase să adune informaţii, dar nu 
obţinu decât una singură: Iker se urcase pe o corabie ce 
pornise spre miazăzi. Călătorea doar împreună cu măgarul 
său. Această plecare lipsită de strălucire semăna cu o 
dizgrație. Nemulțumit de scrib, Sesostris îl trimisese oare 
înapoi în provincia sa pentru ca nimeni să nu mai audă 
niciodată vorbindu-se de el? 

Inviorat, Medes primi, adusă de mesagerul său, o 

scrisoare încifrată din partea Libanezului. Pierdute într-un 
talmeş-balmeş de formule  curtenitoare, se găseau 
cuvintele aşteptate de Medes: „Vreau să vă văd 
neîntârziat”. 

Tit 

— Beţi o cupă cu vin, scumpe prietene? îl îmbie 
Libanezul. 

— Am renunţat la masă ca să vin la tine şi sper să nu-mi 
pară rău. 

— Marele stăpân se învoieşte să vă întâlniți lângă 
Abydos, pe o corabie care-mi aparţine. 

— Bine, iată care sunt condiţiile mele: Gergu se va afla la 
bordul corăbiei încă de la plecarea ei din Memphis, iar eu 
voi sosi la locul hotărât prin propriile mijloace. 

— Cum doriţi. 

— Vei fi şi tu acolo? 

— Mă reţine aici negoţul nostru, care înfloreşte de la o zi 
la alta, răspunse Libanezul, mieros. 

Medes îl privi ameninţător. 

— Ai de gând să mă păcăleşti? 

— Ar însemna să fiu nebun! Mulțumită învoielilor noastre, 
câştig o avere şi duc o viaţă îndestulată şi tihnită. 

— Şi stăpânul tău, de asemenea? 

— El e altfel. Fiecare cu plăcerile lui. 

— Un bărbat învăluit în mistere! 

— Nu-i place să vorbesc despre el. 

— Dacă încearcă să-mi facă rău, n-o să scape uşor. 

— Nicidecum, Medes. Doreşte să vă întâlniți ca să 
întărească înţelegerea pe care-o avem deja şi nimic mai 
mult. 

ttt 

De la prima vedere, Gergu şi căpitanul aflat în slujba 
Libanezului simţiră simpatie unul pentru altul. Lui Gergu îi 
plăcea acest luptător cu faţa încrâncenată şi părul încâlcit, 
grosolan şi capabil să omoare fără să încerce nici cea mai 
mică emotie, iar înfățișarea greoaie şi brutală a lui Gergu fu 
pe gustul căpitanului. 

— Trebuie să scotocesc corabia de la un capăt la altul. 

— Asta se poate face şi cu o cupă în mână, nu? 

— Se poate, recunoscu Gergu. 

— Am un vin cam aspru, dar care alunecă bine. 

Gergu goli iute cupa. 

— II găsesc totuşi cam acrişor. 

— O să se îndulcească de-a lungul Nilului)! 

Gluma îi înveseli pe amândoi şi verificarea corăbiei se 
desfăşură într-o atmosferă destinsă. Gergu nu descoperi 
nimic care să-i dea de bănuit. Echipajul număra zece 
oameni neînarmaţi, iar încărcătura era alcătuită doar din 
peşte uscat şi urcioare cu vin. 

— Te-ai liniştit, Gergu? 

— Dezleagă parâmele, căpitane. 

Tot drumul, cei doi noi prieteni nu se opriră din băut. 
Gergu lăudă meritele lui Medes, căpitanul, pe cele ale 
Libanezului. Corăbierul vorbi cu mândrie despre negoţul cu 
lemn preţios făcut pe ascuns, apoi îi destăinui lui Gergu că 
visa să aibă o turmă de vite şi să mănânce carne în fiecare 
zi. 

— De pe corabia ta lipsesc femeile, se plânse Gergu. 

— Am vrut să iau una cu noi, dar Libanezul mi-a interzis. 

— Nu-i plac femeile? 

— Lui da, dar marele stăpân se pare că nu e dintre cei 
petrecăreţi. 

— Îl cunoşti? 

— Nu l-am văzut niciodată. 

Corabia se opri chiar înainte de Abydos. Ascunsă într-un 
stufăriş adânc şi înalt, în apropierea malului, nimeni n-ar fi 
putut s-o observe. Dacă aveau să apară gărzile Nilului, 
căpitanul va ticlui o minciună, cum că fusese atacat de 
nişte hoţi şi acum trebuia să-şi repare corabia. După 
spusele Libanezului, însuşi marele stăpân alesese locul 
acesta. 

— Te las, zise Gergu. Mă duc să-l caut pe stăpânul meu. 

După plecarea lui, căpitanul se întinse pe punte şi 
adormi. 

Pr 

Preotul permanent Bega era nedumerit. 

— Medes, de ce ţii neapărat să te însoțesc la această 
întâlnire? 

— Ca să ne pecetluim o dată pentru totdeauna 
înțelegerea. 

Gergu şi Medes, care se dădea drept ajutorul acestuia, 
trecuseră de pază fără nicio greutate, apoi ceruseră să stea 
de vorbă, ca de obicei, cu Bega pentru a afla dacă preoților 
nu le lipseşte nimic. Şi cum lucrurile acestea se petrecuseră 
întocmai şi înainte, soldaţii care vegheau asupra Abydosului 
nu le dădură nicio atenţie. 

— Cine e acest „mare stăpân”? întrebă Bega. 

— Unul care ne va ajuta să ne îmbogăţim şi mai mult, 
fără să atragă bănuieli asupra lui. Prezenţa voastră va fi 
dovada că noi doi ne descurcăm de minune împreună. Şi nu 
vă ascund dorinţa mea cea mai tainică: să-l răsturnăm pe 
Sesostris de la putere cât mai iute. 

— Şi dacă nu e decât un tâlhar de rând? 

— Libanezul nu se încurcă în furtişaguri mărunte, iar 
stăpânul său n-are cum să fie mai prejos. Puteţi ieşi cu 
uşurinţă din Abydos? 

— Preoţii permanenţi nu sunt întemnițați aici, îi reaminti 
Bega. Dar dacă ni se întinde o capcană? 

— Gergu a cercetat corabia unde va avea loc întâlnirea, 
iar oamenii lui stau la pândă prin preajmă. În caz de 
primejdie, vor sări să ne apere. Credeţi-mă, Bega, am pus 
totul la cale cu multă băgare de seamă. Sunt convins că 
împreună vom ajunge departe. 

ttt 

Gergu se apropie cu barca de corabie. 

Totul părea liniştit. 

— Căpitane! Eu sunt, Gergu. 

Incordându-şi auzul, Gergu desluşi nişte sforăieli, apoi, 
urcând la bord, îi găsi pe căpitan şi echipajul său beţi morți. 
Atent, mai scotoci o dată corabia fără să descopere nimic 
îngrijorător. 

Apoi, coborând iar în barcă, Gergu vâsli până la corabia 
lui Medes, legată la mal puţin mai departe. 

— Puteţi veni. 

— Oamenii tăi sunt bine aşezaţi, Gergu? 

— Paza e asigurată. 

Medes îl trezi pe căpitan cu o lovitură de picior în coaste. 
Corăbierul mormăi nemulţumit şi deschise ochii. 

— Ştii când trebuie să sosească stăpânul tău? 

— Nu, nu... Eu, unul, pot să-l aştept oricât. 

— Fă curat în cabină până atunci! 

Căpitanul îi zgâlţăi pe membrii echipajului şi răstindu-se 
la ei arţăgos, îi puse la muncă. 

Deodată, strecurându-se prin stuf, apăru un bărbat 
având capul acoperit de o glugă. 

— Haideţi, Bega! îl încurajă Medes. N-aveţi a vă teme de 
nimic. 

Mai degrabă stângaci, cu paşi şovăielnici, preotul 
permanent începu să se caţere pe scară. Pricepând că Bega 
ar fi putut cădea în orice clipă, Medes se repezi să-l sprijine. 
Fără îndoială, sprinteneala nu era punctul cel mai tare al 
preotului. 

Cu răsuflarea tăiată, Bega se aşeză pe un scăunel cu trei 
picioare. 

— Toată lumea e aici? întrebă el. 

— Nu lipseşte decât gazda noastră. 

Şi se puseră pe aşteptat. Bega îşi ţinea faţa plecată, 
Gergu bea pe ascuns, iar Medes se plimba cu paşi mari de 
colo-colo pe punte. 

În cele din urmă, istovit şi pierzându-şi răbdarea, prinse a 
zbiera la căpitan, care, încă ameţit, se sprijinea de 
marginea corăbiei. 

— Nu suport să-şi bată cineva joc de mine! Am să plec 
chiar acum, iar tu ai să-mi plăteşti scump pentru jignirea 
asta! 

O voce blândă şi amenințătoare totodată îl ţintui pe 
Medes locului. 

— Pentru ce atâta furie fără rost? lată-mă! 

Bărbatul stătea în picioare la proră, deşi nimeni nu-l 
văzuse venind. 

Înalt, bărbos, cu un turban pe cap, cu faţa trasă, acoperit 
de o mantie din lână ce-i cobora până la călcâie, avea ochii 
roşii, adânc înfundaţi în orbite. 

Gergu scăpă cupa din mână, Bega înţepeni, iar Medes 
râmase cu gura căscată. 

— Cine... cine sunteţi? 

— Eu sunt Prevestitorul. lar voi trei veţi deveni ucenicii 
mei credincioşi. 

„Un nebun, un nebun!” îşi zise Medes şi-i făcu semn lui 
Gergu să-şi cheme oamenii. 

— Zadarnic, grăi Prevestitorul. Eu sunt stăpân acum 
peste corabia ta. Neisprăviţii tocmiţi de Gergu n-au putut 
ţine piept oamenilor mei. 

Răsărind dintre trestii, Gură-Pocită şi Shab Strâmbu’ 
azvârliră pe punte câteva căpăţâni şi mâini tăiate. 

— Lăsaţi-mă să plec, îl imploră Bega cu voce 
tremurătoare. 

— Nimeni nu va părăsi corabia înainte să-mi primească 
poruncile şi să-mi jure supunere, arătă Prevestitorul cu 
blândeţe. 

Gergu încercă totuşi să se arunce în apă, dar gheare de 
şoim i se înfipseră în umăr. Urlând de durere, fu nevoit să 
îngenuncheze. 

— Dacă o iei de la capăt, o să-ţi smulg ficatul, îi spuse 
Prevestitorul. Ai să mori prosteşte, în loc să faci avere! 

— Sunteţi... sunteţi într-adevăr stăpânul Libanezului? 
întrebă Medes, fermecat. 

— A învăţat pe pielea lui să nu mă trădeze şi să-mi dea 
ascultare. Să vă servească drept pildă căci, împreună, vom 
duce la bun sfârşit planuri măreţe. Ideile voastre sunt bune, 
dar v-aţi izbit de nişte vrăjmaşi de temut şi până acum aţi 
cules roade înșelătoare. Marele Trezorier Senankh, 
Purtătorul sigiliului regal Sehotep, generalul Nesmontu şi 
căpetenia gărzilor Sobek Păzitorul au scăpat neatinşi din 
capcanele pe care le-aţi pus la cale. Şi nu mai vorbesc de 

faraon. Trimiţând împotriva lui un nepriceput, l-aţi făcut să 
dea greş pe ucigaşul care, altminteri, şi-ar fi îndeplinit 
sarcina. lar acum, Sobek e nevinovat şi Sesostris păzit mai 
straşnic ca niciodată. 

— Vreţi... vreţi să-l omorâţi pe rege? întrebă Medes, ceva 
mai potolit. 

— Numai dacă ne unim forţele o să izbândim. lar eu voi fi 
cel care va lua hotărârile. Tu de colo, scoate-ţi gluga şi 
spune-mi cum te cheamă! 

Preotul nu avu curajul să se împotrivească. 

— Numele meu e Bega şi sunt preot permanent la 
Abydos. 

— Frumoasă pradă, Medes, fu de părere Prevestitorul. 

— Trebuie să pătrundem taina misterelor lui Osiris, grăi 
cu însufleţire Secretarul Casei Regelui, căci Abydos e 
izvorul puterii faraonului. 

— Îţi închipui că mă-nveţi tu pe mine? i-o întoarse 
Prevestitorul cu dispreţ. Bega, vorbeşte-mi despre Arborele 
vieţii! 

Preotul îl privi peste măsură de uimit. 

— Aveţi... aveţi cunoştinţă despre lucrul acesta? 

— Răspunde-mi! 

— Salcâmul lui Osiris e atins de o vrajă. 

— Nu s-a uscat pe de-a-ntregul? 

— Nu, a prins puţină putere. O primă ramură a înverzit în 
timpul construirii templului şi a mormântului lui Sesostris, 
căci acestea dau naştere lui Ka pe care preoţii se străduiesc 
să-l păstreze înăuntrul copacului, îngrijindu-l în fiecare zi. O 
a doua ramură a prins viaţă când s-a săvârșit unirea 
Egiptului. 

— Ce altceva mai vrea Sesostris să facă pentru a 
tămădui arborele? 

— Să înalțe o piramidă. 

— Unde anume? 

— La Dachur, răspunse Medes. 

— Cine ţine în păstrare paleta de aur? întrebă 
Prevestitorul. 

Bega încremeni. 

— Ştiţi totul despre comorile noastre rituale? 

— Răspunde-mi! 

— Faraonul însuşi. Mai-marele nostru, Pleşuvul, nu face 
un pas fără încuviințarea regelui. 

— Dar tu, Bega, ce-ţi doreşti? 

— Să scap de tiranul acesta şi să dobândesc locul ce mi 
se cuvine! Experienţa şi vechimea mea mă îndreptăţesc să 
domnesc peste Abydos! 

— De ce te-ai aliat cu Medes? 

Văzându-l pe Bega încurcat, Secretarul Casei Regelui 
începu să vorbească, fără să ascundă nimic din planurile 
negustoreşti puse la punct împreună cu preotul. 

— V-aţi gândit bine, recunoscu Prevestitorul. Mergeţi mai 
departe pe drumul acesta. Ne potrivim în multe privinţe, 
dar vouă vă lipseşte măreţia. Eu, Prevestitorul, sunt 
singurul care deţin adevărul. Voi întocmi o lege din care 
niciun cuvânt nu va putea fi schimbat, căci Zeul e cel care 
mi-o va dicta. Şi ei i se va supune omenirea întreagă, iar cei 
care se vor împotrivi vor fi nimiciţi. Dar, mai întâi, trebuie 
să înlăturăm principala piedică, faraonul, şi să punem mâna 
pe Egipt. Când vom fi stăpânii acestei ţări, centrul lumii, 
cucerirea celorlalte are să se dovedească o joacă de copii. 

Medes nu prevăzuse să meargă aşa departe, dar la urma 
urmei, de ce nu? lar Gergu nu putea face altfel decât 
Medes. Cât despre Bega, acesta era într-atât de 
înspăimântat, încât supunerea oarbă îi apărea drept 
singurul mijloc de a scăpa cu viaţă. 

— Vom semăna groaza printre necredincioşi, glăsui 
Prevestitorul, îi vom ucide pe cei care-l ocărăsc pe Zeu, 
vom şterge hotarele, le vom obliga pe femei să rămână în 
casele lor şi să-şi slujească soţii, vom înhăţa aurul zeilor şi-l 
vom împiedica pe Osiris să renască. 

35. 


Tonul Prevestitorului le dădu fiori celor care-i sorbeau 
cuvintele. Dintre faldurile mantiei sale de lână, acesta 
scoase apoi trei bucăți de cuarțit roşu. 

— Lumina n-a stricat aceste pietre ale lui Seth, îi lămuri 
Prevestitorul, aşa că ele încă mai păstrează înăuntru focul 
distrugător care ne va ajuta să-i înfrângem pe vrăjmaşii 
noştri. Toţi trei, întindeţi mâna stângă! 

Prevestitorul aşeză câte o piatră în palmele lui Medes, 
Bega şi Gergu. 

— Acum strângeţi cu putere! 

Cei trei bărbaţi începură să urle în acelaşi timp. Cuarţitul 
le ardea pielea, dar era cu neputinţă să-şi descleşteze 
degetele. 

Prevestitorul îşi îndreptă braţele spre ei şi durerea 
dispăru. 

— De-acum purtaţi în carnea voastră semnul lui Seth. 
Sunteţi aliaţii lui şi-mi veţi da ascultare fără să crâcniţi. 
Altfel, trupurile voastre se vor înfierbânta şi veţi muri în 
chinuri groaznice. 

Cuarţitul se fărâmiţase. Ca şi complicii săi, Medes văzu în 
căuşul palmei sale un chip micuţ al zeului, cu botul său de 
girafă şi cele două mari urechi ciulite. 

Bega simţea că se înăbuşă. El, slujitorul lui Osiris, 
devenise ucenicul lui Seth, ucigaşul său! 

_ — Nimic nu ne mai poate despărţi, adăugă Prevestitorul. 
Inţelegerea noastră este pecetluită. 

— Cu ce trupe îl vom ataca pe faraon? întreba Medes. 

— N-a fost strânsă de curând o mare armată? 

— Ba da, dar în fruntea ei se află generalul Nesmontu. 

— Un război pe faţă ar fi spre paguba noastră, recunoscu 

Prevestitorul, căci eu nu pot trimite împotriva soldaţilor 
faraonului decât o turmă de cananeieni lăudăroşi, văicăreţi 
şi fricoşi. Nu ne rămâne decât o singură cale: lupta din 
umbră. 

— Dar cu ce arme? 

— Oamenii mei din Kahun făuresc arme pentru gărzile 
egiptene, dar fură o parte din ele pentru folosul nostru. 
Vom pune la cale atacuri sângeroase care-l vor face pe 
faraon să se clatine şi vor răspândi spaima în tot Egiptul. 

— Dar orăşenii şi sătenii nevinovaţi nu ne vor uri? 

— Nu există nevinovaţi. Cine nu trece de partea noastră, 
ne e duşman. Cei care se supun faraonului şi respectă 
legea lui Maat sunt socotiți vinovaţi şi îi vom călca în 
picioare. Dar să nu mai pierdem vremea degeaba! Vreau să 
aflu totul despre Abydos, despre Sesostris şi apropiații săi, 
despre armata şi gărzile sale. Şi acum, să ne împrăştiem! 
__Bega îşi trase gluga peste cap şi plecă primul. 
Impleticindu-se, cobori scara şi se afundă printre trestii. 

— Sesostris a luat, de curând, o hotărâre neobişnuită, 
rosti neliniştit Prevestitorul, cu privirea rătăcind în zare. 

— Întocmai, răspunse Medes, şi-a ales un fiu adoptiv. 

— Cum îl cheamă? 

— Iker. 

— Nu e tânărul din Medamud pe care tu îl sortiseşi zeului 
mării? 

Pe Medes parcă îl lovi trăsnetul. 

— Ba da, dar... Cum de ştiţi? 

— Cine ţi-a dat numele lui? 

— Un om din sat. 

— A făcut-o la porunca mea. Am simţit în acest băiat o 
putere fără seamăn de a rezista forţelor răului. 
Sacrificându-l am fi putut-o întrebuința în folosul nostru. 
Dar scăpând din naufragiu, băiatul şi-a întărit această 
putere. 

Gură-Pocită nu se mai putu abţine. 

— Acest Iker nu e iscoada despre care credeam c-a murit 
în flăcări la muntele de turcoaze? 

— A supravieţuit focului şi şi-a continuat drumul, fără să 
aibă ştiinţă de puterea ce-l călăuzea. Acum primeşte 
învăţătură de la Sesostris şi trăieşte în preajma faraonului. 

— Fiţi pe pace, zise Medes, a părăsit Memphisul fără să 
stârnească vâlvă, de parcă însuşi regele l-ar fi gonit. 

— Şi încotro se îndreaptă? 

— Spre miazăzi. Se va reîntoarce în satul său unde o să 
se grozăvească o vreme cu isprăvile lui, apoi nimeni n-o să- 
| mai bage în seamă. lar în capitală nici n-o să mai auzim 
vorbindu-se de el. 

La rândul lor, Medes şi Gergu coborâră grăbiţi de pe 
corabie. 

Prevestitorul se întoarse spre căpitan. 

— Pleacă degrabă la Fayyum! Cască bine ochii şi ciuleşte 
urechile şi, dacă dai de Iker, ucide-l! 

TET 

Niciuna dintre hărțile ce-i fuseseră puse la dispoziție lui 
Iker nu pomenea despre salcâmul lui Neith, dar din arhive 
aflase că acest copac creştea pe insula lui Sobek, în 
Fayyum. Aşa că nu-i mai rămânea decât să pună întrebări 
locuitorilor provinciei şi poate că va izbuti, până la urmă, 
să-l găsească. 

Încă de la plecarea din Memphis, Sekari veghea asupra 
lui Iker. Prefăcându-se că nu se cunosc, cei doi călători nu 
schimbau un cuvânt. Dar în caz de primejdie, Sekari ar fi 
sărit degrabă în ajutorul tovarăşului său. 

Deodată i se păru că doi ţărani nutreau gânduri necurate, 
mai ales atunci când se apropiară într-un mod curios de 
Iker. Dar ei nu voiau decât să stea de vorbă şi nimic altceva 
nu-i mai tulbură lui Sekari liniştea până la sosirea corăbiei 
în portul oraşului Copilului Regal. Aici se înălța un templu în 
cinstea zeului berbec Heryshef, „Cel de pe lac”, 
răspunzător cu revărsarea apelor în Fayyum şi cu buna 
irigație a ținutului, cu ajutorul marelui canal ce şerpuia prin 
vegetaţia abundentă. 

Peste tot se vedeau desfășurându-se lucrări: secarea 
unor mlaştini, ridicarea templelor, construirea de diguri şi 

stăvilare. O bună parte din această regiune părea o pădure 
uriaşă unde-şi aveau sălaş nenumărate vieţuitoare. 

Mulţumit de călătorie, Vânt-de-Miazănoapte păşea vioi. 
După ce se zbătuse zbierând şi tăvălindu-se pe jos ca Iker 
să nu-i scurteze copitele, la fel de tari precum lemnul de 
abanos, mergea acum mândru, stârnind admiraţia 
cunoscătorilor. 

— Doar ştii bine că trebuie să-ţi îngrijesc copitele, 
netezindu-le cu pila de trei ori pe an, îi reaminti Iker. 

Dar măgarul se făcu a nu auzi şi-şi urmă netulburat calea 
până la postul de pază al oraşului Copilului Regal. 

— Ce mărfuri ai? îl întrebă un slujbaş. 

Iker îi arătă uneltele sale de scrib. 

— E bine, poţi trece. 

— Caut un loc sacru străvechi unde creşte un salcâm 
închinat zeiţei Neith. Cine poate să mă îndrume într-acolo? 

— Cel mai bun cunoscător al regiunii e supraveghetorul 
digurilor. 

Şi zicând acestea, slujbaşul îi arătă unde era situată casa 
supraveghetorului. Ca şi cum ar fi priceput mai bine decât 
Fiul regal, Vânt-de-Miazănoapte porni hotărât înainte, fără 
să greşească drumul. 

Supraveghetorul se răcorea în grădina sa, la umbra unei 
terase. Iker îi dădu bineţe, se prezentă şi-i spuse ce căuta. 

— Salcâmul lui Neith... Da, am auzit vorbindu-se de el. 
Creşte într-un colţ uitat de lume pe unde trec arareori 
păstorii şi fiarele sălbatice. Îndreaptă-te spre apus, lăsând 
în dreapta ta obeliscul lui Sesostris întâi. In vârful lui, un 
disc solar simbolizează naşterea luminii din apele 
începuturilor. Dar de ce te interesează atât copacul acesta? 

— Întocmesc o hartă a provinciei. 

Seara, într-o tavernă, supraveghetorul povesti 
întâmplarea prietenilor săi. Descrierea lui lker şi a 
măgarului său ajunse la urechea căpitanului trimis de 
Prevestitor, care nu avea să lase să-i scape prada din 
mâini. 

PEF 

Bogăția naturii avea şi părţile ei rele. Fără o pomadă 
împotriva ţânţarilor, de care profită şi Vânt-de-Miazănoapte, 
cei doi căutători ar fi făcut cale întoarsă. După spusele 
bătrânului întâlnit într-un cătun, arborele zeiţei nu se afla 
foarte departe, dar trebuiau să fie cu mare băgare de 
seamă când mergeau de-a lungul lacului cu crocodili, unde 
îşi duceau traiul adevăraţi monştri, dintre care unul, în 
vârstă de 80 de ani, obişnuia, până la asfinţit, să se 
tolănească la soare. 

Iker se întrebă dacă Sekari continua să-l urmeze de la 
depărtare prin acest adevărat labirint. 

După ce îndepărtă ramurile încurcate de tamarini, scribul 
descoperi o întindere de apă ascunsă în inima vegetației şi 
al cărei capăt se pierdea într-o pădure de sălcii. Pe mal, un 
păstor frigea un biban. 

Iker se apropie. 

— Mai e mult până la insula lui Sobek? 

— Poate că nu. 

— Sunt scribul Iker şi caut salcâmul lui Neith. 

Cu părul neîngrijit şi faţa prost rasă, căpitanul părea unul 
dintre acei oameni singuratici şi posaci, care nu apreciau 
tovărăşia semenilor, dar le cunoşteau în chip desăvârşit 
teritoriul. 

— Salcâmul lui Neith. Ce-ţi pasă ţie de el? 

— Vreau să-l însemn pe harta mea. 

— Hărțile n-au niciun rost. Mai bine te iei după ce-ți 
spune nasul. 

— Te învoieşti totuşi să mă ajuţi? 

— Să isprăvesc de mâncat mai întâi. Ţi-e foame? 

Cei doi meseni mestecară în tăcere şi, când din biban nu 
mai râmaseră decât oasele, falsul păstor se ridică. 

— Insula lui Sobek se găseşte la capătul lacului, zise el. 
Să mergem până acolo cu barca mea. 

Apoi dădu la o parte stuful, dezlegă funia şi-i întinse 
mâna lui Iker. 

— Ţine-te de braţul meu! îl sfătui. Cu toate lighioanele 
astea care mişuna pe aici, nu cred că ţi-ai dori să cazi. 

Lui Iker îi venea greu să se încreadă în călăuza sa. 

Şi chiar în clipa când Iker păşi în barcă, legănându-se 
nesigur, căpitanul îl îmbrânci cu toată puterea. 

Prăbușindu-se în lac, Fiul regal stârni o jerbă de stropi. 
Până să se dezmeticească şi să înoate spre mal, bătrânul 
crocodil, stăpânul locului, îl înhăţă şi se scufundă cu el în 
adâncuri. 

— Misiune îndeplinită! zise căpitanul izbucnind în hohote 
de râs. 

Dar ucigaşul nu avu vreme să se bucure prea mult de 
isprava sa, căci ţâşnind dintr-un desiş, Sekari îl lovi cu capul 
în şale aruncându-l la rândul lui în apă. 

— Ajutor, se porni căpitanul să urle, nu ştiu să înot! 

Chiar dacă Sekari ar fi vrut să-l salveze, tot n-ar fi avut 
când. Doi crocodili se şi năpustiseră spre prada care se 
zbătea cu disperare. Primul îi cuprinse gâtul cu fălcile sale 
înzestrate cu 70 de dinţi ascuţiţi, cel de-al doilea - piciorul 
stâng. Apoi cu furie îl rupseră în bucăţi pe trimisul 
Prevestitorului. 

Sekari se mânie pe el însuşi. 

— L-am luat drept un păstor adevărat! Nu aveam 
încredere în el, dar nu-mi închipuiam că are să-l atace pe 
Iker înainte să ajungă la salcâm. 

Vânt-de-Miazănoapte privea ţintă apa înroşită de sângele 
căpitanului. 

— Nu pot să-l părăsesc pe Iker! Am să sar în apă! 

Vânt-de-Miazănoapte se repezi în faţa lui Sekari şi-şi 
ridică urechea stângă. 

— Cum adică, nu? Poate e doar rănit, poate... 

În ochii cei mari ai măgarului, Sekari citi o hotărâre 
neclintită, dar nu şi deznădejde. 

Descurajat, tânărul se aşeză pe mal. 

— Ai dreptate, m-ar înfuleca şi pe mine. 

Numeroşi crocodili se băteau între ei, fiecare încercând 
să ia parte la ospăț. 

Sekari se porni pe plâns. 

— N-am ştiut să-mi apar cel mai bun prieten! Din pricina 

mea a murit! 

Vânt-de-Miazănoapte îşi ridică urechea stângă Sekari îl 
mângâie. 

— Bunătatea ta îmi încălzeşte inima, dar simt că mă 
urăsc. Haide să plecăm de aici! 

Din nou, măgarul se împotrivi. 

— S-a terminat, Vânt-de-Miazănoapte. Totul s-a terminat. 

Dar urechea stângă a măgarului dezminţi aceste vorbe. 

— Vrei să mai aşteptăm? 

Fu rândul urechii drepte să se înalțe drept în sus. 

— Să aşteptăm... să aşteptăm... Dar ce? 

Însă Vânt-de-Miazănoapte se întinse liniştit pe jos, fără să 
scape lacul din ochi. 

36. 


Din pricina iuţelii răpitorului, Iker nici nu avu timp să se 
înfricoşeze la ideea morţii apropiate. In clipa când uriaşul 
crocodil alunecase sub trupul său, scribul se agăță de 
monstrul ce înota spre fundul lacului. 

După ce trecură de o zonă tulbure şi cenuşie, Iker 
descoperi sub ape o pădure luminată de un soare blând. li 
veniră atunci de la sine în minte cuvintele magice ale unui 
imn menit să îmblânzească furia zeului crocodil: „Tu care te 
ridici din apa începuturilor şi dăruieşti lumina născută din 
valuri, fă-o să renască pe pământ, fii taurul puternic, stăpân 
al bucatelor, caută-l pe tatăl tău Osiris şi apără-mă de 
primejdie”. 

Uluit de splendoarea plantelor de toate culorile care se 
unduiau cu graţie, Iker nici nu se mai gândea să respire. 
Dar bătrânul crocodil urcă la suprafaţă şi-şi depuse povara 
pe o movilă de pământ, încălzită de razele soarelui. 

Neînţelegând cum de supravieţuise, Iker simţea totuşi că 
acum era înzestrat cu o nouă armă, forţa marelui peşte”. 

În faţa lui văzu o mumie neobişnuită: capul trupului 
osirian ieşea din corpul unui crocodil de bronz, cu dinţi de 
aur, acoperit cu o mantie din aramă şi aur. Stăpânul apelor 
se înfăţişa ca o barcă trainică, oferită celui mort pentru a 
călători în întinderile lumii de dincolo. In câteva clipe, 
uitând de el însuşi, Iker trăise renaşterea luminii izvorâtă 
din adâncul lacului. 

În vârful movilei se înălța un salcâm care, din nefericire, 
tocmai fusese ars. Ramurile şi frunzele nu mai erau decât 
cenuşă, ce încă fumega. Pe trunchiul înnegrit, numele zeiţei 

Neith fusese mânjit cu cerneală roşie. 
ttt 

— Mai spune-mi încă o dată, îi ceru Sekari. 

— Ar fi a zecea oară, se împotrivi Iker. 

— Din pricina ta, am crezut că am săvârșit o greşeală cu 
neputinţă de îndreptat! Pe deasupra, povestea ta pare atât 
de nebunească, încât vreau să ţin minte fiecare amănunt şi 
să mă asigur că nu născoceşti altele noi când o iei de la 
capăt. 

— Şi aşa am făcut? 

— Până acum nu, dar oare eşti vreodată îndeajuns de 
prevăzător? 

— Duhul cel rău care se ascunde în întuneric a distrus 
salcâmul lui Neith. Ai putea să juri că e cu un pas înaintea 
noastră. 

— Incă un motiv să mergem degrabă la Kahun, s-o 
arestăm pe Bina şi pe oamenii ei. 

— Mai întâi, trebuie să ne încredinţăm de cinstea 
primarului. 

— Tu intră liniştit în oraş! îl povăţui Sekari. Dacă te 
aruncă în temniţă, am să te scot de acolo cu soldaţii. Şi să 
speram că oraşul nu e deja în mâinile asiaticilor! 

ttt 

Bina se simțea pregătită. Peste trei zile, asiaticii din 
Kahun aveau să scoată armele din ascunzătoare şi să atace 
posturile de pază în timpul nopţii. Impreună cu complicele 
său Ibcha, la fel de nerăbdător ca şi ea, tânăra femeie îi va 
ucide pe scribi, apoi va băga groaza în locuitori, făcându-i 
să priceapă că noilor stăpâni nu le păsa de vechile tradiţii. 

După căderea Kahunului, Bina va cuceri toate locurile 
populate din Fayyum. Niciun sat nu-i va rezista. Alte 
caravane de asiatici vor sosi drept întăriri şi armatei lui 
Sesostris, blocate în Canaan, îi va trebui mult timp până să 
se urnească din loc. lar pe drum avea să fie hărţuită 
neîncetat. 

Acestea erau poruncile Prevestitorului pe care frumoasa 
cea brună le respecta întocmai. 

Viitoarea biruinţă o datora farmecelor sale. La fiecare trei 
luni, primarul reînnoia în întregime paza Kahunului. Insă 
Bina îi sucise minţile slujbaşului însărcinat cu viitoarea 
schimbare a gărzilor. Prin mângăieri şi cuvinte înflăcărate, 
ea îl convinsese să se alăture cauzei sale, amăgindu-l că-i 
va încredința o demnitate însemnată dacă va învinge. 
Mulțumită acestui naiv, pe care socotea să-l omoare primul, 
Bina cunoştea numărul precis al soldaţilor şi aşezarea lor. 
Şi, în câteva minute, asiaticii aveau să-i zdrobească până la 
ultimul. 

TET 

— Numele şi meseria, îi ceru ofiţerul care supraveghea 
intrarea principală în Kahun. 

— Iker, scrib şi preot temporar al templului lui Anubis. 

— Ce duci cu tine? 

— Uneltele mele de scris. 

Ofiţerul răscoli sacii pe care-i căra Vânt-de-Miazănoapte. 

— Poţi să treci. Eu, unul, am terminat cu munca asta 
supărătoare. Poimâine, o să fiu, în sfârşit, înlocuit şi mă 
întorc în Deltă. 

— În oraş e linişte? îl întrebă Iker. 

— Desăvârșită. 

Păşind în urma lui Vânt-de-Miazănoapte care cunoştea 
bine Kahunul, Iker se îndreptă spre uriaşa casă cu grădină a 
primarului, unde forfoteau numeroşi scribi şi meşteri de tot 
soiul. 

Unul dintre slujbaşi îl recunoscu. 

— Iker... Unde ai fost până acum? 

— Primarul e în odaia sa de lucru? 

— N-o părăseşte niciodată! Alerg să-i dau de ştire c-ai 
venit. 

Tânărul îi găsi lui Vânt-de-Miazănoapte un loc la umbră în 
curtea acoperită şi îi dădu de mâncare. Apoi fu condus de 
un scrib până în faţa primarului. 

— Iker! Spune-mi că nu eşti tu... Nu poţi fi tu cel numit 
„Fiu regal”, aşa cum scrie în decretul pe care tocmai l-am 
primit! 

— Mă tem totuşi că e adevărat. 

— Când ai dispărut, am vrut întâi să fac cercetări, dar m- 
am lăsat păgubaş. Meritai însă o pedeapsă aspră! Dar am 
simţit că se punea la cale ceva ciudat, căci erai, într- 
adevăr, foarte diferit de ceilalţi scribi. Acum te-ai întors din 
porunca faraonului, sunt convins. 

— Vreau să ştiu cărui stăpân vă supuneţi? 

Primarul îşi încleştă degetele pe braţele jilţului. 

— Ce înseamnă această întrebare? 

— Cineva a încercat să-l ucidă pe rege. Chiar aici, la 
Kahun, se ascund luptători din umbră, care nu vor întârzia 
să treacă la fapte. 

— iți... îţi baţi joc de mine? 

— li cunosc pe câţiva dintre cei care uneltesc. Mulţi 
dintre ei sunt asiatici care lucrează ca topitori. 

Primarului nu-i venea să-şi creadă urechilor. 

— Doar nu vorbeşti despre Kahun, oraşul meu! 

— Ba da, din păcate! Sau sunteţi părtaş la fărădelegile 
lor, sau mă ajutaţi să-i stârpesc. 

— Eu, alături de tâlharii ăştia? Ţi-ai pierdut minţile! Câţi 
soldaţi vrei? 

— Trebuie să-i arestăm pe toţi odată, fără ca ei să 
bănuiască nimic. Altminteri, vom ajunge la o înfruntare 
sângeroasă. 

— Atunci, ce propune Fiul regal Iker? 

— Să punem totul la cale cu multă grijă, adunându-i 
laolaltă pe toţi ofiţerii şi arătându-le care sunt ţintele 
precise. După ce scăpăm de asiatici, îmi veţi întocmi o listă 
cu toate şantierele de corăbii din Fayyum, adăugându-le şi 
pe cele care au fost închise şi fără a-l uita pe cel unde a 
lucrat tâmplarul Rindea. 

— E o muncă anevoioasă, dar vei avea această listă. 

— Până atunci, pot să stau în vechea mea casă? 

Primarul păru groaznic de stânjenit. 

— Peste putinţă. 

— Aţi dat-o altcuiva? 

— Nu, deloc... În sfârşit, o să vezi cu ochii tai. 

ttt 

Fierarul care lucra într-unul dintre atelierele de lângă 
casa primarului se plânse de o durere cumplită de spate şi, 
lăsând cuptorul în grija ucenicului său, plecă să caute un 
doctor. 

De fapt, el tocmai îl recunoscuse pe Iker şi socotise că 
trebuie să-l vestească degrabă pe mai-marele său, Ilbcha, 
cel care muncea în cel mai vestit atelier de arme din 
Kahun. 

La rândul său, Ibcha trimise după Bina care lăsă baltă 
curăţenia bogatei locuinţe a Păstrătorului arhivelor, unde 
intrase în slujbă de curând. 

Strângându-se laolaltă, cei trei se închiseră într-o 
magazie ca sa poată sta de vorbă în taină. 

— Iker s-a întors, zise fierarul. 

— Eşti sigur? îl întrebă Bina. 

— Recunosc întotdeauna chipurile, fără să mă înşel. 

— Dar asta e o mare nenorocire, se vaită lbcha. 

Bina nu îl contrazise. Ştia că omul trimis de Gură-Pocită 
să-l omoare pe rege dăduse greş şi că Iker devenise pupil 
unic al palatului, altfel spus, un slujitor devotat al 
faraonului. 

Totuşi, după ultimele veşti care ajunseseră până la ea, 
Iker pierduse bunăvoința regelui şi fusese nevoit să 
părăsească Memphisul apucând-o spre miazăzi, fără să aibă 
şanse prea mari să răzbească până acolo, căci iscoadele 
Libanezului aveau poruncă să-l ucidă. 

— Iker se bucură încă de încrederea faraonului, fu de 
părere Bina, şi a fost trimis aici ca să ne zdrobească. Nu 
avem decât o singură scăpare: să fugim luând cu noi cât 
mai multe arme şi sacrificându-i pe cei mai slabi dintre noi 
într-o încăierare care să ne lase nouă, celorlalţi, cale liberă. 

Ibcha se împotrivi. 

— Mai avem câteva ore până să punem stăpânire pe 
Kahun. 

— Fiul regal s-a dus la primar ca să pună la cale 
împreună arestarea noastră. Ne vrea vii. Ai uitat că Iker ştie 

unde se găseşte atelierul în care muncesc topitorii asiatici? 
Nu mai avem nicio clipă de pierdut. Dacă amânăm fuga, s-a 
isprăvit cu noi. 

Abătut, Ibcha îi dădu dreptate fetei. 

— Şi cum plănuieşti să abatem atenţia gărzilor? 

— Atacând casa primarului. 

PET 

Iker încremenise. 

Din frumoasa lui casă cu mobila ei minunată nu mai 
rămăseseră decât nişte dărâmături, purtând urmele unui 
incendiu puternic. 

— N-am putut salva nimic, îl lămuri Pletosul, scribul 
linguşitor şi leneş, mereu prezent când era vorba de o 
nenorocire. Focul s-a aprins în plină noapte şi n-a fost chiar 
o întâmplare. 

— De ce eşti aşa convins? 

— Pentru că flăcările au izbucnit în zece locuri deodată. 
De aceea încercările noastre de a le stinge s-au dovedit 
zadarnice. O bătrână a văzut mai mulţi bărbaţi 
îndepărtându-se de casă în fugă. Tu ştii, Iker, că eu ţin la 
tine. Dar alţii sunt plini de invidie şi gânduri duşmănoase. 

— Bănuiţi pe cineva? 

— Pe cineva anume, nu... E adevărat că ai devenit fiul 
adoptiv al faraonului? 

— E adevărat. 

— Atunci nu mă ajuţi să capăt şi eu o slujbă mai bună? 

— Hotărârea aceasta îi revine primarului. 

— El nu prea mă apreciază. Dacă îţi fac rost de o 
informaţie prețioasă, mă sprijini pe lângă el? 

— Adu-mi-o mai întâi. 

— Unde ai de gând să înnoptezi? 

— La templul lui Anubis. 

Măgarul porni iute spre sanctuar ai cărui preoţi îl 
întâmpinară în mod diferit pe Iker. Unii erau bucuroşi să-l 
întâlnească, dar alţii îl învinuiau că-şi părăsise îndatoririle 
de preot temporar, fără să prevină pe nimeni. 

Tânărul le ceru iertare preoţilor, care îi mulţumiră Fiului 

regal pentru că onora cu prezenţa sa aceste locuri. Apoi îi 
oferiră cea mai bună odaie, dar scribul vru să revadă mai 
întâi biblioteca unde citise şi aranjase cu grijă atâtea scrieri 
preţioase din vremea marilor piramide. 

Însă nu gustă prea mult timp din liniştea şi pacea care 
domneau în bibliotecă, pentru că Pletosul ceru să-l vadă. 

— Am obţinut informaţia aceea. O să-i vorbeşti primarului 
despre mine? 

— Am să-i vorbesc. 

— Bine. Atunci ia aminte: unul dintre cei care au pus 
focul este fierarul asiatic aflat în slujba primăriei. Când te-a 
zărit azi-dimineaţă, şi-a părăsit degrabă atelierul din pricina 
unor dureri de spate, care l-au apucat dintr-odată. Dar după 
spusele ucenicului său n-a fost decât o minciună, căci 
alerga precum un iepure. 

Aşadar, Iker fusese observat de unul dintre oamenii 
Binei. lar femeia fie va porni fără întârziere lupta, fie se va 
grăbi să părăsească oraşul alături de complicii săi. 

— Repede, Pletosule! Să-l prevenim pe comandantul 
străjilor! 

Dar pe când cei doi tineri o luară la goană spre cazarmă, 
izbucniră strigăte din toate părţile. 

— Casa primarului e atacată! urlă un vânzător de 
urcioare, părăsindu-şi marfa în voia sorții. 

37. 


Soldaţii alergară spre locuința primarului. Şi în timpul 
învălmăşelii ce se stârnise, Bina, Ibcha şi oamenii lor 
plecară din oraş fără să fie văzuți, purtând cu ei coşuri grele 
pline cu arme. 

— Ţine-te departe de mulţime! îl sfătui Sekari pe Iker. În 
îmbulzeala asta, nu ai cum să te fereşti de lovituri. 

Pe acropola din Kahun, lupta era în toi. Asiaticii aleşi de 
Bina să se sacrifice ca să-i scape pe ceilalţi omorâseră mai 
mulţi servitori neînarmaţi, dar meşterii din ateliere se 
apărau folosindu-se de uneltele lor. Şi când gărzile sosiră la 
faţa locului, unii dintre asiatici îşi uitară jurământul şi se 
împrăştiară ca nişte vrăbii speriate. În schimb, alţii 
continuară să se bată cu îndârjire, dar se văzură copleşiţi 
într-un sfârşit de numărul soldaţilor. 

Incepu apoi o lungă şi anevoioasă vânătoare de oameni 
care se sfârși două ore mai târziu. Niciunul dintre asiatici nu 
fu cruțat. 

Nevenindu-i încă să creadă că totul se terminase, 
primarul îi încuraja pe răniţi. 

Iker şi Sekari încercau să afle câţi asiatici scăpaseră cu 
viaţă şi încotro o apucaseră. Să aleagă adevărul dintre 
atâtea mărturii, în care se amestecau spaima şi 
exagerările, nu era lucru uşor. Până la urmă, pricepură că o 
parte dintre fugari o luase spre nordul provinciei, iar restul 
spre Nil. 

— O să-i căutăm mai târziu, hotărî Sekari. Treaba cea 
mai grabnică acum este să-i dibuim pe complicii lor din 
oraş. Altfel, ne putem trezi cu un nou atac. 

Un singur suspect scăpase neatins: fierarul care îi 
înştiinţase pe asiatici de venirea lui Iker. Deşi se străduise 

să treacă drept victimă, nimeni nu-i dădu ascultare. 

Un ofiţer îl înşfăcă de pâr. 

— Lăsaţi-mă să-l iau la întrebări aşa cum ştiu eu. O să 
spună tot, bizuiţi-vă pe mine! 

— Fără cazne, zise Iker. 

— Ce mai contează asta în împrejurările de acum? 

— Voi sta eu de vorbă cu omul acesta. 

Ofiţerul îi dădu drumul meşterului. Să-l contrazică pe Fiul 
regal putea să-i atragă mari necazuri. 

— O vedeai adesea pe Bina? 

— Ca mulţi dintre locuitorii Kahunului. 

— Cum plănuia să pună stăpânire pe oraş? 

— Nu ştiu nimic. 

— Nu prea-mi vine a crede, observă Ilker, căci făceai pe 
iscoada chiar în casa primarului. Sarcina ta era să-l omori 
când izbucnea răzmeriţa, nu? 

— Nu făceam altceva decât să muncesc aici. 

Sekari se aşeză alături de fierar. 

— Eu, prietene, nu sunt nici soldat, nici slujbaş. Fiul regal 
care îţi vorbeşte aşa frumos nu are nicio putere asupra 
mea, căci eu nu primesc porunci de la el. Partea cea mai 
veselă e că mă pricep tare bine să scot răspunsuri de la cei 
încăpăţânaţi. Şi chiar îţi mărturisesc că-mi place. lar în ceea 
ce te priveşte, am să-mi dau toată silinţa. 

Şi zicând acestea, Sekari îi arătă o bucată ascuţită de 
lemn. 

— Întotdeauna încep prin a scoate un ochi. Se pare căe 
nespus de dureros, mai ales dacă nu ai la îndemână o 
unealtă ascuţită. Dar asta nu e decât pentru a-mi dezmorţi 
degetele. Apoi mă pun pe treabă cu adevărat. Îl rog pe Fiul 
regal să se îndepărteze puţin ca să nu vadă priveliştea 
aceasta cumplită... 

— Rămâneţi aici şi împiedicaţi-l pe nebunul ăsta să mă 
chinuie! Spun tot, vă jur! 

Scribul se întoarse către meşter. 

— Te ascult. Şi dacă rosteşti o singură minciună, te las pe 
mâinile lui. 

— Bina voia să se folosească de schimbarea gărzilor. 
Soldaţii ar fi fost ucişi şi ea ar fi cucerit lesne oraşul. 

— Deci, avea un complice printre ofiţeri. 

— Intocmai, dar nu-i cunosc numele. 

— Işi bate joc de noi, fu de părere Sekari. 

— Nu! Vă jur că nu! 

Socotind după spaima ce-l cuprinsese, omul spunea 
adevărul. Iker şi Sekari se înfăţişară înaintea primarului, 
care gusta, fericit, liniştea ce se aşternuse iarăşi peste 
Kahun. 

— Cine se îngrijeşte mâine de schimbarea gărzilor? îl 
întrebă Fiul regal. 

— Căpitanul Rechi. 

— Unde dau de el? 

— La cazarma de pe malul canalului. 

ttt 

Cazarma era goală, căci toți soldații se aflau înăuntrul 
oraşului ca să asigure paza. Nu rămăsese decât o santinelă 
în vârstă de vreo 30 de ani. 

— ÎI caut pe căpitanul Rechi, zise Iker. 

— Cine eşti? 

— Fiul regal Iker. 

— Ah!... Rechi supraveghează canalul de pe corabia sa. 

— Atunci înseamnă că i-a zărit cu siguranţă pe fugari. Du- 
mă la el! 

— N-am voie să părăsesc cazarma şi... 

— Nu-ţi face griji, îţi iau eu apărarea. 

— Bine, atunci să mergem. 

Cei doi bărbaţi străbătură iute drumul până la canal. 
Acolo, ascunsă de vegetaţie, se afla o corabie destul de 
mare, care avea şi cabină. 

— Eşti aici, Rechi? întreabă soldatul cu voce tare. 

Deranjaţi, câţiva nagâţi negri şi albi îşi luară zborul. 

— Ciudat! Nu răspunde! Sper că n-a păţit nimic. Să 
urcăm să vedem. 

La pupă zăceau două căngi folosite pentru vânarea 
hipopotamilor. 

Împingând uşa cabinei, Iker presimţi atacul, dar, deşi se 
feri, fu atins la umăr şi se prăbuşi pe punte. 

— Prea îţi bagi nasul peste tot! se răsti la el Rechi, 
apucând o cange. 

În ciuda durerii, Iker se rostogoli, păzindu-se de cârligele 
ascuţite care se înfipseră în lemn, la un deget de capul său. 

Rechi se pregătea să lovească din nou, de data aceasta 
cu cealaltă cange, când o izbitură în şale îl opri. O mână 
puternică îi răsuci braţul la spate, forțându-l să dea drumul 
armei, iar o alta îl strânse de gât până îşi pierdu cunoştinţa. 

— Fricosul ăsta nici nu ştie sa se bată, râse Sekari. Cum 
te simţi, Iker? 

— M-am ales c-o vânătaie zdravănă. Dar mai bine să-l 
trezim pe prietenul nostru. 

Sekari îl cufundă pe Rechi cu capul în apă. 

— Nu mă omorati! îi imploră el. 

— Asta depinde de răspunsurile tale. Ştim deja că tu eşti 
trădătorul care s-a lăsat cumpărat de Bina asiatica. 

— Suntem asupriţi, lupta noastră va continua până vom 
birui şi... 

— Prostiile tale nu ne interesează, iar uneltirile voastre 
au dat greş. Unde sunt complicii tăi? 

— Nu-mi este îngăduit să spun, eu... 

Sekari îi împinse iar capul sub apă şi-l lăsă ceva mai mult 
timp. Când îl trase afară, Rechi îşi recăpătă cu greu suflul. 

— Îmi pierd răbdarea. Sau vorbeşti, sau viaţa ta ticăloasă 
se sfârşeşte acum, aici, în canalul ăsta. 

Ameninţările lui Sekari îl convinseră pe Rechi. 

— Asiaticii s-au împărţit în două grupuri. Primul a luat-o 
pe drumul care duce spre marele lac, al doilea s-a urcat pe 
o corabie ce se îndrepta spre Memphis. 

— Cu cine urmează să se întâlnească acolo? întreabă 
Iker. 

— Nu ştiu. 

— Mai vrei o baie? se răsti la el Sekari. 

— Fie-vă milă! V-am spus tot! 

— Să-l ducem la Kahun! hotărî Iker. 

PET 

Istovit, îmbătrânit peste noapte, primarul îşi venea în fire 
puţin câte puţin. Odată răzvrătiţii înlăturați şi urmele 
luptelor şterse, Kahun îşi dobândise iar vechea sa înfăţişare 
tihnită şi plină de eleganţă. 

— Niciodată nu mi-aş fi închipuit o asemenea grozăvie, îi 
mărturisi el lui Iker. 

— Asiaticii s-au  bizuit tocmai pe lipsa noastră de 
prevedere, recunoscu Fiul regal. Şi nu sunt nici pe departe 
înfrânți. 

— Înainte să pleci, îl rugă primarul, n-ai vrea să iei parte 
la sărbătoarea lui Sokaris? Aşa aş avea şi eu vreme să adun 
informaţiile pe care mi le-ai cerut. 

Iker îşi aminti că numele acestui zeu misterios apărea în 
cântul purtătorilor de lectică: „Viaţa e reînnoită de Sokaris”. 

Ca preot temporar al lui Anubis, Iker făcu parte dintre cei 
care purtară în procesiune barca lui Sokaris. Ea încarna 
forţa care îndruma sufletele celor morţi pe drumul 
reînvierii. La proră se vedea un cap de antilopă, animalul lui 
Seth, a cărui putere de distrugere era luată în stăpânire, 
sacrificată, apoi folosită în favoarea armoniei. Alături se 
găseau un pește-călăuză a zeului luminii prin întunericul 
adâncurilor şi câteva rândunele venite din lumea de 
dincolo. În mijlocul bărcii, se afla cabina reprezentând 
movila de pământ a începuturilor unde se arătase viaţa 
„pentru prima dată”, reînsufleţindu-se apoi în fiecare zi. Din 
barcă răsărea un cap de şoim care simboliza puterea regală 
şi victoria luminii cereşti asupra întunericului şi a dezordinii. 

— Sokaris e legat de Osiris? se adresă Iker preotului care 
conducea ritualul în sanctuarul celui de-al doilea Sesostris. 

— Barca aceasta îi îndepărtează pe duşmani. Lui Osiris îi 
oferă loc de schimbare şi hrană. De aceea, la sfârșitul 
ceremoniei va fi dusă la Abydos. 

Abydos... Ţinutul sacru nu înceta să-i bântuie gândurile 
lui Iker. Oare noul său rang nu-i îngăduia, într-un viitor mai 
mult sau mai puţin apropiat, să fie primit acolo şi s-o 
întâlnească din nou pe Isis? Sokaris îi va acorda, oare, 

ajutorul de care avea nevoie? 
TET 

— Lucrurile s-au lămurit în privinţa lui Cuţit-Tăios şi a lui 
Ochi-de-Ţestoasă, zise primarul. Au lucrat într-adevăr pe 
câteva corăbii de mărfuri, dar au fost prinşi că furau şi 
izgoniți. Când s-au îmbarcat pe Fulgerul, gărzile îi căutau ca 
să-i aresteze. lar tovarăşii lor, printre care şi căpitanul, erau 
probabil de-o teapă cu ei. 

— O corabie şi un echipaj care există şi nu există, în 
acelaşi timp, se descurajă Iker. Dar lista şantierelor de 
corăbii? 

— Am trimis câţiva oameni de încredere să stea de vorbă 
cu meşterii şi cu supraveghetorii şantierelor din Fayyum. N- 
au găsit nimic putred. In schimb, nu pot să-ţi ofer vreo 
informaţie despre şantierul de lângă marele lac care a fost 
închis anul trecut. 

— Unul dintre locurile în care s-au ascuns fugarii! 

— Dacă doreşti să mergi tu însuţi acolo, îţi voi da câţiva 
soldaţi să te însoţească. Altădată aş fi socotit că nu-i nicio 
primejdie, dar acum, după toate cele petrecute... 

— Trimite un mesager degrabă la Memphis ca să-l 
înştiinţeze pe rege despre nenorocirea ce s-a abătut asupra 
Kahunului, fără să-i ascundă nimic. 

Iker se îndoia că asiaticii au fost prinşi înainte să se 
retragă în vizuina lor. Era însă de datoria lui Sobek Păzitorul 
să le găsească adăposturile şi să-i zdrobească, deşi 
numărul lor rămânea şi acum necunoscut. Oare după 
Kahun nu avea să urmeze Memphisul? 

38. 


Cu mica sa trupă alcătuită din gărzi ale deşertului şi 
mineri, generalul Sepi pătrunse în Nubia, după ce scotocise 
prin toate ţinuturile deşertice, situate de o parte şi de alta a 
văii Nilului. Datorită hărților trimise din provincii, nu se 
rătăcise câtuşi de puţin. 

De la minele de aur, aproape toate părăsite, generalul 
culesese câteva bucăţi de metal preţios, pe care unul dintre 
oamenii săi, aflat în drum spre Memphis, avea să le 
înmâneze Marelui Trezorier Senankh. 

Regiunea părea liniştită. Totuşi, oamenii se codeau să 
înainteze spre miazăzi. 

— De ce anume te temi? îl întrebă Sepi pe ofiţer. N-ai 
bătut ţinutul ăsta în lung şi-n lat de o sută de ori? 

— Ba da, dar n-am încredere în triburile nubiene. Te fac 
să te simţi mereu pândit. 

— Nu putem noi să biruim câţiva tâlhari? 

— Nubienii sunt războinici puternici, faimoşi pentru 
cruzimea lor. Ne trebuie întăriri. 

— Peste putinţă, căci am bate prea tare la ochi. Am 
primit poruncă să trecem neobservaţi. 

— Care e duşmanul de care vă feriţi? 

— O să vedem. 

— Monştrii nisipului... Despre ei e vorba? 

— Dacă apar, cunosc formule potrivite care îi vor ţintui 
locului. 

Sepi nu era un lăudăros şi ofiţerul îşi mai veni în fire. 

— De ce Elefantina nu l-a avertizat pe faraon de 
necazurile pricinuite de nubieni? îl întrebă generalul. 

— Pe vremea când provincia nu i se supunea, s-au 
înrădăcinat nişte obiceiuri proaste şi, ca să se schimbe, e 

nevoie de timp. 

Sepi îşi puse în gând ca, de îndată ce se va întoarce în 
valea Nilului, să se îngrijească de problema aceasta cu 
toată asprimea. Chiar dacă marea provincie din sud se 
alipise Egiptului, înalții săi demnitari nu se purtau cum se 
cuvine. 

Micul grup apucă pe un drum care mergea de-a lungul 
Oazei Allaki, spre răsărit. Din nenorocire, harta lui Sepi nu 
se mai potrivea acum cu priveliştea ce se întindea înaintea 
lor. 

Uluit, ofiţerul nu mai recunoştea locurile. 

— Vântul împinge dunele, grăi el, iar furtunile schimbă 
văile. Dar aici se petrece ceva necurat. li vine să juri că 
mâini uriaşe au mutat stâncile. Mai bine facem cale 
întoarsă. 

— Dimpotrivă, hotărî Sepi, acesta e un semn şi vom ţine 
seama de el. O să înaintăm atât cât ne îngăduie proviziile 
de apă. Poate vom găsi şi un izvor. 

La capătul a trei zile de mers, dădură peste câteva 
construcţii din piatră în preajma unei mine. 

Un soldat încercă să se strecoare într-o galerie îngustă, 
cu speranţa că va găsi aici vreun filon ce putea fi scos la 
lumină. 

Dar abia pătrunse înăuntru, că tavanul se prăbuşi. 
Tovarăşii săi se repeziră degrabă să-l salveze. Dar după 
strădanii îndelungate, nu traseră afară decât un trup 
neînsufleţit. 

Celelalte intrări ale galeriei păreau mai solide, dar Sepi 
apucă o piatră grea şi-o prăvăli într-un tunel ce cobora în 
pantă. 

Câteva clipe mai târziu, se auzi un bubuit groaznic şi 
tavanul se nărui. 

— Mina întreagă e plină de capcane, grai generalul. 

— Să ne întoarcem în Egipt, îl sfătui ofiţerul. 

— Vor să ne forţeze să ne dăm bătuţi. Inseamnă că 
duşmanul nu mă cunoaşte bine. 

— Dincolo de locurile acestea, nu mai putem găsi nimic! 

— Tu rămâi aici cu trupa, iar eu, împreună cu un soldat 
care se oferă de bunăvoie să mă însoţească, voi porni mai 
departe. Dacă nimerim peste o altă mină, ne întoarcem să 
vă căutăm. 

TTT 

Deşi era voinic şi călit de viaţa pe care o dusese, 
soldatului îi părea rău acum că sărise să se alăture 
generalului. Căldura, nisipul dogoritor, ochii care-i ardeau în 
orbite, nălucirile, gângăniile, toate acestea nu-l îngrozeau. 
De-abia mai respira. Vântul se stârnea dintr-odată, îi biciuia 
pielea, apoi dispărea la fel de iute, lăsând locul unui soare 
ucigător, care nu i se păruse niciodată atât de fierbinte. 
Puricii îl ciupeau neîncetat de pulpe şi până acum fusese 
nevoit să gonească trei vipere cu corn, lovindu-le cu pietre. 

— Să nu ne încăpăţânăm, generale! 

— Incă puţin, soldat. 

— Aici e iadul. Doar deşert, scorpioni şi şerpi. Nici vorbă 
de aur. 

— Sunt convins că te înşeli. 

Soldatul se întrebă de unde-şi trăgea Sepi atâta putere şi 
continuă să-l urmeze pas cu pas. 

Şi, deodată, înaintea lor răsări un bărbat înalt, bărbos, cu 
un turban pe cap. 

Nedumerit, Sepi se apropie de el. 

— Cine eşti tu? 

— Eu sunt Prevestitorul şi ştiam că ai să te încumeţi până 
aici, generale Sepi. O ispravă fără rost, sortită uitării. 
Trebuie să mori. 

Sepi trase sabia şi se năpusti asupra Prevestitorului. 
Crezu că poate să-i înfigă lama în pântece, dar gheare de 
şoim i se înfipseră în braţ, forțându-l să dea drumul armei. 

Atingându-l uşor pe soldatul împietrit de spaima, trei 
monştri apărură parcă de nicăieri. Un leu enorm, o antilopă 
cu corn în frunte şi un grifon se repeziră asupra nefericitului 
general, îl doborâră şi-l sfâșiară cât ai clipi. 

Soldatul încercă s-o rupă la fugă, dar o mână puternică îl 
trânti în nisip. 

— Ţie îţi cruţ viaţa. Să povesteşti tot ce-ai văzut. 

ttt 

— Băiatul ăsta şi-a pierdut mințile, fără îndoială! strigă 
mânios, ofițerul. Soarele i-a făcut creierul scrum. 

— Dar monştrii deşertului chiar există, îl contrazise unul 
dintre soldați. 

— Mai degrabă cred că i-au atacat nubienii, iar pe el l-a 
cuprins frica şi l-a părăsit pe general. Dacă nu s-ar afla în 
halul ăsta, i s-ar cuveni o pedeapsă grea. 

— Tot trupul îi e ars. Işi trăieşte ultimele clipe. A dovedit 
un curaj de neînchipuit ajungând până la noi. Amintiţi-vă 
când aţi spus că vă temeti de monştri! 

— Poate, poate... Oricum, nu putem să lăsăm în deşert 
trupul generalului Sepi, dacă într-adevăr e mort. 

— Doar nu vreţi să spuneţi că trebuie să-l căutăm? 

— Dacă ne întoarcem fără general şi fără să dăm lămuriri 
despre ce s-a petrecut cu el, o să ne alegem cu mari 
necazuri. 

Toţi ceilalţi recunoscură că ofiţerul avea dreptate. Dar la 
gândul de a înfrunta creaturile acelea fioroase care 
zdrobeau oasele oamenilor şi le sorbeau sângele, picioarele 
începură să-le tremure. 

— Mergem cu toţii, hotărî ofiţerul şi o să ne ajutăm între 
noi. 

Dar nu le ieşi nimic în cale şi, curând, descoperiră trupul 
generalului Sepi, sfârtecat de gheare puternice. Doar faţa îi 
scăpase neatinsă. 

— Să-i săpăm un mormânt la intrarea în Oaza Allaki, 
ordonă ofiţerul, tulburat, şi să-l acoperim cu pietre pentru 
ca fiarele sălbatice să nu-l mănânce. 

PTI 

De îndată ce primi bucățile de aur trimise de Sepi, Marele 
Trezorier Senankh alergă la vizirul Khnum-Hotep. Lăsând 
deoparte orice alte treburi, cei doi demnitari se înfăţişară 
regelui. 

— Chemaţi-i pe Sehotep şi pe Djehuty, porunci faraonul. 
O să-i dau de ştire şi reginei şi vom porni cu toţii spre 

Abydos. În lipsa noastră, Sobek Păzitorul va asigura paza şi 
ordinea în Memphis. Unde se găseşte acum generalul Sepi? 

— În Nubia, răspunse Senankh. Vom avea în curând şi 
alte veşti de la el. 

— Să  verificăm  neîntârziat dacă aurul acesta e 
tămăduitor. 

— Eu n-ar trebui să rămân aici, Luminăţia Voastră? 
întrebă vizirul. 

— A sosit timpul să lărgim Cercul de aur din Abydos, îi 
dezvălui Sesostris. Pe pământul lui Osiris şi sub protecţia 
sa, tu şi Djehuty veţi lua parte la ritualul său. Sarcinile 
voastre vor spori, dar, unindu-ne forţele, putem ţine piept 
duşmanului. 

Potrivit sfaturilor lui Sobek, pe care-l apăsau tot mai mult 
gândurile negre şi a cărui neîncredere creştea pe zi ce 
trece, călătorii de rang înalt se îmbarcară fiecare pe o altă 
corabie, supravegheată la rândul ei de câte două vase ale 
gărzilor fluviului. Totuşi, neţinând seama de împotrivirile lui 
Sobek, faraonul stărui să se afle pe corabia ce plutea în 
fruntea acestei mici flote. 

De cum sosiră la Abydos, niciunul dintre preoţii temporari 
care veneau zilnic să lucreze aici nu mai fu lăsat să 
pătrundă pe teritoriul sacru. 

Însoţit de preoţii permanenţi şi de preotese, Pleşuvul se 
înclină până la pământ înaintea faraonului. Sacerdotul 
însărcinat să vegheze asupra marelui corp al lui Osiris le 
ceru oaspeţilor să lepede toate podoabele şi obiectele din 
metal pe care le aveau asupra lor. 

Cât despre Bega, acesta se întreba care era, oare, pricina 
prezenţei la Abydos a faraonului, a Marii Soții regale, a 
vizirului şi a altor demnitari. Fără îndoială, doar un fapt 
neobişnuit putea îndreptăţi o astfel de vizită. 

— Luminăţia Voastră, rosti Pleşuvul, barca lui Osiris nu 
mai străbate universul pentru a aduna energia 
trebuincioasă reînvierii. Dar Arborele vieţii se împotriveşte 
încă răului. 

— Am adus aur. Poate se va dovedi folositor. 

Bega scrâşni din dinţi. Oare să fi izbutit slujitorii 
credincioşi ai faraonului să obţină ceea ce era cu neputinţă 
de găsit? 

— Să ne apropiem de salcâm! porunci Sesostris. 

Păşind unul în urma altuia, tăcuţi, cei de faţă se 
îndreptară într-acolo. 

Sperând că preţiosul metal va salva copacul şi va 
îndepărta vraja, Isis pătrunse prima în câmpul de forţe 
mărginit de cei patru salcâmi tineri plantați înspre răsărit, 
apus, miazăzi şi miazănoapte în jurul Arborelui vieţii. La 
rădăcina lui, fata vărsă lapte şi apă proaspătă. Apoi regele îi 
atinse trunchiul cu aurul provenit din deşertul Coptos. Dar 
nu se întâmplă nimic, niciun strop de căldură nu se 
răspândi în venele salcâmului. Celelalte bucăţi trimise de 
generalul Sepi nu avură nici ele vreun efect. 

Şi, în timp ce o mâhnire adâncă puse stăpânire pe toţi, 
Bega se înveseli în sinea lui, dar se strădui ca pe chipul său 
să se citească descumpănirea. 

— Luminăţia Voastră, vorbi primul Pleşuvul, nu avem 
nevoie de aurul tămăduitor doar pentru a vindeca arborele, 
ci şi pentru a făuri obiectele rituale fără de care misterele 
lui Osiris n-ar putea fi celebrate cum se cuvine. 

— Căutările din Nubia de-abia au început. Dacă poate 
cineva să găsească neasemuitul metal, acela e generalul 
Sepi. Şi acum să iniţiem doi supuşi noi ai lui Maat în tainele 
Cercului de aur din Abydos. Khnum-Hotep şi Djehuty să se 
retragă într-o încăpere a templului şi să mediteze. 

ttt 

Trecuse multă vreme de când Cercul nu-i mai strânsese 
pe toți laolaltă, în jurul celor patru mese de ofrandă care 
întruchipau voinţa neclintită a membrilor săi de a-şi închina 
viaţa păstrării spiritualităţii osiriene. Sesostris se gândea la 
Sekari, însărcinat să vegheze asupra fiului său adoptiv, la 
generalul Nesmontu, ocupat să întărească pacea în Syro- 
Palestina şi la generalul Sepi, a cărui misiune se vădea a fi 
încă şi mai anevoioasă decât crezuse. 

Lipsa lor era dureroasă, dar regele ştia că ei ar fi 

încuviinţat fără reţineri iniţierea lui Khnum-Hotep şi a lui 
Djehuty, doi vechi duşmani deveniți azi slujitori devotați 
faraonului, singurul chezaş al respectării lui Maat pe 
pământ. 

In ciuda primejdiilor care amenințau regatul şi a recentei 
dezamăgiri legate de aurul tămăduitor, cele două ceremonii 
se desfăşurară ca şi cum toţi cei prezenţi se găseau în afara 
timpului. Khnum-Hotep se aşeză înspre miazănoapte, 
alături de Senankh, iar Djehuty înspre apus, lângă Pleşuv. 

Ospăţul care urmă se încheie atunci când unul dintre 
soldaţii care stăteau de pază anunţă sosirea unui ofiţer din 
Nubia. Nerăbdător, monarhul îl primi de îndată. 

Ofiţerul ar fi preferat să se bată deodată cu zece 
războinici dezlănţuiţi decât să apară în faţa acestui uriaş pe 
care n-ar fi îndrăznit să-l privească în ochi. 

— Luminăţia Voastră, sunt aducătorul unor veşti dintre 
cele mai proaste. 

— Vorbeşte şi nu-mi ascunde nimic! 

— Unele dintre minele de aur din Nubia au fost 
preschimbate în capcane, iar până la celelalte nu se poate 
ajunge! Dar lucrul cel mai cumplit e că generalul Sepi a 
murit. 

Ca de obicei, faraonul nu lăsă să i se vadă nicio emoție 
pe chip. Era prima dată când jelea dispariţia unui membru 
al Cercului de aur din Abydos. Niciodată scaunul lui Sepi nu 
avea să mai fie ocupat, căci nimeni nu-l putea înlocui pe 
general. Îşi îndeplinise fără greş îndatoririle sacre şi-l 
formase pe Iker, deschizându-i spiritul spre feluritele taine 
ale meşteşugului scribilor. Înzestrat cu o inteligenţă fără 
egal, curajos până la nebunie, Sepi se dovedise de mare 
ajutor la unirea Egiptului, împiedicându-l pe Djehuty să 
săvârşească greşeli cu neputinţă de îndreptat. 

— În ce împrejurări şi-a găsit sfârşitul? 

— Luminăţia Voastră, generalul a continuat să înainteze 
spre miazăzi, întovărăşit de un soldat. Înainte să piară din 
pricina arsurilor soarelui, nefericitul acesta ne-a povestit că 
Sepi a căzut victimă unor monştri ai deşertului. După 

părerea mea, generalul a fost omorât de aceiaşi tâlhari 
nubieni care au distrus minele. Întregul ţinut e nesigur şi nu 
avem nicio şansă să-i prindem. 

— Te înşeli, zise regele. Am să-i arestez pe ucigaşii 
generalului Sepi şi am să-i pedepsesc. Ai avut grijă de 
trupul lui? 

— Bineînţeles, Luminăţia  Voastră. L-am îngropat la 
intrarea în Oaza Allaki. 

— Întoarce-te acolo, ia cu tine un îmbălsămător de mumii 
şi du-l pe generalul Sepi în provincia lui Thot. 

39. 


Furioasă, Bina trebui totuşi să se supună ordinelor. 
Credea că, rămânând în Fayyum, s-ar fi dovedit mai 
folositoare decât fugind la Memphis. Dar nimeni, nici chiar 
ea, nu putea să pună la îndoială o hotărâre de-a 
Prevestitorului. 

După plecarea în pripă din Kahun, călătoria pe corabie nu 
fu tulburată de nimic neprevăzut. Datorită iuţelii de care 
dăduse dovadă, tânăra femeie îşi salvase cei mai buni 
oameni ai trupei, trimițându-i pe cei mai puţin iscusiţi la 
moarte sigură. Invinuindu-se că-l judecase greşit pe Iker, îşi 
promise să nu mai cadă niciodată într-o astfel de capcană. 
II socotise aprig din fire şi încăpățânat, dar uşor de păcălit. 

Numai că, ajungând Fiu regal, Iker se transformase într- 
un duşman neînduplecat. Departe de a fi fost izgonit de 
Sesostris, tânărul scrib era acum braţul înarmat pe care 
faraonul îl împuternicise să-i zdrobească pe asiaticii din 
Kahun, tovarăşii Binei. 

Şi unde mai pui că lucrul acesta se întâmplase cu doar 
câteva ore înainte ca ea să cucerească oraşul. Fără 
îndoială, Prevestitorul avea s-o găsească răspunzătoare 
pentru acest ghinion. Şi atunci zilele ei vor fi numărate. 
Totuşi, frumoasa brunetă nu se temea nici să-i dea lămuriri, 
nici să-l înfrunte. Ba chiar are să-i scoată vinovaţi de lipsă 
de prevedere chiar şi pe aliaţii săi din Memphis. 

Un roşcovan cu privire răutăcioasă o întâmpină pe Bina în 
port. Respectând măsurile de siguranţă, asiaticii se 
împrăștiaseră înainte să intre în capitală, căci gărzile 
oraşului căutau unul sau mai multe grupuri de străini. 

— Arăţi întocmai cum mi s-a spus, fetiţo! 

— Nu mai sunt o fetiţă, iar tu ai face mai bine să-ţi 
ascunzi cuțitul din silex. Un ochi ager îl zăreşte uşor. 

Shab Strâmbu’ rânji. 

— Mergi câţiva paşi în urma mea, fetiţo, şi bagă de 
seamă să nu te rătăceşti. Şi vezi că nu-i timpul să arunci 
vorbe dulci bărbaţilor. 

Având în vedere numărul mare de gură-cască care 
hoinăreau pe străzile Memphisului, Binei şi lui Shab nu le 
era greu să treacă neobservaţi. Bina se strecură prin 
mulţime şi-şi urmă călăuza cu mers repezit. 

După o vreme, fata păşi în prăvălia în care intrase Shab 
Strâmbu’. Şi numaidecât uşa se închise în spatele ei. 

— Trebuie să te controlez, fetiţo. 

— Nu mă atinge! 

— N-am încotro. Toţi trebuie să treacă prin asta! 

Fără a-şi cobori ochii, Bina îşi scoase tunica şi lenjeria de 
corp şi aşa, goală-goluţă, îl sfidă pe Shab. 

— După cum poţi să te încredinţezi cu ochii tăi, nu 
ascund nicio armă. Şi-acum dă-mi înapoi veşmintele! 

Roşcovanul i le azvârli în faţă şi frumoasa brunetă nu se 
grăbi să se îmbrace. 

— Urcă la etaj! îi porunci Strâmbu', cu asprime. 

Zâmbetul batjocoritor al Binei se şterse. Bărbatul cu care 
avea să vorbească peste câteva clipe era mult mai 
primejdios decât neisprăvitul ăsta. 

In odaie era aproape beznă. Nemişcată, speriată, tânăra 
femeie simţi că înăuntru se mai afla cineva. În întuneric, 
sclipeau două puncte roşii. 

— Fii bine-venită, zise vocea blândă a Prevestitorului. Tu 
nu-mi zăreşti decât ochii, dar eu te văd foarte bine. Eşti 
frumoasă, șireată, pricepută şi curajoasă, dar nu ai arătat 
încă tot ce poţi. 

— Nu sunt răspunzătoare de înfrângerea de la Kahun, 
stăpâne, căci n-am fost prevenită de întoarcerea lui Iker şi 
de misiunea sa. Nu mai puteam să ne urmăm planul. Aşa că 
am ales să-mi păstrez cei mai buni oameni, în loc să-i văd 
murind într-o luptă pierdută dinainte. 

După vorbele femeii se aşternu o tăcere lungă. 

Tremurând, cu pumnii strânşi, Bina îşi aştepta pedeapsa. 

— Ai făcut ce trebuia. Te-ai descurcat în aceste 
împrejurări care cereau prudenţă şi ai salvat cea mai mare 
parte din armele făurite în Kahun pe ascuns. Credincioşii 
mei din Memphis sunt acum bine înzestrați şi vom putea să 
le dăm ajutor şi fraţilor noştri din Canaan. 

Bina respiră uşurată, dar mai avea ceva de adăugat. 

— Stăpâne, locul meu nu e aici! Ar fi fost mai multă 
nevoie de mine la templul de lângă marele lac, căci 
lucrurile ce se pun la cale acolo sunt anevoioase, şi nu cred 
că Ibcha, în ciuda strădaniilor sale, va fi în stare să o scoată 
cu bine la capăt. 

Cei doi ochi roşii părură că aruncă flăcări. 

— Văd că iscusinţa pe care ai dovedit-o te îndeamnă la 
nesupunere. Eu sunt cel care dă porunci, Bina, doar eu, căci 
nimeni altul nu aude vocea Zeului. El îmi arată căile pe care 
să le urmăm potrivit voinţei sale. lar tu, ca şi restul 
credincioşilor mei, o să mă asculţi fără să crâcneşti. 

Niciodată Bina nu se lăsase stăpânită de un bărbat, dar 
Prevestitorul era o adevărată căpetenie. Prin el, vorbea o 
forţă mai presus de toate celelalte şi care, după ce va pustii 
Egiptul, se va întinde în lumea întreagă. Să ucidă, să 
distrugă, să jefuiască nu o îngrozea pe tânăra femeie, căci 
nu avea la îndemână alte mijloace pentru a-şi răzbuna 
poporul umilit. Işi dedicase toată viaţa acestei lupte. 

— Aici ai să-mi fii mai de folos, reîncepu Prevestitorul, 
pentru că am să-ţi încredinţez noi puteri. Până acum nu te- 
ai bizuit decât pe ale tale. Dar ele nu pot ţine piept 
duşmanilor noştri de temut. Apropie-te, Bina! 

O clipă, îi dădu prin cap să fugă. Dar apoi se simţi 
ruşinată că, în preajma marelui stăpân, se lăsase pradă 
spaimei. Aşa că înaintă câţiva paşi. 

Strălucirea ochilor spori. Şi, dintr-odată, Binei i se păru că 
ciocul unui şoim îi străpunse fruntea, iar ghearele lui, 
braţele. În ciuda tăriei atacului, tânăra femeie nu simţi nicio 
durere. Ar fi jurat că un sânge călduţ i se răspândea prin tot 

trupul, din cap până în picioare. 

— Carnea mea este acum în carnea ta, iar sângele meu 
în sângele tău. Ai devenit regina întunericului. 

ttt 

Încă neîncrezători, Medes şi Gergu îşi priveau micuțele 
tatuaje reprezentând capul lui Seth, săpate în căuşul 
palmelor. 

— Deci, n-am visat, şopti Gergu aruncându-se asupra 
unei cupe cu bere. Prevestitorul ăsta să fie doar un om? Eu 
zic că e un demon răsărit din inima noptii! 

— Chiar mai mult de atât, prietene, mult mai mult! E răul 
însuşi, răul care m-a fermecat dintotdeauna şi pe care 
legea lui Maat încearcă să-l înăbuşe. Noi doi am săvârşit 
fapte mari împreună şi alianţa cu Bega ne dădea noi 
speranţe. Dar Prevestitorul are gânduri măreţe. Alături de 
el vom înfăptui minuni! 

— Eu, unul, l-aş lăsa să învingă singur. 

— Dar are nevoie de noi. Oricât de puternic ar fi, trebuie 
să se sprijine pe oameni de încredere, buni cunoscători ai 
regatului şi ai administraţiei. Prevestitorul nu ne-a ales la 
întâmplare şi o să ocupăm primele locuri în viitoarea 
cârmuire a Egiptului. El ia asupra lui partea cea mai grea, 
înlăturarea lui Sesostris, iar noi vom culege roadele 
izbânzii! 

Gergu, care nu resimțea aceeaşi însufleţire, se temea 
totuşi într-atât de Prevestitor, încât avea să i se supună 
orbeşte. 

— Du-te în port, îi ceru Medes, şi încearcă să afli dacă e 
aşteptată corabia faraonului. 

Medes nu înţelegea pentru ce motiv monarhul, Marea 
Soţie regală, vizirul şi alţi înalţi demnitari părăsiseră 
Memphisul. Îngrijindu-se de problemele zilnice, Sobek 
Păzitorul veghea asupra capitalei. Neîndoielnic, el cunoştea 
pricina acestei călătorii şi durata ei, dar punându-i întrebări, 
i-ar fi trezit bănuieli. Aşa că, lui Medes nu-i rămânea altceva 
de făcut decât să se poarte în continuare ca un adevărat 
Secretar al Casei Regelui, priceput, muncitor şi tăcut. 


301 


Deodată, se stârni zarvă în palat, iar slujitorii se treziră 
cu toţii din amorţeală. 

De la fereastra odăii sale de lucru, Medes privi 
întoarcerea lui Sesostris şi a apropiaților săi. Membrii Casei 
Regelui fură chemaţi degrabă. Vizirul îi puse mai multe 
întrebări Secretarului, dar nu găsi nicio pricină să-l 
dojenească. 

Însă Medes băgase de seamă că feţele tuturor oglindeau 
o tristeţe adâncă. 

ttt 

— Ai vreo veste? 

— Ce lucru curios! Toţi corăbierii simt nevoia să 
povestească pe unde au umblat! Faraonul s-a întors de la 
Abydos. 

— Mergi să vorbeşti cu Bega. El o să ne destăinuie ce se 
petrece acolo. 

— Ştiu deja că regele s-a oprit la Khemenu, capitala 
provinciei lepurelui, ca să fie de față la înmormântarea 
generalului Sepi, al cărui trup neînsuflețit a fost adus de o 
corabie dinspre miazăzi. 

— Sesostris a pierdut un om prețios. Cum a murit? 

— L-au atacat nubienii. O mulțime de mineri au luat parte 
la ceremonie, iar sarcofagul lui Sepi a fost de-o frumuseţe 
rară. 

— Nubia, mineri... Înseamnă că Sepi căuta aurul 
tămăduitor! Doar Bega ne poate spune dacă într-adevăr l-a 
găsit. 

Aşa cum obişnuia, Gergu porni spre Abydos ca să le ducă 
preoţilor permanenţi cele necesare şi să primească noi 
cereri din partea lui Bega. Preotul socoti că e bine să mai 
aştepte o vreme până se linişteau lucrurile, înainte de a 
încerca să scoată alte stele din Abydos. In timpul şederii 
regelui, numărul soldaţilor care păzeau pământul divin se 
dublase, ceea ce făcea cu neputinţă orice negoţ pe ascuns. 

Informaţiile primite de la Bega erau îmbucurătoare: 
niciuna dintre bucăţile de aur trimise de Sepi nu vindecase 
Arborele vieţii. Pe deasupra, dispariţia generalului slăbea 

puterile faraonului care, după părerea lui Bega, trebuia de- 
acum înainte să se mărginească la protejarea salcâmului lui 
Osiris, fără a-l putea salva pe de-a-ntregul. 

Egiptul semăna din ce în ce mai mult cu un uriaş cu 
inima atinsă de boală. Prevestitorul avea să-i secătuiască 
forţele mai devreme sau mai târziu, iar inima va înceta să 
mai bată. Atunci uşa templului se va deschide larg, iar 
Medes va pune stăpânire pe misterele lui. 

Bega se uită îndelung în căuşul palmei sale. 

El, aliatul lui Seth, îl va învinge pe Osiris. 

ttt 

— Te-ai lovit de vreun necaz în lipsa mea? 

— Nicidecum,  Luminăţia  Voastră, răspunse Sobek 
Păzitorul. Şi tocmai asta nu-mi place. 

— Ce te nemulţumeşte? 

— Prin mijlocirea primarului din Kahun, Fiul regal ne-a 
prevenit că o parte dintre luptătorii asiatici au luat-o înspre 
Memphis. Dar oamenii mei n-au dat peste niciunul. Și 
atunci, ori asiaticii s-au strecurat fără să fie văzuţi, 
mulţumită ajutorului dat de aliaţii lor din capitală, ori au 
plecat în altă parte, ori Iker minte. 

— Ultimele tale vorbe sunt o gravă învinuire. 

— lertaţi-mă, Luminăţia Voastră, dar nu pot să uit că 
băiatul ăsta a încercat să vă omoare! 

— Greşeşti, Sobek! Nu pe mine voia Iker să mă ucidă, ci 
pe un tiran sângeros care îi pricinuise multe suferinţe şi 
semăna  deznădejdea printre egipteni. Un stăpân al 
întunericului, folosindu-se de iscoadele sale, l-a făcut să 
creadă asta. Ştiam că Iker urma să vină în noaptea aceea. 
După ce-l întâlnisem în timpul unei sărbători a secerişului, 
înţelesesem că inima lui e curată. Sekari mi-a dat mereu de 
ştire despre toate păţaniile prin care a trecut până să 
ajungă la palat. 

Lămuririle monarhului îl zguduiră pe Sobek. 

— Ce nesăbuinţă, Luminăţia Voastră! 

— Nimic altceva nu l-ar fi convins pe Iker să renunţe la 
hotărârea sa de a face dreptate. Doar stând de vorbă cu 

mine, vălul ce-i acoperea ochii s-ar fi putut rupe. 

— Aveţi încredere deplină în el? 

— Nu l-am numit Fiu regal zadarnic, căci îndatoririle sale 
vor fi copleşitoare. Vor urma multe încercări şi, oricât de 
mult ţin la Iker, nu-mi este îngăduit să-i cruţ puterile. 

— Dacă înţeleg eu bine, credeţi că asiaticii au pătruns 
deja în Memphis. 

— Din nenorocire, da. 

— E înspăimântător! Ca să izbutească una ca asta 
înseamnă că au avut complici printre egipteni şi locuinţe 
sigure unde să se adăpostească. Cu alte cuvinte, sunt uniţi 
şi nu fac un pas greşit, căci niciunul dintre oamenii mei n-a 
mirosit nimic. Şi, pe deasupra, ştiu să-şi ţină gura. Nimeni 
nu se laudă că a păcălit gărzile oraşului. 

— Aceasta e dovada că toţi se tem de o căpetenie care 
nu ar şovăi să-l înlăture pe cel care suflă vreo vorbă. 
Monstrul acesta s-a folosit de Iker şi, negreşit, îi va ieşi din 
nou în cale. 

— De ce Fiul regal nu s-a întors la Memphis? 

— Kahunul nu mai are acum de ce să se teamă, daro 
parte dintre asiatici n-au părăsit, se pare, Fayyumul. Iker 
trebuie să afle ce plănuiesc. 

40. 


Împreuna cu Vânt-de-Miazănoapte, Iker se îndreptă spre 
marele lac. Cu toate bodogănelile lui Sekari, care îl urma de 
la depărtare şi, care, ca un câine devotat, îşi ţinea toate 
simţurile încordate, tânărul scrib nu se dădu bătut. 

Liniştit în privinţa Kahunului, Iker ştia că primarul nu se 
va mai arăta naiv şi va veghea temeinic asupra oraşului 
său. În schimb, se întreba de ce o parte dintre asiatici 
fugiseră înspre părţile acestea. 

Înzestrat cu amuleta ce reprezenta sceptrul Puterii, 
întărit de forţa crocodilului şi înarmat cu pumnalul duhului 
păzitor oferit de Sesostris, Fiul regal nu se temea de 
primejdie. 

Singura lui slăbiciune era că se gândea prea mult la Isis. 

Prostănac, lipsit de îndrăzneală şi negăsindu-şi cuvintele 
potrivite, nu fusese în stare să-i mărturisească sentimentele 
sale. lar noul său rang, deşi nesperat, nu îl ajutase, căci 
tinerei femei nu-i păsa de el şi singurul lucru ce o interesa 
era Abydosul. 

Şi cât visase la această întâlnire, închipuindu-şi ce avea 
să-i spună şi cum să se poarte! Dar totul fusese în zadar! 
lar acum, nu izbutea să şi-o alunge din minte. Dimpotrivă! 
Stătuse lângă ea, o privise, îi respirase parfumul, îi 
ascultase glasul, îi admirase mersul! Atâta fericire, din 
păcate, trecătoare! 

Apariţia a doi zdrahoni, care-şi învârteau bâtele deasupra 
capetelor, îl treziră din visare. 

Măgarul se opri şi începu să râcâie pământul cu copitele, 
ceea ce îi dădu lui Iker de înţeles că trebuie să fie prudent. 

Cei doi bărbaţi se apropiată. Unul purta barbă, celălalt 
era spân. 

— Ce cauţi aici? se răsti bărbosul. 

— Un şantier de corăbii părăsit. 

Oamenii părură nedumeriţi. 

— Un şantier de corăbii... N-am auzit de aşa ceva. Cine 
te-a trimis? 

— Primarul din Kahun. Întocmesc o hartă a locurilor aflate 
în grija administraţiei. 

— Avem poruncă să nu lăsăm pe nimeni să treacă. 

— De la cine? 

Bărbosul şovăi. 

— Chiar de la... de la primarul Kahunului. 

— Atunci n-aveţi de ce să vă îngrijoraţi. În raportul meu 
am să scriu că v-aţi făcut datoria. 

— Oricum nu poţi trece. Ordinele sunt ordine. 

— Doar voi doi supravegheați împrejurimile locului? 

Întrebarea îi amuţi pe paznici. 

— Am să o iau prin altă parte, încheie Iker. Şi apoi să ştiţi 
că veţi scăpa curând de îndeletnicirea asta a voastră 
neplăcută, căci soldaţii din Kahun vor cerceta toată 
regiunea. 

— Ah!... Dar ce s-a întâmplat? 

— Primarul vrea să se asigure că asiaticii nu s-au pitit pe- 
aici pe undeva. 

Degetele mâinii drepte a spânului se strânseră pe 
mânerul bâtei. Cu grumazul întins, Vânt-de-Miazănoapte îl 
fixa cu privirea pe bărbos. 

— Noi nu putem, oricum, să-i prindem, grăi acesta. O să 
aşteptăm întăriri. 

— Şi cine ar putea să mă îndrume spre şantierul de 
corăbii? 

— Habar n-avem. Oricum, nu se află prin preajmă. 

— Am s-o apuc atunci în direcţia opusă. 

Şi Iker se îndepărtă agale, simțindu-se apăsat de privirile 
încărcate de ură ale bărbaţilor. Când aceştia îl pierdură din 
ochi, Sekari îi ieşi înainte. 

— Au zbughit-o ca iepurii, îl înştiinţă el pe Iker. M-am 
temut c-o să sară cu bâtele pe tine. 


306 


— Lămuririle pe care mi le-au dat n-au niciun înţeles, fu 
de părere scribul. Sunt complicii asiaticilor. Au lăsat baltă 
tot şi-au dat fuga să le dea de veste acestora. 

— Locul nu mi se pare sigur. S-o luăm la picior, mai bine. 

— Ba nu, vom merge până la capăt! Vânt-de- 
Miazănoapte o să le dea de urmă. 

— Dar armata noastră e alcătuită numai din doi luptători. 

— N-ai pus la socoteală măgarul. 

— Chiar şi trei împotriva unei cete înarmate, nu e totuşi 
cam puţin? 

— Ajunge să fim prudenţi. 

Cunoscând încăpăţânarea lui Iker, Sekari nu mai stărui. 

— Măcar să ne ţinem la depărtare de ei. 

— Dacă ne paşte vreo primejdie, Vânt-de-Miazănoapte o 
să ne prevină. 

Albastrul apelor lacului, la fel de strălucitor ca al cerului, 
îi uimiră. Pe mal, câţiva pescari se odihneau mâncând peşte 
fript. Arătându-se prietenoşi, îl convinseră pe Iker să guste 
şi el. lar Sekari, după ce-i cântări îndelung din ochi, li se 
alătură. Şi el fu bine primit şi poftit la masă. 

Pescarii  povestiră cu plăcere oaspeților despre 
meşteşugul lor şi despre şiretenia unor peşti care nu se 
lăsau prinşi. 

— E vreun şantier de corăbii prin apropiere? îi întrebă 
după o vreme Iker. 

— Ehe! Ce lucruri ciudate s-au petrecut acolo! răspunse 
un pescar. Într-adevăr a existat unul unde se făceau numai 
corăbii din cele mari. Într-o zi au sosit nişte muncitori 
arțăgoși, în frunte cu un tâmplar căruia i se potrivea tare 
bine numele: Rindea! Nimeni nu mai avea voie să se 
apropie de şantier. lar ei s-au apucat să meşterească bucăţi 
dintr-o corabie uriaşă, care ar fi putut înfrunta marea cea 
neîmblânzită. Apoi au plecat, luându-le cu ei, iar după puţin 
timp a izbucnit un incendiu. Eu cu ochii mei l-am văzut pe 
Rindea cum a dat foc lemnelor. Din pricina asta şantierul a 
fost părăsit. 

Deci, Iker găsise locul unde fusese construit Fulgerul. Dar 

această descoperire nu-i era de mare folos căci nu aflase 
numele celui care îi plătise pe meşteri şi pe mai-marele lor, 
Rindea. 

— N-aţi zărit nişte asiatici prin locurile acestea? întrebă 
Sekari. Ne-au furat ceva şi tare aş vrea să le zic vreo două 
vorbe. 

— Pe malul acesta, nu. Dar poate s-au ascuns lângă 
templul acela făcut din pietre mari. Acolo nimeni nu i-ar 
stingheri. 

— De ce? 

— Pentru că pământul acela e bântuit. Altădată trăiau pe- 
acolo preoţi, soldaţi cu familiile lor şi lucrătorii unei mine 
învecinate. Lângă sanctuar poposeau caravanele venind 
dinspre oazele Baharia şi Siwa, şi porneau apoi mai departe 
spre Licht şi Dachur. Dar demonii i-au alungat pe toţi. 

Iker şi Sekari se uitară unul la altul. 

— Ne-ar plăcea să aruncăm şi noi o privire mai de 
aproape, zise Sekari. 

— Nici să nu vă gândiţi! Cei care s-au încumetat în ultima 
vreme să pornească spre sanctuar, nu s-au mai întors. 

— Cum se poate ajunge la el cel mai uşor? 

— Trebuie să treci lacul până la debarcader, dar... 

— Dacă ne duceţi până acolo, încercă Iker să-i convingă, 
am să-i cer primarului din Kahun să vă dea bărci noi. 

— Îl cunoşti pe primar? 

— Sunt Fiu regal şi scrib al palatului. 

ttt 

Traversarea fu o adevărată încântare. Deşi puţin speriat, 
pescarul cârmuia cu uşurinţă barca, iar aceasta aluneca lin 
peste ape. Vânt-de-Miazănoapte, bine înfipt pe picioarele 
sale, adulmeca aerul. Iker şi Sekari, bucurându-se de 
aceste clipe în care se simțeau uniţi cu cerul, cu aerul şi cu 
lacul, nu scăpau totuşi din ochi malul unde urmau să 
coboare. 

Dar locul părea pustiu. 

— Când ajungem, săriţi iute jos, iar eu pornesc degrabă 
înapoi, hotărî pescarul ale cărui mâini începură să tremure. 

O superbă alee pietruită şerpuia până la templu, situat 
aproape de ţărmul nordic al marelui lac. Înălțţându-se ca o 
santinelă în marginea deşertului, protejat de un zid 
înconjurător, având în faţă o curte întinsă şi pe laturi tot 
soiul de magazii, templul era construit din uriaşe bucăţi de 
gresie tăiate de-a curmezişul, care aminteau de cele 
întrebuințate la Gizeh de către meşterii celei de-a IV-a 
dinastii. 

În mijlocul zidului sudic, se afla o intrare îngustă prin care 
se putea pătrunde în singura sală interioară, un soi de 
coridor larg spre care dădeau şapte capele, firide verticale 
cu acoperişuri. 

Rămas afară, Vânt-de-Miazănoapte avea să le dea de 
ştire dacă se apropia cineva. 

— Au furat tot, observă Sekari. Şi chiar hoţii au răspândit 
zvonul că locul e bântuit ca să nu le descopere nimeni 
ticăloşiile. 

Pe pereţi nu se zăreau nici desene, nici inscripţii. În 
templu, părea să fi fost celebrată puterea numărului şapte, 
ce reprezenta misterul vieţii. Nu scăpase de jaf niciun 
obiect ritual, dar Iker dădu peste câteva rogojini, talere şi 
vase. 

— Au dormit aici, murmură el. 

Peretele din dreapta intrării îi stârni curiozitatea lui 
Sekari. Din el pornea un tunel strâmt săpat în zid, în capătul 
căruia se găsea o deschizătură de unde puteau fi văzuţi cei 
care veneau sau plecau. Pe jos, zăcea o tunică viu colorată 
şi o pereche de sandale negre. Sekari le culese şi i le arătă 
lui Iker. 

— E un veşmânt de-al asiaticilor. Unul stătea de veghe 
aici, iar tovarăşii lui se adăposteau în templu. Dar unde au 
plecat? 

Sekari şi Iker scotociră prin magazii unde găsiră şi alte 
urme ale prezenţei fugarilor. 

— Să mergem pe drumul pietruit până la locuinţele 
minerilor şi ale soldaţilor. 

— Poate că tocmai acolo e vizuina asiaticilor. Să nu ne 

dovedim nechibzuiţi! Eu o iau într-acolo, căci sunt obişnuit 
să mă strecor fără să fiu văzut, iar tu ai să aştepţi aici. Dacă 
Vânt-de-Miazănoapte adulmecă ceva, vin înapoi. 

ttt 

Sekari nu se lăuda. Ştia să înainteze fără zgomot şi să 
înşele atenţia celor mai iscusiţi pândari. lar experienţa îi fu 
de folos căci un asiatic supraveghea drumul care ducea 
spre casele minerilor, aşezate ordonat, şi spre cele 30 de 
locuinţe ale soldaţilor, împărţite în patru cartiere. 

Un bărbos cu braţe zdravene ţinea o cuvântare unor 
bărbaţi bine înarmaţi. Sekari nu auzea ce spune, dar nici nu 
îndrăznea să se apropie mai mult. Aşa că se întoarse la 
templu. 

— l-am dibuit pe fugarii noştri, îl vesti pe Iker. Nici urmă 
de soldaţi sau de mineri. Dar ce-or avea de gând asiaticii? 
Sau pornesc la drum spre Libia prin deşert, sau pun la cale 
ceva necurat. 

— De unde am putea să-i pândim, fără ca ei să bage de 
seamă? 

— Acoperişul templului mi se pare cel mai nimerit. O să 
le observăm chiar şi cea mai mică mişcare. Şi să nu-ți 
treacă prin cap să ne punem cu ei. Nu ştiu câţi sunt, dar au 
lănci, săbii şi arcuri. 

— Întrucât se pare că e vorba de o mică armată, 
presupun că se pregătesc de un nou atac. 

— Cu siguranţă, nu asupra Kahunului! De data aceasta, 
primarul nu se va mai lăsa luat prin surprindere. 

— Trebuie să aflăm care le e ţinta, îşi spuse părerea Iker. 

— Până una-alta, dormi niţel. Am să te trezesc când va fi 
rândul tău să stai de pază. 

— Sekari... de ce mi-ai vorbit despre Cercul de aur din 
Abydos? 

— Am făcut eu asta? 

— Eşti iniţiat în misterele sale, nu-i aşa? 

— Cum îţi închipui că un necioplit ca mine ar fi primit în 
raidurile lui? Singura mea onoare e aceea de a-l sluji pe 
faraon. Las tainele în seama altora! 

Aşteptarea nu fu îndelungată. 

În zori, asiaticii se înşiruiră părând a se pregăti de drum. 
Iker îl recunoscu pe căpetenia lor, lbcha, cu barba lui 
stufoasă şi braţele groase, dar n-o zări nicăieri pe Bina. Să 
se fi dus ea, oare, la Memphis, cu celălalt grup? 

Sekari deschise ochii. 

— Pleacă toţi? 

— Aşa cred. 

Peste câteva minute, îndoielile lui Iker şi ale lui Sekari se 
risipiră: luptătorii îşi părăseau sălaşul din Fayyum. Alegerea 
drumului avea să-i lămurească pe cei doi în legătură cu 
planurile asiaticilor. Dacă se vor îndrepta spre deşert 
însemna că-şi continuă fuga. Dar dacă porneau pe drumul 
spre răsărit urmau să atace. 

— Au luat-o spre răsărit, grăi Sekari, neliniştit. 

— Să-i urmărim! hotărî Iker. 

41. 


Generalul Nesmontu îi ura pe cananeieni şi oraşul 
Sichem. Dacă ar fi putut trimite întreaga populaţie mai spre 
miazănoapte şi aici să rămână doar vegetaţia, ar fi 
dobândit o mare împăcare sufletească la care acum doar 
visa. Căci bătrânul soldat nu se amăgea: pacea pe care o 
impusese era înşelătoare. Fiecare familie număra unul sau 
mai mulţi răzvrătiți, care sperau să-i nimicească pe 
egipteni. 

De zece ori încercase să rânduiască o conducere aleasă 
dintre localnici care să cârmuiască oraşul şi satele din jur. 
Dar de îndată ce un cananeian ajungea să dispună de o 
putere cât de mică, nu se îndeletnicea decât cu uneltiri şi 
furtişaguri, fără să-i pese de binele celorlalţi. Când punea 
mâna pe dovezi, Nesmontu îl arunca în temniţă pe vinovat 
şi alegea un altul în locul său, care se arăta iute la fel de 
necinstit ca şi cel de dinaintea lui. Pe deasupra, ca să 
păstreze liniştea în aceste ţinuturi, generalul trebuia să ţină 
seama şi de numeroasele clanuri care se războiau neîncetat 
între ele. 

Dacă ar fi fost după el, Nesmontu ar fi tăiat în carne vie, 
dar era nevoit să dea ascultare poruncilor faraonului, care 
ţinea cu orice preţ să domolească pornirile duşmănoase de 
orice soi. Regele credea că pacea trainică se întemeia pe 
un trai îmbelşugat. 

Dar bătrânul general nu era de aceeaşi părere. 
Cananeienii n-aveau niciun pic de respect pentru cuvântul 
dat sau pentru înțelegerile încheiate. Cel mai bun prieten 
de azi devenea vrăjmaşul de mâine. Singura regulă căreia i 
se supuneau era minciuna. 

Nesmontu mai izbutea câteodată să prindă hoţi mărunți, 

dar nu obținuse nicio informaţie despre cel care aruncase 
vraja asupra Arborelui vieţii. 

— Generale, îi spuse aghiotantul său, aţi primit un mesaj 
din partea faraonului. 

Încifrat, textul era scris chiar de mâna lui Sesostris şi îl 
cufundă pe Nesmontu într-o tristeţe adâncă, deoarece îl 
înştiinţa despre moartea lui Sepi. In mijlocul Cercului de aur 
din Abydos, acesta dovedise multă înţelepciune şi hotărâre. 
Când unirea părea cu neputinţă, se aruncase în luptă fără 
să tremure, convins că Sesostris era un mare faraon. 

Lipsit de aurul tămăduitor, salcâmul lui Osiris rămânea în 
continuare ameninţat. Sepi îşi dăduse viaţa ca să-l salveze, 
dar jertfa sa nu va fi în zadar, căci fraţii săi într-ale spiritului 
vor lupta mai departe împotriva răului, oricâte sacrificii vor 
fi necesare. 

— Generale, adăugă aghiotantul, în partea de miazăzi a 
oraşului, un răzvrătit a dat foc la mai multe case şi apoi s-a 
adăpostit într-un hambar gol. 

— Mă voi duce să văd. 

De multă vreme nu se mai petrecuse la Sichem un lucru 
atât de grav. Oare era începutul unei răzmeriţe? In acest 
caz, Nesmontu avea s-o înăbușe în pripă. 

Şi în fruntea a patruzeci de lăncieri, porni spre cartierul 
cu pricina. La trecerea lor, uşile şi ferestrele se închideau. 
Câtorva soldaţi tineri le veni greu să ţină pasul cu 
generalul, care îşi uita vârstă când trebuia să-şi înfrunte 
duşmanii. 

Cocioabele arseseră până în temelii când generalul 
ajunse în faţa lor. Alături, pe o grămadă de gunoaie, zăcea 
leşul unui slujbaş al administraţiei egiptene. 

— Nemernicul are să plătească pentru asta! se mânie 
Nesmontu începând să urce scara hambarului cu paşi mari, 
în timp ce oamenii săi se desfășurară. 

Când generalul deschise chepengul, cananeianul ascuns 
înăuntru îşi aruncă pumnalul înspre el. Gură-Pocită îi 
promisese că Nesmontu avea să apară primul şi că putea 
să-l doboare fără greutate. 

Bătrânul soldat văzu ţâşnind arma menită să-l ucidă şi se 
aruncă în lături. Pumnalul îi atinse uşor umărul stâng, 
lăsând o urmă sângerândă. 

Arcaşii îl înconjurară pe rănit, încordându-şi arcurile. 

— Nu trageţi! ordonă Nesmontu. Scoateţi-l pe laşul ăsta 
din gaura lui şi căutaţi să nu mai fie şi alţii prin preajmă. 

Temându-se că va fi supus la cazne, cananeianul începu 
să urle. 

— Nu-l omorâţi! strigă generalul. Am să stau eu însumi 
de vorbă cu el. 


În timp ce un doctor îl îngrijea, Nesmontu îl cerceta din 
ochi pe bărbatul care încercase să-l ucidă. Mărunt, cu 
obrajii şi bărbia acoperiţi de un început de barbă roşcată, 
acesta îl privea cu ură pe bătrânul soldat. Un ofiţer verifică 
dacă picioarele şi mâinile atacatorului erau bine legate. 

— Eşti un nepriceput, grăi Nesmontu. Eu, de la 
depărtarea aceea, nu aş fi greşit ţinta. lar cel care te-a 
trimis e şi mai prost decât tine. Când te hotărăşti să-i faci 
de petrecanie mai-marelui armatei egiptene, te foloseşti de 
oameni iscusiţi. 

—N-o să mai trăiţi mult! zise, scrâșnind din dinţi, 
cananeianul. 

— Oricum, mai mult decât tine, căci o să fii executat 
înainte să-mi bandajeze mie rana. 

Cananeianul făcu ochii mari. 

— Fără să îmi puneţi nicio întrebare? 

— La ce bun? Ori n-ai răspunde, ori ai minţi. Şi chiar dacă 
ai vrea să-mi spui adevărul, ce poate să ştie un neisprăvit 
ca tine? 

— Vă  înşelaţi, generale! Sunt un adevărat luptător 
împotriva asupririi voastre. Alţii ca mine, cu sutele, vor 
duce bătălia mai departe. 

Nesmontu izbucni în râs. 

— Ai greşit socoteala! 

— Nu contează numărul! Vom izbuti până la urmă să vă 
alungam din Canaan. 

— Ce mă miră mereu la ticăloşii de soiul tău e 
nemăsurata lor trufie. Dar asta îmi ușurează munca. Nişte 
fricoşi care nu sunt în stare să înfăptuiască lucruri măreţe. 

— Prevestitorul ne va conduce spre victorie! 

Chipul lui Nesmontu se înăspri. 

— Prevestitorul tău e mort. 

Cananeanul rânji. 

— Asta o cred câinii de egipteni! 

— Am văzut cu ochii mei leşul Prevestitorului tău. 

— Căpetenia noastră trăieşte şi, curând, veţi fi nişte 
stârvuri fără mormânt, căci el va birui! 

— Şi unde se ascunde, marea ta căpetenie? 

— N-am să mărturisesc nici dacă mă pui la cazne! 

Cu o singură mână, Nesmontu îl înșfăcă de gât pe 
caneaneean şi-l ridică în picioare. 

— Tare mi-ar plăcea să te agăţ într-un cârlig de 
măcelărie ca să te fac să spui tot. Dar faraonul vrea să mă 
port omenos, chiar şi cu netrebnicii. Aşa că te las pe 
mâinile altora. 

Cananeianul nu mărturisi decât numele părinţilor săi, 
morţi de mult, şi pe cel al unui complice doborât de soldaţi 
în timpul primei răscoale din Canaan. 

Execuţia avu loc în piaţa cea mare a oraşului în faţa unei 
mulţimi numeroase.  Străpuns de săgeți, trupul 
cananeianului fu înmormântat fără niciun ritual. Nesmontu, 
de a cărui sănătate înfloritoare, se putură încredința toţi, 
rosti câteva cuvinte care dezvăluiau însă o hotărâre: orice 
început de răzmeriţă va fi pedepsit cu aceeaşi severitate. 

Cercetările în privinţa cananeianului duseră toate la 
acelaşi rezultat: bărbatul îşi pierduse minţile şi înfăptuise 
singur totul, fără vreun sprijin din partea altora. 

Totuşi, bătrânul general se arătă neîncrezător. 

Experienţa sa îi spunea că această întâmplare nu trebuia 
trecută cu vederea. Nu-l uimea deloc că îşi pusese în gând 
cineva să-l omoare şi era convins că astfel de încercări 
aveau să mai urmeze. În schimb, vorbele atacatorului îl 
nedumereau. De când Sichemul se găsea sub controlul său, 

era prima dată când un răzvrătit pomenea de nebunul care 
îndemnase cândva populaţia la răscoală. Oare un alt 
smintit reaprinsese scânteia? 

Aşa ceva părea de necrezut. 

Dar apariţia acelui Prevestitor nu fusese oare şi ea de 
necrezut? 

Nesmontu îşi adună toţi ofiţerii şi le ordonă să aresteze 
degrabă pe oricine trezea anumite bănuieli şi să-i aducă 
neîntârziat în faţa lui pe cei care se dovedeau vinovaţi în 
vreun fel. 

ttt 

— Asiaticii nu s-au mişcat de aici de două zile, se plânse 
Sekari. S-ar zice că aşteaptă întăriri. 

— Poate șovăiesc încotro s-o apuce, îşi dădu cu părerea 
Iker. 

— M-ar mira. Eu cred că urmează un plan temeinic. Aici, 
la jumătatea drumului dintre Fayyum şi vale, se asigură că 
n-au fost urmăriţi. Nu sunt nişte nepricepuţi, crede-mă! 

— Să dăm de ştire armatei! 

— l-ar vedea din timp pe soldaţi şi s-ar împrăştia. Dacă 
vrem să aflăm ce au de gând, să nu-i scăpăm din ochi. lar 
lucrul acesta nu mă înveseleşte mai mult decât pe tine. Aş 
fi preferat să iau parte la un ospăț şi apoi să-mi petrec 
noaptea cu o fată frumoasă! Ah, ce slujitoare drăguţe 
locuiau în Kahun şi ce aşternuturi de in aveai în casa ta 
minunată! 

— Că veni vorba... Te-ai prefăcut în chip desăvârşit ca 
eşti slujitor, îşi reaminti Iker. 

— Dar nu m-am prefăcut! Părinţii mei au fost oameni 
simpli şi eu sunt un băiat din popor. Nu mă deranjează să 
îngrijesc de gospodărie. 

— Ce i-a atras faraonului atenţia asupra ta? 

Pe buzele lui Sekari înflori un zâmbet larg. 

— Când eram păsărar, am învăţat graiul pasărilor. 
Doream să intru în slujbă la palat şi, în timp ce intendentul 
mă punea la încercare să vadă ce ştiu, o pupăză a scăpat 
din colivia cea mare. Şi era atât de speriată, că ar fi sfârşit 

prin a se răni. Am fluierat puţin ca s-o liniştesc şi am izbutit. 
Sesostris, care urmărise tot, m-a chemat la el. Regele 
însuşi, dă-ţi seama! Ce frică mi-a fost! În faţa lui, mă 
simţeam mai neputincios decât un prunc. Şi asta nu s-a 
schimbat nici acum. Eu nu mă îndoiesc nicio clipă că 
faraonul se află în legătură cu zeii. 

— Ai mers adesea la Abydos? 

— Abydos, Abydos... gândul ăsta nu-ţi dă pace! 

— Dar nu este el centrul spiritual al Egiptului? 

— Se poate, dar noi avem alte treburi acum. 

Iker se gândi la Isis, care trăia pe acel pământ sacru, 
îndepărtat şi cu neputinţă de atins. | se va oferi oare prilejul 
să-i vorbească din nou şi să-şi deschidă inima, în sfârşit? 

— Se mişcă, băgă de seamă Sekari. 

Vânt-de-Miazănoapte şi cei doi bărbaţi se lipiră de 
pământ, ascunşi vederii de ramurile tamarinilor. 

Intr-adevăr, asiaticii porneau iar la drum. 

PET 

Ibcha făurise întotdeauna arme. Când stătea în Sichem, 
lucra pe ascuns şi tot ce ieşea din mâinile lui servea unor 
grupuri mici de răsculați, pe care, până la urmă, soldaţii 
reuşeau să-i prindă. 

Apoi apăruse Prevestitorul şi, ascultându-i învăţăturile, 
lbcha pricepu că doar lupta adevărată i-ar îngădui 
Canaanului să-i alunge pe cotropitori şi să devină mai 
puternic decât însuşi Egiptul. Şi dacă pentru aceasta era 
nevoie să ucidă, avea s-o facă. Şi dacă trebuia ca unii dintre 
tovarășii lui să se jertfească, el însuşi îi va conduce şi va 
muri bucuros alături de ei. La Kahun, împreună cu Bina, 
aproape că izbutiseră. De-acum înainte, multe oraşe le 
luaseră frica. 

Curând, în fruntea oamenilor săi, Ibcha va distruge unul 
dintre simbolurile puterii faraonului şi-i va zdrobi inima. 
Sesostris nu era decât un uriaş cu picioare de argilă, prea 
încrezător în armata sa, forţată să rămână în Canaan, unde 
urma să întâmpine tot mai multe greutăţi. 

Incredinţat că nu fuseseră observați, Ilbcha continua să 

respecte ceea ce-i spusese Bina. Alegând mereu cărări 
ocolitoare şi întortocheate, pierdea timp, dar se ferea de 
soldaţi. 

În timpul unei opriri, lbcha le destăinui oamenilor săi care 
era ţinta spre care se îndreptau. 

— Faraonilor le place să înalte monumente pentru gloria 
lor şi Sesostris nu se abate nici el de la aceste rânduieli. La 
Dachur, îşi construieşte piramida unde socoteşte că se va 
odihni pe vecie. O să pângărim templul şi piramida, 
pricinuindu-i cât mai multe pagube. Lucrările vor fi părăsite, 
iar Sesostris va înţelege că nicio bucăţică din regatul său nu 
e la adăpost de atacurile noastre. Poporul îşi va pierde 
încrederea în el, provinciile se vor separa una de alta, vor 
apărea din nou guvernatorii şi dezordinea va stăpâni iarăşi 
pretutindeni. 

42. 


Primarul oraşului meşterilor de la Dachur, Djehuty, se 
mândrea cu munca lor. Cu sprijinul Marelui Trezorier 
Senankh, ei trudeau fără încetare pentru ca piramidă regală 
să dea naştere cât mai curând lui Ka. Sărăcăcioase la 
începutul lucrărilor, casele constructorilor erau acum 
primitoare şi plăcute. 

În ciuda unei sănătăţi tot mai şubrede, Djehuty îşi 
petrecea toată ziua printre meşteri. Datorită lecticii sale, se 
mişca lesne dintr-o parte a şantierului în alta şi verifica 
respectarea planurilor întocmite de faraon. Ansamblul 
arhitectural a cărui inimă era piramida, respecta reguli 
precise, mulţumită cărora avea să se răspândească în jur 
magia pietrelor. 

Mereu zgribulit, suferind de reumatism, Djehuty nu voia 
să i se pomenească de odihnă. Iniţiindu-l în misterele 
Cercului de aur din Abydos şi încredinţându-i o sarcină 
dintre cele mai însemnate, faraonul îi  înseninase 
bătrâneţile. În loc să lâncezească într-o slujbă oarecare, 
simţea trezindu-se în el puteri nebănuite. Deşi în fiecare 
seară era convins că nu va putea să se ridice a doua zi din 
pat, Djehuty reuşea acest lucru în fiecare dimineaţă. 

— S-a petrecut ceva supărător? îl întrebă el pe 
comandantul soldaţilor care păzeau împrejurimile. 

— E linişte peste tot, îi răspunse ofiţerul. 

Djehuty se îndreptă spre locaşul de veci unde avea să fie 
înmormântat vizirul Khnum-Hotep, situat la nord de 
piramidă. Alcătuit din cărămizi acoperite cu calcar, locaşul 
era însufleţit de basoreliefuri şi de inscripţii hieroglifice, 
care aveau să asigure supraviețuirea spiritului. Incăperea 
funerară, sala vaselor canopice şi anticamera urmau să fie 


319 


terminate în curând. Ridicând un monument atât de frumos 
pentru vizirul său, faraonul voia să arate importanţa pe 
care i-o acorda. 

Primarul privi îndelung zidul înconjurător punctat de 
fortificaţii, adevărat perete magic ce proteja piramida 
înăuntrul căreia avea să se mişte Ka-ul regal. Continuând 
învăţăturile lui Djeser şi Imhotep de la Saqqara, Sesostris 
respecta valorile sacre ale tradiţiei egiptene. Da, piramida îl 
întrupa pe Osiris, învingător al morţii! Da, Maat putea să 
iasă biruitoare din înfruntarea cu /sefet! Da, ea putea să-l 
elibereze pe om din temniţa josniciei şi mărginirii sale, dacă 
el se preschimba în constructor. 

Tâmplarii tocmai aşezaseră bărcile din lemn în capelele 
boltite. Barca zilei, barca nopţii, barca luminii divine, toate 
vor sluji călătoriei sufletului regal care nu va înceta să 
plutească prin univers. 

Djehuty străbătu templul susţinut de coloane în formă de 
papirus şi de lotus. Statui gigantice ale faraonului, înalte de 
peste doi metri, stăteau mărturie pentru renaşterea 
neîncetată a regelui în Osiris. Hieroglife minunate 
dezvăluiau numele şi calităţile monarhului, aşezat sub 
protecţia semnului vieţii, crucea cu toarte, înconjurată de 
doi şoimi. În anticameră, zei şi zeițe dădeau regelui viaţă şi 
putere; în încăperea ofrandelor, faraonul, purtând pe cap 
coroana, primea forţa ascunsă a bucatelor oferite. 
Doborându-şi la pământ duşmanii răsăriţi din întuneric, 
redând viaţă armoniei lui Maat, Sesostris celebra aici o 
nesfârşită sărbătoare a reînnoirii. 

Chiar şi aleea uriaşă care lega părţile de nord şi de sud 
ale construcţiei era o culme a măiestriei meşterilor. lar în 
acoperământul piramidei, format din bucăţi de calcar aduse 
din cariera de la Tura, aveau să se oglindească razele 
soarelui, înfăţişând astfel puterea pietrei de lumină, 
izvorâtă din începuturile lumii. 

Maestrul de operă îl pofti pe Djehuty să pătrundă în 
încăperile de dedesubt. Intrarea ce urma să fie ascunsă la 
încheierea lucrărilor, dădea spre un coridor care ducea într- 

o anticameră prelungită de o trecere spre o încăpere 
dreptunghiulară. Spre răsărit, se afla o capelă împodobită 
cu calcar şlefuit, iar spre apus, o cameră a reînvierii unde 
trona un sarcofag din granit roşu, pe care se vedeau 
desene ce aminteau de palatul primilor faraoni. El avea să 
devină barca spiritului luminos al regelui în călătoria lui prin 
lumea de dincolo. Deasupra odăii funerare, un tavan fals 
cuprindea cinci perechi de grinzi din calcar, lungi de şase 
metri şi cântărind fiecare treizeci de tone. 

Djehuty cugetă îndelung în acest loc, situat în afara lumii 
oamenilor. Potrivit obiceiului, meşterii făuriseră un spaţiu 
unde nevăzutul se putea dezvălui fără să se teamă de 
atingerile neiniţiaţilor. Aici, faraonul se ivea cu adevărat viu 
în şi spre lumină. 

Când ieşi afară, Djehuty observă că soarele stătea să 
apună. Meşterii părăsiseră deja şantierul şi primarul se miră 
când nu zări decât un singur soldat în pragul templului 
piramidei. 

— Unde au plecat ceilalţi? 

— Ofiţerul a fost înştiinţat că a avut loc un atac pe 
drumul spre Fayyum. A alergat degrabă să dea ajutor 
răniților. 

— Ar fi trebuit să-mi ceară voie. 

— N-a îndrăznit să vă tulbure. 

Îngrijorat, Djehuty îl preveni pe maestrul de operă că 
erau lipsiți de pază şi îi porunci să trimită câţiva oameni să 
stea la pândă în jurul oraşului. 

Apoi, fiind ostenit şi simţindu-şi încheieturile arzând, se 
întoarse în locuinţa sa, bău puţină apă şi se întinse pe pat, 
temându-se că nu va mai putea să se ridice. 

Tor 

În depărtare, scăldată în lucirea blândă a asfințitului, 
piramida atrăgea privirile lui Ibcha şi ale oamenilor săi. 

— Minciuna noastră i-a păcălit pe soldaţi, murmură el. N- 
au mai rămas decât meşterii obosiţi după o zi de muncă. Ca 
toţi egiptenii, şi ei se bucură acum de aceste clipe 
neasemuite când soarele se cufundă la apus. O stare de 

pace îi învăluie şi nu vor fi în stare să se apere. 

Semănând spaima şi vărsând sânge la Dachur, Ibcha îşi 
va împlini misiunea încredinţată de Bina. Aceasta era 
porunca Prevestitorului: să împiedice piramida să dea 
naştere lui Ka şi s-o reducă la o grămada de pietre fără 
viaţă. Datorită vorbelor sale, asiaticii începeau să priceapă 
că forţa egiptenilor nu se bizuia doar pe armata lor. Ca să-i 
învingă, trebuiau să le şteargă de pe faţa pământului 
edificiile magice care zămisleau o energie misterioasă şi le 
îngăduiau să întoarcă în favoarea lor împrejurările cele mai 
potrivnice. 

să facă din Dachur o ruină ar fi fost o victorie 
răsunătoare! Faraonul şi-ar fi văzut zdrobită lucrarea pe 
care o sortise veşniciei. Siguranţei sale avea să-i ia locul 
mâhnirea şi teama. 

— Să cruţăm femeile şi copiii? întrebă unul dintre 
oamenii lui Ibcha. 

— Orice slăbiciune duce la înfrângere, răspunse acesta. 
Fie ca focul Prevestitorului să  pârjolească locurile 
necredincioşilor! 

Asiaticii erau chiar pe punctul să se arunce asupra prăzii, 
când unul dintre ei scoase un strigăt: 

— Comandante, uite acolo jos un bărbat care aleargă! 

— Nu risipiţi vreo suliță pe el, căci e prea departe. 

— Şi încă unul care fuge. Are un măgar cu el. 

— La atac! ordonă lbcha. 

TI i 

Sekari nu alergase în viaţa lui aşa de repede. In orice 
moment, se aştepta să fie doborât şi îşi iuţea paşii. 

În sfârşit, intră în oraşul constructorilor şi se izbi de un 
meşter înarmat cu un ciocan de lemn. 

— Unde sunt soldaţii? 

— Au plecat să-i ajute pe răniții de pe drumul 
Fayyumului! 

— Trezeşte pe toată lumea! Sunteţi în primejdie! 

Cioplitorul în piatră nu se pierdu cu firea şi dădu de 
îndată alarma. Înşfăcând în grabă uneltele, tovarăşii săi se 

pregătiră de înfruntare. 

— Să apărăm piramida, porunci Djehuty încă mirat că 
izbutise să se ridice în picioare şi de data asta. Femeile şi 
copiii să se închidă în case! 

— Fie ca Cercul de aur să ne protejeze şi să ne dea 
puterea să luptăm împotriva lui /sefet, şopti Sekari la 
urechea primarului. 

lar mâinile lor se atinseră preţ de o clipă. 

— Iker îi va aduce înapoi pe soldaţi. 

— Dar va ajunge, oare, la timp? 

— Un scrib care a primit învăţătură în provincia lepurelui 
nu are cum să întârzie. Adăposteşte-te! 

— Mă voi bate alături de ceilalţi, hotărî Djehuty. Merită să 
murim, dacă vom salva edificiul regal. 

Prima suliță îl răni în coapsă pe unul dintre meşteri. 
Sekari răspunse aruncând cu o daltă de aramă bine 
ascuţită, ce se înfipse în gâtul unui asiatic. 

Primarul îşi flutură în aer bastonul ce-i servea drept 
sprijin. 

— La templu, repede! 

Adunându-se în interiorul edificiului, meşterii blocară 
intrarea cu blocuri mari de piatră în care se frânseră lăncile 
şi săgețile asiaticilor. 

— Tâlharii se vor căţăra pe ziduri, îi preveni Sekari, şi noi 
nu vom putea să le ţinem piept. Care e locul în care se 
pătrunde cel mai greu? 

— Mormântul regal, dar refuz să-l pângăresc. Nu-i vom 
lăsa pe nelegiuiţii ăştia să-l atingă. 

— Ai grijă, uite unul! 

Ciocanul azvârlit de Sekari îl izbi drept în frunte pe 
asiaticul apărut pe coama zidului dintre coloane şi-l prăvăli 
drept peste un tovarăş de-al lui care venea din urmă. 

Lucrul acesta stârni tulburare printre oamenii lui Ibcha, 
deja neliniştiţi la gândul că vor da buzna într-un templu, 
atrăgând asupra lor furia zeilor. 

La rândul său, Sekari nu se amăgea. În ciuda curajului 
lor, meşterii aveau să fie răpuşi cu uşurinţă. 

Deodată, un răget puternic îi încremeni pe meşterii 
împresuraţi. 

— E chiar... vocea zeului Seth, care a sărit în ajutorul 
atacatorilor! se înspăimântă un cioplitor. 

— Dimpotrivă, îi îmbărbătă Sekari, ne dă nouă forţa să-i 
biruim. 

Ibcha tăie gâtul rănitului, căci nu voia să lase în urma lui 
un om căruia duşmanul, supunându-l la cazne, i-ar fi putut 
smulge vreo mărturie. 

— Am mai fi avut nevoie doar de puţin timp, bodogăni el, 
înciudat. 

Soldaţii, zoriţi de Iker şi Vânt-de-Miazănoapte, se 
întorceau în goană la Dachur. 

După ce-şi pierduse doi oameni, lbcha preferă să-i 
păstreze pe ceilalţi teferi decât să se arunce într-o 
încăierare sângeroasă din care nu era sigur că va ieşi 
învingător. 

Turbând de furie, trase o săgeată înspre piramidă şi dădu 
ordinul de retragere. 

Egiptenii se repeziră după asiatici, dar aceştia se 
îndepărtaseră deja prea mult, ca să mai poată fi ajunşi. 

Ofiţerul se înfăţişă înaintea lui Djehuty. 

— Am fost minţit. Pe drumul spre Fayyum nimeni n-avea 
nevoie de ajutorul nostru. Eu... 

— Că te-ai lăsat păcălit de un asiatic e de înţeles. Dar ai 
luat hotărâri de capul tău, fără să-mi ceri îngăduinţa, 
încălcând poruncile. Nu mai ai ce caută printre noi, iar 
vizirul va fi cel care te va judeca. Până la numirea altui 
ofiţer care să te înlocuiască, am să preiau eu comanda 
soldaţilor. 

Djehuty se aşeză, iar Iker îi turnă de băut. 

— Ai salvat piramida, Fiule regal! 

— Meritul e al vostru şi al lui Sekari. Şi să nu uităm că 
glasul lui Vânt-de-Miazănoapte ne-a fost şi el de ajutor. 

Pacea serii învălui din nou Dachurul, de parcă nimic nu s- 
ar fi întâmplat. Dar mâinile lui Djehuty încă tremurau. 

— Barbarii aceştia au îndrăznit să atace un loc sacru! 


324 


Acum ştim că nu se dau în lături de la nimic şi că se 
încumetă să înfăptuiască mari grozăvii. Cine ar putea să le 
fie căpetenie, dacă nu demonul care încearcă să distrugă 
Arborele vieţii? 

— Lepădătura asta a prins curaj şi-a ieşit la lumină, 
adăugă Sekari, ceea ce înseamnă că se simte în stare să 
pornească bătălia. La Kahun, ca şi aici, a fost cât pe ce să 
izbutească. lar noi trebuie să fim pregătiţi pentru tot ce 
poate fi mai rău. 

43. 


— Sunteţi sigur, cu adevărat sigur? întrebă Fiul regal. 

— Da, din păcate! răspunse vizirul Khnum-Hotep după 
ce-şi încheie povestirea. Sepi e mort. 

Nici Sekari, nici Iker nu-şi putură stăpâni lacrimile. 

Prudent, bun cunoscător al meşteşugului războiului, nu 
reuşise el oare întotdeauna să scape din cele mai 
primejdioase împrejurări? 

— Niciodată prădătorii nubieni n-ar fi izbutit să-i întindă o 
capcană învățătorului meu! izbucni Sekari. Cât despre 
demonii deşertului, generalul putea să-i stăpânească 
întrucât cunoştea formulele care-i fac neputincioşi şi-i trimit 
îndărăt în pustietăţile lor dogoritoare. Neîndoielnic, ucigașul 
lui Sepi e chiar prinţul întunericului! 

— Acelaşi care a aruncat vraja asupra Arborelui vieţii, 
adăugă Iker. 

Sekari strânse pumnul. 

— Ai pe de-a-ntregul dreptate! A vrut să-l împiedice pe 
general să găsească aurul tămăduitor. Monstrul ăsta dă 
târcoale peste tot! 

— Nu lăsa durerea să-ţi tulbure minţile! îl povăţui vizirul. 

— Sepi m-a învăţat tot. Fără el n-aş fi existat. 

— Ţi-a dat lecţii despre hieroglife? îl întrebă Iker. 

— Pe mine nu m-a aşezat lângă ceilalţi elevi. Scriam pe 
nisip, iar semnele puterii le-am deprins străbătând cărări 
primejdioase, înfruntând fiare sălbatice şi hoţi de tot soiul. 
Nu mă ferea de nimic, dar îmi dădea arme ca să mă apăr. 

Marele Trezorier Senankh încerca să-l încurajeze pe 
fratele sau din Cercul de aur, dar ştia ca şi el că Sepi lăsa în 
urmă un gol cu neputinţă de umplut. 

— Tu şi Iker v-aţi descurcat bine la Dachur. Generalul ar 

fi fost mândru de voi. Potrivit cererii lui Djehuty, paza e de- 
acum întărită, iar meşterii nu mai au de ce să se teamă. 

— La Dachur, poate, dar la Memphis şi în celelalte oraşe? 
îl înfruntă Iker. Aceşti războinici pot ataca oriunde şi 
oricând. 

Nici vizirul, nici Marele Trezorier nu-l contraziseră pe 
scrib. 

— Ne-am pierdut unul dintre cei mai buni apărători, zise 
Sekari. Să ne arătăm demni de el şi să-i ducem mai departe 
lucrarea de acolo de unde moartea crede că l-a oprit. 

ttt 

Pe chipul lui Sobek se citea duşmănia. 

— Îmi pare rău, Fiule regal, dar sunt nevoit să te 
controlez. 

— Cum doreşti. 

Având în vedere rangul şi trecutul oaspetelui, mai-marele 
tuturor gărzilor din regat ţinu neapărat să îndeplinească el 
însuşi această sarcină. 

— Poţi să intri. 

Şi Sobek împinse uşa odăii de lucru a lui Sesostris. 

— Totul e în ordine, Luminăţia Voastră. Vreţi să mai 
rămân? 

— Nu, poţi să te retragi, Sobek. 

Pe genunchii monarhului, care stătea precum scribii, 
ţinându-şi spatele drept şi picioarele încrucişate, se vedea 
un papirus însfăşurat. 

Iker se aşeză în faţa regelui în aceeaşi poziţie. 

— Sobek mă urăşte. 

— După părerea lui, nu ţi-ai dovedit încă nevinovăția şi 
credinţa faţă de faraon. 

— Am să-l conving până la urmă. 

— E chiar una dintre sarcinile ce-ţi revin, fiule. 

— Veştile ce vi le-aduc nu sunt tocmai îmbucurătoare, 
Luminăţia Voastră. Am găsit salcâmul lui Neith, dar era ars. 
Am descoperit şantierul unde a fost construit Fulgerul, dar 
n-am aflat cui aparţinea corabia. l-am împiedicat pe asiatici 
să pună mâna pe Kahun şi pe Dachur, dar n-am reuşit să le 

arestez pe cele două căpetenii ale lor, Bina şi Ilbcha. 

— Ce crezi despre ei? 

— II socot pe Ibcha drept un ucigaş fără milă. Va îndeplini 
întocmai ordinele primite, chiar cu preţul vieţii sale. El a 
atacat la Dachur. Dar nu s-a aruncat într-o luptă cu sfârşit 
nesigur şi asta mă nelinişteşte. Ibcha şi-a păstrat oamenii 
pentru viitoarele atacuri. 

— Nu e el marea căpetenie? 

— La Kahun asculta de Bina. 

— Şi această femeie să-i conducă, oare, pe răzvrătiți? 

— Plină de ură şi foarte șireată, e mai degrabă 
sfătuitoarea lor, înzestrată cu o nesecată putere de a face 
rău. Nimic nu o va abate de la ţinta hotărâtă de călăuzitorul 
ei, cucerirea Egiptului de către Asia. 

— O asemenea cuvântare merită atenţie, recunoscu 
Sesostris, dar faptele nu o îndreptăţesc. Acum nu există în 
toată Syro-Palestina niciun clan în stare să ducă un război 
împotriva noastră. Altminteri, generalul Nesmontu n-ar fi 
întârziat să-mi dea de ştire. 

— Această răscoală care mocneşte nu se aseamănă oare 
cu albia unui râu, Luminăţia Voastră? În cea mai mare parte 
a anului rămâne uscată, dar când vin ploile se preschimbă 
într-un puhoi nimicitor? Bina şi Ibcha se ascund poate la 
Memphis, unde tovarăşii lor locuiesc de multă vreme. Aici, 
în capitală, plănuiesc ei să dea lovitura hotărâtoare. Şi încă 
stăruie un mister: cine l-a trimis pe falsul soldat care a 
încercat să mă omoare şi care nu era asiatic? Negreşit, e 
vorba de un grup de egipteni care au de gând să vă 
înlăture. Dacă toate aceste forţe ale răului se unesc, 
duşmanul devine de temut. Şi ucigându-l pe generalul Sepi, 
nu şi-a dovedit deja tăria? 

Sesostris împărtăşea gândurile lui Iker. Niciuna dintre 
nenorocirile din ultimul timp nu era rodul întâmplării. Nu 
cumva alcătuiau ele un plan ce avea să ducă la moartea 
Arborelui vieţii? 

— Oricare ar fi încercările, Iker, voi fi mereu alături de 
tine pentru a te ajuta să-ţi împlineşti destinul pe care nu-l 

cunoşti încă. 

Tânărul înmărmuri. Regele tocmai rostise, cuvânt cu 
cuvânt, ultimul mesaj pe care bătrânul scrib din Medamud 
i-l lăsase învăţăcelului său. 

— Luminăţia Voastră, eu... 

— Odihneşte-te puţin. Prea multă încordare nu înlesneşte 
o gândire limpede. 

ttt 

Nas-în-vânt îndeplinea slujba aceasta de peste 20 de ani 
şi putea servi drept pildă celorlalte gărzi. Ura grosolănia şi 
respecta ordinele primite fără să crâcnească, dar arătând 
adesea şi o fărâmă de omenie. Deşi îl admira pe Sobek, îl 
socotea uneori prea aspru. Oare nu era bine ca locuitorii 
Memphisului să te şi iubească, nu doar să se teamă de 
tine? Nas-în-vânt se străduia întotdeauna să-i împace pe 
certăreţi şi nu-i trimitea în temniţă pe cei care întrecuseră 
măsura la băutură. Lui însuşi îl plăcea uneori să petreacă 
puţin, fără să i se pară că punea regatul în primejdie. 

Ultimele porunci nu le găsi pe placul lui. Insărcinat să 
facă de pază la una dintre porţile oraşului, trebuia să-i 
controleze şi să-i ia la întrebări pe cei care doreau să intre. 
La cea mai mică bănuială, măsurile erau severe. Dar 
greutăţile întâmpinate îi nemulţumeau pe oameni şi 
îngreunau viaţa de zi cu zi. 

De aceea, Nas-în-vânt, ca şi alţi colegi de-ai săi, nu se 
arăta din cale-afară de zelos. Se mulțumea să salute 
persoanele cunoscute şi pe negustori, şi nu oprea din drum 
decât arar vreun călător a cărei înfăţişare părea suspectă. 

Frumoasa cea oacheşă, însoţită de un bărbos cu braţe 
groase nu părea să ascundă ceva, dar Nas-în-vânt avea 
poftă să mai schimbe o vorbă cu cineva. 

— Cum te cheamă? 

— Apă-Proaspătă, comandante. 

— El e bărbatul tău? 

— Da, comandante. 

— Nu v-am mai văzut pe-aici. De unde veniţi? 

— Din Deltă. 

— Şi ce aveţi de gând să faceţi la Memphis? 

— Bărbatul meu e bolnav. Am auzit că aici sunt doctori 
foarte buni şi poate ei îi vor găsi leacul. 

— Unde o să staţi? 

— La bunicul meu, un negustor de sandale. 

Nas-în-vânt ar fi trebuit să le pună o grămadă de 
întrebări, dar bărbatul arăta atât de copleşit de suferinţă, 
încât Nas-în-vânt nu se îndura să mai stăruie cu întrebările. 
Şi apoi femeia, cu feţişoara ei drăguță, nu arăta a războinic 
însetat de sânge. 

lar Bina şi Ibcha intrară lesne în oraş, alăturându-se 
celorlalţi tovarăşi ai lor care pătrunseră şi ei în Memphis 
prin acest loc de trecere, la ore diferite. 

ttt 

Sobek tuna şi fulgera. 

Uimit că nu primise nicio informație despre asiatici a 
căror situație nu era în ordine, porni el însuşi să verifice mai 
multe posturi de pază, îndoindu-se că ordinele sale 
fuseseră respectate întocmai. 

Şi într-adevăr, trei ofiţeri nu se purtaseră cu asprimea 
cuvenită. lar primul pe această listă era Nas-în-vânt care, în 
faţa furiei  dezlănţuite a lui Sobek, încercă să se 
dezvinovăţească. 

— E cu neputinţă să-i deosebeşti pe asiaticii primejdioşi 
de restul populaţiei. Sunt oameni ca mine şi ca... 

— Nu cred! i-o reteză Sobek. 

— Oricum, pe unii i-am luat la întrebări şi i-am cercetat 
cu atenţie, dar tot a trebuit să-i las să treacă. N-am găsit 
nicio pricină ca să-i arunc în temniţă. 

— Alţi colegi de-ai tăi au făcut arestări. 

— Şi au pus mâna chiar pe luptători asiatici? 

Sobek nu putea să mintă: până la urmă le dăduse 
drumul, căci nu avea dovezi împotriva lor. Paza 
Memphisului, pe care el însuşi o rânduise, nu era bună de 
nimic. 

Neliniştit şi dezamăgit, Păzitorul slăbi supravegherea 
asupra porţilor capitalei şi înmulţi, în schimb, rondurile în 

cartiere, poruncind străjilor să-i aducă la cunoştinţă chiar şi 
cea mai neînsemnată întâmplare. 

Faţă de rege, Sobek nu-şi ascunse amărăciunea. 

— Am fost prea trufaş şi încrezător, Luminăţia Voastră. 
Memphis e un oraş deschis pe care însă îmi închipuiam că-l 
pot apăra de nepoftiţi. M-am înşelat. Ori asiaticii au fost 
înspăimântați de desfăşurarea forţelor noastre şi s-au 
retras în Deltă, ori au avut complici în capitală care i-au 
ajutat, oferindu-le adăpost aici. Din nefericire, sunt convins 
că a doua posibilitate este cea adevărată şi că răzvrătiţii 
ăştia se adună ca să plănuiască un nou atac. lar ţinta lor 
este însuşi faraonul. Duşmanul stă la pândă în întuneric, nu- 
i cunoaştem faţa şi poate să lovească oriunde şi oricând, 
chiar înăuntrul palatului. De aceea vă cer să vă îndepărtați 
de palat cât mai rar cu putinţă şi să întărim paza în jurul 
persoanei voastre. 

— Să mă ascund precum un animal hăituit ar însemna 
deja o victorie pentru potrivnicii noştri, grăi răspicat 
Sesostris. Voi continua să-mi îndeplinesc îndatoririle de 
rege ca şi până acum. lar tu, Sobek, îndeplineşte-ţi-le pe ale 
tale. 

— Turbez de furie, Luminăţia Voastră, căci mă simt lipsit 
de ochi şi de urechi! Niciodată n-am avut de înfruntat 
ucigaşi atât de vicleni. Dar fiţi sigur că voi face tot ce-mi stă 
în putinţă. 

— Tot n-ai încredere în Iker, nu-i aşa? 

— Cum să uit că a încercat să vă omoare? Aş vrea să 
cred că a fost vorba de o încurcătură, dar îngăduiţi-mi 
totuşi să-l supraveghez îndeaproape. Dacă ţine legătura cu 
asiaticii, vom avea dovada că e doar o iscoadă. 

— iți apreciez înverşunarea, Sobek, dar l-am numit pe 
Iker Fiu regal. Şi el singur are să te convingă de buna lui 
credinţă. 

44. 


În cartierul din Memphis unde îşi avea ascunzătoarea 
marea lor căpetenie, învăţăceii Prevestitorului erau cu ochii 
în patru. Brutari, vânzători de sandale, frizeri, cu toţii se 
amestecaseră printre locuitori şi nimeni nu le-ar fi putut 
ghici adevăratele gânduri. 

De la sosirea Binei, a lui Ibcha şi a oamenilor lor, degrabă 
ascunşi în case sigure, se înmulţiseră pândarii care 
supravegheau împrejurimile zi şi noapte. Gărzile care se 
încumetau să pătrundă pe teritoriul Prevestitorului erau 
repede reperate. Nici rondurile tot mai dese nu-i îngrijorau 
pe asiatici, căci prindeau îndată de ştire. 

La primul etaj al prăvăliei unde se vindeau rogojini şi 
coşuri de tot soiul, Prevestitorul nu înceta să predice. La 
rândul lor, credincioşii îi ascultau cuvintele fără să le fie 
îngăduit să pună vreo întrebare. Ca singur împuternicit al 
unui zeu hotărât să cucerească lumea, Prevestitorul dădea 
glas unui adevăr de netăgăduit. 

Potolindu-şi setea cu puţină sare între două cuvântări, 
Prevestitorul rostea aceleaşi vorbe menite să pună 
stăpânire, puţin câte puţin, pe minţile oamenilor care-l 
priveau cu admiraţie. Deşi nu primiseră niciun fel de 
învăţătură în viaţa lor, cea de acum le ajungea cu prisosinţă 
ca să se bată până la victoria finală. 

Shab Strâmbu' sorbea cuvintele stăpânului său, mai ales 
când acestea  vesteau moartea necredincioşilor şi 
supunerea cu desăvârşire a femeilor cărora egiptenii le 
acordau prea multă libertate. Ca un câine de pază, Shab nu 
uita să-i cerceteze amănunţit pe fericiţii cărora le era 
îngăduit să se apropie de Prevestitor. 

Când vocea blândă şi învăluitoare a acestuia se opri, 

ucenicii se împrăștiară care-ncotro. 

— Cheamă-l pe Gură-Pocită! îi porunci Prevestitorul lui 
Shab. Vom trage, în sfârşit, un folos de pe urma 
îndelungatelor zile de pregătire a războinicilor lui. 

— Înseamnă că vom lovi chiar... acolo sus? 

— Întocmai, prietene. 

— Dar suntem destui pentru asta? 

Prevestitorul zâmbi cu îngăduinţă. 

— Nu fi nici neliniştit, nici neîncrezător. Mulțumită noilor 
noştri aliaţi, avem la îndemână tot ce ne trebuie. Pe de altă 
parte, vom răspândi o aşa spaimă în oraş, încât cele mai 
multe piedici vor fi iute înlăturate. Apucă-te şi strânge 
bucăţi de lemn uscat şi cârpe pe care le vom împărţi apoi 
tovarăşilor noştri. Curând, focul lui Seth se va abate asupra 
acestui oraş căzut în păcat! lar acum am să mă îngrijesc de 
Bina. 

Strâmbu’ făcu o mutră dispreţuitoare. 

— Stăpâne... 

— Ce e, Shab? 

— Stăpâne, departe de mine gândul de a mă împotrivi 
hotărârilor voastre, dar această Bina... 

— Ce învinuire îi aduci? 

— Că e femeie. 

Prevestitorul îşi puse  încetişor palma pe umărul 
Strâmbului. 

— Zeul ne învaţă că femeile sunt mai prejos decât 
bărbaţii şi că trebuie să stea închise în case, slujindu-şi soţii 
şi fiii. Dar acum ne aflăm în război şi mânuiesc felurite 
arme, chiar şi pe cele mai neaşteptate. lar Bina e una dintre 
ele. Egiptenii sunt atât de naivi, încât nu-şi închipuie că o 
fată frumoasă poate fi mai primejdioasă decât o armată 
bine înzestrată. Dar mai întâi am să-i desăvârşesc 
transformarea. 

Prevestitorul paşi în odaia întunecată pe care Bina nu 
fusese lăsată s-o părăsească de când sosise la Memphis. 
Prin venele sale curgea acum un sânge nou, a cărui 
cantitate urma să sporească, preschimbând-o într-o ucigașă 

fără milă, aflată în slujba Prevestitorului. Şi nimeni nu avea 
să întreacă în cruzime această fiară. 

— Ridică-te, Bina, şi priveşte-mă! 

Deşi părea lipsită de viaţă şi închisă în ea însăşi, bruneta 
se însufleţi la auzul glasului stăpânului ei. Lăsându-și capul 
pe spate, se înălţă fără grabă, cu ochii aţintiţi în gol şi 
rămase nemişcată în mijlocul încăperii. 

Prevestitorul făcu să se învârtă peretele din fundul odăii 
şi scoase din ascunzătoarea sa cufărul din lemn de salcâm 
care o adăpostea pe regina turcoazelor. 

— După ce razele soarelui vor scălda piatra aceasta 
nespus de prețioasă, grăi el, am să te înzestrez cu o ultimă 
putere. Apoi o să-mi aparţii trup şi suflet, şi ai să mi te 
supui orbeşte. 

Prevestitorul dădu la o parte cele două rogojini cusute 
care acopereau fereastra. 

O rază de lumină căzu pe regina turcoazelor a cărei 
strălucire se răsfrânse pe chipul Binei. 

— Regină a întunericului, fii leoaica  înfricoşătoare, 
setoasă de sânge şi dornică de măcel care străbate 
deşertul! 

Unghiile Binei deveniră la fel de ascuţite ca nişte gheare, 
iar dinţii, puternici, precum colții fiarelor. 

Prevestitorul era mândru de ceea ce înfăptuise. Aşa că 
acoperi iar fereastra şi aşeză piatra la loc în ladă. 

— Să nu uiţi, Bina, femeie devotată stăpânului tău, că nu 
vei deveni leoaică decât la porunca mea. 

Frumoasa brunetă părea că se trezise dintr-un vis urât. 

— Scoate-ţi veşmintele! îi ceru Prevestitorul. 

Bărbatul o fermeca şi o înspăimânta în acelaşi timp. 
Nefiind în stare să i se opună, se dezbrăcă, lăsându-l să-şi 
facă poftele cu ea. 

ttt 

În ciuda sfaturilor lui Sobek, regele îl luă cu sine pe Iker 
în afara Memphisului. Desigur, cei mai buni oameni ai 
Păzitorului vegheau asupra monarhului şi a Fiului regal, dar 
ar fi izbutit ei să-l salveze pe Sesostris în cazul unui atac 

neaşteptat? Având în vedere ameninţarea care parcă 
plutea în aer, momentul era prost ales pentru asumarea 
unui asemenea risc. 

Un şoim le servi drept călăuză, iar regele îl urmă tăcut 
până ajunseră lângă un canal umbrit. Acolo privi îndelung 
frunzişul sălciilor şi se plimbă de-a lungul malului. O pace 
adâncă domnea peste aceste locuri. 

— Turmă a Zeului, oamenii au primit din partea lui o 
zestre frumoasă, grăi Sesostris. Nu pentru ei a zămislit el 
cerul şi pământul, şi aerul care-i ţine în viaţă? Căci ei sunt 
imaginile lui, ieşite chiar din fiinţa sa? El face soarele să 
strălucească, iarba să crească şi le oferă tot soiul de roade. 
Marele Făuritor n-a rânduit şi răul în creaţia sa. Insă 
oamenii s-au răzvrătit şi, cum nu poţi să separi otrava de 
şarpe, tot aşa nu poţi scoate răul dintr-o făptură stricată. 
Când Zeul a râs, s-au născut zeii, iar când a plâns, s-au ivit 
oamenii. Purtând cu el nedreptatea şi cruzimea, omul este 
cel mai de temut dintre fiare. Faraonul trebuie să păstreze 
şi să continue pe pământ înfăptuirea divină, eliberându-l pe 
om din mâna omului. Să-ţi închipui că-i poţi ajuta pe 
oameni e lăudăroşenie; faraonul îl slujeşte pe tatăl său, 
stăpânul zeilor. Nu există salvare pentru cel leneş, nici frate 
într-ale spiritului pentru cel care nu respectă legea lui Maat 
şi nici zi de sărbătoare pentru cel lacom. Nu jindui 
niciodată, Iker, după ceea ce aparţine altuia, nu-ţi dori ceva 
ce nu eşti în stare să dobândeşti singur, căci pofta îţi aduce 
suferinţă. Nesătulul e un mort viu. Aceasta e şi datoria 
regelui: să lupte fără odihnă împotriva lăcomiei oamenilor. 

— Dar la sfârşitul epocii marilor piramide, n-a ieşit ea 
biruitoare? 

— Întunericul a fost preferat în locul luminii, nimeni nu a 
mai tras vreo învăţătură din legile cereşti, nimeni nu a mai 
respectat legile pământeşti, răul a fost numit bine, ucigaşul 
socotit drept om cinstit, păcatul drept virtute, viclenia drept 
rânduială, înțeleptul drept nebun, înflăcăratul drept pildă de 
urmat, iar glasurile zeilor au fost înăbuşite. Şi aşa s-a 
înstăpânit /sefet, care e nedreptate, violenţă, lăcomie, lene, 

uitare, sfărâmare, dezordine, în legea celui mai tare care 
îngăduie ucigaşilor şi hoţilor să conducă. Dacă izbânda lor 
ar fi ţinut mult, pământul ar fi devenit sterp, aerul înecăcios 
şi apa otrăvită. lar focul cerului ar fi pustiit lumea noastră. 
Dar să lupti clipă de clipă împotriva lui /sefet nu e de ajuns. 
Trebuie să o întărim pe Maat împlinind ritualurile. Fiecare 
domnie trebuie să repete creaţia începutului, ca să putem 
respinge forţele dezordinii şi s-o readucem pe Maat printre 
noi. Ce ştii despre ea, Iker? 

— Când Maat este ţinută la locul cuvenit, Luminăţia 
Voastră, regatul are parte de belşug, iar cerul e binevoitor. 
Fiică a lui Ra, tovarăşă a lui Thot, mereu prezentă în barca 
soarelui, ea este cârmaciul care arată drumul cel bun. 

— Mulțumită lui Maat, lumea stelelor, a soarelui şi cea 
pământeană trăiesc împreună în armonie. Voința mea este 
Maat, căci doar dreptatea inimii e pe placul faraonului. 
Forţa mea este dreptatea. Să mă îndepărtez de ea ar 
însemna sfârşitul domniei mele, căci monumentele clădite 
de un tiran sunt sortite pieirii. Datoria mea e s-o înalţ pe 
Maat spre ea însăşi, să fiu mijlocitor între ea şi poporul 
meu, să pun în armonie rânduielile lumii noastre cu cele 
cosmice. Regatul care nu-i aduce ofrande lui Maat nu 
cunoaşte nici dreptatea, nici unirea, ci se prinde în capcana 
luptelor pentru putere. Maat porunceşte: răsplătește-l pe 
cel care înfăptuieşte. Eşti tu oare acela, Iker? 

— Aşa îmi doresc, Luminăţia Voastră. _ 

Sesostris îl conduse pe Iker la marginea deşertului. In 
zare se vedea piramida în trepte a lui Djeser. 

— Ştii adevăratul nume pe care neiniţiaţii îl dau unei 
necropole? 

— Nu e „pământul lui Maat”? y 

— Mare, trainică şi strălucitoare e legea lui Maat! Incă din 
timpul lui Osiris n-a fost tulburată niciodată. Bineînţeles, 
răul, nelegiuirea şi aliaţii lor lucrează fără încetare în 
această lume şi adună faptă după faptă. Dar atâta vreme 
cât oamenii o vor respecta pe Maat, răul nu va izbuti să 
treacă fluviul vieţii ca să atingă celălalt mal. Chiar şi când 

va veni sfârşitul lumii, Maat va dăinui. 

Monarhul se îndreptă spre un mic locaş de veci, care 
data din vremea Vechiului Imperiu. Pe grinda aflată 
deasupra intrării se vedea o inscripţie. 

— Citeşte-o, Iker! 

— „Rosteşte Maat: nu sta fără să faci nimic, ia parte la 
creaţie, dar nu încalca Legea.” 

— Din ce e alcătuită fiinţa ta, dincolo de trup? 

— Din numele şi inima mea. 

— Numele tău, Iker, arată că eşti purtătorul unei împliniri 
şi a desăvârșirii unei neîncetate reînnoiri. Inima ta să se 
umple de Maat pentru ca faptele tale să fie drepte. Dar 
trebuie să-ţi hrăneşti, de asemenea, şi Ka-ul, această 
energie dătătoare de viaţă, izvorâtă din lumea de dincolo şi 
la care te vei întoarce dacă treci de încercarea judecății lui 
Osiris. Fie ca Ka-ul tău, puterea spiritului de a trece dincolo 
de ce poate fi văzut cu ochii, să caute în soare lumina care 
te va călăuzi prin întuneric. Vei fi în stare să devii un akh, 
făptură a luminii pe care moartea n-o atinge? 

Iker era înmărmurit. Atâtea porţi i se deschideau, putea 
simţi atâtea lucruri noi... Dezvăluirile regelui îi dădeau 
amețeli. 

— Priveşte piatra aceasta, fiule! N-are forma soclului unei 
statui? 

— Este chiar una dintre hieroglifele care servesc pentru a 
scrie numele lui Maat, Luminăţia Voastră! 

— Statuile sunt ființe vii, născute din Maat. Urcă pe soclul 
acesta, Iker! 

Tânărul nu șovăi. 

— Ce simţi? 

— Un foc răzbate din această piatră, un foc ce se 
răspândește în mine. Privirea mea... privirea mea e mai 
pătrunzătoare! 

— În războiul pe care îl purtăm împotriva puterilor 
întunericului, supraviețuirea lui Osiris şi a lumii noastre sunt 
în joc. De aceea va trebui să facem rost de arme nevăzute. 
Astăzi, fiule, iniţierea ta în mistere a început cu adevărat. 

Orice s-ar întâmpla de-acum înainte, să nu părăseşti calea 
lui Maat! 

45. 


Adunarea membrilor Casei Regelui tocmai se încheiase. 
Sehotep ieşi din sala de audienţe şi, cu pas grăbit, intră în 
odaia de lucru a lui Medes. Acesta dicta o scrisoare, dar se 
opri îndată şi porunci să fie lăsat singur cu Purtătorul 
sigiliului regal. 

— Sunt ochi şi urechi. Câte decrete a hotărât Luminăţia 
Sa? 

— Doar unul. De astă dată, n-o să ai mult de lucru, dar 
trebuie să-l întocmeşti chiar azi, iar de mâine curierii regali 
să-l răspândească în provincii. Dacă e nevoie, dublează 
numărul curierilor. 

Cu acest prilej, Medes se convinse din nou că era unul 
dintre primii demnitari care aflau ce avea de gând 
Sesostris. Dar din pricină că lucrul era grabnic, nu putea 
trage niciun folos din el. 

— Decretul e scurt, completă Sehotep: faraonul îi dă 
puteri depline generalului Nesmontu şi îl însărcinează să 
înăbuşe orice încercare de răzmeriţă în Canaan. In felul 
acesta, niciun locuitor al regiunii nu se va îndoi de forţa 
noastră. 

— Ne temem, oare, de o nouă răscoală? 

— Potrivit ultimului raport trimis de  Nesmontu, 
Prevestitorul n-ar fi cu adevărat mort. 

— Nu înțeleg... 

— Acest nebun a fost executat, dar învăţăceii săi au 
supravieţuit şi în numele său seamănă dezordinea şi-i ațâță 
pe cananeieni. De aceea Nesmontu trebuie să dea dovadă 
de o severitate care să descurajeze orice nelegiuire. 

— Cunoscându-l pe general, putem sta liniștiți! 

— Din fericire, aşa e, Medes. 

— Mi-ar plăcea să am în slujba mai mulţi curieri şi să 
sporesc numărul corăbiilor. Consider că e de mare 
însemnătate ca veştile să ajungă mai iute acolo unde 
trebuie. 

— Am să te sprijin în privinţa aceasta pe lângă Marele 
Trezorier Senankh. 

— Vă mulţumesc din suflet. 

După plecarea lui Sehotep, Medes cântări informaţia, pe 
care n-o găsea lipsită de interes. 

Aşadar, generalul Nesmontu întâmpina greutăţi mari în 
Canaan. Făcându-i să creadă în dispariţia sa, Prevestitorul 
continua să le aducă necazuri egiptenilor. 

Acest decret regal părea mărturia unei slăbiciuni. 
Neputând să-i înlăture pe războinicii din umbră o dată 
pentru totdeauna, regele şi generalul încercau să 
înspăimânte populaţia. Dacă toată regiunea se ridica la 
luptă, ce s-ar fi ales de faima lui Sesostris? 

Potrivit obiceiurilor sale, Medes îşi îndeplini sarcina cu 
grijă şi sârguinţă. Fiecare dintre slujbaşii săi îi cunoştea 
asprimea: la prima greşeală, vinovatul era izgonit fără milă. 
De aceea, Secretarul Casei regale era dat drept pildă, chiar 
şi de către vizir. 

În timp ce Medes isprăvea de scris decretul întrebuinţând 
formulele cuvenite, un oaspete neaşteptat i se înfăţişă 
înainte. 

Iker, scribul blestemat care ar fi trebuit să piară de mult! 

Medes se ridică şi se înclină adânc. 

— Aceasta vizită mă onorează, Fiu regal! 

— Am venit din porunca Luminăţiei Sale. 

— În orice împrejurări, toţi muncim având o singură 
dorinţă: să-i împlinim voia. În ceea ce mă priveşte, vreau să 
adaug că sunt foarte fericit de numirea voastră. Unii curteni 
nu se pot abţine să nu vă ia în râs, pe ascuns, dar bârfele 
acestea n-au viaţă lungă. Atunci când o să aveţi nevoie de 
mine, să nu staţi pe gânduri. 

— Prietenia ta e prețioasă pentru mine, Medes. Regele 
mi-a cerut să-i înmânez noul decret lui Djehuty, primarul 

oraşului piramidei de la Dachur, şi să verific paza. 

— Umblă tot soiul de zvonuri legate de cele petrecute 
acolo. Sper că piramida regală n-a suferit pagube. 

— Atacul asiaticilor a dat greş. Monumentul e neatins, iar 
lucrările vor fi încheiate în curând. 

— Alţii susţin că aţi arătat multă vitejie. 

— Se înșală, Medes. 

— Nu fiţi modest, Iker! Sunt atâţia lăudăroși care-şi strigă 
în gura mare curajul, dar o iau la fugă în faţa celei mai 
mărunte primejdii. Spre deosebire de ei, aţi înfruntat tâlhari 
adevăraţi! 

— Victoria se datorează lui Djehuty. lIscusinţa şi 
stăpânirea de sine pe care le-a dovedit ne-au scăpat de tot 
ce putea fi mai rău. 

Tânărul nu pomeni despre meritul lui Sekari, căci trebuia 
să-i păstreze acestuia taina pe care foarte puţini i-o 
cunoşteau. 

— Mâine dimineaţă decretul va fi gata pregătit. Felicitaţi-l 
din partea mea pe Djehuty şi uraţi-i multă sănătate! 
Construirea piramidei de la Dachur va fi una dintre cele mai 
mari înfăptuiri ale acestei domnii. 

Iker plecă, iar Medes se apucă să-şi facă planuri. 

Ştia să-şi cântărească duşmanii, iar acesta era din cale- 
afară de primejdios. Bineînţeles, Secretarul Casei Regelui 
se purta ca un curtean desăvârşit şi nu pierdea niciun prilej 
să-l linguşească pe Fiul regal, dar asta nu era de ajuns. 
Trebuia să-i spulbere, puţin câte puţin, trecerea de care se 
bucura pe lângă demnitari, făcându-i pe aceştia să creadă 
că lker era doar un tânăr sărman venit din provincii, 
ambițios, dar lipsit de talente, iubitor de uneltiri şi care-i 
păta numele monarhului. Strecurând câte o vorbă ici şi 
colo, Medes îşi va răspândi veninul. 

Dar acum avea alte treburi mai grabnice: trebuia să ia 
legătura cu Libanezul. 

PET 

Aparul putea fi mulțumit de munca sa de furnică. 

Săptămână după săptămână, îşi găsise câte o iscoadă 

printre slujitorii care se îngrijeau de curăţenia palatului, iar 
unul dintre ei observase venirile şi plecările lui Medes. Cât 
despre bogata locuinţă a Secretarului Casei Regelui, 
aceasta era supravegheată de mult timp. 

Din porunca Prevestitorului, Libanezul trebuia să se 
încredinţeze dacă Medes era un aliat credincios. Când i se 
vesti vizita acestuia, negustorul nu se miră. Ultimele 
tulburări îl neliniştiră, cu siguranţă, pe înaltul demnitar care 
continua să se poarte ca de obicei, cu nemăsurată 
prudenţă. 

— Scumpe prietene, ce mai faceţi? 

— Ce s-a petrecut la Dachur? 

— Așezaţi-vă, Medes, şi gustaţi câteva prăjituri. 

— Vreau să-mi spui de-ndată! 

— De ce vă ieşiţi din fire? 

— Dacă vrem ca înţelegerea noastră să fie trainică, nu 
trebuie să se strecoare nicio umbră de îndoială între noi. 

— Fiţi liniştit, şi Prevestitorul doreşte acelaşi lucru. 
Dachur a fost atacat de un grup de luptători curajoşi, dar o 
împotrivire neaşteptată i-a împiedicat să-şi atingă ţinta, 
distrugerea piramidei. Aşa că ea va naşte energie şi pe mai 
departe. Având în vedere că paza a fost întărită, un nou 
atac ar fi o nebunie. 

— Iker, Fiul regal, e răspunzător de această nereuşită! 
Băiatul ăsta ne încurcă socotelile. Mai bine să-l ucidem. 

Libanezul zâmbi uşor. 

— Să-l ucidem sau... să ne folosim de el? 

— În ce fel? 

— Prevestitorul apreciază mult focul ce-l însufleţeşte pe 
acest scrib şi ştie cum să-l mânuiască. Lucrurile se vor 
limpezi. 

— Când am să-l văd iar pe Prevestitor? 

— Atunci când va hotărî el. Acum se află la adăpost şi 
stăpâneşte situaţia. N-ar fi mai bine dacă ne-am bucura de 
izbânzile noastre, scumpe Medes? Negoţul nostru cu lemn 
preţios înfloreşte şi mi se pare că vă aduce o adevărată 
avere, nu-i aşa? 

Înaltul demnitar nu tăgădui. Totul mergea de minune. 

— A sosit timpul să vă destăinuiesc mai multe despre 
planurile noastre de viitor, urmă Libanezul. De vreme ce 
cunoaşteţi acum în adâncime temeiul lor, veţi lua parte 
mereu la lupta noastră înverşunată împotriva propriului 
vostru popor. 

Deşi rămăsese mieros, în tonul vocii Libanezului se făcu 
simțită ameninţarea. 

— Dar n-am de gând să renunţ, rosti răspicat Medes. 

— Nici chiar când veţi afla că mărfurile aduse de noi vor 
pricinui moartea unor egipteni? 

— l-am înlăturat deja pe unii care mă stânjeneau. Dacă 
acesta e preţul ce trebuie plătit pentru a-l zdrobi pe 
Sesostris şi a preschimba regatul aşa cum visam noi, nu 
văd de ce aş şovăi. 

Libanezul se aşteptase la ceva mai multă împotrivire. Dar 
Secretarul Casei Regelui părea că-şi înăbuşise orice urmă 
de omenie pentru a-şi atinge țelul. De acum înainte, părtaş 
credincios al lui isefet, tovarăş al Răului, a cărui putere şi 
necesitate nu le punea la îndoială, Medes nu va mai da 
înapoi. 

— Să vorbim mai întâi de laudanum, atât de apreciat de 
meşterii voştri de parfumuri, începu Libanezul. Unele dintre 
sticluţe vor conţine, pe deasupra, şi o licoare ce va înlătura 
anumite piedici. Apoi să trecem la micile vase, umplute de 
obicei cu ulei de moringa, întrebuințat de femeile 
însărcinate pentru ungerea trupului. Cumpărătoarele 
noastre se vor număra printre persoanele de vază şi-i vor 
purta în pântecele lor pe viitorii demnitari ai regatului. Aşa 
că de ce să-i lăsăm să crească, atunci când avem la 
îndemână mijloace ca să nimicim o parte din ei, chiar 
înainte de a se naşte? 

Uimit, Medes nu-l mai socotea pe negustor drept un om 
plin de căldură, prietenos şi care iubea viaţa. 

— Doar nu vrei să spui că... 

— Atunci când Prevestitorul va hotărî, vom înlocui uleiul 
de moringa cu ceva care va face ca pruncii să fie lepădaţi 

înainte de vreme. Planul acesta frumos vă nedumereşte, 
Medes? 

Secretarul Casei Regale îşi înghiţi cu greu saliva Dintr- 
odată, lupta lua o întorsătură neprevăzută. Nu-şi închipuise 
o asemenea violenţă. Dar nu-i mai păsa de mijloace când îşi 
aminti ce răsplată îl aştepta. Una peste alta, alianţa cu 
Prevestitorul făcea să-i bată inima mai repede. 

— Nu sunt mirat şi chiar îl găsesc bun. 

— Mă bucur, scumpe prietene. Acum pricepeţi de ce am 
pus la cale acest negoţ. Dar asta nu e tot. Preoţii, scribii şi 
bucătarii egipteni întrebuinţează tot soiul de uleiuri. lar noi 
nu vrem să ne mărginim doar la femeile însărcinate. 

Gândul acesta îi dădu ameteli lui Medes. Administraţia 
faraonului avea să se năruie sub privirile neputincioase ale 
înalţilor ei demnitari. 

— Ilzbânda cere multă iscusinţă şi băgare de seamă, 
arătă Libanezul. Oamenii noştri vor fi gata cât de curând, 
dar să nu uitam de duşmanul nostru cel mai aprig: faraonul. 
Câtă vreme va domni, va găsi puterea să înfrunte cele mai 
grele încercări. 

— Din păcate, Sobek Păzitorul s-a întors, îi reaminti 
Medes. Credeam că l-am lovit de moarte, dar blestematul 
ăsta are pielea groasă! 

— Cunoşteam lucrul acesta şi nu nesocotim puterea lui. 
Totuşi, acum se pare că e cu putinţă să reuşim acolo unde 
cândva am dat greş. 

— Un atac asupra lui Sesostris? Mă îndoiesc de şansele 
noastre! 

— Mijloacele obişnuite nu s-au dovedit de niciun folos, 
recunosc. Dar tocmai am pomenit despre noile noastre 
arme. Oricât de numeroase ar fi gărzile, o să scăpăm de 
ele. Am nevoie de ajutorul vostru, Medes. Îmi trebuie o 
hartă clară a palatului şi informaţii despre cum îşi petrece 
timpul monarhul şi despre paza permanentă. 

— Şi dacă faraonul scapă, n-am să fiu bănuit? 

— Nu vă faceţi griji, vom lăsa urme care să ducă la cei 
vinovaţi. Când am să vă dezvălui data şi ora, îndepărtaţi-vă 

cât mai mult de palat, născocind o treabă grabnică. Dacă 
Sesostris moare, vom dobândi victoria mai iute decât 
prevăzusem. 

46. 


Sehotep îl pofti pe Iker să ia masa împreună la el acasă, 
iar tânărul scrib nu putuse refuza. Eleganta locuinţă a 
Purtătorului sigiliului regal era o încântare: buchete de flori 
în fiecare încăpere, parfumuri fine plutind în aer, mobile de 
mare preţ, vase din alabastru, pereţii împodobiţi cu picturi 
reprezentând cocori, berze şi bâtlani, lespezi în culori 
delicate. În afară de bucătăreasă ale cărei rotunjimi îi 
dovedeau pofta nestăvilită de mâncare, celelalte slujitoare 
erau tinere, frumoase şi purtau veşminte subţiri din pânză 
de in şi o mulţime de bijuterii. 

— Să iei parte la ocârmuirea Egiptului e o sarcină peste 
măsură de grea, îl lămuri Sehotep pe Iker. Acesta e mijlocul 
meu de a mă mai odihni şi a mă înveseli un pic. Fiecare cu 
plăcerile lui. Dar tu, Fiule regal, tu pari mult prea serios. E 
adevărat că îţi petreci nopţile citind vechile scrieri ale 
înţelepţilor? 

— Cu ele mi-am început învăţătura şi chiar şi acum 
continuă să-mi ofere o hrană sufletească fără seamăn. 

— Ştiu că scribii nu trebuie să se îmbete, dar primeşti 
totuşi să bei o cupă de vin? E din recolta viei mele de la 
Imau şi regele însuşi îl apreciază. 

Iker nu făcu nazuri. Bucatele erau care mai de care mai 
gustoase, dar rinichii în sos stăteau mărturie pentru 
deplinul meşteşug al bucătarului. 

— Nu vreau să te laud, zise Sehotep, dar admir felul în 
care te-ai deprins cu obiceiurile acestei curţi căreia 
mărturisesc că nici eu nu-i cunosc toate şiretlicurile. Dar tu 
te-ai hotărât să nu le iei în seamă. E de la sine înţeles că 
numirea ta a iscat adevărate furtuni şi multă pizmă. 
Gândeşte-te câte familii bogate sperau să-şi vadă odraslele 

Fiu regal! Dar iată că Luminăţia Sa te-a preferat pe tine, un 
scrib necunoscut din provincii! Toţi se aşteptau să te porţi 
cu nasul pe sus. Însă tu, dimpotrivă, ai dat dovadă de atâta 
reţinere, încât trezeşti bănuieli. Pe deasupra, regele stă ore 
în şir de vorbă cu tine. Îți închipui câte nelinişti stârneşte 
lucrul acesta? Fiecare demnitar se teme pentru slujba şi 
privilegiile sale. Al cui loc vrei să-l iei, Iker? 

— Al nimănui. 

— Nu prea-mi vine a crede. 

— Faraonul îmi oferă o comoară nepreţuită deschizându- 
mi inima către lucrările spiritului de care abia îmi dădeam 
seama, învăţătura pe care am primit-o a fost pentru mine 
un noroc neaşteptat şi sper să fiu demn de ea. 

— Ştii de câte nenorociri e ameninţat traiul acesta 
liniştit? 

— Regele mă pregăteşte pentru încercări aspre. 

Sehotep aprecie sinceritatea şi judecata limpede a lui 
Iker. Ca şi Sobek Păzitorul, Purtătorul sigiliului regal se 
îndoia de calităţile Fiului regal şi încercase să-l cunoască 
mai îndeaproape. 

Acum recunoştea în sinea lui că se înşelase şi-i părea rău 
că nu se încrezuse în judecata lui Sesostris de la bun 
început. 

EET 

— În sfârşit, Luminăţia Voastră, în sfârşit! zise, cu 
uşurare, Sobek. Ştiam că până la urmă oamenii mei vor 
găsi ceva, dar timpul mi se părea că trece prea încet. Il 
bănuim pe un frizer care lucrează într-un cartier din 
apropierea portului. Una dintre iscoadele mele se tunde 
numai la el şi obişnuiesc să trăncănească amândoi vrute şi 
nevrute. Ultima data au vorbit despre cât de primejdioşi 
sunt asiaticii veniţi din Sichem şi ascunşi în Memphis. Dar 
frizerul îi socoate mai degrabă nişte viteji a căror luptă e 
îndreptăţită. Oare soldaţii egipteni nu se poartă prea aspru 
cu ei? lar Canaanul nu merită să fie liber cu desăvârșire? 

— Cu alte cuvinte, frizerul e de partea lor. 

— Deşi e împotriva atacurilor şi a uciderii oamenilor 

nevinovaţi, zice că asiaticii n-au încotro. O face pe 
milostivul, întocmai ca anumiţi curteni de pe-aici, a căror 
singură îndeletnicire e să afle dincotro bate vântul. 

— Nu te-ai deprins nici până acum să vorbeşti cu 
meşteşug şi pe ocolite, aşa cum se obişnuieşte. 

— Nici nu mi-e de vreun folos când am de-a face cu toţi 
tâlharii. Un soldat moale, nehotărât şi văicăreț pune în 
primejdie viaţa colegilor săi. 

— Frizerul acesta a mai spus şi altceva? 

— Iscoada mea nu i-a putut pune şi alte întrebări căci a 
simţit că ticălosului îi părea rău că-l luase gura pe dinainte. 
Dar acum am pus mâna pe o verigă a lanţului. Cred că ar fi 
o greşeală s-o sfărâmăm. Mai bine să ne folosim de ea ca 
să ajungem la una dintre căpetenii. Dar pentru asta am 
nevoie de un om care să-i câştige încrederea frizerului. 

— La cine te-ai gândit? 

— Sunt în încurcătură, Luminăţia Voastră. Nu pot trimite 
un om de-al meu, oricât de iscusit ar fi, căci nemernicul de 
aliat al asiaticilor l-ar mirosi numaidecât. Pe de altă parte, 
trebuie ţinut totul în cea mai deplină taină, deci nici 
pomeneală ca un demnitar de la curte să intre în joc! 

— Atunci nu ne rămâne decât o singură alegere: Iker. 
Aproape nimeni din Memphis nu-l cunoaşte. 

— Iker, Fiul regal... 

— Dacă nu mă înşel, Sobek, nu aceasta e încercarea la 
care visai să-l supui? 

TET 

— Ai un păr frumos, sănătos şi des, fiule! Vrei să-l tund 
cum se poartă acum sau să-ți fac bucle? 

— Tunde-l scurt. 

— Aşază-te pe scăunelul acesta cu trei picioare, îl 
îndemnă frizerul, şi ţine spatele drept! 

Pe o măsuţă joasă erau înşirate uneltele meşterului 
voinic şi prietenos: câteva brice de mărimi diferite, cleşti 
pentru bucle, foarfece, un vas cu apă amestecată cu 
natron. 

Iker era primul muşteriu din dimineaţa aceea. Ceilalţi 

aşteptau cu răbdare, fie prelungindu-şi noaptea, fie jucând 
zaruri sau schimbând între ei ultimele bârfe. 

— Părul tău e curat, aşa că nu-i nevoie să-l spăl. Te-ai 
mutat de curând în cartierul ăsta? 

— Sunt scrib şi vin dintr-o provincie de la răsărit. Se 
spune că aici, la Memphis, un scrib îşi câștigă lesne traiul. 

— Având în vedere câte plângeri curg spre administraţie, 
n-o să duci lipsă de muncă! 

— Dar vizirul nu doreşte să uşureze viaţa celor sărmani? 

— Aşa zice el, dar nimeni nu crede în minuni. 

— După părerea mea, are mâinile legate. 

— De ce spui asta, fiule? 

— Pentru că nimeni nu se poate împotrivi voinţei unui 
tiran. 

Frizerul rămase cu briciul în aer câteva clipe. 

— Doar nu vorbeşti despre... 

— Chiar dacă nu i-am rostit numele, ai priceput bine. Nu 
suntem cu toţii nişte animale proaste şi ştim că doar 
răzvrătindu-ne o să ne câştigăm libertatea. 

— Sssst! Mai încet! Cuvinte ca acestea te pot arunca 
drept în temniţă! 

— Alţii îmi vor lua locul. Şi am scăpat deja până acum de 
soldaţi, după măcelul de la Kahun. 

— Te aflai acolo? 

— Îmi ajutam prietenii veniţi din Asia. Speram să punem 
mâna pe primărie, dar am fost trădaţi. Eu am izbutit să fug. 
Dar mulţi dintre noi au pierit. Egiptenii o să plătească 
pentru asta. 

— Eşti căutat? 

— Ce n-ar da Sobek Păzitorul să mă prindă! mărturisi 
Iker. Dar mie mi-ar plăcea s-o întâlnesc iar pe tânăra 
femeie care trebuia să ne conducă spre victorie. Insă, fără 
îndoială, au omorât-o... 

— Cum o chema? 

— Dacă trăieşte încă, i-aş primejdui viaţa, dezvăluindu-i 
numele. Tu eşti un frizer de treabă şi înduri asuprirea 
asemenea celor mai mulţi dintre oameni. 


349 


— Te înşeli, băiete. Şi eu lupt, dar în felul meu. 

— Vrei cu adevărat să-l înlături pe tiran? 

— Doar nu te-am aşteptat pe tine ca să încep! Tânăra ta 
asiatică se numeşte Bina. 

Iker păru uimit. 

— 0... o cunoşti? 

Frizerul se mulţumi să dea din cap. 

— Atunci înseamnă că trăieşte? 

— Din fericire pentru noi. 

— Cum să fac s-o văd? 

— Îmi ceri prea mult. 

— Fără Bina, sunt pierdut! Mai devreme sau mai târziu o 
să fiu arestat. Alături de ea, aş mai putea fi încă de folos. 

— Eu, unul, nu ştiu aproape nimic. În schimb, cunosc pe 
cineva care o să te ajute: negustorul de farduri, care 
locuieşte în capătul acestei străduţe. Spune-i că vii din 
partea mea. 

ttt 

În prezența faraonului, membrii Casei Regelui ascultară 
cu atenție povestirea lui Iker. 

— Cu siguranță, e o capcană, socoti Sehotep. Nu are rost 
să urmăm această cale. 

— Dimpotrivă, grăi Sobek. De ce n-am izbutit până acum 
să luăm urma asiaticilor ascunși în Memphis? Pentru că 
fiecare dintre ei ştie întocmai ce are de făcut şi se arată 
prudent. Iker l-a păcălit pe frizer dându-i de înțeles că e un 
aliat al asiaticilor şi atunci acesta l-a lăsat să urce pe fir mai 
sus spre mai-marii lui. 

— Împărtăşesc gândurile lui Sobek, zise Senankh. 

— Şi dacă frizerul acesta nu-i decât o momeală? se 
nelinişti vizirul. 

— Iker n-are înfăţişarea şi nici nu se poartă ca un soldat, 
mărturisi Sobek. El şi frizerul au făcut fiecare câte un pas 
unul spre altul, pomenind de Kahun şi de Bina. Aşa că eu nu 
văd nimic necurat la mijloc. 

— Ce hotărăşti, Iker? întrebă regele. 

— Să mergem mai departe, Luminăţia Voastră. 

PTT 

Artizanul spre care-l îndrumase frizerul pe Iker se număra 
printre cei mai faimoşi din oraş. Folosind galenă - sulfură de 
plumb, ceruză - carbonat de plumb, piroluzită - bioxid de 
mangan, chrysocolle - silicat de aramă hidratat şi malahitul 
obținea farduri şi diferite pomezi pentru înfrumusețare. 
Fardurilor sale le adăuga şi virtuţi tămăduitoare care 
îngăduiau prevenirea sau îngrijirea  trahomului, a 
leucomului şi a conjunctivitei. 

Tocmai când artizanul prepara un amestec, Iker bătu la 
uşa casei sale. 

— Nu e momentul potrivit pentru o vizită. 

— Vin din partea frizerului. 

— Cine eşti? 

— Un tovarăş de-al Binei. La Kahun am luat parte la 
răscoală împotriva tiranului. Până acum, am reuşit să mă 
ascund în Memphis, dar aş vrea să mă alături prietenilor 
mei. 

— Spune-mi cum arată frizerul. 

Iker se supuse. 

— Primarul Kahunului stătea într-o locuinţă mică, zise 
meşterul de farduri, dar lui îi plăcea să se gătească în straie 
scumpe. 

— Ba e tocmai pe dos, îl corectă Iker. Trăia într-o casă 
mare cu grădină, în care lucrau numeroşi slujbaşi şi purta 
veşminte obişnuite. 

— Bina e prea bătrână ca să mai lupte. 

— Dimpotrivă, e tânără şi foarte frumoasă! 

— Spune-mi cuvântul de trecere pe care ţi l-a dezvăluit 
frizerul. 

Iker simţi că-i fuge pământul de sub picioare. Aşadar, 
frizerul nu avusese încredere în el. Trebuia să găsească 
numaidecât un cuvânt credibil, poate „Bina“, „Kahun” sau 
„răzmeriţă”, dar şansele de reuşită erau mici. 

Atunci scribul se gândi să se bizuie pe sinceritate. 

— Nu mi-a destăinuit un asemenea cuvânt, mi-a zis doar 
că puteţi să mă ajutaţi. 

Artizanul părea mulţumit. 

— leşi afară, ia-o pe a doua străduţă la stânga şi intră în 
prima casă pe stânga. 

Iker ar fi trebuit să-l înştiinţeze pe Sobek, dar se temea 
să nu fie supravegheat de asiatici. Pe deasupra, un om 
urmărit, aşa cum pretindea el că este, n-ar fi pierdut nicio 
clipă şi ar fi dat fuga acolo unde îl trimisese artizanul. 

ttt 

Uşa se închise iute după el. 

Cufundată în întuneric, odaia de la intrare a micuţei case 
albe îi dădu fiori. Dacă era atacat, Iker n-ar fi văzut nici 
măcar de unde veneau loviturile. 

— Urcă scara! îi porunci o voce răguşită. 

Iker îşi dădea seama acum cât de nechibzuit fusese. 
Sobek nu ştia unde să-l caute şi nimeni nu i-ar fi sărit în 
ajutor. 

Şi dacă tânărul scrib ar da nas în nas cu unul dintre 
asiaticii care-l cunoşteau, ce-ar fi putut să-i spună? 

Dar omul care-l întâmpină îi era necunoscut. Mărunt, 
între două vârste, nu părea să aibă gânduri războinice. 

— Ce doreşti, băiete? 

— Să-i întâlnesc pe Bina şi pe tovarăşii mei asiatici, ca să 
luptăm mai departe împotriva tiranului. 

— Nu se mai află la Memphis. 

— Dar unde au plecat? 

— La Sichem, să se alăture Prevestitorului. 

— Prevestitorul... A murit de mult! 

— Nimeni nu se poate atinge de Prevestitor. El va 
aprinde din nou focul divin în toată Syro-Palestina. lar noi, 
cananeienii, îi vom goni pe egipteni de pe pământul nostru, 
vom alcătui o armată uriaşă şi vom sfărâma tronul 
faraonului. 

47. 


Consiliul restrâns al faraonului nu pierdu un cuvânt din 
spusele lui Iker. 

— lată de ce Sobek Păzitorul n-a reuşit să pună mâna pe 
asiaticii din Memphis, trase concluzia Senankh. Răufăcătorii 
au părăsit oraşul de mult şi s-au adăpostit în Canaan, unde 
au numeroşi aliaţi. 

— E îndatorirea generalului Nesmontu să le vină de hac, 
susţinu Sehotep. Să descurajeze orice dorinţă de răzvrătire 
arestându-i pe învăţăceii acestui Prevestitor şi executându-i 
în piaţa oraşului, după ce-i va judeca în văzul tuturor. Atâta 
vreme cât faima nebunului ăstuia îi va înflăcăra pe locuitori, 
pacea nu va domni în Canaan. 

— Mulțumită Fiului regal, observă Khnum-Hotep, ştim 
acum că Memphis a fost doar un loc de şedere vremelnică 
pentru asiatici şi că au sfârşit prin a se întoarce de unde au 
plecat. Pe de-o parte, aceasta e o veste bună, pe de alta, 
înseamnă că ameninţarea nu a trecut. Dacă duşmanul îşi 
adună laolaltă forţele, devine de temut. 

— Eu nu sunt aşa convins, zise Sobek. Dacă lucrurile ar fi 
stat într-adevăr aşa, Nesmontu ar fi avut de înfruntat mai 
multe greutăţi. 

— Ultimul său raport e îngrijorător, aminti Sesostris, dar 
generalul aşteaptă să aibă mai multe dovezi înainte de a 
trece la fapte. 

— Şi dacă Fiul regal a fost păcălit? întrebă Sobek. 

— Să nu micşorăm acum meritul lui Iker, îi ţinu partea 
Sehotep. 

Păzitorul se posomori. 

— O singură învăţătură putem trage din cele auzite, fu de 
părere vizirul. Sichem rămâne cea mai mare primejdie 

pentru noi. Din prudenţă, să păstrăm paza la Dachur şi 
Abydos. In schimb, aici, la Memphis nu-şi mai are rostul. 

Regele încuviinţă. 

Dar Sobek îl privea pe Iker cu ochi neîncrezători, ca şi 
cum l-ar fi bănuit că a minţit. 

Ă TET 

In mai multe rânduri, credincioşii Prevestitorului se 
prosternară în faţa stăpânului lor. Apoi repetară într-un glas 
o rugăciune, preamărindu-l pe zeul victoriilor, care îi va 
ajuta să stăpânească întreaga lume. 

Pe când Shab Strâmbu' lua parte cu multă râvnă la 
această celebrare, Gură-Pocită se plictisea de moarte. 
Toate acestea i se păreau fără rost căci doar datorită lui şi 
oamenilor pe care-i antrenase şi nimănui altcuiva, 
Prevestitorul va învinge. 

Deşi rugăciunile se isprăviseră, Shab Strâmbu' rămase 
adâncit în gânduri. 

Gură-Pocită îl înghionti în coaste. 

— Intoarce-te pe pământ, prietene! Doar n-o să pici şi tu 
în visările astea copilăreşti! 

— De ce rămâi surd la învăţătura Prevestitorului? El îţi 
oferă puterea de care avem toţi nevoie! 

— A mea îmi ajunge. 

Credincioşii se împrăștiară care-ncotro, iar Prevestitorul îi 
chemă la sine pe cei trei, însărcinaţi să pregătească atacul 
ce avea să pună capăt domniei lui Sesostris. 

Shab Strâmbu’ şi Gură-Pocită fură uimiţi de schimbarea 
Binei. Nu mai era o brunetă frumoasă, veselă şi plină de 
viaţă, ci o femeie ademenitoare, sigură pe farmecele ei şi 
de care era bine să te fereşti. Cu tot disprețul pe care îl 
arătau faţă de sexul opus, socotindu-se mai presus de el, 
cei doi bărbaţi se traseră un pas îndărăt. 

— De-acum înainte, Bina aparţine primului cerc, le 
destăinui Prevestitorul. l-am dat o parte din puterea mea ca 
să devină regina nopţii. O să înfăptuim lucruri măreţe 
împreună. 

Nici Shab, nici Gură-Pocită nu îndrăzniră să rostească 

vreun cuvânt de împotrivire. În privirea Binei exista o 
scânteie atât de înspăimântătoare, că niciunul din ei nu s-ar 
fi încumetat să o stârnească. 

— Oamenii tăi sunt gata? îl întrebă Prevestitorul pe Gură- 
Pocită. 

— Lemnul uscat a fost ascuns în locurile hotărâte. La 
semnul meu, focul va izbucni. 

— Am stat îndelung de vorbă cu aparul, adăugă Shab 
Strâmbu’. Mulțumită trăncănelilor slujitoarei de la palat, 
avem acum toate informaţiile trebuincioase. lar Libanezul 
mi-a trimis sticluţele. 

Prevestitorul o luă de mână pe Bina. 

— Acum e rândul tău. 

ttt 

— Comandante, zise una dintre gărzi, frizerul şi meşterul 
de farduri au dispărut! 

— Cum adică, au dispărut? se înfurie Sobek Păzitorul. Nu 
erau supravegheați? 

— Ba da, dar de la depărtare, ca să nu bage de seama. 
Au reuşit să înşele atenția pândarilor noştri. 

— Sunt înconjurat numai de nevolnici! răcni Sobek. 

— Comandante, mai e ceva. 

— Ce? 

— Cananeanul care a vorbit cu Fiul regal îşi face 
bagajele. 

— Asta n-o să-mi scape! Lasă-l în seama mea! 

EET 

Sekari se dedase îndeletnicirii sale favorite: somnul. Fără 
să aibă o preferință anume pentru cel de dimineață, o 
siestă prelungită sau o noapte începută devreme, adormea 
întotdeauna cu nespusă uşurinţă şi nu deschidea bucuros 
ochii. 

— Trezeşte-te! strigă Iker la el, scuturându-l. 

— A... E vremea să mâncăm? 

— Cananeanul mi-a trimis un mesaj. Trebuie să mă 
întâlnesc cu el în cartierul de răsărit al oraşului şi regele 
vrea să mă urmezi. 

Sekari se ridică numaidecât în picioare. 

— Nu-mi place asta, Iker. 

— Poate o să-mi arate cum să mă alătur aşa-zişilor mei 
aliaţi. 

ttt 

Una dintre gărzi se repezi înaintea Binei, împiedicând-o 
să intre în bucătăria soldaților. 

— Unde duci coşul ăsta? 

— E un dar din partea vizirului. 

— Deschide-l! 

Fata ridică binişor învelitoarea, dând la iveală sticluţele. 

— În unele se găsesc uleiuri dintre cele mai bune pentru 
prepararea bucatelor, îl lămuri Bina, iar în altele o pomadă 
ce alină durerile. Am primit poruncă să le încredinţez 
bucătarului. 

— De când lucrezi la palat? 

— Dintotdeauna, rosti ademenitor tânăra femeie. Dar pe 
tine nu te-am mai văzut niciodată. 

— Firesc, tocmai am fost mutat aici. 

— Ar trebui să ne cunoaştem mai bine, nu crezi? 

Inima soldatului zvâcni, iar Bina zâmbi dulce. 

— Te-ai gândit bine. Eşti libera mâine-seară? 

— Mâine-seară... Poate, murmură ea, legănându-și 
şoldurile. 

Apoi luă o sticluţă, îi scoase dopul, îşi înmuie degetul 
arătător în ulei şi îl plimbă încet pe gâtul bărbatului care se 
topi de plăcere. 

— Pe curând, frumosule. 

Cu bucătarul treaba merse şi mai iute. Bina avu răgaz să 
verse uleiul în vasele unde fierbeau mâncărurile pentru 
gărzile ce asigurau paza palatului începând cu prima oră a 
nopţii. Soldaţii aveau să se cufunde într-un somn adânc, din 
care cei mai mulţi nici nu se vor mai trezi. Cât despre 
soldaţii încă treji, aceştia urmau să rămână în seama 
oamenilor lui Gură-Pocită. 

ttt 
— Bărbatul nu e singur, comandante, îi spuse un pândar 

lui Sobek. Mai sunt încă doi pe terasă. Şi cu siguranţă, şi 
alţii înăuntru. Am dat peste un cuib de cananeieni. 

Lumina amurgului ar fi uşurat arestarea lor, aşa că Sobek 
trimise un om să cerceteze casa mai îndeaproape. 

Dar când aceasta se apropie, o piatră aruncată cu praştia 
îl lovi în umăr. 

— Tâlharii ăştia ne atacă! observă Păzitorul. Încercuiţi-i! 
Eu mă întorc la palat şi vă trimit întăriri. Când au să 
sosească, porniţi atacul. 

Sobek avea neplăcuta senzaţie că fusese dus de nas, căci 
tot pândindu-i pe cananeieni, stătuse prea mult timp 
departe de rege. Şi ceva îi spunea că trebuie să pornească 
degrabă înapoi. 

Trt 

— Totuşi, în mesaj era vorba chiar de casa aceasta, 
adeveri Iker. 

— Arată de parcă ar fi părăsită, zise Sekari. 

— La Kahun mă întâlneam cu Bina într-o cocioaba 
asemănătoare. 

— Cu alte cuvinte, ţi-a întins acum o capcană. Rămâi aici! 

— Sekari... 

— Nu-ţi fie frică, sunt obişnuit. 

Iker nu pricepea cum Sekari, la prima vedere atât de 
greoi, se preschimba într-un duh al aerului pe care nicio 
piedică nu-l stânjenea. Dispăru cu o sprinteneală de 
necrezut şi nu trecu mult până să apară iar. 

— Dărăpănătura asta e goală. Mesajul a fost o amăgeală. 
Au vrut să ne îndepărteze. lute, la palat! 

Tit 

Vreo zece incendii se dezlănţuiseră în acelaşi timp, în 
vecinătatea palatului. Lemnul uscat ardea de minune, iar 
vâlvătăile se ridicau, semănând spaima. 

Unul dintre focuri ameninţa o clădire de-a administraţiei 
şi mai multe străji alergară să dea o mână de ajutor aparilor 
al căror număr era insuficient. 

— Să mergem! ordonă Gură-Pocită celor 15 luptători 
înarmaţi cu săbii scurte. 

În ciuda curajului său, soldatul care rămăsese să 
păzească intrarea principala fu repede doborât. 

Înăuntru, otrava Binei îşi făcuse efectul. O mare parte din 
soldaţi zăceau pe jos în sala de mese sau pe coridoare. Unii 
se ţineau încă în picioare, pe jumătate adormiţi, dar câţiva 
care nu apucaseră să mănânce erau gata să se bată. Insă 
nu putură ţine piept prea mult valului atacatorilor. 

ttt 

Sesostris tocmai se întinsese pe pat. 

Oricât de încărcată îi era ziua de lucru, monarhul nu 
înceta să se gândească la Arborele vieţii. Cârmuind cu 
înţelepciune, regele lua parte la salvarea salcâmului, căci 
fiecare faptă dreaptă era adevărată hrană pentru copac, 
fiecare celebrare a ritualului năştea o putere în stare să 
respingă forţele răului. 

Deodată, la urechile regelui ajunseră strigăte şi zgomot 
de arme ce se loveau una de alta. 

Sesostris se ridică, apucă o sabie şi deschise uşa odăii 
sale. 

Pe coridor, ultima dintre gărzi se prăbuşi, în timp ce 
Gură-Pocită pierduse numai doi oameni. 

Se aşternu o tăcere grea. 

Toate privirile se îndreptară spre uriaşul a cărui stăpânire 
de sine îi năuci pe atacatori. 

Chiar şi Gură-Pocită, care nu cunoştea frica, se trase 
înapoi. 

— Faraonul! murmură el. 

Asiaticii îşi coborâră armele. 

— Nu-i decât un om! El e singur, pe când noi suntem 
mulţi, aşa că n-are nicio şansă să ne biruie. La atac! 

Asiaticii se codeau, dar până la urmă unul se năpusti 
înainte. 

Deşi braţul faraonului de-abia se mişcase, o tăietură 
adâncă brăzdă pieptul asiaticului, care căzu pe spate. 

Vrând să-şi răzbune tovarăşul, un alt atacator cunoscu 
aceeaşi soartă. 

Sesostris îşi privea duşmanii cu mânie amestecată cu 

dispreţ. 

— Toţi deodată! urlă Gură-Pocită. 

Şi oamenii săi l-ar fi ascultat dacă doi dintre ei n-ar fi fost 
seceraţi de Iker şi Sekari, care mânuiau bastoane luate de 
lângă trupurile neînsufleţite ale gărzilor. 

— Să fugim! strigă un asiatic, convins că veneau întăriri. 

Dar nu ajunse prea departe, căci se izbi de un Sobek 
clocotind de furie, care-l străpunse cu lancea. 

Părăsindu-și oamenii, Gură-Pocită o luă la goană pe un 
coridor gol şi sări pe fereastră. Apoi, profitând de 
neorânduiala ce domnea peste tot, pieri în noapte. 

48. 


Faraonul era teafăr şi nevătămat. 

Rănit uşor la braţul stâng, Sekari îşi recăpăta puţin câte 
puţin suflarea. 

Sobek Păzitorul îl ţintui cu sulița sa pe Iker, sprijinit de 
peretele coridorului unde zăceau grămadă  leşurile 
asiaticilor. 

— ÎI învinuiesc pe Fiul regal că a pus la cale acest atac. 

— Ţi-ai pierdut minţile! îl repezi Sekari. 

— Cine ne-a făcut să credem că neisprăviţii ăia au părăsit 
Memphisul? Iker şi cananeanul... Sunt părtaşi, ăsta-i 
adevărul! 

Tânărul scrib păli. 

— Jur pe numele faraonului că sunt devotat regelui şi că 
mi-aş da şi viaţa ca să-l apăr! 

Temându-se de violenţa lui Sobek, Sekari se băgă între el 
şi Iker. 

— Asemenea ţie, şi noi am căzut în capcană. Ne-au 
îndepărtat de rege, au aprins focuri pretutindeni şi au 
adormit gărzile. De îndată ce am priceput că e ceva necurat 
la mijloc, ne-am întors în grabă. Iker s-a bătut plin de curaj 
şi putea să fie omorât. 

Furia lui Sobek se mai domoli. Poate că Sekari nu se 
înşela. Dar Iker mai avusese de gând şi altă dată să-l ucidă 
pe monarh... Nu era oare aceasta o a doua încercare, mai 
bine plănuită decât prima? 

— Purtarea lui Iker şi jurământul său ar trebui să-ţi 
risipească bănuielile, socoti Sesostris. Adevăraţii vinovaţi 
zac la picioarele tale. 

— Asiatici, observă Sobek. Câţiva au fost înlăturați, dar 
oare câţi alţii plănuiesc să pustiască Egiptul? 


360 


ttt 

Prevestitorul îi linişti pe credincioşii săi. 

— Atacul a dat greş, recunoscu el, dar niciunul dintre 
nepreţuiţii noştri luptători n-a vorbit. Altfel, gărzile ar fi fost 
deja aici. Aceşti viteji vor merge în paradis, iar noi putem fi 
mândri de curajul şi de jertfa lor. De-aici înainte tiranul nu 
se va mai simţi în siguranţă nicăieri, nici chiar în propriul 
palat. Şi acum e vremea să plecăm din oraşul ăsta stricat. 
Shab, alcătuieşte grupurile care vor porni în direcţii diferite, 
ca să nu atragem atenţia duşmanului. O să ne întâlnim iar 
într-un loc lipsit de primejdii şi atunci am să vă împart noile 
sarcini. Lupta noastră pentru izbânda adevăratei credinţe 
se va înteţi mereu. 

Potoliţi de cuvintele Prevestitorului, asiaticii ascultară 
poruncile lui Shab. 

Prevestitorul urcă la etaj şi scoase din ascunzătoare lada 
din lemn de salcâm. Armele ce se aflau în ea nu-şi 
arătaseră încă deplina lor forţă. 

— Stăpâne, se plânse Bina, îmi pare tare rău că nu am 
luat parte la înfruntarea aceasta. Lui Gură-Pocită i-a lipsit 
sângele rece, dar mie nu mi s-ar fi întâmplat aşa ceva. 

— Vei avea alte prilejuri să-ţi dovedeşti însuşirile. 
Sesostris e un duşman neobişnuit pe care zeii săi l-au 
înzestrat cu puteri nemăsurate şi doar Zeul nostru îl poate 
zdrobi. Avem o cale lungă de străbătut, Bina. 

— De aceea, biruinţa va fi şi mai frumoasă. 

— Până acum Sobek n-a reuşit să ne găsească. Darnu ne 
vom bucura întotdeauna de acest avantaj. Învață să fii 
prudentă, regină a nopţii! Învăluie-ţi în întuneric fiecare 
pas! 

PET 

Shab Strâmbu’ nu se simţea în largul său. Purtând pe 
umăr lada de salcâm, mergea în urma Prevestitorului care 
ar fi trebuit să părăsească Memphisul împreună cu ceilalţi, 
în loc să se ducă la casa Libanezului. Dar neavând încotro, 
îşi asculta stăpânul chiar dacă acesta se purta nechibzuit. 

În orice clipă, Shab se temea că vor fi opriţi de o patrulă. 
Dar Prevestitorul mergea cu pas liniştit ca orice alt orăşean 
cu inima curată, aşa că ajunseră fără nicio greutate până la 
locuinţa Libanezului. 

Când Prevestitorul intră în sala de primire, negustorul şi 
Medes se ridicară iute în picioare. 

— Sesostris e în viaţă! se vaită Medes. 

— Ştiu, prietene, ştiu. 

— O să fim arestaţi cu toţii! 

— Bineînţeles că nu. 

— Sobek o să-i ia la întrebări pe răniţi, iar ei o să 
mărturisească. 

— Nu cred, rosti Prevestitorul cu seninătate. 

— Cum putem fi siguri de acest lucru? 

— In afară de Gură-Pocită, oamenilor însărcinaţi să-l 
ucidă pe Sesostris li s-a dat să bea otravă. Chiar şi în caz de 
reuşită, ar fi murit toţi în mai puţin de o oră. 

Medes se uită năucit la Prevestitor. 

— Aţi... aţi... 

— Şansele erau oricum mici, căci scutul magic al lui 
Sesostris rămâne puternic. Totuşi, ne-am atins ţinta. 
Cârmuirea aceasta nelegiuită se ştie acum slăbită. Şi 
nimeni şi nimic nu-i va îngădui să prevadă de unde şi când 
vor veni loviturile. 

— E nevoie să mă întorc degrabă pe meleagurile mele? 
întrebă Libanezul. 

— Nicidecum, viteazul meu prieten! Mai mulţi credincioşi 
au plecat deja spre miazănoapte, dar tu vei rămâne aici 
împreună cu unii dintre aliaţii noştri negustori, frizeri şi 
vânzători. O să-i conduci în numele meu şi ai să-mi trimiţi 
veşti cu acelaşi devotament ca şi până acum, nu-i aşa? 

— Bizuiţi-vă pe mine, stăpâne! răspunse Libanezul ale 
cărui cicatrice, devenite dintr-odată dureroase, îi amintiră 
că trebuia, cu orice chip, să se supună Prevestitorului. 

— Tu şi Medes o să mă înştiinţaţi despre ce se petrece la 
Memphis şi despre ce are de gând Sesostris. 

— Vom face tot ce ne stă în putinţa, dar... vom putea să 


362 


ne continuăm negoţul cu Libanul? 

— Nu văd de ce să înceteze, dacă o parte din câştig va 
sluji cauzei noastre. 

— Întocmai aceasta e şi dorinţa mea, stăpâne! 

— Ne luăm un răgaz înainte de a-l ataca din nou pe 
faraon? întrebă Medes. 

— Am să-mi desfăşor forţele altfel, dar nu va exista 
niciun răgaz. În ceea ce te priveşte, îngrijeşte-te să obţii cât 
mai multe informaţii despre Abydos. Atâta vreme cât 
salcâmul lui Osiris mai are o urmă de viaţă în el, niciuna 
dintre victoriile noastre nu va fi hotărâtoare. Dar până 
atunci să facem în aşa fel încât niciun egiptean să nu mai 
doarmă liniştit. 

ttt 

Când pătrunse într-una din încăperile cazărmii principale 
din Sichem, generalului Nesmontu îi fu înmânată o 
scrisoare din partea lui Sehotep, în care acesta îi povestea 
groaznicele întâmplări petrecute în Memphis. 

Veştile îi înfierbântară sângele bătrânului soldat şi îi 
întăriră dorinţa de a-i înhaţă pe capii răzvrătirii cananeiene. 
Deşi la prima vedere se părea că aceasta a fost înfrântă, 
Nesmontu simţea că focul încă mocneşte sub cenuşă. 

În faţa lui, aşezat pe un scăunel, cu mâinile legate la 
spate, stătea un băieţandru cu ochi duşmănoşi. 

— De ce a fost arestat? îl întrebă generalul pe soldatul 
care îl păzea. 

— A încercat să înfigă un cuţit în spinarea unei santinele. 
Trei oameni abia l-au doborât. 

— Câţi ani ai? îl întrebă Nesmontu privindu-l drept în 
ochi. 

— Treisprezece. 

— Le-ai spus părinţilor tăi cu ce te îndeletniceşti? 

— Părinţii mei sunt morţi. Armata egipteană i-a ucis. lar 
eu îi voi ucide pe egipteni. Sichemul se va răscula, căci 
acum avem o mare căpetenie! 

— Şi cum o cheamă? 

— Prevestitorul. 

— A fost condamnat şi executat. 

— Prostii! Noi, cananeienii, ştim că nu-i adevărat. O să 
aveţi dovada. 

— la te uită! Când anume? 

— Chiar în clipa asta, Prevestitorul jefuieşte o caravană la 
miazănoapte de Sichem. 

— Pari să cunoşti multe, neisprăvitule! Dar minţi aşa cum 
respiri. 

— O să vedeţi că nu! 

— După câteva zile de temniţă o să-ţi vină mintea la loc. 

— Nu-i decât un copil, zise soldatul. 

— Un copil gata să ucidă! Aici ne vom folosi de legea 
egipteană care spune că de la 10 ani un om e pe deplin 
răspunzător de faptele sale. 

Pe când generalul se îndrepta spre locuinţa sa, 
aghiotantul îi aduse o veste neaşteptată. 

— O caravană a fost atacată la miazănoapte de oraş. 

— Sunt victime? 

— Din păcate, da, însă unii au scăpat. 

— Adu-i la mine degrabă! 

ttt 

De cum sosi la Memphis, Nesmontu ceru audiență la 
faraon, care îl primi lăsând orice alte treburi la o parte. 
Ţinând seama de însemnătatea veştilor, Sesostris îi chemă 
fără întârziere pe vizirul Khnum-Hotep, pe Purtătorul 
sigiliului regal Sehotep, pe Marele Trezorier Senankh, pe 
Sobek Păzitorul, pe Fiul regal Iker şi pe Sekari. 

— Cercetările făcute de generalul Nesmontu au dus la un 
rezultat neliniştitor, mărturisi regele. După ce are să vă 
lămurească el însuşi, vom lua o hotărâre. 

— O caravană a fost atacată de curând lângă Sichem, 
începu Nesmontu. Soldaţii care o însoțeau s-au apărat cu 
îndârjire, dar au fost copleșiți de numărul vrăjmaşilor. O 
patrulă ivită la timp a sărit în ajutorul celor doi 
supraviețuitori, un soldat şi un negustor. 

— Această nenorocire dovedeşte că trebuie să sporim 
numărul soldaţilor în întreaga Syro-Palestina, fu de părere 

Senankh. 

— Şi pe deasupra sa întărim şi paza caravanelor, grăi 
Sobek. Asta i-ar descuraja pe tâlharii nisipurilor, aliaţii 
cananeienilor, să mai atace. 

— Astfel de măsuri sunt de mare trebuinţă, recunoscu 
Nesmontu, dar am aflat ceva ce le-ar putea face 
neîndestulătoare. Cei doi supraviețuitori mi-au spus că în 
fruntea jefuitorilor era un bărbat înalt pe care-l numeau 
Prevestitorul. 

— Prevestitorul a murit, îi reaminti Sehotep. Potrivit chiar 
raportului tău, populaţia Sichemului l-a ucis, răsculându-se 
împotriva acestui fals prezicător! 

— Într-adevăr, aşa am crezut. Dar m-am înşelat, după 
cum se vede. Prevestitorul trăieşte şi presupun că ele 
sufletul răzmeriţei cananeiene. Până şi copiii îl admiră şi vor 
să se bată în numele său. 

— Dacă există, atunci nu poate fi găsit decât în Syro- 
Palestina, observă Iker, ale cărui vorbe îi atraseră privirea 
sfredelitoare a lui Sobek. 

Mai-marele tuturor gărzilor din regat nu reuşise să scoată 
nimic de la cananeienii însărcinaţi să-l ademenească în 
capcană. Toţi muriseră în urma rănilor primite în timpul 
atacului. 

— Prevestitorul comandă mai multe grupuri înarmate, 
continuă generalul Nesmontu. Se mişcă neîncetat dintr-un 
loc în altul şi se străduieşte să unească triburile ca să 
alcătuiască o armată. 

— De ce n-ai putut să-l arestezi? întrebă vizirul. 

— Cunoaşte ţinutul aşa cum noi nu vom izbuti niciodată 
să-l ştim şi pândarii săi îi vestesc cea mai măruntă 
desfăşurare a forţelor noastre. Totuşi, am obţinut o 
informaţie prețioasă. Negustorul care a scăpat cu viaţă l-a 
auzit pe  Prevestitor îndemnând la război împotriva 
Egiptului. Adevăratul său nume e Amu şi conduce un vechi 
trib cananeian, faimos pentru cruzimea şi violenţa sa. 

— E de ajuns, aşadar, sa dăm de urma acestui trib. 

— Familiile care-l alcătuiesc s-au ascuns după înăbuşirea 

răscoalei din Sichem şi au făcut un jurământ pe care toţi 
din ţinut îl iau în serios: oricine îl va vinde armatei pe un 
susţinător de-al Prevestitorului va fi omorât cu sălbăticie. 

— Şi atunci ce socoteşti că e de făcut? întrebă Senankh. 

— Am nevoie de un om peste măsură de curajos, care să 
se bucure de încrederea deplină a Luminăţiei Sale şi care să 
fie în stare s-o câştige şi pe cea a Prevestitorului şi a 
apropiaților săi. Omul acesta va trebui să afle toate tainele 
şi adăposturile asiaticilor, şi să ne dea de veste cu cea mai 
mare băgare de seamă. lar noi vom trece la fapte când va 
sosi clipa potrivită şi-l vom zdrobi pe vrăjmaş dintr-o 
singură lovitură. Nu pot folosi un om de-al meu pentru ca ar 
fi iute descoperit. 

— Deci, eu sunt alesul, pricepu Sekari. 

— Ba nu, se împotrivi Iker, eu sunt cel mai îndreptăţit. N- 
am încercat oare să-l ucid pe rege? 

Sobek tresări. 

— Luminăţia Voastră, vă sfătuiesc încă o dată să nu vă 
încredeţi în acest scrib! 

— Acolo unde se ascunde Prevestitorul, urmă Iker, Bina şi 
asiaticii din Kahun se ţin prin preajmă. Negreşit au părăsit 
Memphisul şi pun la cale următoarele atacuri, începând cu 
Syro-Palestina. Pe de altă parte, eu am reuşit să-i păcălesc 
pe cei din capitală, dar nu şi pe Sobek Păzitorul. În ajunul 
arestării mele, n-avem decât o singură cale de scăpare: să 
fug, să-mi găsesc tovarăşii, să le spun tot ce aflasem 
despre palat şi să pornesc iar alături de ei lupta împotriva 
tiranului. 

— În sfârşit, se răsti la el Sobek, mărturiseşti! 

Iker îl ţintui cu privirea pe mai-marele tuturor gărzilor 
regatului. 

— De vreme ce n-am izbutit sa te conving de credinţa 
mea faţă de rege, faptele mele vor vorbi în locul meu. Sau 
mă alătur complicilor mei şi tu vei sfârşi prin a mă ucide cu 
nespusă bucurie, sau mă strecor în rândurile duşmanului şi 
trimit de acolo informaţii care-i vor îngădui Luminăţiei Sale 
să înlăture răul. 

— O a treia posibilitate mi se pare mai vrednică de 
crezare: ai să dai greş şi Prevestitorul are să te facă să pieri 
în chinuri groaznice, zise Sekari. 

— Îmi dau seama de primejdie, încuviinţă Fiul regal. Dar 
am o datorie de plătit şi vreau să dobândesc încrederea 
desăvârșită a apropiaților Luminăţiei Sale şi mai ales a lui 
Sobek. Purtarea lui nu mă surprinde nicidecum. Am săvârșit 
o greşeală gravă şi trebuie să-mi purific inima. De aceea îl 
rog din suflet pe faraon să-mi încredinţeze această misiune. 

Sesostris se ridică, semn că sfatul de taină se încheiase. 

Toţi ieşiră tăcuţi din odaie, în afară de Iker. 

— Luminăţia Voastră, pot să vă cer o favoare înainte de a 
pleca? Aş dori s-o mai văd pe Isis şi să-i vorbesc pentru 
ultima dată. 

49. 


Prăvălit într-un jilt, Gergu plângea cu sughiţuri. 

— Să părăsim Memphisul fără întârziere... Dar unde să ne 
pitim? Sesostris o să ne urmărească până-n adâncul 
deşertului! 

— Isprăveşte cu prostiile şi mai bea nişte bere tare! O să 
te liniştească. 

— Nu mi-e sete! 

— Vino-ţi în fire odată! 

Gergu se supuse şi sorbi o cupă cu vin, de parcă ar fi fost 
ultima. 

— Nu avem de ce ne teme, îl asigură Medes. Dacă e să 
ne luăm după zvonuri, singurul asupra căruia s-au abătut 
bănuielile lui Sobek e Fiul regal Iker. Prevestitorul şi ai săi 
sunt la adăpost. Doar Libanezul şi oamenii lui au rămas pe 
loc. 

Gergu se mai potoli puţin. 

— Sunteţi convins că nu vom fi arestaţi? 

— Toate legăturile prin care se putea ajunge la noi au 
fost tăiate. 

De astă dată, Gergu goli tot urciorul. 

— Sesostris pare de neatins! Nicio încercare de a-l ucide 
nu va da roade. Să rupem această înţelegere primejdioasă, 
Medes, şi să ne bucurăm de averea dobândită! 

— Ar fi o copilărie! Mai întâi că Prevestitorul nu îngăduie 
trădarea şi ne-am osândi singuri la moarte. Vom continua 
să ne îmbogăţim mulţumită Libanezului. lar până la urmă, 
vom sfârşi prin a stăpâni întregul regat. Crezi cu adevărat 
în infern, Gergu? 

— Cei păcătoşi vor arde acolo în cazane şi nimic nu le va 
uşura suferinţele! 

— Baliverne, îşi dădu cu părerea Medes. Eu nu cred decât 
în minciună şi lăcomie. Să le tăgăduieşti existenţa e o 
nerozie, să lupţi împotriva lor n-are niciun rost. Prevestitorul 
mă atrage, căci mânuieşte forţele râului cu o măiestrie fără 
seamăn. Dar ce mă mira cel mai mult e numărul 
credincioşilor săi care i se supun orbeşte! Cum pot 
neisprăviţii ăştia să-şi închipuie că Zeul i-a vorbit unui om şi 
l-a însărcinat să răspândească un adevăr deplin? Prostia 
conduce mulțimile şi noi trebuie să tragem de aici un câştig 
cât mai însemnat. E arma cea mai de temut. Puțin îmi pasă 
de credinţa pe care o ridică în slăvi Prevestitorul, dar sunt 
sigur că ea va cuceri lumea. lar noi, alăturându-ne lui, vom 
deveni nemăsurat de puternici şi de bogaţi. 

Sângele rece al lui Medes făcu să-i vina inima la loc lui 
Gergu, iar berea îl înveseli. 

— Casa Regelui se teme, adăugă Secretarul ei. După 
venirea neaşteptată a generalului Nesmontu, n-am avut 
niciun decret de întocmit. Nu se ştie nimic din ce a vorbit cu 
regele, dar se pare că Iker a fost chemat degrabă. Am să 
mă străduiesc să aflu mai multe. La rândul tău, încearcă să 
pui întrebări oamenilor din preajma lui Nesmontu. O să dai 
cu siguranţă peste unul care se grozăveşte cu faptul că el 
cunoaşte pricina vizitei generalului. 

PET 

Soarele apunea peste Abydos. Isis urcă încet scara de 
piatră ce ducea pe acoperişul templului unde avea să-şi 
petreacă noaptea cercetând aştrii. 

Insărcinată de rege să descopere orice purtare 
neobişnuită a preoţilor permanenţi şi temporari, tânăra 
femeie băgase de seamă, nu fără o oarecare uşurare, că 
fiecare îşi vedea de îndatoririle sale. Şi mai anevoioasă 
încă, o altă misiune îi sorbea întreaga energie: să caute în 
arhivele Locaşului Vieţii orice informaţie, cât de măruntă, 
ce putea fi folosită pentru tămăduirea salcâmului. 

Şi cum într-o scriere veche găsise povaţa de a privi cu 
luare-aminte cerul, Isis socotea că va afla răspunsuri 
punând întrebări stelelor, planetelor şi decanilor. 

Zeița Isis aşezase astrele la locurile potrivite, iar cele 
şapte Hathor călăuzeau destinul. Cât despre citirea orei, 
horoscopul, aceasta rămânea un secret de stat, transmis 
din faraon în faraon. Totuşi, iniţiaţii cunoşteau mesajele 
celor 36 de decani, numiţi de asemenea şi „cei vii”. Ei se 
năşteau şi se reînnoiau în duat, locul obârşiei stelelor. 

Cu ajutorul unei frunze de palmier despicate în mijloc şi 
al unui mic instrument prevăzut cu un fir cu plumb, Isis 
calculă poziţia corpurilor cereşti. Ea îi observă pe Horus- 
taurul-cerului, Saturn, puterea hotărâtoare ce nu lasă loc 
pentru slăbiciunile omeneşti, pe Horus-cel-care-dezvăluie- 
taina, Jupiter; pe Horus-cel-roşu, Marte, care dă forţă; 
steaua dublă, a dimineţii şi a serii, adică Venus, purtătoare 
a strălucirii pietrei începuturilor; pe Sobeg, aşezat dinaintea 
bărcii solare, pe Mercur, deschizătorul tuturor drumurilor. 
Impreună, aceste planete cântau o muzică pe care trebuia 
să înveţi s-o auzi ca să înţelegi în ce fel încântau ele 
pământul Egiptului. 

Niciuna dintre planete nu vestea nimic îngrijorător. În 
schimb, Isis se întreba de ce salcâmul nu mai vieţuia în 
armonie cu fazele lunii. Ochiul ceresc se reîntregea şi 
strălucea precum un soare al nopţii, lumină în inima 
întunericului, în stare să sporească formele ascunse în 
bezna. 

Dar Arborele vieţii nu se mai bucura de energia lunii, 
care îşi împlinea menirea. Şi, potrivit scrierilor, o singură 
putere ar fi izbutit s-o împiedice să strălucească: Seth, 
ucigaşul lui Osiris. Seth cel care încălca rânduielile, cel 
violent şi zbuciumat, cel care dezbina, tăia, încurca şi 
semăna dezordinea. 

Isis ştia unde să-l găsească pe harta cerului: în partea de 
miazănoapte a constelaţiei taurului”. 

Indreptându-şi spre el micul său sceptru Magie din fildeş, 
preoteasa înfruntă primejdia şi îi puse întrebări. Supărându- 
| pe Seth cel năprasnic, putea să atragă asupra ei fulgerul 
acestuia. Dar Isis voia cu tot dinadinsul să descopere din ce 

pricină şi în ce fel anume Seth îi făcea rău fratelui său 
Osiris, înverşunându-se împotriva Arborelui vieţii. 

Stelele aflate în jurul polilor erau neschimbate. Slujitoare 
ale lui Osiris, ele înfrânau puterea lui Seth, păstrând 
armonia în sânul universului. În schimb, celelalte corpuri 
cereşti prinseră a pâlpâi cu luciri neobişnuite. 

Dintr-odată, Isis pătrunse cu mintea realitatea ascunsă a 
cerului pe care îl privise adesea plină de admiraţie, fără a-i 
pricepe însă adevărata natură. Pe fondul de lapislazuli, 
străluceau metale şi pietre preţioase. Cosmosul se înfăţişa 
ca o gigantică vatră, în care, fără încetare, lumina se 
preschimba în viaţă. În măruntaiele munţilor, renășteau 
metalele şi mineralele venite din cer. Osiris-Luna, soare în 
inima întunericului, le înmulţea. Şi un duh al răului, 
mânuitor al forţelor cereşti încerca să oprească această 
creştere. A 

Isis se simţi cuprinsă de amețeli. Incet, cobori scara 
sprijinindu-se de pereţi. Era prea devreme ca să tragă toate 
învăţăturile din această descoperire, dar poate ca ea îi va 
oferi arme noi împotriva vrăjmaşului. 

În penumbra templului zări un om. 

— Cine e acolo? 

— Pleşuvul mi-a cerut să te înlocuiesc, zise Bega cu o 
voce aspră, şi să continui cercetările. Ai observat vreo 
schimbare în mişcarea stelelor? 

— Nu, răspunse Isis fără să mintă. 

Şi într-adevăr, nici mişcarea, nici poziţia corpurilor cereşti 
nu-i trezise înţelegerea, ci altceva, mult mai ascuns. Isis ar 
fi putut să-i vorbească despre aceste lucruri preotului 
permanent Bega, matematician şi geometru faimos, care 
cunoştea bine efemeridele. Dar, tulburată, prefera să 
păstreze tăcerea. 

La lumina luminărilor, Bega văzu ca preoteasa părea 
sleită de puteri. 

— Cum te simţi, Isis? 

— Puțin obosită. 

— Vrei să te însoțesc până în odaia ta? 

— Nu e nevoie. 

— Să nu-ți închipui că-ţi dau eu poveţe, dar ar fi bine să 
te odihneşti mai mult. 

— Împrejurările nu-mi îngăduie, nici mie, nici celorlalţi. 

— Crezi că distrugându-ţi sănătatea o s-o păstrezi pe cea 
a salcâmului? 

— Dacă viaţa mea ar salva-o pe a lui, n-aş şovăi o clipă 
să i-o dăruiesc. 

— Preoţii permanenţi împărtăşesc acelaşi gând ales, grăi 
Bega, şi niciunul nu-şi cruţă puterile. Totuşi, nu trebuie să 
ne descurajăm, căci salcâmul supravieţuieşte. 

— Purtăm cel mai cumplit război şi încă nu l-am pierdut. 

Privind-o cum se îndepărta, Bega încercă totuşi cele mai 
diferite sentimente. Cum să nu fii invidios pe frumuseţea şi 
mintea ei ageră? Cu prudenţă şi iscusinţă, trebuia s-o 
împiedice să capete şi alte însărcinări şi să devină 
stânjenitoare. Isis era deja atât de strălucitoare, încât părea 
sortită unor poziţii înalte. Din fericire, era lipsită de ambiţie 
şi nu aspira atât de sus. 

Dar oare acum nu descoperise ea ceva care o tulburase? 
S-o întrebe ar fi fost o nechibzuinţă căci ar fi nedumerit-o 
atâta curiozitate. Cu răbdare, poate că Bega va reuşi s-o 
îmbuneze şi s-o preschimbe într-o pradă uşoară pentru 
Prevestitor. 

PET 

Răsăritul soarelui fu o minunăţie. 

Isis se uită cu plăcere la nemaipomenita strălucire a 
nimbului roşu ce se ivise înaintea discului de aur, biruitorul 
întunericului trecutei nopţi, pe care preoteasa şi-o încheiase 
în biblioteca Locaşului Vieţii. Citind tratatul de alchimie al 
lui Imhotep, ale cărui bogaţii păreau nesecate, tânăra se 
gândise la o încercare, dacă şi Pleşuvul se învoia. 

Dar când acesta zări în mâna lui Isis o oglindă din aramă, 
nu întârzie să-şi trădeze nemulţumirea. 

— Ai uitat de prima noastră îndatorire? 

— Nicidecum, liniștiţi-vă. Vom uda rădăcina salcâmului cu 
apă şi lapte, dar mi-ar plăcea să-mi îngăduiţi să împlinesc 

un nou ritual. 

— Cu obiectul acela? 

— Oare zeiţa Hathor nu l-a făcut sacru în timpul 
ritualurilor de iniţiere a femeilor? E cel mai simplu pe care-l 
am la îndemână şi puterea lui de strălucire e mică. Totuşi, 
îmi pun speranţe uriaşe în ea. 

— De unde ţi-a venit această idee? 

— De la înţelegerea naturii a cerului. 

— Ah... Ai depăşit şi pragul acesta. Hotărât lucru, regele 
nu s-a înşelat. 

Morocănos, Pleşuvul se îndreptă spre salcâmul înconjurat 
de alţi patru arbori tineri. Sădiţi în cele patru punctele 
cardinale, ei alcătuiau un brâu protector care împiedica 
undele nefaste să atingă arborele bolnav. 

După ce hrăni salcâmul, Isis potrivi oglinda în aşa fel 
încât lumina dimineţii să cadă pe o mica parte a frunzişului. 

Sub privirea atentă a Pleşuvului, câteva frunze începură 
să înverzească. Apoi culoarea se stinse, însă fără a dispărea 
pe de-a-ntregul. 

— Lămureşte-mă, Isis! 

— O singură forţă face să sporească metalele şi să 
crească plantele al căror suveran e salcâmul. Duşmanul a 
tulburat mişcarea energiei între cer şi pământ şi din pricina 
aceasta salcâmul nu mai primeşte energia şi nici n-o dă mai 
departe. Doar un leac alchimic l-ar putea tămădui. 

— Tocmai de aceea avem trebuinţă de aurul zeilor, îi 
reaminti Pleşuvul. 

— Până-l vom găsi, să întrebuinţăm alte metale ce provin 
din stele. Această simplă oglindă rituală tocmai s-a dovedit 
folositoare. Altele, mai bine modelate vor ajuta seva să 
străbată venele salcâmului. 

— Dar dac-am aşeza zece oglinzi împrejurul lui? întrebă 
Pleşuvul. 

— Riscăm să-i ardem puţina vigoare ce i-a mai rămas şi 
să-l ucidem chiar noi. Trebuie să fim cu băgare de seamă. 

— Am înaintat totuşi încă un pas pe calea cea bună. 

— Nu mi-am isprăvit căutările. Vechii prezicători ne-au 

lăsat moştenire chei şi mai folositoare. Aşa că voi continua 
să le iscodesc scrierile. 


50. 


În arhivele din Abydos se păstrau reţetele parfumurilor şi 
ale pomezilor rituale care nu puteau lipsi din ritualurile 
zilnice. Pleşuvul şi preoţii permanenţi cunoşteau aşa de 
bine aceste scrieri, că nu le mai dădeau nicio atenţie. 
Cercetându-le din nou şi citind cu luare-aminte şi coloanele 
de hieroglife gravate pe pereţi, Isis căuta un amănunt 
neobişnuit sau vreo vorbă despre o taină pierdută care să-i 
dezvăluie drumul spre metalul tămăduitor. 

Pe alocuri, era pomenit aurul din Punt, dar fără să se 
spună unde se găsea această misterioasă ţară, de a cărei 
existenţă mulţi se îndoiau. Preoteasa află şi despre „un oraş 
de aur” de unde se scotea un metal pur cu însuşiri 
neasemuite. Dar şi locul unde se înălţase acest oraş 
rămânea ascuns, deşi bănuielile se îndreptau spre deşertul 
Nubiei. 

Istovită, Isis înfăşură preţioasele papirusuri şi le așeză în 
tocurile lor de piele. Apoi ieşi din bibliotecă şi se reculese 
câteva clipe în templul liniştit, înainte de a păși în lumea din 
afară. 

Soarele asfinţea. 

În lumina blândă a amurgului, un uriaş înaintă spre 
tânăra preoteasă. 

— Luminăţia Voastră... 

— Ce-ai descoperit, Isis? 

Tânăra femeie îi vorbi monarhului despre cele observate 
pe cer şi despre oraşul de aur. 

— Am venit ca să celebrez un ritual menit sa-i 
îndepărteze pe vrăjmaşii luminii şi să-l apere pe Osiris. Vei 
fi una din cele patru preotese însărcinate să întruchipeze 


374 


zeițele, care mă vor ajuta. 


ttt 

Într-o capelă, Pleşuvul aduse o raclă înconjurată de patru 
figuri înaripate cu cap de leoaică. Obiectul reprezenta 
prima movilă de pământ ivită la începuturile creaţiei, când 
strălucirea divină prinsese formă. 

Împreună cu alte trei preotese ale lui Hathor, Isis modelă 
un bulgăre de argilă. Fiecare reprezenta o faţetă a ochiului 
lui Ra, în stare să risipească furtunile iscate de Seth. 

Faraonul aşeză pe raclă un al cincilea bulgăre în care 
înfipse o pană de strut, amintind de Maat. 

— Acest mormânt al lui Osiris să fie mereu apărat 
împotriva atacatorilor! grăi regele. Cele patru leoaice să 
vegheze înspre răsărit, înspre apus, înspre miazăzi şi înspre 
miazănoapte, iar ochii lor să nu se închidă niciodată! Aceste 
străluciri să râmând întotdeauna statornice, iar cerul să nu 
se clatine! 

Purtând bulgărele de argilă în palme, fiecare preoteasă 
se prezentă în faţa monarhului, care repetă formula de 
patru ori. 

— De-acum înainte, soarele are patru ochi. Cerul întreg 
se înseninează. Vânturile şi focul să-i împrăştie pe Seth şi 
părtaşii săi! 

Monarhul aruncă primul bulgăre spre miazăzi, al doilea 
spre miazănoapte, al treilea spre apus, iar al patrulea spre 
răsărit. 

— Abydos rămâne pe veci pământul care-l poartă pe Cel- 
vrednic-de-respect, iar Seth se vede osândit să-l poarte pe 
cel care este mai mare decât el, adică pe Osiris. 

Odată ritualul încheiat, Sesostris îi adună laolaltă pe 
preoţii permanenţi şi pe preotese în sala susţinută de 
coloane a templului. 

— Protecţia salcâmului se întăreşte, arătă el. Oriunde s-ar 
ascunde fiinţa cea rea, ochiul lui Ra o va afla şi-i va ridica 
piedici în cale. Una dintre iniţiate, în lipsa mea, va rosti 
formulele prelungind eficienţa ritualului. Isis va veghea 

asupra salcâmului şi va numi părţile bărcii lui Osiris, 
„Doamna din Abydos”. Pentru că ea nu se mai mişcă liberă, 
energia trebuincioasă reînvierii începe să sece. Isis o va 
păstra, iar noi vom continua lupta şi căutarea aurului 
tămăduitor. 

Bega îşi simţea gâtul uscat. Bineînţeles, Isis nu luase încă 
locul Pleşuvului, dar sprijinită de voinţa regală, dobândea 
tot mai multă influenţă. Din fericire, sarcina sa se limita 
doar la ritualuri şi nu privea administraţia Abydosului. Aşa 
că n-o să bage de seamă negoţul cu stele. 

Cât despre moartea deplină a lui Osiris şi distrugerea 
Abydosului, tânăra femeie n-avea să zărească primejdia 
decât mult prea târziu. 

ttt 

Un veteran demn de acest nume n-ar fi disprețuit o bere 
bună, mai ales dacâ aceasta curgea din belşug şi pe 
degeaba. De aceea Gergu îşi îndreptă atenţia spre un 
soldat în vârstă din garda generalului Nesmontu. lar 
bătrânul se învoi să viziteze cele mai bune cârciumi din 
Memphis, în tovărăşia unui cunoscător. 

— Lucrez în viile regale, minţi Gergu. După ce ne clătim 
bine gâtlejul cu bere tare, am să-ţi dau să guşti din câteva 
recolte de care ai să-ţi aduci aminte toată viaţa. 

Nimeni nu rezista la băutură mai bine decât Gergu. Chiar 
când era beat mort pricepea ce i se spune. Veteranului, în 
schimb, îi lipsea un asemenea antrenament susţinut. Aşa 
că, după ce-şi istorisi isprăvile, nu refuză să răspundă la 
întrebările noului său prieten. 

— De ce generalul Nesmontu s-a întors în grabă la 
Memphis? se prefăcu îngrijorat Gergu. 

— E o poveste ciudată, băiete! O caravană a fost atacată 
şi au existat victime. Şi ştii cine era căpetenia tâlharilor? 
Prevestitorul! Păduchioșii ăia din Sichem nu l-au omorât pe 
cel care trebuia, pricepi? 

— Şi acum se ştie adevărul? 

— Generalul îl cunoaşte, cu siguranţă... Şi a dat fuga să-l 
înştiinţeze pe faraon. 

— Deci, ţinutul va fi cercetat în lung şi-n lat. 

— M-ar mira. 

— De ce? 

— Pentru că am făcut-o deja de zece ori, dar zadarnic! 
Însă Nesmontu e şiret. Va trimite o iscoadă care se va 
strecura printre cananeieni ca să dibuiască ascunzătoarea 
Prevestitorului. Apoi, vom lovi drept la ţintă. 

ttt 

— Ai făcut treabă bună, Gergu, recunoscu Medes. 
Vorbăreţul ăsta ne-a fost de mare folos. Diseară am să-i 
spun Libanezului să-l vestească pe Prevestitor. 

— Fiul regal Iker doreşte să vă vadă, îl anunţă un slujitor 
pe Medes. 

Secretarul Casei Regale ieşi degrabă din odaia sa de 
lucru. 

— Cu ce pot să vă ajut, Iker? 

— M-aţi poftit să luăm masa împreună şi am primit cu 
plăcere. Dar acum din nefericire, sunt nevoit să vă refuz. 

— Sper că nu sunteţi bolnav. 

— Nici vorbă, dar trebuie să părăsesc curtea pentru câtva 
timp. 

— O misiune în provincii? 

— lertaţi-mă, dar nu pot să vă spun mai multe. 

— Vreţi să hotărâm o altă zi? 

— Nu ştiu precis cât voi lipsi. 

— Îngăduiţi-mi să vă urez călătorie plăcută şi vă 
încredinţez că aştept cu nerăbdare să ne vedem din nou. 
Când vă veţi întoarce, vreau să-mi faceţi onoarea să mă 
număr printre primii în casa cărora veţi păşi. 

— Va făgăduiesc. 

— Atunci, pe curând! 

— Numai dacă zeii vor vrea, Medes. 

Nu putea exista decât o pricină pentru plecarea în pripă a 
Fiului regal: Sesostris îi poruncise, în cea mai mare taină, să 
se strecoare printre luptătorii cananeieni. Iker nu era 
soldat, nimeni nu-l cunoştea în acea regiune. Se va da 
drept un credincios de-al Prevestitorului şi va izbuti mai 

multe decât armata lui Nesmontu. 

Dacă Medes nu se înşela, atunci avea la îndemână 
mijlocul sigur prin care să scape o dată pentru totdeauna 
de băiatul ăsta stânjenitor şi încăpățânat. Libanezul îşi va 
pune oamenii pe urmele lui, iar când Iker va pătrunde în 
ţinutul triburilor din Canaan, crezând că le poate păcăli, va 
fi un om mort. 

: Tia 

In curând, avea să cunoască Canaanul, o tară 
duşmănoasă, primejdia, singurătatea, frica şi, fără îndoială, 
moartea. Iker nu se amăgea în privinţa sorții sale, dar nici 
nu se temea de ea. Înainte de a înfrunta această încercare, 
probabil ultima, se bucura de pacea şi răcoarea grădinilor 
palatului. l-ar fi plăcut să stea şi să scrie tot restul vieţii sale 
la umbra unui sicomor, să urmărească mişcarea soarelui 
alunecând peste hieroglifele înşirate pe un papirus, să se 
adâncească în cugetările înţelepţilor şi să încerce să 
găsească o formulare nouă în armonie cu tradiţia. Dar 
destinul hotărâse altfel şi orice împotrivire ar fi fost o 
copilărie. 

Deodată, Iker şi închipui că e victima unei năluciri. 

Era ea... ea care venea spre el, într-o rochie de un 
trandafiriu delicat şi cu o floare de lotus în păr. 

— Isis, tu eşti... chiar tu? 

Ea zâmbi, luminoasă ca un soare. 

— Din porunca regelui am să stau o vreme la Memphis 
pentru a cerceta arhivele căzute în uitare de mult timp. 
Inainte de a petrece ore îndelungate în biblioteca templului 
lui Hathor, doream să revăd aceste locuri. lertaţi-mă dacă 
v-am tulburat meditaţia! 

Din nou, cuvintele se loveau unele de altele în mintea lui 
Iker şi el nu ştia pe care să le aleagă. 

— Rodiul... Îți aminteşti? Mi-ar plăcea să-l admirăm 
împreună. 

Arborele era splendid. Neîncetat, o floare tânără lua locul 
celei care se ofilea. 

Se aşezară pe o bancă din lemn, deopotrivă aproape unul 

de altul şi atât de îndepărtați. 

— Speram mult să te văd iar, Isis! Neîndoielnic, va fi 
pentru ultima dată. 

— De ce acest gând negru? 

— Am căpătat încuviințarea faraonului ca să îndeplinesc 
o misiune, care, de fapt, mi se cuvenea: să încerc sa 
pătrund printre asiaticii conduşi de Prevestitor. 

— În ce fel? 

— Alţii mai pricepuţii decât mine la astfel de treburi au 
să-mi arate cum. 

— Şi cu ce arme? 

— Cuţitul unui duh păzitor dăruit de Luminăţia Sa, o 
amuletă închipuind sceptrul Puterii şi experienţa de luptă 
pe care am strâns-o până acum. 

Isis părea tulburată. 

— Misiunea aceasta nu înseamnă oare moarte sigură? 

— Ca Fiu regal, trebuie să mă supun tatălui meu. Pe 
deasupra, vreau să-l slujesc fără să mă gândesc la mine 
însumi. De aici înainte locul meu e în Canaan. Dacă voi 
reuşi, faraonul va birui mai lesne forţele răului. Dacă voi da 
greş, altcineva mă va înlocui. 

— În faţa destinului păreţi aproape nepăsător. 

— Nu crede că sunt împăcat cu soarta, ba chiar 
dimpotrivă! Dar ştiu că şansele de a izbuti sunt slabe. De 
aceea îţi cer o favoare dacă te învoieşti să mă asculţi. 

— Vorbiţi, vă rog! 

— Plecând spre Canaan, sunt nevoit să-mi părăsesc cel 
mai drag tovarăş, pe Vânt-de-Miazănoapte, un măgar 
căruia i-am salvat de două ori viaţa, iar el m-a ferit adesea 
de necazuri. Vrei să-l iei cu tine la Abydos şi să ai grijă de 
el? 

— Bineînţeles şi mă voi strădui chiar să-i câştig prietenia. 
Vă încredinţez că n-o să ducă lipsă de nimic. 

— Mă simt mai uşurat acum. La Memphis însă e uşor să 
te arăţi curajos. Dar departe de Egipt, cum am să mă 
descurc? Şi chiar dacă descopăr vizuina Prevestitorului, voi 
putea să-l previn pe rege? 


379 


— Magia Abydosului vă va proteja, Iker. Cu ajutorul 
vostru, vom salva Arborele vieţii. 

— Să te audă zeii, Isis! 

Tânărul scrib îşi aminti cuvintele şarpelui, rostite pe 
Insula lui Ka: „Eu n-am putut împiedica sfârşitul lumii mele, 
dar tu vei şti s-o salvezi pe a ta?” 

Isis se ridică. 

Peste câteva clipe, avea să dispară dinaintea ochilor lui 
pentru totdeauna şi el încă nu-i spusese nimic. 

Cum să înfrunte moartea fără să-i dezvăluie focul ce-l 
mistuia? 

Iker se ridică şi el. 

— Isis... 

— Da, Iker. 

— N-o sa ne mai vedem, poate, şi trebuie să-ți 
mărturisesc că... că te iubesc. 

Temându-se de ce-ar fi putut zice ea, Iker îşi cobori 
privirea. 

Se aşternu o tăcere nesfârşită. 

— Şi mie, rosti ea cu o voce din care Iker simţi că răzbate 
emoția, faraonul tocmai mi-a încredinţat o misiune 
copleşitoare. Şi eu mă tem că nu voi fi în stare s-o 
îndeplinesc şi spre ea trebuie să-mi îndrept toate gândurile. 
Totuşi, unele dintre ele vor rămâne alături de tine şi nu te 
vor mai părăsi. 

El nu îndrăzni nici s-o oprească, nici să-i pună întrebări şi 
o privi cum se îndepărtează parcă plutind, delicată, atât de 
elegantă şi atât de frumoasă. 

lar în urma ei rămase o grădină goală, scăldată în lumină. 

